
Opgedra aan my ouers



Still there are seeds to be gathered, and room in the bag of stars.
– Ursula K. Le Guin, “The Carrier Bag Theory of Fiction”



Saad 1
Dinsdag – Woensdag, 1 – 2 Julie 2081
Dit is ’n platstof onwintersdag. Juliemaand het verloor nog voor hy begin het. Haar ouma sou gesê het die son is drie desembers sterk. As ’n mens te lank kyk, sal die Banghoekberge se gebewe jou die floute gee. Glare Gone-lense of te not.
Amper kyk anderpad. Links oorkant is die ou wasplek. Een van die min geboue in die nederset met heel vensters. Godliness. Keep your heart clean and your laundry cleaner, staan dit in vier uit elke vyf letters.
Die man voor haar draai sy mummiekop en sien waarna sy kyk. “Hou jou gat skoon en jou dunderm skoner,” sê hy.
Amper ignoreer hom. Laventel. Jasmyn. Sitroengras. Sy het dit nie self geruik nie, maar uit haar vals geheue kom dit uit die kaalgesteelde wasmasjiene aangesweef. Die ry beweeg vorentoe. Sewe mense tussen haar en Weigh In. In ’n glasbrok regs van die ry verskyn haar duikbril, haar skilferlippe wat aan ’n dread suig, en haar kappie met die bruin boskaas wat daaronder uitsteek. By haar haarlyn staan die hare donsies – die vingers wat die dreads gedraai en gehekel het, is dood. Amper kyk weg. Die dread proe soos stof maar dis afwisseling – nog net haar linkerhand se duim- en wysvingernael het ’n stukkie wit oor.
Die skren links van Meshitium se Weigh In-venster gaan aan. Jolige musiek. Noag rem aan sy leiband en blaf vir drie dansende blare op die skren. Die man voor haar buk by Noag en vryf aan sy lang oor, trek die geriffelde punte van die halwe oor na. Die kwyl drup by sy mond uit op Noag se snoet. Amper trek te diep aan die lug. Die reuk van abses en drogies kom deur haar brilfilters. Sy blaas drie keer uit deur haar neus en katrol die hond in, maak die leiband korter waar dit aan haar belt vas is. Net liggies intrek, sodat die lug nie van verder as die streepsel aalwynsalf onder haar neus kom nie. Verdomde neus. Verdomde man wat Noag se vel met sy oë afslag. Kan hy nie die ribbebene ruik nie? Hy kyk steeds agtertoe en steek sy arm uit om die mense te tel.
“Vyf, tien, vyftien, twintig, een-en-twintig. Meshitium het slim geraak met die skrens vir peak hour,” sê hy en wys daarna.
Sy knik en probeer haar mondhoeke lig. Dis nie slimgeit nie; hulle het nie ’n keuse gehad nie. Drie MecSecs het seergekry in die chaos van Januarie se Leegskytkiem. Sy kou aan ’n velletjie langs haar duim. Sy kan nie onthou hoeveel sy geskyt het en of sy in die rye was met die bakleiery nie.
Sy onthou die dag van die inentloting. Die hele Kiefmor op die pêtse teerstraat tussen die tentedorp en die biogastenke agter Meshitium. Amper se naam is dertiende getrek. Net na een van die Jafta-mans s’n. Haar ouma se naam het in die emmer gebly. “Bettina Molooi!” het Amper geskree. “Bettina Molooi!” Niemand het gehoor nie. Baie name is uitgeroep deur desperates. Afgekoude kneukels. Sonsteek wat onder ’n skedel inkruip. Mensvleisasem. Die reuke het haar huis toe laat hol. Daarna onthou sy haar ouma se skedelgesig agter die kliniek se kwarantynvenster en haar laaste preek- en trooswoorde: “En jy bewaar jou innebor, en jou tongkennis, en die dooigoed vir die volgende lewe, en jou hare,” – Ouma het haar voorkop teen die venster gedruk – “die lokke, dis die drade, die drade wat jou aan my verbind.”
Sy’t op ’n stoel gaan sit. “Jy moet weet, kindjie, ek sal lag soos wat ek my annerkant uitskyt. En wanneer ek by die gooie aankom, sal jou oupa vir my wag en saam met my lag. Want om só te dood in hierdie tye – jy maak wins en jy maak komedie en die geweld kom uit jou eie lyf.”
Daar’s ’n gejeuk waar die duikbril bo haar oog vassuig. Sy krap rondom die jeuk – die gluur is te erg vir afhaal. Wakinyan het gesê sy lyk soos ’n ruimtewese uit ’n pre-Hardskip comic-boek wat hy iewers gesien het: met die grys dungaree, die duikbril wat donker raak in die gluur en die seekatarms in ’n poniestert.
“Hi there, Kiefmor kids,” sê ’n groen monster op die skren. “I am Div and I am your friend. Together we will learn everything there is to know about diversity and how Meconium, together with all the div enthusiasts from the settlements, wants to protect it.”
“Ek kan nie sien nie,” hoor Amper agter haar. ’n Meisiekind trek aan haar rugsak. Noag lek die kind se wang en sy lag. Sy lyk nie ouer as drie nie, maar sy dra twee vol Shitesavers soos ’n baba in haar arms. Amper tel haar op. Sy’s waarskynlik ligter as die Shitesavers.
“Did you know that Kiefmor is the settlement where we’ve seen the most animals and plants come back after the Hardship?” vra die monster. “In the first half of 2081 alone, you have rediscovered three species in this area. Keep your eyes open and report anything you find to one of the Meconium security guards at your biogas facilities. What’s in it for you? You and your mom or dad can win a trip to Meconium!”
Die man kyk weer om. “In die kakgaslorrie, ja. Daai’s ’n belangrike ding om by te sit.”
Hy grinnik. Die tande wat sit, sit agtertoe.
’n Reeks video’s begin: ’n tier en ’n hond wat saam speel, ’n kat wat toertjies doen.
“Kom, Ulet,” sê ’n vrou langs Amper en steek haar arms na die kind uit. “Dankie,” sê die vrou. “Dis drol van jou.”
Amper knik en sit weer ’n dread in haar mond. Haar maag kramp van leeg en onlekker wees – sedert Wakinyan twee dae tevore verdwyn het, het sy en Noag saam twee Shitesavers volgemaak.
“Ekskrementorium, ontlaswoning, opelyftoring, blertsorium, bolliewinkel, tjortstjoekie, poefsalon, poefieplaas.” Die professor kom jillend om die hoek van die gebou gehuppel. Sy’t hom lanklaas gesien.
’n MecSec stap in sy rigting.
“Akkieshok, drolpaleis, strontsentrum, skytgebou, kakmansion!”
Die MecSec haal sy laserstok uit. Amper kyk weg en op. Weerskante van die Meconium hoog teen die gebou is twee ewigheidstekens met cob uitgebou. Sy volg ’n teken met haar oë. Die enigste een wat vir die prof tyd gehad het, was haar ouma. Haar ouma kon enige reuk uitstaan. Sy het ’n hand op die professor se skouer gesit en gevra waar hy laas sy besigheid gedoen het. Na haar ouma mooigepraat het, het die MecSecs opgehou om hom toe te sluit as hy nie in Meshitium geskyt het nie – hulle het haar kom roep. Dan is sy met ’n Shitesaver na sy skytplek en sy’t dit kom inruil en vir hom Staple en water gaan haal.
“Is daai nie Bettina Molooi se kleinkind nie?” hoor sy die MecSec sê. Die stywe lap van sy weathergear kraak nader. Noag grom.
“Kyk jý nou na die malle?” vra die MecSec.
Sy roer nie.
“Hey, ek praat, meisie. Kyk jý nou na die malle?”
“Nee,” sê sy sonder om die dread uit haar mond te haal.
Sy het genoeg om na te kyk. Die dooigoederfnis, die hond, haarself. Sy beter vir Wakinyan kry: Vir hom is sy nie net ’n etterse oppasser nie.
“Next,” roep die man agter die venster. “Gas number?”
“One-three-five-eight-eight-nine-five-eight,” antwoord Amper. Sy stoot die vol Shitesavers onderdeur die tralie op die skaal.
“Eight hundred and fifty grams,” sê die man.
“Can I have five Shitesavers,” sê sy.
“That’s worth a hundred grams.” Hy wys na ’n plank bo die venster: Cheaper to number two at a Meconium loo.
“Yes. I want five Shitesavers.”
Hy tel haar koeponne af en gee dit saam met die Shitesavers aan.
“Standaardpakket?” vra die vrou agter die Supplies-venster toe Amper die koeponne, ’n bakkie en leë bottels ingee.
“Nee. Nie gas nie. Een porsie Staple mix, een hempklomp en die orige vir water.”
Toe die bakkie kos, een liter water en een hempklomp voor haar op die toonbank lê, skrik sy. Sy’t vergeet hoe duur die klompe is.
“Hoeveel kred oor op die … family account?” vra Amper.
“Vyf-en-sewentig BioG’s.”
“Nog twee hempklompe en water. Asseblief.”
“Vir die hele lot?”
Amper knik.
“Wag.” Die vrou loop uit die hokkie en skree iets na agter.
Amper kou aan haar duimnael. Die laaste van haar Leegskyt-erfporsie daarmee heen. Die vrou kom terug met ’n houer vol hempklompe. Sy kry twee daarvan en nog ses liter water.
Die son jaag die skadu’s net wes van Meshitium – daar’s tyd vir ompad Solamalgia toe loop. Sy’t die winkel vroeg gesluit. Niemand gaan dringend ’n skildery of ’n sybloes nodig hê nie. Behalwe vir Jafta se besoeke was haar laaste koper in Mei daar. ’n Tentelaait wat vir sy meisievrou ’n ring kom koop het. Hy’s weg met die cheapste en blinkste een – ’n plastiekring met ’n pienk kristal. ’n Kierang-ring met ’n kierang-kristal. “Want kierang is nodiger as ’n los maag in hierdie ekonomie,” het haar ouma gesê.
By die koorsboomlaning maak sy vir Noag aan die tyre-swaai vas. Sy klim teen die hoogste van twee peperbome in die hoek van die oop erf op en gaan sit in die skadu van die blare wat nog klou.
Die humanure-lande en die hemplande lyk naby. ’n Ent verder loop ’n groen skeur bergop na die dunblou lug. Daar waai haar ouma tussen die aalwyne en die bergsoutseepbos. Vyf maande het die mayonnaise-bottel langs die music box in die winkel gestaan. Tot Wakinyan haar die moed gegee het om die deksel in die wind oop te maak.
Een laatmiddag vroeg in Junie het sy uit hierdie selfde boom gesien hoe hy hom aan die koorsbome verkyk. Sy’t met haar lippe gefluit – kort-kort-lank, kort-kort-lank – totdat hy opgekyk en gewaai het.
“Het jy ontsnap?” het sy gefluister toe hy nader stap. Sy’t hom maar nog ’n week of wat in Solamalgia gesien.
Hy’t gelag en die voorkant van sy leerhoed met sy wysvinger boontoe gedruk. “No, I got permission to wander around. But only for an hour or so.” Hy’t met sy elmboog teen ’n koorsboom geleun, een been gekruis oor die ander. “You better come down and show me around.”
Skielik was daar agt geure in haar neus. Sy’t gesweer sy kap om as sy beweeg.
“Jy moet eerder klim. Van hier af kan jy die hele Kiefmor sien. Hoe hoër jou uitkykplek, hoe beter lyk alles.”
Sy’t hom gewys. Eers die bakens: die Sienhomsberge waarvandaan mens soms barbarfeeste hoor, Meshitium waar almal behalwe die solastalgia-pasjente en die accountless hulle Biogrands loop maak, die humanure-lande tussen die groentetonnels waarvan die groente Meconium-gaaie in besigheid hou, die hemplande waarin Kiefmor se bargaining powers met Meconium lê, en die Banghoekberge.
“Wat gebeur daar?” het hy gevra.
“Niks.” Sy’t hom nog nie vertrou nie. “Anderkant hulle lê die see, sê hulle.”
Die Saterdag van sy derde week in Solamalgia is hy saam met haar teen die Banghoekberg op en sy’t nie haar fluitjie en darts saamgeneem nie. Sy’t hom gewys hoe om die stof met seepbos van jou lyf af te skrop en dan jou vel met aalwynblaar in te smeer. Hy het drie aalwynkoppe gepluk en daarmee toertjies gedoen wat hy in die sirkus geleer het. Sy wou nie hê hulle moet te veel pluk nie, maar hy was so opgewonde en het ’n ekstra blaar saam met die parfuumbottel in sy rugsak gebêre.
Dit was die eerste dag wat hy haar teen hom vasgedruk het. Sy kon nie die reuk in sy nek plaas nie – dit was anders as die geure in haar houertjies. Amper het die storie van die Kanniedoodaalwyn vertel terwyl sy haar ouma se as laat waai het en hy het haar weer vasgehou.
Die aand was daar ’n klop aan die winkelvenster en die kort-kort-lang fluit.
“Hoe het jy uitgekom?” het sy gevra.
“No worries. They won’t let the real malles out. The MecSec knows I’ve got a thing for this girl in town.” Sy’t gegiggel. “He turned a tight ass.”
Binne die winkel het hy iets uit sy sak gehaal.
“For Noag. Some protein.” ’n Palm vol rou vleis in ’n lap toegedraai. Meer as wat Noag in jare gehad het.
“Waar het jy dit gekry?” wou sy weet.
“Konkok.”
“What! How?”
“Paying up. Konkok can arrange stuff at the right price.”
“Oh.”
“But she doesn’t sell info. I’ve been skimping for information about a certain dread-haired girl, but she gets tight-lipped and snaky-eyed when I mention you.”
Sy het geglimlag. “Jy kan mý vra wat jy wil weet.”
“Can I?” Hy’t na haar gekyk totdat sy weggekyk het. “You’re a closed book,” het hy gesê. “I like it.”
Vir haar het hy ’n grasring gevleg en met sy parfuum bespuit.
“Dis drol,” het sy gesê.
Hy het op haar ouma se bed geslaap. Snaaks en hartseer. ’n Man in haar ouma se bed. Haar ouma se reuk flouer as vantevore. Sy het die langwerpige pilhouer onder haar kopkussing uitgehaal en dit vir hom gewys en laat ruik. Twee rye van sewe vierkante. M, T, W, T, F, S, S. Veertien dae waarin haar ouma parfuum of plantolies in ’n mengsel van plantbotters, -olies en was ingelê het.
“Vir Ampertjie Stampertjie met die neus van ’n mol. Vir Amperlekamper wie se verneuklonge saam met die grootstof hol.”
Bo in die peperboom besef Amper dat sy haar ouma se rympie hardop gesê het. Noag blaf vir haar.
“Ek kom, Noag-honne!” Sy begin afklim.
Wakinyan kon niks in die pilhouer ruik nie. Dit was orraait; haar ouma, Bones en Konkok het lankal gesê dit het vir hulle ook te flou geraak. Maar Wakinyan het gesê sy verbeel haar. Hoe verduidelik jy vir ’n stofneus hoe die wêreld anderkant die stof ruik? Sy was vies vir hom. Buiten die boek met saadstories was dit haar kosbaarste besitting. Die volgende oggend het sy daarvan vergeet: Sy gesig was oor haar gebuk en hy’t ritmies in haar nek geblaas. Mensasem. Onharde swart hare op haar voorkop. Die reuk van ondergrondse water en ’n leerhoed. Die ring aan haar middelvinger.
Sy knyp ’n peperboomblaar af en vryf dit onder haar neus om die skimreuk te verwiller. Herinneringe vleg ’n mens vas. Sy moet hier weg.
Noag blaf toe hulle verby die Jaftas se toringhuis loop.
“Ruik jy kat?” vra Amper.
Daar loop stories oor Mevrou Jafta en ’n kat waarvoor sy skelm kos gee. Honde is orraait as jy belasting betaal en oppit is, maar katte is onwettig: rondlopers en voëlvangers. Amper vat haar gewone pad oor die oop stuk veld na Solamalgia – só dat Mevrou Jafta haar nie uit haar kantoor by die kliniek kan sien nie. Sy weet nie hoekom nie, maar dit voel altyd of die vrou haar dophou.
Teen die kliniekgebou gekom, beweeg sy weer straat se kant toe, na die voorkant. Toe sy om die hoek kom, loop sy haar byna in ’n leer vas.
“Sal jy –” roep iemand van bo af.
“Helsem!” kap Amper terug. Dis Bones. Jafta is ’n kuttel in vergelyking met Bones as dit by ’n dophouery kom. Noag blaf-blaf-blaf en bly by die leer.
“Amper. Kleinkind van Bettina Molooi.”
Haar ouma se naam laat haar terugtrap. Bones kom met die leer af, kalkverfemmer in die hand. Dis een van sy bone pickings, soos hy dit noem. Hy lyk soos ’n maanman. Een van die knappes in die tentedorp het van stukke ou weathergear vir hom ’n oorpak gemaak. Die sirkel van sy gesig wat uitsteek, is bedek met ’n stofmasker en ’n paar ou MecSpecs. Hy trek die masker af.
“Ja?” sê Amper.
“Hoekom het jy nie gister gepitch nie? Ek het jou gesê: As jy –”
“Wat het jy laas Saterdag bo by die aalwyn-pêts gesoek?” Sy moet meer afgepis as hy klink.
Hy vroetel met die masker.
“Ek het jou ouma belowe ek sal ’n oog hou.”
“Ek kan na myself kyk. En Wakinyan was by.”
“Dis oor hy by was wat ek gekom het. ’n Tentelaait het gesien hoe jy en die mansmens die MecSec by Hemp 3 dods.”
“Dis gross, man. Om ander mense so af te loer.”
Hy kom nader en praat sagter.
“Wat gross is, is dat jy jou ouma se loopsaad so loop en afshow aan ’n Meconite.”
“Hy’s nie ’n Meconite nie!” kap sy.
“O nie? En wat het hy gemaak in ’n Meconium-kliniek waar net Meconites behandel word?”
“Dis nie so nie. Sy baas het ’n hoë contact in Klein China en dié het weer ’n hoë contact in Meconium. Hy’t –”
Bones skud sy kop.
“Wat dink jy gaan hy met daai aalwynblaar doen wanneer hy in Meconium kom?”
Wakinyan het ’n blaar gepluk, dit in sy rugsak gesit en haar vasgehou en gesoen toe sy wou klaarpraat dat hulle dit nie so doen nie.
“Wat het jy als gesien?” vra sy, haar gô ’n bietjie minder.
“Ek het geloop toe ek die skade sien, kleinkind van Bettina Molooi.”
Etter!
“Nou hoef jy nie meer spy te speel nie. Hy’s weg. En niks het iets oorgekom nie.”
Sy begin omdraai, maar Bones is nog nie klaar met haar nie. “Wat hoor ek dat jy hom wil loop soek? Met die biogaslorrie van alles. Dis ’n toegatidee. Jou ouma –”
“Ek weet. Ek weet.” Dis haar eie skuld. Dis oor sy eergister – met die skrik van Wakinyan se wegwees in haar maag – elke pasjent en elke werksmens na hom kom vra het. Dié dat almal weet. “Ek gaan nie meer nie.”
Hy bekyk haar agterdogtig.
“Vanaand. Doerstryt voor donker. Konkok se tent.” Sy stem laat geen keuse nie.
Dit voel of haar kake verby haar ore rem. “Ek kort nie meer jou vervlakste –” Sy bedink haar. Hy moet glo sy’s van die plan af. Anders staan en wag hy haar môreoggend by die biogaslorrie in.
“Fine.”
By die voordeur loer Wia, die stofbestuurder, uit, trek haar gesig terug en vryf verder aan ’n venster.
“As die venster nie skoon bly nie, kry diés nie genoeg lig nie,” sê Wia en wys na drie tyres in die voorportaal waarin drie aalwyne voortneuk. ’n Ferox, ’n kraal en ’n bonte.
Amper stop net lank genoeg om te knik. Meer vir die aalwyne as vir Wia. Sy’s nie lus hiervoor nie, maar Wia val langs haar in, gangaf.
“Hoe ken jy vir Bones?” vra Wia skimperig.
“Van kleintyd.” Kort. Kry die boodskap, dink sy.
“Ek hoor hy’t ’n ruk by julle gebly.”
“Dan weet jy mos.”
“Ja, maar …”
Amper gaan staan en draai na Wia.
“Dit was nog voor die tentedorp. My ouma’t gesê, daai tyd, die een Leegskytkiem se dooies was nog nie behoorlik begrawe nie, dan was die volgende kiem al hier. En die inentings was so te sê onbekombaar. Bones se ma was al half-leeggeskyt toe hulle Kiefmor gehaal het, so sy’s kwarantyn toe en my ouma het vir Bones ingevat.”
“Sy was nie bang nie? Dat hy die kiem gehad het nie?”
“Jy’t haar geken. Sy was bang vir alles. Niks het haar teruggehou nie.”
“Hoe oud was Bones toe?”
“Sewe.”
“En jy?”
“Twee.”
“En jy’s seker nou veertien, so hy’s seker nou neëntien.”
“Ek is sestien,” sê Amper en begin weer loop. Veertien!
“En hy’t op sy eie die beenmeelboerdery begin en nou’s hy so … Ag, jy weet, die meisies sê hy’s die catch van die nederset.” Wia klink betjoings in die hart.
Sy vat die eerste trap saam met Amper. Amper stop.
“Bones is ’n makeshifter. Dapper,” sê sy. “En hy ken van oorleef. As jy vir hom by Konkok ’n speserykoekie kan bedel, sal hy al sy tande vir jou wys. Al vyftien.”
Wia giggel.
“Ag dankie, man, Amper. Drol van jou!” Sy waai en draai om.
Amper hoor stemme wat driftiger raak hoe hoër sy klim. Die tweede deur staan oop. Dis Mevrou Jafta se stem.
“Wat de fok wil jy nog van ons hê, Smal? Jy hol draaie agter ’n stofgeefsel aan. Wat die fata morgana by jou piel uitkom, gat ons nog steeds bakhand staan vir ons stoflong-eenheid.”
Smal moet die Meconite negotiator wees.
“Die ooreenkoms was: open source to the max. Julle saadsakke hang bal terwyl ons spesies verloor,” sê die man.
Mens kan hoor die man ken al van Jafta. Hy gebruik haar tale teen haar.
“Selle storie, elke keer. Dis kak, man, en jy weet dit. In ’61 – totale onthulling en vrye toegang. Julle’t my Momberg se siel gevat. Die voorraad het in julle hande gaan staan en verrimpel. En hoeveel van ons saad het jy twee jaar terug hier weg?”
“Ja, maar –”
“Maar niks, Smal. Ons kyk al twee jaar goed na julle malles.”
Die man trek sy asem skerp in. “Jou mense noem die kliniek ‘Solamalgia’.” Sy lippe klink plat om die aanklag.
“Ons kyk goed na julle ‘solastalgia’-lyers.” Jafta se sarkasme kan opdraand loop. “En ons stoflonge lê steeds sonder julle high-tech verligting. Give and take. Maar Meconium se tentakels lê die skierland vol. Julle suig ons kak weg, ons kennis, ons saad. Julle suig en suig …”
“Anus of it all, Jafta: Ons gaan nie jou equipment gee voordat jy jou geheime saadvoorraad open up nie. Jou solastalgia-pasiënte bewys julle moet een hê. ’n Mengsel van aloe en Afrika-patat? Yeah, right. Dit het geen effek op die kontrolegroep in Meconium gehad nie.”
Stilte. Is Mevrou Jafta onkant gevang?
“Dis die verwydering uit die geaffekteerde landskap wat die verskil maak.” Haar stem het minder beur in. “Maar nou sit hier ’n Hard-trained Mec-kopdokter vir wie julle voorsê wat om in sy verslaggie te sit. Hy’s niks meer as ’n blêrrie spy nie.”
’n Stoel skraap oor die vloer. Amper draai vinnig om. Die boonste toibome moet eers wag.
“Amper. Ek het begin worry. Ek dog …” Konkok is besig om ’n voorskoot se bande twee keer om haar middel te draai voordat sy ’n knoop maak. Die reuk van Staple lek by Konkok se lyf uit. Só troos dit. Maar met etenstyd die afgelope twee dae loop slat die reuk teen Amper se kleintong vas en moet sy sluk om nie te kots nie.
“Nee. Daai’s nie meer my plan nie,” sê sy.
Plaas sy’t nooit vir Konkok gesê nie. Die plan het eergister op die tjoptafel geval soos ’n uitgeteerde dassiekarkas.
Twee tentelaaits los mekaar op die maalfiets af. “Jous,” groet sy. Hulle knik net.
Sy sit ’n dread in haar mond. Vir Konkok wil sy nie lieg nie. Konkok is die een wat vir haar die werk gekry het. Konkok het ’n praktiese hart. Die enigste tipe hart waaraan ’n mens mag heg in ’n gatland.
Amper tjop. Die rantsoen is tam. Drie sweterige uie, ’n bossie wildeknoffel en ’n hand vol vars kruie. Kneus en ruik, kneus en ruik. Die kruisement wen. Dan kom die basilie deur.
Sy voel hoe Konkok onderlangs vir haar kyk. “Die dandelaain moet nog afgestof word,” sê sy.
“Die pasjente gaan weer kla,” sê Amper. So min geurgoed vir ’n pot Staple en hulle moan weer hulle is aan die uithoeke.
“Huh-uh.” Konkok lig ’n grys wenkbrou. “Jong Jaf het kief gebring … Donner!” Konkok buk om onder haar pot in te kyk en draai aan die gasbottel. “Leeg.” Sy kom weer regop. “Themi, Han, dit was die laaste een; julle sal al vier bottels by Meshitium moet gaan volmaak.”
Han ontkoppel die bottel by Konkok se voete en begin dit deur toe rol.
“Twee jaar. En daar’s nog nie ’n gaspyp gaslets toe gelê nie.” Konkok sug. “What a waste. Mevrou Jafta sou vandag weer gepraat het.”
Sodra die seuns uit is, draai Konkok na Amper toe. Die frons maak seine tussen haar wenkbroue. Etter! Amper kyk weg. Tjop verder.
“Wat gaan aan?” vra Konkok.
“Ek was nog nie by vloer twee se toibome nie.”
“Ek praat van jou agternasitplanne.”
Amper byt haar tong vas. Agternasit. Konkok kies haar woorde fyn. Soos ’n hondsdol dier laat sy my klink, dink Amper. Soos die Leegskytkiem wat gasheer soek. Etter. Só was dit nie met Wakinyan nie.
“Ek sê mos daai’s nie meer my plan nie. My gat het oopgegaan. Ek wag hier. Hy sal terugkom.”
Konkok sê niks.
“Ek sê mos,” sê Amper. Sy sit die dandelaain in die draaicleaner en druk die silinder teen haar maag vas. Sestig sekondes draai sy die slinger. Die toetsblaar is stowwerig onder haar tong. Nog sestig sekondes. Sy haal uit sonder om te toets. Die pasjente gaan nie stof proe as Konkok die kos met kief spyker nie.
“Ek loop toibome toe,” sê sy toe die geurgoed klaar gekap op die tjoptafel lê.
Op pad deur toe keer Konkok haar. Die ouer vrou se lyf is beenrig, maar gekussing by die bors langs. Amper sit haar hande lig op Konkok se rug, want hard kan sy nie druk nie. Dan breek sy haarself en kom nooit uit Kiefmor uit nie.
Op die tweede verdieping is daar twee pasjente in die gaslets. Hulle vryf hande skoon in die sandbak. Amper wag by die deur.
“I told you. They’re not taking us back before Celebrate 20.” Dis ’n vrou wat praat. Die weathergear suit sit styf aan haar gespierde lyf. In haar neus en oë is Meconium se nuutste tech teen stof en gluur.
“They won’t let us miss it,” sê ’n jonger man. Donker kringe om sy bleek oë.
“They came for Golden Boy. If they had plans for us, they would’ve taken us along. No. We’re stuck.”
Die man kom uitgestap.
“I say we jump the biogas truck,” roep die vrou agter hom aan.
Sy steek vir Amper tong uit. By die deur briek sy en lig haar bolip: “Snake hair,” sis sy in Amper se nek.
Die lot van hulle is só. Creepy-kêns, sê die tentelaaits wat die maalfiets kom trap. Net Wakinyan was anders.
Aan die toiboom sit een blom. ’n Son met vlerke wat na sy dood vlieg. Sy skuur haar wang teen die blom. Dis dalk die laaste blom van die seisoen. Met die eerste blomknoppe …
Sy was gebuk by die toiboom. Sy’t die takke en blare gelig en bamboeswater gespuit waar die stam in die potgrond verdwyn.
“You don’t believe in that myth, do you?” het ’n stem agter haar gesê. Met groot beheer het sy sonder skrik regop gekom.
“What myth?” vra sy toe sy omdraai.
Die man strek hoog en sy vel lyk koel en onaangetas.
“The myth about the flowers.” Die stem is harerig, soos die stokroos se blare.
“You know the myth?” Sy raak opgewonde. Haar ouma se storie.
“They say that you will have a higher yield of shit – up to a third higher – if you eat the flower as it opens at first light.”
Amper kyk af. Sy hoop nie sy bloos nie. Skyt is ’n hot topic, maar met hierdie man …
“O. Ek dog. Ek ken ’n ander storie oor die blom. Dit lyk mos soos. A sun with wings, flying to its death.”
“Ek verstaan.” Sy Afrikaans is spoegerig en moeilik.
“So dis nie waar van die verhoogde opbrengs nie?”
“Nah, I tried it.”
Sy staan opsy sodat hy vir hom blare kan pluk.
“Nah, it’s useless all round in my case. Gives me the irritated ass syndrome like you won’t believe. Once it was so bad – I was doing a snake show in the Chinese enclave and I had to dunk my ass in a pool of muddy rainwater in front of the crowd. Thought I was gonna go mad.”
Amper lag.
“You work with snakes.”
Hy maak ’n gaslethokkie oop.
“Yeah. I’ll tell you all about it if you’re interested. You’re around, right?”
“Yes. I work here. In the afternoons.”
“Kief, man. I’m Wakinyan.”
“Amper,” sê sy.
“Kief, man. And you don’t wear those masker-lappie-thingies?”
Haar hand vlieg op na die duikbril op haar voorkop. Helsem! Sy skuif die bril haastig oor haar oë en neus.
“No. I’ve got this. It’s … It’s … It’s dust and glare proof.”
“Kief style. I was just wondering how you can breathe in this DD.” Hy begin beweeg.
“No, I just took it off … to look at …”
“Yeah, of course.” Hy raak aan haar arm. “Let me just get my business out of the way.” Hy glimlag en knipoog. Terwyl hy omdraai, haal hy blare uit sy agtersak, maar Amper herken dit nie.
Sy kaal rug was glad. Nie die hindernisse van haar eie of ander Kiefmorvelle nie.
Sy maak die bottel bo die toiboom vol. Die water begin drup langs die stam.
“Totsiens, son wat na jou dood vlieg,” sê sy. Sy buk af, neem die blom in haar mond en byt die stingel af. Elke bietjie help. Mites help ook. Stories is al waaraan haar ouma geglo het.
’n Laaste stop: die groepterapiekamer. Teen die mure is van die pasjente se werke. Collages. Tekeninge. Stories. Ouma Bettina het die skryfterapie aangebied. 23 Januarie was haar laaste klas.
Amper stap na die westemuur. Tussen twee vensters is een van haar ouma se saadstories opgeplak. Amper se gunsteling.
Raphionacme burkei – Bi
Bietjie was ’n kind van vele buitekante. Meestal was sy ’n wipgat, skreefoog kind, maar soms was sy ’n likkewaan, soms ’n witkruisarend en soms ’n bakoorjakkals. Bietjie het ’n hond gehad. Sy naam was Eengesig. Hy was altyd ’n hond en soms het Bietjie dreunlyf geraak dat hy nie kon saamgaan op haar veldreise nie. Een jaar het die aarde so droëlyf geraak dat Bietjie al vergeet het hoe die tsammas gesmaak het – toe’t die wolkwaters nog steeds nie gekom nie. Die kambrolywe was al byna op toe ’n voortydmens sien hoe Bietjie ’n paar vesels vir Eengesig gee. “Saad-se-kjênd! Nie voor die Kalahari modder maak, het ek gedag ek sien so ’n dom kjênd nie!” het die oumens gegil. Bietjie het ’n toktokkie geraak en onder die sand weggeskarrel. Toe nog net die Bi se bitterlywe oor was, was Eengesig se tong die skadu van ’n waterval waarvan daar nog ’n skadu op die grond geval het. Bi, so het die mense gesweer, was dodelik giftig vir honde. Maar Bietjie was ’n wipgat. Sy’t ’n hond geword en vir haar ma gesê: “Sal jy my laat vrek van die dorste of van die Bi?” Na ’n dag het Bietjie se ma vir haar Bi gegee. Bietjie het bly lewe en die hondegeblaf het gebly. Op ’n dag het Bietjie haar ma aan’t tjank gekry. Haar mama se oë was reg bo hulle babasustertjie se mond. Daardie dag kon haar mama nie een Bi kry om uit te grawe nie. “Daar’s wolke in die lug,” het Bietjie skuldig gesê. Maar die wolkwaters het vasgesit teen die verhemelte. Toe haar mama en sustertjie se lippe vasgeplak was met gister se spoegte, en Eengesig lankal aangeskuif het in die tye, het Bietjie haarself in ’n Bi-plant verander. Sy het met ’n stukkie van haar siel in die wind geklim en haar mama geroep totdat dié begin ronddool het. Sy het met haar laaste krag twee van haar stingels geknoop en haar mama gepootjie. Die vrou het gegrawe net omdat sy nie geweet het dat Bietjie verdwyn het nie. Lank na die wolkwaters geval het, het sy nog uitgekyk vir goggas en diere – gehoop dat Bietjie haarself gered het en weer sou terugverander in ’n wipgat, skreefoog kind.
“Wie sou kon dink dat Bietjie se wipgaaie die sappigste Bi-boude sou maak?” lees Amper die laaste sin en begin die papier lostrek.
“Jy beter die ander een ook afhaal.”
Mevrou Jafta se stoel staan in die deur. Haar stofwit nommer-nege-tekkies is in die vertrek. Sy waai na agter dat Wia moet loop.
“Moet ek …” begin Wia.
“Die kind sal my besôre,” sê Jafta. Sy werk die stoel se wiele met haar hande en kom nader.
“Hoekom?” vra Amper. “Hoekom moet die stories af?”
“Wanneer ek en jy môre saam met Sias Smous klim, moet hier so mins moontlik spore lê. Dié was oversharing. Asof die Meconite-malles omgee. Net spies het oë.”
Amper vervies haar. Haar ouma het meer vir die malles gedoen as …
“Wanneer ons môre klim? Saam met Sias Smous?” herhaal sy die deel van Mevrou Jafta se woorde wat laaste insink.
“Is dit nie hoekom jy die storie afhaal nie? Om saam te neem?” Mevrou Jafta ry na die storie aan die ander kant van die kamer.
“Nee. Hierdie een wil ek in die winkel opsit.”
Die ou vrou snork en gooi haar vlegsel na agter.
“Whatever, kind. Jy’t meer breins as wat jou ouma gehad het. Jy sal nie die dooigoed so adverteer nie. Of sal jy?”
Skimperig. Vol kennis. Dooigoed. Kodewoord vir die saad. Hoe weet Jafta? Wat weet sy dan skielik so baie van hulle goete af? Jafta haal die storie af en hou dit armlengte van haar grysblou oë.
“ ‘Bloeders van babala, waar sit julle oë? Sien julle met die innegoed wat weeg met die geroffel van vesel, voedsel en minerale? Sien julle met die oog van die arshol? Die pêrelmanna is die geheue van juwele, die sintuie van ’n jonger god. Bloeders van babala, maak oop julle oë.’ ”
Die saadstorie klink soos ’n vloek op Jafta se tong. Dis die Pennisetum glaucum – tweede in die saadboek.
“As jou gat nie meer wil oop nie, is oë seker tweede prys,” sê Jafta en gee die blaai aan. “Stoot my agterdeur toe. Sias wag. Smouse laai nie net nie; mens moet onderhandel.”
Die dag se ooglid sak. Só het ouma Bettina oor dié tyd van die dag gesê. Met ’n platstof dag sien jy wat sy meen as die skadu’s rek soos die son agter die Sienhomsberge af. Wanneer die “s” van Kierang Collectibles geskadu is teen die muur, staan Amper van die sypaadjie op. Doerstryt voor donker.
“Kom, honne.” Noag se kop steek net-net by ’n gat in die pad uit. Hy ruik weer iets. Dalk die spook van ’n rot.
“Kom, Noag!” Hy blaf en kom nader gedraf. “Dalk ’n blinkoog later,” sê Amper en maak sy leiband aan haar belt vas.
Hulle stap in die rigting van Solamalgia. ’n Kortpad na die tentedorp sny vyftig meter verder na links deur die murasies. Hier en daar het een van die tentedorp toestemming gekry om te begin versterk en opbou en dak opsit. Bones se plek is ook hier, maar ’n paar meter verder suid; verder van Meshitium, maar nie ver genoeg vir fluitspeel nie.
Die tentedorp is stil. Die mense bolling by Skytbuit, die kookskerm. Dis diés wat nie Bio-accounts by Meconium het nie.
Priester Noemnoem praat bo die bolling se geskoffel uit. Sy lang kleed sleep in die stof. Hy’t sy een hand op sy baard; in die ander is ’n boek.
“Geseënd is die hande wat kos maak maar niemand replenish nie. Geseënd is die MecSecs wat blindeye en cut vat. Geseënd is die system …”
“Ag, sjarrap, Priester,” skree een van die drie vrouens wat die kookskerm bestuur.
Priester staan nie in die ry nie. Hy skyt en sluk by Meconium, maar hy werf in die tentedorp en hy preek by Hemp 2. Hy’t die vorige Kersdag hier aangekom met twee noemnoems op sy rug en ewe veel hoop en verdoemenis in sy hart. Die Earth Christians se eerste sendeling in twintig jaar, het ouma Bettina geglo. Sy gemeente is al groot genoeg dat die noemnoems natgepie bly, boetes of te not.
By Konkok se tent is net kinders. Sy voer nie grootmense nie en die een wat die dag wil glo daar’s nog liefdadigheid anderkant die oorleef, gee vir Konkok ’n BioG vir die kinders en die Dikvellers se kos. Daar word gespeel en gehardloop en bal geskop.
Bones sit reeds op sy knieë by die gasvuur. Hy wys na die skêr, gom, pen, twee templaatpype – twee verskillende groottes – en die skerpgemaakte spykers, pennetjies, dorings, watsenaams. In ’n vlak gat lê die plastiekbottels van sy laaste trippe in die NoGoZone. Die reuk van gister se Staple slat uit twee potte op. Langsaan is insekte op ’n oop pan aan die braai. Hul reuk vervaag agter stygende brandplastiek.
Bones hou ’n tweeliterbottel oor die gasvlam. Langs hom lê die laaste stuk van die dingnaam: Slowmilk. Die plastiek verloor sy witheid en Bones druk ’n dun verfkwas se agterkant in die sagte deel om ’n kegel na binne te vorm. Wanneer dit afgekoel het, tel Amper dit op. Eers knip sy ’n sirkel, radius vyf sentimeter, om die kegel. Sy stoot die kegel by die punt van die templaatpyp in en druk die oortollige plastiek teen die pyp se rand vas. Hier trek sy met die pen rondom die pyp, sodat die presiese grootte op die plastiek agterbly. Nou knip sy meer sekuur, ’n kleiner sirkel. Die anderkantste dun punt knip sy oop vir die spyker.
“Wat stink so?” vra ’n kleintjie.
“Dis jou derms wat brand,” kap Konkok. Sy kom uit haar tent en slat die kind met die houtlepel. Sy druk kooigoed in die vuur en swaai die smeule deur die lug.
“Ek wil nou-nou loop,” sê sy. “Koubs gaan die kinders kom uitsort.”
“Ek kom,” roep ’n stem uit die tent.
“Ons maak nog vier ente. Gom wanneer ons terugkom,” sê Bones.
Bones gooi die orige plastiekbottels met sand toe. Hy steek die blikkie met onklaar pyltjies in sy beltsak. Amper maak vir Noag aan ’n tentpaal vas. Hy grom. Sy vryf sy ore.
“Ek los vir Noag,” roep sy.
“Drol,” roep Koubs. Haar kop kom by die tent uit.
Vir Konkok en Amper is daar twee kleiner potte met sand in, net ’n paar blare bo-op gepak. Vir as ’n MecSec vra hoekom drie mense die Dikvellers se kos moet wegvat. Bones dra die swaar Staple-pot.
Konkok se tent is op die rand van die dorp en nie twintig meter van die begin van die NoGoZone nie. Die Dikvellers se slaapplek is vyfhonderd meter verder, en Konkok los hulle kos op die vensterbank van die vierde murasie anderkant die grens. Sy en Amper gooi die sand uit en sit die twee klein potte in die leë pot wat die Dikvellers daar gelos het.
Nou dra Konkok. Bones loop voor. Amper haal haar fluit by haar hemp uit en sit dit in haar mond. Die tou waaraan dit hang, skuur agter teen haar nek. Bones lei hulle deur ’n ou boord. Mevrou Jafta se man het dit begin-Hardskip omgespan teen die plundery. Dis deur die Plaagstof versteen. Klim. Koes.
By die volgende murasie stop hulle. Konkok sit die potte hard op die oorgroeide vloer neer, ’n paar goed skarrel en sy gaan sit op haar krat.
“Nou toe,” sê Konkok. Sy haal haar rookgoed uit haar sak. Die pyp maak haar klein handjie vol.
Bones hang sy twee sterkste sonligte teen die muur en doop sy vinger in ’n sakkie kalk om die verstofte kringe duideliker te maak. Toe sy kleiner was, was dit ’n kompetisie. Hy’t syfers in die sirkels geteken en dan het ouma Bettina score gehou. Sy’t elke tweede keer gewen. Met die patroon se agterkom, het sy ’n week lank geweier om te oefen. Dit was haar langste wegbly, behalwe ná ouma Bettina se dood. Toe sy by Solamalgia begin werk, het Konkok gesê dis deel van die deal: Sy kry vir Amper die werk, maar die weeklikse oefenry is terug.
Amper was vir te lank nie getrou nie en haar oog is nog nie terug nie. Sy sit ’n dud in haar fluit.
“Nee,” sê Bones. “Verder terug.” Hy wys na ’n vygie wat by ’n bars uitbeur.
Konkok hoes. “Effen stof,” sê sy deur die rook.
Amper gee twee treë terug. Drie keer: in, en uit; in, en uit; in, en uit. Die wêreld val weg en kom in fokus. Helderheid. Fluit in mond. Asem in neus. Korrel. Bones in die hoek van haar oog. Hy hou die omstreke en die muur tegelyk dop. Sy eie fluit hang om sy nek. Dit was nog sy mama s’n. Die ding wat doerie tyd ouma Bettina se aandag getrek het. Die MecSecs het die Leegskytkiem op sy ma gespot toe hulle skaars op die dorp getrap het. Met die stoeiery het sy ma die fluit in sy hand geprop en ouma Bettina het die bestiering gesien. Want sy’t net die stories gehad om haar en Amper te beskerm, en iets aan die manier waarop die vrou die fluit vir Bones gegee het, het ouma Bettina laat vermoed dat dit nie net nog ’n PVC-pyp was nie. So het Bones en sy skills by hulle in Kierang Collectibles geland.
“Begin nou,” sê Bones. “Al is die eerste lot ver uit. Oog inkry.”
Amper fluit. Op die rand van die buitenste sirkel boiing die dud van die muur af.
“Etter,” brom sy. Helderheid se gat.
“Weer,” sê Bones sonder om op te kyk. Hy vat nie meer beurt nie – weet sy sal haar skaam.
Die wit sirkels glim in die skemerte.
“Hier sit Stones, daar staan Bones, ou Longe fluit die valses van die fittest se survival,” prewelsing Konkok. Haar rookgoed se reuk sal nog een aand die barbars lok.
Amper laai. In. Uit. In. Uit. In. Uit. Stof in neus. Stof deur neus. Stof in longe. Stof deur longe. Wapen in haar bors. Fe-oeiii. Dié keer raak die dud die derde sirkel van die arshol af.
Skotepetoors, sou haar ouma gesê het.
“Weer,” is al wat Bones sê. “Drie arshols in ’n ry voor ek die akkedis losmaak vir jou moving target.”
Bones hou die potjie oop teen die muur. Maar die blinkoog skiet uit die tweede ligkring net voordat haar pyltjie die lyn tussen lig en donker tref. Bones sê niks; mik muur toe om sy ligte af te haal.
“Konkok.” Amper skud liggies aan die vrou se skouer.
Die oë gaan dadelik oop. “Die valses van die fittest se survival.” Die woorde is nou wysieloos. “Julle al klaar?” Sy wag nie op ’n antwoord nie.
Amper val agter haar in. Bones is te ver agter om voor jammer te sê dat sy die akkedis laat glip het. Amper se koplig ken die pad.
“Short cut,” sê Konkok. “Die MecSecs hou my dop.” En sy verlaat die gewone pad.
“Bushwhacking,” brom Bones ná ’n paar treë vlak agter Amper.
Sy draai haar kop na agter. “’Skies,” sê sy, sy bedoel oor die akkedis, maar sy weet nie of Bones hoor nie.
Met die terugdraai haak haar hare vas. Haar kop ruk terug.
“Aau!”
“Als orraait?” roep Konkok saggies.
“Ja,” fluister Bones. Sy lig val op die wit dorings van ’n dooie wag-’n-bietjie. “Vier dreads,” sê hy. “Hou stil.”
Amper se lyf buig krom na links en agter. Met die tweede dread los kan sy regop staan.
“Tittewyt jy nog?” vra Bones. Sy stem is kleierig. Die stem waarmee hy met sy ouma Bets gepraat het.
“Nee,” sê sy. Jy kan mos sien, wil sy sê, maar sy hande op haar dreads, die drade na ouma Bettina, keer haar. Die bietserigheid sal haar ouma se innebor versteur.
Tittewyt. Bones moes altyd in die winkel wag. Die spieël was nooit op sy plek teen die muur nie – “Dis ’n verrassing,” het haar ouma gesê. Amper het altyd gewonder, maar nooit gevra nie. Op ’n kussing tussen haar ouma se bene. Op die bed ’n sakkie met die naaldwerk- en haargoed. Die dreads is gedraai en die hekelpen het die donshare by die ou stukke ingeweef. Die saadstories is saamgeweef. Hoe oud was sy die eerste keer? Ses? Of is dit net die eerste keer wat sy kan onthou?
Wanneer haar ouma se beurt kom om getittewyt te word, dan sê sy: “Ag, ou Bones gaan ’leenrig raak. En hy’t fyn vingers.” Dan gaan sit hulle in die winkel. Ouma op ’n voetstoel en hulle elk met ’n kam of krullers. En dit word gesing en ingedraai of gevleg en die een wat die tongknoperkompetisie wen, mag rooisel op Ouma se lippe smeer. ’n Vinger vol. Tittewyt-tsjamp van die Kierang Clan.
“Boetie Bleskop se bierbrood met baie botter is die blêddiewil beste bektoestop vir belhamels,” sê Bones toe hulle weer begin loop.
Amper wil hom wys haar bek is nog beter as haar mik, maar uit haar vals geheue kom die reuk van bierbrood en maak haar keel dik. Sy bly eerder stil.
Dis waasdonker toe Amper Noag se leiband van die tentpen losmaak. Die stof staan opgeskote, reg vir amok maak.
“Hey. G’n gedods nie.” Bones sit klaar langs Konkok se gasstofie, sy koplig in haar gesig.
“Ek weet.”
Hy gee die blikkie gom aan. ’n Bakpoeierblik met rooi verf wat nog hier en daar klou.
“Spaarsaam,” sê hy.
“Ek weet,” sê sy.
Sy stoot gom by die plastiekent in, druk ’n spyker by die groter opening in en trek dit aan die ander kant van die ent uit totdat twee sentimeter van die spykerpunt uitsteek. Geroes. Die gas vat vlam langs Bones se lighter. Hy vat die pyltjie by haar en steek die spykerpunt in die gasvlam sodat die hitte die gom, die spyker en die plastiek verbind. Sy’s byna klaar met die volgende een toe hy die eerste pyltjie in die sand druk om af te koel.
Tien pyltjies staan in die sand. Vyf vir Bones, vyf vir Amper.
“Julle klaar?” vra Koubs. “Ek moet Konkok se snorke uitdoof. Dis erger as sy gekief is.”
“Ja.” Amper binnelag. Konkok sê jare se stof-exposure het haar ’n sinus gegee wat tot in haar kieliebakke verstop is.
Koubs gaan sit met haar trom tussen haar bene. Sy lyk baie soos Konkok, maar sy’s die jonger suster en sy dra haar hare net lank genoeg dat haar kopvel nie deurskyn nie.
“Kom,” sê Bones vir Amper. As Koubs eers meegevoer raak, kom maak die MecSecs haar stil. Bones domp die orige bottels en stukke plastiek in ’n goiingsak. Hy verdwyn na die grens van Konkok se erf en kom daarsonder terug.
“O ja, Sias Smous was hier,” sê Koubs.
Amper skrik. Wat van sy diskreetheid waarby haar ouma gesweer het? Wat sê sy nou?
“Wat sê hy?” vra Bones.
“Hy sal by Dop & Steek wees.”
“Thanks, Koubs,” sê Bones.
Koubs hoor nie meer nie. Haar palm plant reeds op die styfgespande diervel.
Terwyl Amper en Bones terugloop, hoor hulle mense dobbel en lag en stories vertel. Maar Bones is so versigtig soos altyd. Hy kyk om hoeke. Hy gooi klippe in die verte om te hoor of ’n MecSec skarrel om te sien wat geraas maak.
“Wat soek Sias Smous by jou?” vra Amper, bly dat die boodskap nie vir haar was nie. “Beenmeel?”
“Huh-uh. Nuwe bone picking. My gom loop in Meconium.” Hy lag. “Die beauty shebeen onthaar mense daarmee.”
“Wat …” Amper dink aan die klewerige mengsel van been en horingpeul. “Dieselfde gom wat ons …”
“Presies dieselfde.”
“Hoekom?”
“Ek weet nie, maar as die gier hou, sal ek nie weer hoef te loop kalk myn of geboue kalk nie.”
“Dalk is daar ’n haarsiekte.”
“Ek weet nie. Sias het met die plan gekom.”
By die deur van Kierang Collectibles haal Bones ’n blikkie uit sy rugsak.
“Ek gaan môre op ’n trip, so sien jou volgende week.”
“Dankie.” Sy lig die blikkie. “Veilige trip, Bones.”
“Korrel sekuur,” sê hy. “As jy terugkom, leer ek jou gom maak.” Hy verdwyn in die waas.
Hy weet sy gaan. Sy ruik versigtig aan die blikkie. Eenskootsaadmengsel. Doodskoot.
“Dankie, Bones,” fluister sy. In haar ou blik is net ’n spoegsel oor.
Amper sak teen die hangkas af. Die nag het stof opgetel. Die lig tussen haar voorkop en die houtrenoster langs die wiegstoel is korrelrig.
Vyf pakkies dooigoed in die mannekyn.
Die swart polonek en geel jas lê langs die pop en agter die ritssluiter op haar rug is net vyf pakkies dooigoed. Daar was twaalf, Amper is byna seker. Die dooigoed is nie die ergste nie – dis die oorblysaad wat haar ouma in tye van nood geruil het.
Die boek met saadstories is weg.
Sy was die hele nag besig met wegsteek en inpak. Sy het die goed in die pop vir laaste gelos. Dit sou die maklikste wees.
“Etter, Noag. Hoe nou? Om sonder die boek hier te moet weg.” Die donnerse saadboek wat moes sorg dat die sade vatbaar bly.
Die hond is al om haar. Hy weet iets is fout. Sy hol kamer toe, stamp teen die rak met radio’s en platespelers – iets neuk af – maar haal die oop Shitesaver langs die bed. Die vroegaand-Staple ruk deur haar lyf. Dan die water en die ingelegde froetangs wat Mevrou Jafta hier aangebring het.
Noag kom ruik aan die kots. Agter sy nek trek sy die velle saam en stryk dit uit.
“Ja, hond. Jou ounooi is weg. Wakinyan is weg. Die saadboek is weg. Jy’s oud maar jy bly. Wat ons iets terugkry … Ek weet nie.”
Sy gooi haar koplig op die muur agter die twee beddens. Daar is lyste van diere en plante wat haar ouma bang was hulle sou vergeet. In die een hoek is Amper se lengtes tussen vyf en tien jaar oud ingestreep; Bones s’n tussen tien en dertien – toe sê hy hy raak te lank vir dié speletjie. In die ander hoek, agter haar ouma se bed, is die doodsbesoeke met kruisies langs jaartalle aangedui. Vir Wakinyan het sy gesê dit was familielede en vriende. Dit was die kere van die eenskootsaad. Amper gaan op haar knieë nader. Die eerste twee het Bones gepot; die laaste een … Dit was in 2077. Vier jaar laas wat ’n saadsoeker op hulle spoor was. Nou’s haar ouma nog nie ses maande weg nie en hoeveel is reeds onder haar uit?
Dis toeval. Moet wees. Als wat gelyk soek is. Is Wakinyan deur saadsoekers ontvoer? Het hulle die saad kom soek en hom gekry? Dalk aan Meconium se diversiteitsentrum uitgelewer? Mevrou Jafta sê dis die naaste ding aan ’n sirkus wat die Hardskip oorleef het, en Wakinyan het gesê hy gaan nooit terug sirkus toe nie. Plaas sy hom van die saad vertel het – dan het hy ten minste geweet waarvoor hy hom inlaat deur in die winkel te bly.
Noag grom. Voetstappe voor die winkel verby. Sy moet opskud. Die oggend is naby as die MecSec sy rondtes doen. Sy kyk weer na die lysie wat Mevrou Jafta gegee het. Sy’t als gedoen en gepak. In die lessenaar se laaie begin sy krap vir papier en druk dit saam met ’n potlood in ’n plat Ice Age 10-plastiekhouer wat sy raakvat. Haar lig val op die Hiker’s Stove Top, die mini-gasbottel daaronder lankal leeg. Dit was haar ma s’n. Sy skroef dit los en prop dit saam met die res van die goed in haar rugsak.
“Kom, hond,” sê sy en sluit die kamerdeur agter hulle.
Op die welkom-matjie duskant die voordeur staan Amper en wag vir Sias Smous se toete. Sy kyk om na die winkel. Die vroegoggendlig is yl deur die donderstof en als lyk meer antiek as wat dit is. Die meubels, die bordspeletjies en beeldjies en juwele, die 2030-platespeler wat stukkend op Bones se futon lê, die versameling fone en oorfone.
Noag blaf en volg elke beweging. Hy’s bang sy los hom. Sy buk, vryf sy ore en skuur haar neus teen syne.
“Ons sê vir eers baai vir jou ounooi se kieranggoed. Niks hier hoef meer te kierang nie.”
Die saad is nie meer in die plastiekbaba se oë nie. Die konsertina se knoppies is leeg. Ook die Coke-doppies wat vir motorwiele op ’n skildery vasgeplak was. Die papierwerk van die pop-up-boek oor insekte waaraan Wakinyan hom verkyk het. En die sleutelbord van ’n rekenaar waarop haar ouma gesê het ’n halwe leeftyd se gedagtes fossiele geword het.
Twee toete. Amper skuif die duikbril oor haar oë en neus voor sy die deur oopmaak.
Sias beduie dat sy Noag agterop die bakkie moet tel. Tussen die donker lense van sy bril bult sy neus soos ’n uitdaging aan die stof. Sweerlik nuwe Mec-tech in sy neusgate. Sias maak die metaalboks oop waarin hy diere vervoer, maar wanneer Noag bo-op die bakkie kom, mik hy vir die hoek by die drywerkant. Hy blaf. Hy grom. Hy krap met sy voorpote op die bak se vloer.
“Kry jou hond stil,” sê Sias. “Of hy bly.”
Amper klim agterop, kry die basterbasset beet en dwing hom op haar skoot. Sy oë en ore is aan’t agteruitgaan, maar daar’s nie fout met sy neus nie. Sal sy oorgeërfde geheue weet watter diertjies Sias smokkel? Sias hou die hokdeur oop terwyl sy Noag indwing. Hy spin in die rondte en toe die deur toeklap, tjank hy. Eers toe Amper deur die gaasvenster loer, sien sy ’n stuk van sy heel oor sit in die deur vas.
“Etter!” Sy pluk dit oop en trek hom aan sy pote uit. “Sorry, hond,” sê sy en vryf haar wang teen sy kop. Sy sweer dit: Saam met die stof kom neuk haar ouma se as vandag hier rond. Oor sy wat Amper is so min oppasser is as ’n kuttel ’n strontvloed.
“Jafta wag,” sê Sias.
Nog een keer kyk Amper om. Kierang Collectibles. ’n Bolling in haar derms wil nie weggaan nie, maar blý sit ook nie meer reg in haar lyf nie.
“Dooigoed,” sê Sias toe sy inklim. “Upfront payment.”
Sy haal die sade uit haar rugsak. Haar ouma het nooit die nederset se mense met saad betaal nie, maar sy het by Sias se diskreetheid gestaan. Hy maak die koevert oop. Daar’s kosbare goed.
“Dalk groei dit,” sê Amper.
“Die kopers verstaan dit so,” sê hy. “Hoe’t jy met Jafta deurmekaargeraak?” vra hy terwyl hy die sleutel draai.
“Wat ek by Solamalgia begin werk het, het ek haar gereeld gesien.”
“En toe offer sy om jou te help om die vriend te kry?”
Amper knik.
“Wat’s haar agenda?”
“Sy sê sy wil weet wat met haar voorkindseun gebeur het en die antwoord moet iewers rondom Meconium lê.”
“As oppasser en chaperone het nie een van julle veel street cred nie.”
Amper is nie seker wat hy bedoel nie. Van agter sy oor tot by die swart stekels van sy baard loop ’n sytaklose litteken. Haar ouma het gesê ’n mens meet ’n Harde soos Sias se status en netheid aan die littekens wat hy post-Hardskip opgedoen het. Sy’t gesê Sias Smous is ’n presiese man.
Hulle stop voor die Jaftas se huis. “Wees versigtig,” sê Sias voor hy uitklim.
Terwyl sy in die bakkie wag, of vir Mevrou Jafta? wonder Amper. Sy skuif oor na ’n stuk hout wat Sias tussen die twee sitplekke, maar na agter, gepraks het. ’n Gatsakknoop op die rugleuning het in haar linkerblad geboor en sy weet nie hoe die ou vrou se beentjieslyf dit gaan hou nie. Alles is met stukke denimlap toegelas. Aan die spieëltjie hang ’n opgestopte janfrederik-voëltjie. Dis Amper se tweede keer in ’n motor.
“So waar was jy plastiese chirurg?” vra Mevrou Jafta. Haar spikkelswart vlegsel lê ’n pinkie breed langs haar arm af en haar regterwangbeen stamp teen haar sonbril wanneer sy praat.
“In die Kaap,” antwoord Sias.
Hulle ry wes. Kiefmor is agter hulle en die Sienhomsberge onsigbaar agter die stof. Die man by die Skotvry-deurgang duskant die NoGoZone het hulle ’n paar minute gelede deurgelaat.
“En met die Hardskip? Toe’s julle PC’s seker nie meer in aanvraag nie.”
“Ek was toe al in die biodieselindustrie.”
“Watse soort? Wat het julle gebruik?”
Sias lag. Dis ’n geluid by sy kleintongetjie. Sy wangbene beweeg nie. Sy neusgate rek.
“Eers vet van die skierland se lipo’s. Loodsprojek.”
“Ggg-ggg-ggg,” lag Mevrou Jafta.
Sy kyk om na Amper. Haar vel is bruingrys met die blou oë soos lugspieëlings.
“Wat weet dié lot van lipo’s? Daai jare toe’s die Wes-Kaap seker nog wêreldklas in vetsug.”
Amper wil vra, maar hou haar in. Oor die tyd voor die Hardskip het haar ouma nie sommer gepraat nie. Wanneer Amper haar oorreed het om te vertel, het dit in ’n saadstorie ontaard. Kyk of jy iets in die Kennisse kry, was haar meer gereelde antwoord. Deur vyf volumes Kennis-ensiklopedieë het Amper geheen en geweer. Vyf van die sewentien boeke wat haar ma spesiaal vir haar gelos het.
Mevrou Jafta maak ’n kreungeluid. ’n Figuur aan ’n boom, voete ver van die grond, spokerig anderkant die stof.
“En wat die vettes minder geraak het?” vra die ou vrou, asof die gesprek nooit opgehou het nie.
“Toe was ek al in kookolie. En die rioolpype se aanpaksels.”
“En toe raak dié ook minder.”
“Die kookolie, ja. Van die aanpaksels sit nou nog.”
Die opdraand raak steiler en die bakkie begin beur. Met die klim raak die stof minder en die draaie en gate sigbaar. Dan is dít Helshoogte. Die son se desembers klim saam.
“Kyk,” sê Sias en “Gatta,” sê Mevrou Jafta tegelyk.
Sias trap die briek en sit die bakkie af. Voor hulle strek kilometers se stofvelde uit. “Ja, kyk,” sê Mevrou Jafta. “Doer onder lê die dood dik gesaai.”
“Wat was dit altyd gewees?” begin Amper. “Was dit …”
“Ggg-ggg,” lag Jafta. “G’n wonder die kind weet niks nie. Ou Bettina het antieke juwele en Nobelprysboeke en sulke kak gebuit toe kos en water al was met waarde.”
Sias start nie, laat sak net ’n stok en die bakkie vat die afdraand. Amper draai haar kop en kyk deur sy venster. Hulle begin verby gemuurtes ry. Die stukke wat staan, is skoon baksteen. Soos in Kiefmor ook. Gesandstroop. ’n Ent vorentoe lê ’n muur byna die hele pad vol.
“Fok,” sê Sias. Hy start en dit lyk of hy mik om op die sypaadjie te gaan. Dan pluk hy die stuurwiel na regs. Amper val met haar bolyf agter sy sitplek in en haar bene verstrengel met die ou vrou se sitplek en rolstoel daaragter.
Hulle jaag. Wanneer dit soos reguit pad voel, sukkel Amper regop en hurk agter Sias se sitplek. Steeds maak nie Sias of Mevrou Jafta ’n geluid nie. Sy wil nie vra wat dit was nie. ’n Knoester barbars? Sy was dom om nie banger te wees nie. Die ou vrou se kneukels slaan blou en wit deur soos sy aan die deurhandvatsel klou. Sias is rooi in die nek.
Die kassie by Mevrou Jafta se knieë het oopgeval. Sy buk om iets by haar voete op te tel. Dis ’n reghoekige plastiekhouer waarin insekte met naalde teen ’n kurkblad vasgesteek is.
“En dié?” vra Mevrou Jafta.
Sias antwoord nie. Amper wil graag die bont skoenlapper van nader sien, maar Mevrou Jafta bêre die houer en maak die kassie toe.
Hulle ry al die pad terug soos hulle gekom het. Tussen die Sienhomsberg en Banghoekberge deur en nog verder. Waar die pad doodloop, draai hulle links.
“Vat ons ’n ander pad?” vra Mevrou Jafta.
“Dis hoekom ek donners nooit passasiers laai nie!” Sias slaan met sy plat hand teen die stuurwiel. “En vroumense! ’n Tiener!”
“Ja, ja,” sê Mevrou Jafta. “Maar ons is ook gerekende kliënte. En verskaffers. Ek vra oor die roete.”
Sias antwoord nie. Hy vroetel met ’n musiekspeler langs die stuurwiel. Dit krrrrr net.
“Gaan dit nie die battery vreet nie?” vra Mevrou Jafta.
Sias antwoord nie. Hy haal ’n klein flessie uit een van twintig sakke op sy hempbaadjie.
“Wat de hel,” sê Mevrou Jafta. “In dié kondisies.”
Mens kan nie sien dat Sias lag nie, maar Amper sien hoe sy neusvleuels rek. Hy sluk en draai weer die prop op. Trekkerige musiek begin speel.
“Made ’im outta mud an’ a han’ful o’ sand. These bones are gonna rise again,” val Sias in.
“Na watse kak luister ons?” vra Mevrou Jafta. “Ek het gedog jy sal jazz luister, met jou intellectual neus. Dié koorkak …”
Sias sing bo-oor haar.
“Tol’ them to eat whatever was there. These bones are gonna rise again. But there’s one tree you mus’ not touch. These bones are gonna rise again. For I want them apples for my lunch. These bones are gonna …”
Die liggie vrek en die musiek hou op. Sias bly stil toe hy agterkom.
“Hou jy van musiek, meisie?” vra hy.
“Ja,” sê Amper. “My ouma het ’n draaispeler gehad.”
“My broer het gesing. Hy was in ’n gospelkoor” – Sias buig sy kop in die rigting van die musiekspeler – “en in ’n band.”
Die stofwolke raak skielik ’n muur. Die pad en die vlak lyk soos een.
“So jy was anti-corporation?” vra Sias vir Jafta.
“So grootgemaak,” antwoord sy. “Maar ek was nie ’n vreeslike aktivis nie. My werk het my uit die moeilikheid gehou.”
“Watse werk?”
“Ggg-ggg-ggg. Klimatoloog. Spesialis in stof.”
Sias swaai uit vir ’n hoop rommel. Amper vermoed hulle is lankal nie meer op ’n pad nie.
“Wat het jou uit Meconium gehou? ’n Anti-corp klimatoloog – was dit nie een van die magic combos nie?”
“Gonna, nee. Toe was Momberg en sy broer al klaar met hulle planne vir Kiefmor. En jy’t hom geken. Hy sou nooit. Ons sou al ons hulpbronne moes verklaar en opgee.”
“Moes julle nie anyway nie?”
“Ja. Toe op die ou end. Býna alles. Ggg-ggg.”
Sias ruk weer aan die stuurwiel. “Detour,” sê hy.
“Waantoe nou?” vra Jafta.
“Oor die Breërivierloop. ’n Quaint nederset. Waar God en Priester Richards die stofstorms verstaan en volle advantage daarvan vat.”
“Is dit nodig?”
“Die bakkie gaan nie veel langer hou nie. Daar’s ’n spaarbattery by die winkel.”
Hulle ry deur ’n dooie rivier en vat ’n hoogtetjie waar die stof weer minder dig raak.
“Welkom op Godsakker,” sê Sias.
Hy stop agter ’n groot gebou wat soos Kiefmor se Meshitium lyk, net kleiner. Dit het dieselfde kleimure en ook die ewigheidstekens wat in reliëf uitgebou is.
“Jy sal onder dié moet wegkruip,” sê Sias vir Amper en gee ’n kakieseil aan.
“Hoekom?” vra Mevrou Jafta.
“Plek het ’n tekort aan die vroulike. Laas was ouderling Abraham die volgende een vir wie die Here ’n vrou sou stuur.”
“Kan ek eers vir Noag water gee?” vra Amper.
Mevrou Jafta snork. “Blêrrie hond.”
“Ek sal as ek stop vir uitklim. Gee van jou water,” sê Sias.
Amper haal ’n halfliterbottel uit haar rugsak se kantsak.
“Net ’n kwart,” sê sy.
Sias ry ’n ent en stop. “Nou terug,” sê hy.
Amper het aan die slaap geraak. Sy kom regop en stamp haar kop en veg om die duikbril af te kry. Toe dit om haar nek hang, is die lug grondrig en baie. In ’n droom het haar bors soos ’n duin geklim van al die stof, totdat sy versmoor het.
Sy lê weer. Die droom ry haar omdat sy skuldig voel. Sy ken nie van asemnood nie. Haar longe haal suurstof uit die stof asof dit tot by die oorsprong kan suiwer.
Mevrou Jafta snork. Met ’n gesukkel kry Amper haar rugsak onder die sitplek uit. Sy haal haar regterhandskoen af vir beter vat en voel na die koplig en plastiekhouer. Sy haal een blaai en ’n potlood uit. Sy druk op die houer en stut dit teen haar knieë. So klein as kan, skryf sy: Eleusine coracana – African finger millet, osgras.
Daar hou dit op. Die storie is weg. Hoe het haar ouma gesê? Die stories gaan sit saam met die honger en dors in jou tong. Amper se tong is niks sonder haar neus nie. Sy voel na die pilhouer in die rugsak se binnesak. Sy maak die boonste ry se “W” oop. Hierdie een is van ná die Hardskip. Sias het dit in Meconium vir dooigoed verruil. Dis verslaan maar dis al wat oor is en Amper voel hoe dit eers teen haar kleintong vasslaan en dan op haar tong gaan lê. Melkkos met kaneel. Sy hoor haar ouma se stem. Maak jou oë toe. Sien die brein in jou tong. Vat jou tong se brein in jou vuiste vas en pomp drie maal. Sy bal haar vuiste en pomp. Wat jou tong nog nie klap nie, doen jy dit weer. Sy ruik en pomp en begin skryf.
Dit het begin by die vingers van god, die korakanaplant. God ontkiem tussen uitspansel en aardmantel, in die skedelgat waar die koggelmander rus en tong uitskiet na die hoop op lewe en die sekerte van dood. Die vingermanna trek krom soos wat die hand sy kinders vashou in die oes. Die vingers skiet oop en kielie die kinders. Die korakana en die kosmos lag saam met die kinders.
Sy wil weer ruik voordat sy haar goed bêre, maar die grasring skuur teen haar neus. Ondergrondse water en ’n leerhoed. Wakinyan se parfuumbottel was sy kosbaarste besitting. Bermuda Triangle. ’n Ryk fan het dit vir hom gegee tydens ’n vertoning by die Chinese enklawe. Dit was nie aards of huislik nie. Die reuk is so skerp soos toe hulle kruisbeen op haar bed gesit het, die saadboek tussen hulle.
Sy knie is oor hare en toe hy oor die boek buk, is sy hare en nek in haar neus. Sy vee oor die voorblad om die stof af te kry. Onder die skets: S.M., 2063.
“Dit was my ma,” sê Amper en wys na die voorletters.
Wakinyan trek die buitelyne van die jakkalskos met sy halwe wysvinger.
“Vertel weer vir my die storie van jou vinger,” sê sy.
“Tell me the story of this weird plant,” sê hy en vat met die halwe vinger aan haar lippe.
Sy sweer die vinger trek haar geheue deur haar lippe uit haar lyf. Sy maak die geswelde boek oop. Op die eerste bladsy is die vingermanna: die beskrywing en storie in haar ouma se handskrif, die skets deur haar oupa, die geparste saadvingers.
“Will this grow?” vra Wakinyan.
“No,” sê sy.
Hulle blaai verby die grys blare van die knokkers, die geparste blare van die maramaboontjie, die koenoekam, die ’nytjie; die gedroogde blom van die suurvy, die pietsnot, die baroe, die gifbol; die afgeknipte tande van die gemsbok- en doringkomkommer en die Karoo-noemnoem. By die jakkalskos staan net die naam en Skets: sien voorblad.
“Where’s the story?” vra Wakinyan.
“My ouma moes dit nog skryf.”
Wakinyan skuur met sy skouer teen hare. Amper laat sak haar kop teen sy skouer en voel hoe die las van die saad in die helfte skeur en na hom begin oorvloei. Sy raak aan sy halwe vinger op die blaai. “Vertel weer vir my die storie van jou vinger.”
Hy kyk skuins na haar en maak die boek toe. “I was six years old. The circus tent had not gone up for fifteen days and the hunger and thirst gave the clown dustbrain and made the acrobats faint. We came to a small settlement close to the Chinese enclave and everybody who could still stand up straight had to help with the tent. I was helping the lion tamer to unfold the left wing when a pofadder slid from under the fold. He struck out in camouflaged lightning and the forked tongue touched my finger as if in a blessing. By the time the plant doctor got to me my finger was rotting and they chopped it off after they made me drunk on mampoer. And that’s how I lost my finger.”
“Jy weet hoe om ’n storie te vertel,” sê sy.
Hy raak weer met sy halwe vinger aan haar lippe en soen haar. Sy tong is ’n gekamoefleerde weerligstraal. Wat is honger, stof en smerd?
Die bakkiedeur gaan oop en Amper trek haar asem hard in.
“Wat was dit?” vra ’n vreemde stem.
“Sparries, Sparries,” begin Sias. Sy stem klink anders. “Jy vra nie na my secret compartments nie en ek vra nie na jou ways en means nie. Ek sal volgende keer meer kief bring.”
“Ja. En stuur die woord vir Priester dat kief die mense sal laat kak,” sê die Sparries.
“Krr-krr,” lag Sias. “Totsiens, Sparries.”
Die bakkie draai om.
“Krr-krr-krr. Hulle GM-mielieland is expose en nou’s die pryse by die BioG met helfte gecut.”
Mevrou Jafta lag nie.
“Ampersand, as jy wakker is, kan jy regop kom,” sê sy na ’n ruk.
Ampersand. Wanneer laas het iemand haar Ampersand genoem? Sy stoot weer die bril op – haar ouma het gesê mens spog nie met longe soos hare nie – en vou die seil stadig eenkant toe. Met die regopkom is sy ’n oomblik lank verblind. Dit voel of hulle die son nóú gaan tref. Die stof is minder. Die lug lyk soos ’n woestyn.
Mevrou Jafta snuif ’n paar keer. “Ruik ek kaneel?” vra sy en kyk na Amper.
“Jy’t gedróóm van kaneel,” sê Sias. “No smell, no taste, only the touch of a lover will survive. But what is that touch, but the touch of dust? If you smell, taste the dust …”
“Kom ons raak nie soetsappig oor stof nie,” val Jafta hom in die rede.
Sias draai sy kop weg van haar.
“Dis ’n young poet wat open mic by die bar in Closies.” Hy krap in sy oor. “Hou jy van poetry, meisie?”
“Sy’s Bettina Molooi se kleinkind. Sy kies poësie bo blikkieskos.”
Amper sak weer agter Sias se sitplek in en lê terug teen haar rugsak. Mevrou Jafta dink sy ken haar, maar sy weet niks.
Die bakkie ry vinniger. Daar’s ’n geraas buite. Mense wat goed skree. Sias jaag. Amper maak nie haar oë oop nie.
“Wat de fok het jy gedink om ’n jong meisie op hierdie trip te bring?” vra hy toe dit weer stil raak.
“Jy weet ook nie alles nie, Sias Smous,” antwoord Mevrou Jafta.
“Amper?” vra Sias.
Mevrou Jafta se sitplek kraak. “Sy slaap.”
“Kom ek sê jou wat ek weet.” Sias se stem is gedemp. “Dis ’n fokken gevaarlike tyd vir haar en haar dooigoed om naby Meconium uit te hang. Daar’s ’n gerug in Close Enough – jy sal dit dalk in Hardekraal ook hoor – dat Meconium se saadvoorraad gecompromise is. Sabotage deur hulle eie radikale malles. En nie die skadelose malles wat by julle kom afkamp nie. ’n Sekte – Divusity. Compos mentis malles.”
“As Meconium interne probleme het, gaan hulle nie worry oor ons phayas nie.” Sy praat venster toe.
“Guh. Niks is confidential in die gopse nie.”
Jafta se stem styg. “As jy –”
“Ék’s nie jou fokken moeilikheid nie. Één Enougher of Hardekraler wat een aand in Dop & Steek gehoor het dat Kiefmor se Jaftas groen vingers het; één gerehabiliteerde mal Meconite wat vra of Amper dan nie familie is van die saadstorie-vrou nie … Hoe dink jy loop die rumours? Ook maar net een Closies seed splicer wat noem dat hy ’n sabotasie-scheme vir dié en daai moet afpull, en die volgende oomblik is die link met Divusity uitgefigure en weet die gopse meer as die Meconite grootkoppe. Totdat die grootkoppe begin betaal vir die info.”
“Die sabotasie … Is dit GM?”
“Uh-huh. Klap in die gesig van diversiteit. As Meconium in die oë van sy mense sy eie beginsels verraai, skep dit kans vir nuwe leiers. Dié met die erfenissaad in die hand sal die mag hê. En hier bring jy die saad na hulle voorstoep. Die saad én die kief.”
“Ek was bang sy vat op haar eie die biogaslorrie. Soos wat daai Indiaan haar getoor het.”
Amper spits haar ore.
“Weet sy hy’s van Meconium se diversity centre?” vra Sias.
“Hoe weet jy dit?” vra Mevrou Jafta.
“Twee aande in Dop & Steek en my eie afleidings.”
“Hy’t vir haar gesê hy’t uit ’n sirkus ontsnap. Ek het gewonder.”
“Kon netsowel ’n sirkus gewees het,” sê Sias. “Behalwe hy sou nie ontsnap het nie. Het jy al van Specimen of the Year gehoor?”
“Ja.”
“Meconium sê die contest is ’n celebration of diversity. Met hulle twentieth anniversary hierdie jaar moes die contestants aan Specimen vir veertig dae weg van Meconium en surrounds oorleef. Baie gerieflik om by ’n tienermeisie op ’n nederset te gaan skuil. Sê dít vir haar.”
“Hy was die eerste ruk by Solamalgia ingeboek. Met Meconium-toutjies. Anyway, praat sal nie help nie. Sy’s sestien en verlief.”
Amper spring byna op om haar stil te skree – wat traak dit die ou vrou? As Wakinyan haar nie alles vertel het nie, sal daar ’n rede wees.
“Kan die kind ten minste Engels en isiXhosa praat?” vra Sias.
“Engels. Nie isiXhosa nie. Bettina s’n was nie goed genoeg nie; ek kan myself beswaarlik help. Maar Hardekraal is mos nie so streng soos Meconium nie?”
“In Meconium praat almal hul eie moedertaal, meestal Engels vir amptelike goed, maar in Hardekraal is jy veronderstel om die opgroeitaal van die oudste persoon te praat, so jý behoort dáár nie ’n probleem te hê nie.” Hy lag.
Mevrou Jafta klap haar tong. “Ek’s nie so oud nie.”
“No worries. Hardekraal akkommodeer die boendoes. Hulle akkommodeer altyd, alles en almal.”
Dis al donker toe Sias vir die soveelste keer stop. Hy skakel ’n sonlampie aan en hang dit aan die truspieël op. Amper kom regop. Sal dit die laaste stop wees? Mevrou Jafta slaap. Haar mond is oop en ’n straal kwyl blink op haar ken.
“Die Hardekraal Hotel,” sê Sias na aan haar oor. Amper is nie seker of hy spot nie. “Sentraal geleë tussen die Kraalkombuis, die pad na Meconium en BioG:H – Hardekraal se Meshitium.”
Die ou vrou kom regop soos een wat nooit geslaap het nie. Sy sukkel uit en Amper is agterna met die rolstoel. Sy kry haar rugsak en vir Noag. Die hond se tong hang laag.
“Sorry, hond,” fluister sy.
Sias bring Mevrou Jafta se sak.
“Ek laat julle weet wanneer ek weer Kiefmor se kant toe gaan,” sê hy en lig sy hand. “Tien dae op die gouste.”
Amper kyk Sias agterna. Sy’t veiliger gevoel met hom in die omtes.
“Waar kry ons jou?” vra sy, maar haar stem verdwyn onder Mevrou Jafta se kloppe. Hulle wag lank. Die deur gaan oop en Sias trek weg. ’n Gaslamp verlig ’n pienk nagrok.
“Ek is Jemima Jafta,” sê Mevrou Jafta, “dogter van Engela Vanaard. Hier op die genade van Johanna Josefs, dogter van Trein Josefs.”
Amper het die ou vrou se stem nog nooit so gehoor nie. Vol geheime rituele.
“Nondaba Coetzee. Kom in.”
Nondaba staan opsy. Sy sien vir Noag en haar wenkbroue beweeg weg van haar neus.
“Hayibo. Binnehof,” sê sy, met haar duim en wysvinger wat in Noag se rigting klap.
Amper lê op die boonste van twee stapelbeddens in ’n hoekkamer van die hotel. Mevrou Jafta is op die onderste een. Haar rolstoel en sak is onder die bed – anders was daar nie omdraaiplek in die vertrek nie.
Amper wonder oor Mevrou Jafta. ’n Week na haar ouma se dood het die ou vrou die eerste keer by die winkel opgedaag. Iemand het buite met haar rolstoel gewag en sy’t op die meubels gedruk en haar neus opgetrek en teësinnig gevra of sy die amberoorkrabbe kon kry. Daarna het sy weer gekom, met koeponne betaal én kos op die voetstoel by die deur gelos. Amper het nie geweet Mevrou Jafta en haar ouma het mekaar beter as groet geken nie.
Haar rugsak hang by haar kop en sy haal die skryfgoed uit. Haar lyf is styf van heeldag se opkrop en rondval in die bakkie. Sy krap tot sy die pilhouer raakvat. Tweede ry se F: sitrus en steranys. Tongbrein in vuiste: pomp – drie keer.
Tylosema esculentum – gemsbok bean; maramaboontjie, elandsboontjie, braaiboontjie.
Marama se innebor het die ander planete jaloers gemaak. Hulle het mane gegroei maar niks was so sienlik soos die innebor van Marama nie. Marama het gehoor van ’n planeet met aansienlikheid sonder gelyke. Dáár, het sy gedink, sou haar innebor met rus gelaat word. Op reis vra Marama ’n skootster om haar innebor in twee te skiet. Vir Aarde vra sy of sy dit op twee rooiduine kan begrawe. Toe dit opkom, was die blomme sterre, die blare bokmakierievlerke en die sade olieknope vir die windgrond se jas. Die rooi grond het Marama se innebor sienliker as ooit gemaak: geverf met die kwaste van vlak vulkane. En die skaars leksels onder die grond het dit laat opswel soos die maag van ’n moerplaneet. Die gooie se mae is heilig.



Skoot 1
Woensdag, 2 Julie 2081
Foos kyk op sy Pulse. 09:30. Die hof-storie begin oor ’n uur. Hy sit sy regtermiddelvinger op die Pulse se skren: Stofdigtheid – 55%. Dit lyk of ’n mens van die tien meter hoë muur kan aftrap en op ’n duin aanstap na waar jy ook al wil wees: die Wessee, die Tafelberg, die Here-be-dragons noorde.
“Kom nou, Georgie,” sê hy.
Die seun staan met sy ronde neus teen die nanopex-venster van die uitkykpunt links van die NNW-biculus.
“Wanneer kry ek weer opportjoentie vir notas?” antwoord Georgie na ’n ruk. “’n Gids wat sy gat werd is, kan staaltjies vertel. Staaltjies werk net as jy die styfheid en kleur van die drol kan bylieg.”
Foos ignoreer die seun. Hy’t hom negentig minute gelede die eerste keer ontmoet en Georgie het reeds tien drol-grappies gemaak. Die ander kinders wat vir die gids-briefing gekom het, is almal weg sonder om aan hulle Pulses te raak – almal Meconites en almal met die nuutste MecLenses en MecBreaths teen die stof. Maar dis die moeselienmummie-Hardekraler met die eenlens-sweisbril en oogklap wat sy tyd vat met ’n pre-Hardskip toyskren, ’n stuk papier en ’n halfgeëte potlood.
“Georgie, ek het nie tyd hiervoor nie,” sê Foos. Hy wil nog vir Julie gaan sterkte sê.
“Ai, Foos, geduld, man. Die stuk anderkant Meconium ken ek soos my handpalm. Maar see se kant van Meconium is ’n ou maar versigtig. Of jy nou vreesloos én met ’n derde oog operyt of nie.”
Dis oor MaJo wat Foos ingestem het om al die admin te doen om ’n Hardekraler op die gidsprogram vir Celebrate 20 se Opedae te kry. Die irritasie en spyt gaan sit saam met ’n sandkorrel onder die MecSpec10’s se suiers wat op sy neusbrug lê.
Hy krap sandkorrels uit sy snor. By MaJo vergeet ’n mens soms dat jy in “Independent Growing”, ’n Meconium institution, bly en dat MaJo eintlik ’n Hardekraler is. Hy kan nie aan een majoër dink wat Meconium bo MaJo sal kies nie. En sý glo dié Hardekraler verdien ’n kans, so Foos het by Communications & Relations gaan verduidelik hoe die ander enklawes se besoekers die vorige jaar met die Opedae aanhou kerm het hulle wil Hardekraal en Close Enough besoek en dat die Meconite-gidse geweier het.
“Jy gaan net die Hardekraal en Close Enough part van die toere doen,” sê Foos. “Hierdie is net sodat jy ’n idee van die geheel kry.”
“Ou Georgie doen heeljaar toere. Groot in- en uitflux in Hardekraal en Close Enough – fokollie nanopex-mure om die toeriste uit te hou. Ek lei sommer een van my gabbas as bodyguard op en brei my besigheid see se kant toe uit. Dalk sal Aidan en Hanno inkoop. Ken jy hulle? ’n Tweeling. Majoërs.”
“Hoe ken jý hulle?”
“Exchange program. Meconium se contsending charity het tot ’n diep vriendskap gelei.”
Foos sug. Hy ken die tweeling. Met Georgie by, is hulle nóg meer van ’n gevaar vir hulleself en almal in ’n honderdmeter-radius.
“En volgende jaar? Jy sal my weer kan inkry?” vra Georgie.
“Nee. Ek’s nie permanent nie. Dis net my tydblok by Communications.”
Georgie kyk op. “Is jy dan wat julle ’n Inbetweener noem?”
Foos knik.
“Jy lyk ouer,” sê Georgie en draai weer sy kop na die stof anderkant die nanopex.
Foos loer oor sy skouer. Op die toyskren is ’n kaart van Meconium. Boaan staan Invaders 101. Die stuk papier is ’n uitgedrukte kaart van die area rondom Meconium. Met die hand is Meconium, Close Enough en Hardekraal ingeteken. Georgie is besig met die ontsoutingsaanleg see se kant toe; die insekplase langsaan en die lande en boorde na die noorde; selfs die vlermuiskolonies en Pompous Ruins tussenin is reeds ingevul. Dit alles net van een keer se luister na Foos se verduideliking.
“Waar kom jy aan die goed?” vra Foos.
Georgie lig die toyskren op.
“Invaders 101 is ’n game wat die goods by Close Enough se techtoring gescheme het. Very popular – jy kan dink. En die kaart het my twee shots laxative op die swartmark gekos.”
Foos skud sy kop. “Ons moet nou dak,” sê hy. Die seun kop te veel.
Foos help graag vir MaJo, maar hy sal nie verbaas wees as Georgie ’n shite-tsotsi is nie, en as Communications uitvind hy’t vir só een ’n toer gegee, gaan hy nie veel opsies hê wanneer hy met Inbetween klaar is nie. Reguit van MaJo’s af na ’n nederset of weerstasie.
“Wat maak jy met die kaarte?” vra hy terwyl hulle met die muur langs tot by die naaste Atremstasie loop.
“Dis vir my toere. Die volle prentjie.”
“Is jy ’n shite-tsotsi?” Niemand kon nog agterkom hoe nie, maar daar word shite uit Meconium gesmokkel wat dan weer in Close Enough se BioG gedeposit word. “Jy en die tweeling is nie dalk partners in crime nie?”
“Nooit,” sê Georgie. “Nooit.”
Die Atrem stop en Foos loer of daar ’n MecSec op is – hy’t nie vir Georgie ’n Atrem pass gereël nie.
“Klim,” sê hy vir die seun.
“Wat as ’n sambok my sien?”
“Sambok?”
“MecSec.” Georgie se oë is groot.
“Klim.” Foos wys hulle moet langs die deur sit.
Hy’s nie lus om al die pad saam met Georgie te loop tot by Ingang 2 nie. Die hofsaal sal reeds gepak wees.
“Kiefste,” sê Georgie na ’n ruk. “Nog nie in een van julle lugpiele gery nie.”
Foos draf die ent tussen Ingang 2 en die Fort. Hy hoop hy kan met Julie praat voor die storie begin.
’n Klomp Divusites staan in die binnehof en chant en buig voor Divus. Foos bal sy vuiste en volg ’n paar Gais wat by die deur na Justice ingaan. As Inbetweener was Foos die afgelope twee jaar baie in die Fort vir Further Development and Training, maar nog nie voorheen in die hofsaal nie. Die vertrek is gepak en die extractors dreun harder wanneer die deur oop en toe gaan.
“We have to keep it closed now,” hoor hy iemand sê.
Hy klim oor mense in die paadjies na waar Joni vir hom plek hou. “Bendisithi awusezi,” sê hy toe Foos gaan sit. “Iyaqala.”
“Ek moes ’n Hardekraler eskort ná Celebrate 20 se gids-briefing.”
Foos soek vir Julie in die voorste ry. Hy kry haar lang stofblonde hare langs haar ma se kaalgeskeerde kop en voel hoe sy tande teen mekaar skuur.
“Two hours of stoffasie, starting at 14:00 this afternoon on BioG:E. Dust density is 71%, so the court appoints Dr Ty to check on the offender after an hour to make sure she is stable,” sê die regter.
Divusites jil en klap hande. Foos sit tussen majoërs en Gais – almal stom geskok.
“Kuyanyiwa,” sê Joni langs hom.
Foos trek-trek aan sy snor en kyk na Julie se regop nek.
“The courts are corrupt!” gil iemand.
“Divusity is a sect!” gil ’n majoër agter Foos.
“And the prosecutor’s request to put a dead snake around the offender’s neck?” vra Divusity se verteenwoordiger vir die regter.
“Declined.”
Foos sit sy MecSpec10’s op en sy MecBreaths in. Hoe gaan Julie se asemhalingstelsel dit hou? Van kleins af klamp dit haar: bronchitis, longontsteking, sinus, weer bronchitis. Hy sien hoe die mense na Julie toe beur. Hy sukkel om asem te kry.
Foos wag voor die ingang na Julie se ma se woonstelblok in die Gaia-woonbuurt. Maan se gehuil kom voor Julie en haar ma om die hoek. Hy staan op en druk Julie se skouer, dan haar ma s’n. Hy lig die stofomhulsel ver genoeg om sy hand by die waentjie in te steek en Maan se wang te kielie. Sy hou vir ’n oomblik op met huil.
“Dis ’n onreg,” sê hy. Hy wens hy kon iets groots sê.
Daar is pers kringe om Julie se oë en lyne langs haar mond af. Sy lyk nie meer twintig jaar oud nie. In een jaar het sy haar pa en haar beoogde verloor en ’n kind en ’n brandmerk bygekry.
Sy knik. “Dis so te sê verby. Ek en Maan en my ma gaan Sondag met die biogaslorrie na ’n nederset noordoos hiervandaan. My ma ken die suster by die kliniek en sy’t gesê hulle kan plek maak vir ’n trainee dokter.”
Foos se linkerhand gaan op na sy snor. Hy gaan haar ’n tweede keer verloor. Eers was dit Niel. Die lafaard, wat soos ’n cliché op die Atremspoor gaan lê het. ’n Pynlose, spektak dood, sê die Hardborns: Jou longe bars uit jou bors van die lugdruk wat die trem laat vort. MaJo sê dis nie waar nie.
“Ek wou net … sterkte sê vir …” begin Foos.
“Sal jy vanmiddag daar wees?” vra Julie.
“Ja,” sê hy, maar hy weet nie hoe hy dit moet deursien nie.
Onder die Inner Atremspoor langs tot by die KhayaGaia-stasie. Foos vat ’n systraat muur se kant toe en draai weer in die eerste steeg links. Anders as die res van Meconium het die meeste geboue hier net ’n grondvloer. Die deure is uitgekerf: bye, vlermuise, suikerbekkies. Hier en daar ’n aangepaste Earth Christian sign. Aan die einde van die steeg, op links, is die cob-kamer waarvoor hy aan die begin van sy Inbetween-jare sy naam opgesit het. Die inwoner, een van die Hardstes, is oorlede. Dit staan al die afgelope ses maande leeg en Admin wil weet of hy dit gaan vat as hy aan die einde van die jaar by MaJo’s moet uit. Dis ’n eenvertrek, maar daar is ’n lapmuur wat dit in twee deel en aan die agterkant is ’n kophoogte platform vir ’n matras. Die twee vensters het luike met rubberseëls teen die stof. Die deur het die blaarspiraal van ’n kroonaalwyn op – Julie het dit herken. Dit sluk jou oë in en spoeg dit spikkelrig uit. Hy loop verder, deur die spikkels en die steekpyn van ’n fantasie oor Julie op die platformmatras.
* * *
Wat help dit ’n man sit jou Pulse in pulsenot as jou bewegings so voorspelbaar is dat elke tweede Meconite weet om jou op ’n Woensdagmiddag in MecRec in ’n gholfsim te kom soek. Die gemak en die agteruitgang is één, dink Dick Jones en ruk sy hoodie af.
“They’re on the top admin floor,” sê die stuurman toe die Kweekhuis se deur agter hulle toeklik.
“Ja-ja. Ek ken die pad,” sê Dick.
“Yes. But I don’t mind.”
“Never mind ‘don’t mind’. Jy’s voorgesê om my te eskort. Dis daai blêddie Salt Vaals – bang die gholf het my sense of duty aangetas.”
Vir die eerste keer beweeg die seun se gesig. Die mondhoek lig met baie moeite. Donnerse Inbetween-blaségeit.
“Hoe ver in jou Inbetween-jare?” vra Dick. Nog vier vloere se trappe.
“This is my second-last block. Just the Recycling Plant left.”
“En daarna? Weet jy al?”
“No, not sure.”
Dick verslap en begin op die trapreling druk. Wanneer het hy so onfiks geraak? Op die seun se agterkop is ’n mandala ingeskeer. Tania, wat sy gholfsims programmeer, het so ’n styl – drie ure by Hair Design, het sy gesê; en vir sommige designs laat hulle Close Enough se beste artist kom, behalwe as jy kans sien om self Close Enough toe te gaan – dis cheaper. Dick wil nog die seun vra hoeveel BioG’s sy hare gekos het, toe hy omkyk.
“Maybe engineering and building. That was bearable.” Oë wat skaars asemhaal.
Fok, dink Dick. Dís die Hardborn-apatie waaroor Salt Vaals so graag kla.
“I …” begin die seun. Hy bly stil, maar sy oë bly op Dick.
Wat sien die kind? ’n Kaalgeskeerde kop wat die receding hairline moet wegvee en die littekens – herinneringe aan ’n tyd voor gholfsims – moet ontbloot? ’n Grys baard wat die kwynende kaak moet herstel? Ja. Sy pa se vanity kom knaag aan sy ouderdom se wysheid.
“Hoekom kom jy nie ’n bietjie weg nie? Die sonplaas of ’n nederset …” vra Dick.
Die seun lig sy skouers. “Isn’t that worse? It’s Meconium, but without MecRec and MecShack.”
Die seun stop, wys na die Staff Room se toe deur en loop sonder om te groet.
“Dick.” Salt staan op, skuif ’n stoel vir Dick uit, gaan sit, staan weer op.
“So erg?” sê Dick en knik vir die mense om die tafel.
“If he gives you the chair with the view, you should know,” sê Khanyi Brand. Haar stofswart hare staan woes uitgekam om haar kop. Die enkele grys streep wat van haar linkerslaap na die agterkant van haar nek strek, is afgerond met twee dun blou strepe.
Dick hou van haar. Sy’t goetspa.
Twee van die ander is ook deel van Saadbeskerming – hy ken hulle – maar ’n jong vrou en middeljarige man is onbekend. Salt sien hy kyk na hulle.
“Oh, yes, they’re not part of our unit. Teli Greene, from the Psych Department.”
“Hi,” sê die vrou.
“And Yusuf Wiese – Food Science.”
Die man dra ’n goedgesnyde pak. Nié uit die Issue-klerebank nie.
“They both have some info on the current broader food situation. Yusuf, if you’d like to start?”
“Yes, thank you.”
Yusuf sit sy Pulse op die tafel en flip die holoskren met sy vinger na bo.
“When it comes to the stats on our side, the problem is quite simple. As most of you know, the stored goods from pre-Hardship were officially only used till ’66. It sounded good to say that Meconium became self-sufficient after a mere five years. This was the stock in ’61, beginning of the Hardship.”
Hy swipe en ’n render van die stoorkamer in Food Science se drie kelderverdiepings kom op.
“The bottom floor is mostly grains and insect flour. The middle one: dried and canned legumes and other vegetables. The top one: oil, sugar, spices and supplements.”
Hy swipe weer.
“This is ’66.”
Die inhoud is nie veel minder nie.
“How’s that possible?” vra ’n jonge van Saadbeskerming.
“In the first few years, we found a few underground factories that had not been raided. So we could top up,” sê Yusuf. “Some people had a private stash of canned goods to fall back on.”
Dick onthou sy laaste blik gerookte sardientjies met chakalaka. Die vreugde en sonde daarvan.
“But in the last few years we’ve seen a change in people’s expectations,” sê Yusuf – hy kyk na Salt; hy’s op die verdediging. Sou hy weet van die gerugte van extravagant parties, gehou deur Food Science employees? “But we’ve been managing it at Portions,” sê hy.
Salt knik. Khanyi rol haar oë.
“Anyway.” Yusuf swipe weer. “This is current stock.”
’n Paar asems word skerp ingetrek.
“The lie is starting to catch up with us.” Yusuf haal ’n Absorber uit sy sak en vee oor sy voorkop.
Dick vryf oor sy oë. Hy’t sy lus vir gholf verloor. Nuttelose tydverdryf. Hy wil by die Recycling Plant wees. Hy wil aan Beauty peuter. Sou Sias Smous dalk op sy trip deur die nedersets vir hom die oorspronklike stuurwiel kon spoor?
“So, with the amount and quality of the food coming in at the moment, we’ll be in trouble soon,” sê Yusuf. “As it is, our Staple’s nutritional value is barely adequate and, as you can see, the store facilities …”
“How many years left, based on last year’s food production?” vra Salt.
“Three, maybe four. Only two years of Staple that meets daily requirements.”
“And the weather fundis are predicting ’76 to ’78’s Imbalela to repeat itself,” sê Dick.
Stilte.
Teli sit vorentoe in haar stoel. “This is obviously bad news, but particularly so in light of our findings. Ten years ago, when the supplements were reduced after Celebrate 10, morale went up with an average of two points out of ten. Depression and depression symptoms went down from twenty-three to sixteen percent between ’71 and ’76. With the increase of supplements in ’76, and then again in ’78, morale went down by three points. Depression and depression symptoms are at twenty-two percent.”
“What have supplements got to do with this?” vra een van die Saadbeskerming-mense.
“When you give people more supplements, they feel that we’re in trouble foodwise; they feel we’re reverting to artificiality,” antwoord Teli. “Their hope for the future – if you want to call it that – is affected. Those prone to anxiety and depression get more anxious and depressed.”
“So what is the Psych Department’s message to us?” vra Salt.
“Something needs to be done. Both the Institute for Natural Health and the Centre for Medical Research are reluctant to produce more supplements and we’re not recommending it. We think additional trade with some of the nedersets or the Chinese enclave should be negotiated. We can provide them with supplements in exchange for food, seeds, whatever.”
Dick skud sy kop. Salt lig sy mondhoek.
“Do you think they’re doing any better?” vra Salt.
“Well, Skandinawië, then.”
“There’s an embargo till ’86. You know that just as well as we do, Teli.” Salt is besig om sy geduld te verloor. Dis oor die vinger in die laaste plek na die Kweekhuis en die Saadbeskermingseenheid gewys sal word.
“The embargo should be renegotiated when their people arrive for the weekend celebrations. Something needs to be done.”
“Yes. Yes,” sê Salt. Hy loop met kort treë deur toe. “Well, Teli, Yusuf, thanks for your time. I think we all have a better grip on the situation now. And we’ll get back to you with our strategies.”
“Shit!” sê hy deur sy tande terwyl hy die deur toemaak. “What do you have, Dick?” vra hy, maar hy kyk nie na Dick nie. Hy kyk na waar Tafelberg anderkant die stof moet wees.
“Not much. The last Specimen contestant came back, but I haven’t been able to get hold of him. He’s like a celebrity, so … I’ll debrief him tomorrow.”
“Tonight,” sê Salt.
“It’s the Celebrate 20 Atrem parties. I doubt if I’ll –”
“Tonight, Dick. You thought that was the bad news.” Salt kyk na Khanyi. “Hit us.”
“Dwayne compiled the report,” sê Khanyi.
“Right,” begin Dwayne. Hy lyk nervous. Hy’s jonk. Dick skat hom in sy vroeë twintigs. Sy te lang arms maak groot bewegings al het hy nog nie begin praat nie.
Khanyi bring ’n beeld na vore met haar Pulse.
“Our yearly tests were done on all the grains,” begin Dwayne, sy hande nou bymekaargebring onder sy ken. “On the map you can see the fields. Yellow – corn, red – spelt, green – pearl millet, orange – sorghum, blue – bushveld signal grass, black – buckwheat. The crosses show the places where we took the samples.”
Hy knik vir Khanyi. Nuwe beeld. Weer ’n grafiek.
“We tested twenty-five seeds from each field. The corn – all the seeds showed gene loss. An average of sixty-five percent. That’s huge. That’s … like … yeah.”
“Okay,” sê Dick. Hy verstaan nou vir wat Salt nie sy sit kan kry nie. “What type of gene loss?”
“The hush-hush, if-the-people-find-out-we’re-in-deep-dust kind.”
Dick se gesig voel onbeweegbaar. Ná al hierdie jare.
Dwayne se arms begin weer beduie. “The corn has been affected most. The –”
Dick staan op. Dwayne bly stil.
“How did it happen?” vra Dick. “How could it happen? We – destroyed – every – last – SeedSci – specimen. We –”
“There was that GM cornfield at Godsakker,” sê Salt.
“I was there myself when it was being destroyed,” sê Dick. “No sign of pollen yet.”
Dwayne lig sy skouers.
“It could be sabotage. Somehow. Those Godsakker people were befok with us. They could have –”
“I doubt it. I doubt they have the know-how,” sê Dick. “But we might have to ask the Sec Centre to start an investigation.”
Salt snork. “Since when do you pass things to the Sec Centre?”
“We have to focus on the seed. The saboteurs are a distraction.”
“Daar was ’n tyd wat jy al twee ondersoeke lag-lag –”
“Seriously?” val Dick hom in die rede.
“Sorry. That was cheap.”
Khanyi lag.
“What about the other grains?” vra Dick.
“The spelt and the buckwheat have a similar problem. Fifteen and twelve percent gene loss respectively. The others have been stable in terms of … that type of thing.”
“So jy sien,” sê Salt, “we need a serious plan of action.”
“That incest trial was today. Divusity is basking in the outcome. If they get wind of this, Celebrate 20 might turn into some kind of … homogeneity witch hunt,” sê Khanyi.
“You don’t think …” begin Dick. “If Divusity ever did want to gain more power, such a seed scandal would create the perfect platform.”
“Let’s not go there yet,” sê Salt. “But keep this from the Sec Centre. Divus has got a lot of pull in that place.”
Dwayne sit vorentoe in sy stoel. “I’ve been reading up.” Hy vryf sy hande teen mekaar. “Finger millet is the answer. Never a GM variety …”
“We know,” sê Salt.
“Oh.” Dwayne lyk teleurgesteld.
“We had seeds,” begin Salt. “But we were overeager. We planted when the laserkappers hadn’t been installed.” Hy bly stil.
“What happened?” vra Dwayne.
“Queleas happened. After that, our supply dwindled and …” Salt skiet sy vingers in die lug op.
“There has to be more seed somewhere. We just need to find it,” sê Dick.
“Skot Smal was in Kylemor yesterday, but I doubt whether he would’ve got anything out of the Jafta woman.” Salt kyk op sy Pulse. “I don’t have an update from him yet.”
“Maybe it’s not necessary. Maybe the Specimen contestant slash spy found something to force their hand.” Dick staan op en kyk na Salt. “En ek sal uitkyk vir saboteurs.”
* * *
Die suidooster pomp. Vlaag op vlaag stof bombard die mense op die oopte tussen die Kweekhuis en BioG:E. Omtrent die helfte van die mensgros – meestal Gais – sit kruisbeen in rye op die grond.
’n Divusite staan op die Atremstasie se platform en praat oor sy Pulse se voice enhancer: “Fellow Meconites, we have always rejected the idea of purebred animals. In fact, it has always been clear that it goes against the guiding principle of our enclave: protecting and restoring diversity. But until recently, we have been blind to the sinfulness and threat of inbreeding. In a small community such as ours it is a real danger to the stronghold of our gene pool. Thank Divus that the undermining actions of this young offender was brought to our attention and that today an example can be set as to how this type of behaviour will be dealt with.”
Twee MecSecs maak Julie om haar middel aan die paal vas. Die stof maak dit onmoontlik om details uit te maak, maar Foos weet daar is net ’n langmoujurk tussen haar en die stof. Hulle sou seker gemaak het sy’t nie MecBreaths of plaklense in nie.
’n Ander Divusite praat van die BioG:E se dak af. “We place these dead snakes at the feet of the offender” – sy en nog ’n persoon lig twee slange op – “to remind ourselves of the importance of this brave and noble mythical animal: Not only did it open the tree of differentiation and naming to the human mind, it also opened up paradise to include not only Eden, but also the deserts, the oceans, the mountains, the valleys.”
Hulle sit die slange neer en iemand begin skree. “In the name of Diversity! Ekungafanini kwethu! In die naam van diversiteit!” Die frases word harder en mense rits hulle weather hoods oop en vat happe stof om daaraan volume te gee.
Na ’n ruk gaan soek baie van die Divusites skuiling in Portions B. Foos sit weer langs Joni, sy kamermaat van die afgelope agt jaar. Behalwe vir Julie is Joni sy enigste close vriend. Hy’t albei sy ouers aan Dikvel afgestaan toe hy twaalf jaar oud was. Amehlo amnyama, sê ’n mixer by MecShack wat vir Joni beoog. Meestal is Foos bly hy’t nie die intense gemis waarvan Joni soms praat nie: ’n spesifieke gebaar of aanraking of atmosfeer. Maar soms wens hy dat sy eie ouers meer was as ’n foto en ’n tattoo. Hy vryf oor die meerkat wat oor sy pols strek.
Hy pulsepost vir Joni. Celebrate 20 is ’n siek grap. 
Sibhiyozela intoni? kom die antwoord.
Foos knik. Hier’s niks om te vier nie.
Toe die twee uur verby is, help hy en Joni vir Julie se ma en nog ’n huisvriend om Julie hospitaal toe te dra.
* * *
Die skimmer strek al ver; dit sit saam met die onwinter in Dick se hande. Die boute begin tussen sy donnerse vingers bewe. Bo die Herwinaanleg kom en gaan die Atrem parties. Dit het pas begin en dit knaag klaar aan hom. As Sias Smous net wil laat weet of hy die oorspronklike stuurwiel kon kry.
Sy Pulse vibreer. Dis die MecSec wat in Close Enough patrol.
Sias nie terug. By bar sê hulle hulle wag hom vanaand of môre.
Dan is daar nog die hoop dat hy iets saambring. Dick kyk na die Ford Capri, vryf oor die bakwerk. As hy ’n laaste trip met sy oupa se Beauty kan maak …
“What’s the rush? Don’t I deserve a few nights off? I worked for forty straight.”
Dick se rug ruk styf. Fok. Hy’s nie meer lus vir sulke ontsenuende mense nie.
“Wakinyan,” sê hy. “Welkom terug.”
Die jonger man staan arms gevou teen ’n tafel waarop elektriese kabels gesorteer lê.
“Ons moet so gou moontlik debrief en môre is my skedule vol.”
“With what? Gholf and wheels?”
Die jong man kom nader gestap. “Where did you find this thing?” Hy wys na die motor. “It’s kief.”
Toe die kind die syspieël oplig en kyk of sy tande skoon is, voel Dick verlig hoe die hardheid in hom kom lê. Vir dié fokker vertel hy nie hoe hy Saterdae saam met sy oupa deur Wellington gecruise het in die Ford nie. Hoe hulle vakansies in die veertig grade Celsius-garage gewerk het en blinkgevryf en bewonder het nie. Wat weet die kind van die reuk van Dubbin op leer-seats?
“And they don’t … need these parts and your expertise … over there?” Wakinyan wys met sy oë na twee broeikaste wat ’n ent verder halfgebou staan.
Dick bly steeds stil. Hy betaal vir elke part. Het selfs in Februarie ’n medical trial gedoen om sy inkomste aan te vul. En dis net in sy eie tyd wat hy aan Beauty werk.
Die kind loop om die kar met sy vinger teen die deure, soos ’n skollie wat die klank geniet van sleutel wat verf afkrap.
“No, I was just thinking. If you can’t deliver on the Skandinawië-deal. These wheels could be a backup,” sê Wakinyan.
Dick lag. Hoe maklik maak die kind dit nie.
“Ek’s ’n man van my woord. As ek gesê het ek sal probeer om jou en jou meisie op die Skandinawië-program te kry, sal ek. Maar moenie jou eie asshole plug nie. Ek’s nie een van jou groupies nie. Ek het vir jou verblyf by die kliniek op Kylemor gereël. Wat sal jou groupies daarvan dink? Just deliver, soos enige goeie Meconite sou,” antwoord Dick.
“I’m not a Meconite. We’re just …” Die kind se kaak maak twee hoeke onder sy ore.
Dick verslap. Slegte move van sy kant af. Hy was van die begin af teen die Human Genome Project, en nou het die jonger man die regte kaart gespeel.
“Gaan jy Atrem parties toe?” vra Dick.
Wakinyan lig sy skouers. “Yes.”
“Kom jou outfit van die Issue rails af?”
“No.”
“Wel, kom ek sê jou: Elke liewe tiener in die skierland sal ’n maand lank skyt om na daai parties te gaan. En jy gáán. In ’n moerse duur Revempire outfit. You’re as Meconite as ‘not-Meconite’ can be.”
Dick maak die Ford se boot oop en uit ’n klein koelhouer grawe hy twee bottels uit klam grond. Hy vee dit teen sy gholfhemp af, draai die doppies af en gee een vir Wakinyan. Naaste aan good cop wat hy kan kom.
“Dié kry mens nie in Meconium nie. Net die Hardekralers kan só brou.”
Wakinyan ruik en vat ’n sluk. “Kylemor had stuff that came close,” sê hy.
“O?” Hy draai sodat hy die jong man in sy oë kan kyk. “Wat het jy nog daar ontdek?”
Wakinyan haal ’n koevert onder sy hemp uit, skud dit naby Dick se oor, en gee dit aan.
“Is dit …?”
Wakinyan knik.
Die donnerse skroewedraaier bewe effens voordat Dick die punt by die kant van die koevert ingestoot kry. Versigtig skeur hy een kant oop. Ses of sewe sade. Verskillendes. Hy rol dit rond om te kyk of hy van die saad kan identifiseer.
“Koljander,” sê hy. Die reuk van braaivleis kom lê in sy ore: sy neefs wat hom jaag met watergewere gevul met pie; sy ouma wat roep dat hulle die vetplante moet spaar; sy oupa wat die speserye oor die tjops maal. Hoe koljander gesmaak het, ontgaan hom.
Dick maak die koevert toe. Hy moet fokus.
“Waar kry jy dit?”
“Took some detective work. Woman who worked at the clinic took a liking to me.” Hy lig sy wenkbroue. “Just had to do her a few favours, and she sourced it from the tentedorp.”
“Waar kom die detective work in?”
“Had to find the right candidate to charm.” Hy lag.
Hy lieg. Dick ken jeug. Hy wil brag oor detective work, maar hy wil nie die volle storie vertel nie. Plaas hy speel net dom.
“Wat’s haar naam?”
’n Pouse.
“Wia. She’s the dust curber.”
Dick vra nie verder nie. Hy hou van valse leidrade. Hy het ’n audio clip van voor die veertig dae in die boendoes waarin hy vir Wakinyan sê dat hy wat Dick is sy veertig dae kan vergemaklik; dat Wakinyan in Kylemor moet uitluister vir enigiemand wat ’n woord sê oor saad of plante. Nevermaaind die Specimen officials; die idee om sy fans so in die steek te laat, sal die seun laat praat as dit daarop neerkom. Maar vir nou is die leidraad ’n uitdaging. Hy vat die leë bottel by die seun.
“Thanks,” sê Dick. “Ek sal opvolg, oor dié Wia. Dalk moet jy weer Kylemor toe gaan.”
“No,” sê Wakinyan, maar sy stem is dun en sy oë is groot.
Dick wonder of Wakinyan ook die gevaar gesmaak het? Want wat hy nie vir die kind gesê het nie, is dat die vorige saadspioen iewers rondom Kylemor van die radar af verdwyn het. En hy was ’n properse recce wat geken het van die dood sidestep.
Dick kyk op sy Pulse: 18.20. Hy pulse vir Foos.
“Ek het jou hulp nodig,” sê hy. “Is jy al by die Atrem parties?”
“Nee. Ek gaan nie …”
“Waar’s jy?”
“By MaJo’s,” sê Foos.
“Begin solank beweeg. Jy moet ’n ou spoor. Hy’s op pad uit die Herwinaanleg. Sy naam is Wakinyan. Laasjaar se Specimen of the Year-wenner. Soel vel, dik swart hare tot op sy skouers, vanaand in ’n ponytail. Dra Revempire jeans met camo patches. Backpack op sy rug. Ek stuur vir jou ’n foto en ’n voice clip.”
“Waarheen is hy op pad?”
“Hy gaan na die parties, maar ek wil weet wat hy voor of na die tyd maak. Dis seed related.”
Foos reageer nie dadelik nie.
“Sal jy my updated hou?” vra Dick.
“Ja. Ek is nou naby die hoek tussen die Temp se kwartiere en Gai-flats.”
Toe Dick die Pulse dooddruk, onthou hy van die intelingsaak. Dis hoekom Foos nie lekker klink nie. Die uitslag was ’n fokop en Foos se vriendin is twee uur se stoffasie opgelê. Hy bring sy Pulse nader – moet hy eerder die seun afgee? Maar wie vra hy dan? As hy ’n MecSec kry, moet hy later aan die Sec Centre verslag doen.
Hy tik ’n pulsepost vir Salt: Leidraad gekry. Sal teen 20:00 op kantoor wees as jy update wil hê.
Salt se pulsepost kom binne sekondes deur: Dogter verjaar. Praat môre. Smal het niks uit Jafta-vrou gekry nie.
“Daai Jaftas,” brom Dick.
Sy pad het in die laat 30’s met Momberg Jafta s’n gekruis, net voor hy Dick Jones geword het. Dis hoekom hy nooit self Kylemor toe gegaan het nie. Nou is Momberg Jafta dood en Dick uitgetree. En die Jafta-vrou is net so toehand en toebors soos haar man was.
* * *
Foos is binne ses minute ná Dick se pulse by die hoek van Food Sciences. Tussen hom en die Herwinaanleg is daar geen beweging nie; net die stof – twintig persent digtheid volgens sy Pulse. Dit het afgeneem sedert die middag. Parties word op die Inner Atrem line gehost, wat beteken dat Wakinyan op een van vyf Atrems kan wees, elk met vyf waens.
Die ligte teen die geboue en Atrem lines gaan aan. 18:30. Hy begin drentel na die KhayaGaia-stasie. Toe hy onder die trem-line deurloop, snel ’n Atrem tien meter bo sy kop verby. Dit gee hom tien minute voor die volgende trem.
Daar is rondom twintig jongons op die platform. ’n Hele paar dra kostuums – hoede en maskers – maar die meeste het weathergear aan. ’n Ou op sy hurke vat ’n diep teug lug deur sy neus en sê: “Weather trumps fashion.” Hy klamp sy mond toe en vat weer ’n teug deur sy neus.
Foos glimlag en knik. Hy leun terug teen die muur en begin die mense deurkyk. Nege maande gelede sou hy voor hom op die grond gestaar het met sy oorfone in. Toe kom sy tydblok by Saadbeskerming en sy internskap by Dick Jones. En die man oortuig hom om saans Complex Systems: Survival, Intel and Data by die Fort te doen. Die fynere goed het Dick Jones hom self geleer. Hoe om met al jou sintuie te kyk. Hoe dit soms later belangrik kan wees dat jy weet dat die ou met die beertjie-backpack een of ander substance aan die meisie met die pienk boots verkoop het, al wag jy vir ’n Wakinyan wat op die oog af niks daarmee te doen het nie.
Die geraas van die volgende party kom nader. Foos kyk na die donkerte anderkant die buitemuur. Close Enough lê in ’n laagte en nie eers die techtoring se ligte is van hier af sigbaar nie. Die Atrem briek. Musiek en mense kompeteer. Foos se oë skiet van gesig tot gesig. Hy beweeg nader terwyl hy maak of hy op sy Pulse met iemand praat. Hy registreer die mans. Blond. Hare afgeskeer. Dreads. Kort hare. Kort hare.
“This Atrem is about to depart. Please stand clear of the doors,” sê die Meconium-stem.
Die volgende trem het ’n live band. Wakinyan is in die tweede wa tussen ’n groep meisies. Die derde wa het die bar – dis waar Foos inklim. Hy wag vir die deure om te seël.
“’n Dry Throat, asseblief.” Dis die mixer van MecShack wat vir Joni beoog. Die een helfte van haar lang blonde vlegsels is op haar kop gestapel; die ander helfte hang los oor haar rug.
Sy hou sy drink en die scanner uit. Vyftig BioG’s. Hy sukkel om blasé te lyk en vat vinnig ’n sluk.
“Lerk,” sê hy.
Soveel geld het hy laas met die Herwinaanleg se bonanza spandeer – op ’n lens vir die bokskamera wat hy en Joni aan’t bou is.
Die trem stop bo Gaia se Greenspot. Foos kry sy oog op Wakinyan en kry ’n dakhandvatsel beet. Pulses gee seine.
“It’s a Finger!” roep ’n dronk meisie en druk haar pols in sy gesig. ’n Divus tattoo steek onder haar Pulse uit.
Foos maak die Finger oop.
“You should unsubscribe to that gara, man,” sê die ou wat langs hom staan. Foos ignoreer hom. Jy kort baie BioG’s vir unsubscribe.
Hy sky met sy oë oor die Finger on the Pulse-berig.
Celebrate 20 started with a bang. But not the kind of bang we were hoping for; a bang that has lasered open the divide between Divusity and the more, let’s say liberal-humanistic Meconites, particularly Gais. Julie Cloete, daughter of Heloise Cloete and the late Lwellyn Ervin, has been found guilty of incest. While some of us were maxing out our water portions to get clean and groomed for the Atrem parties, Julie was being dusted on the BioG:E roof, dead snakes at her feet. Divusites do like their symbolism! She is currently in the hospital, being monitored for pneumonia. How Heloise Cloete has been able to hold it all together – through the accusations that her husband was the father of their grandchild, then the death of her husband – only Divus would know.
Foos vee die berig weg. Hy pulsepost Julie se ma.
Sy lyk stabiel, kom die antwoord.
20:30. Foos kyk ál meer op sy Pulse. Die Atrems het vir ’n halfuur by die Fort-stasie gestop en ’n paar minute gelede met die spiraal terug na die Centre-stasie begin beweeg. Wakinyan het van trem verander en hy is een wa weg van Foos, in ’n goth-themed wa. Sy houding het verander. Vroeër het hy teruggehang teen pale, sy arm om mense gehad; nou staan hy regop, naby aan die deur. Hy’t steeds ’n drink in sy hand, maar sy sips doen niks aan die twee vinger hoë inhoud nie.
No One’s Ark se stasie kom en gaan. Die Greenhouse ook. Op die rand van die Discovery-woonbuurt klim ’n gros mense uit. Onder hulle is Wakinyan. Foos wag tot net voor die deure toegaan.
Wakinyan het die verligte pad verlaat wat na die middel van die woonstelblokke lei. Hy’s op pad na die buitemuur. Met die Greenhouse op hul linkerkant, beweeg Foos agter hom aan verby twee woonstelblokke en BioG:E. Wakinyan draai tussen die BioG en die muur na regs. Dis stikdonker en Foos val terug. Sy eie oog-tech is outdated – met sy plat oë kan hy nie die MecLenses dra nie; soos die No One’s Arker aantrek en operyt, mag hy dalk die plaklense met night vision hê.
Toe Foos by die hoek van Blok E kom, is Wakinyan weg. Hy’t ingedraai tussen Blok E en F. Foos kyk na die twee ingange aan die kant van die geboue. ’n Mens het ’n inwoner-Pulse nodig om in te kom. Hy mik in die rigting van die hoofingange.
In die ingangsportaal na Discov Blok E8 kyk Foos na die name op die skren. Hier en daar herken hy ’n van, maar niks konnek in sy kop nie. Hy kyk op sy Pulse. Dis reeds drie minute vandat hy Wakinyan laas gesien het. As hy nie gou speel nie, verloor hy hom heeltemal.
Hy drafstap na Blok F1 se ingang. Sy oë sky oor die name. Iets konnek: Couis Smeg, a.k.a Obees. Die laaste man met surplus vet in Meconium. Die enigste een met diabetes. Hy’s ’n legende. En Foos moes sy file update as deel van Dick se tweejaarlikse opcheck op LateEntry-lede. Daar was niks suspies in die afgelope twee jaar nie, maar hy’s in die vroeë 70’s skuldig bevind aan die besit van onverklaarde saad toe hy van ’n FindItFirst mission af teruggekom het. Roosgeurmalvasaad.
Flat 3, vloer 4. Foos begin met die trap ophardloop. In die gang drentel hy, sy oë halftoe, halfdronk. Hy slinger na die deur van Flat 3 en leun teen die deurkosyn om iets uit sy skoen te haal. Binne is twee mans aan die praat. Foos kyk oor sy skouer en druk sy oor teen die deur.
“Jy weet, hierdie forty days in the wild het my baie gekos. Baie monde wat ek moes koop. En die opbrengs was swak. Ander het ook hier ingeloop met eise, gedog hulle het kosbare goed gevind.”
“I’ve got other buyers.” Dis Wakinyan. Die stem van die voice note.
“Maar: Ek het van die begin af vertroue in jou gehad.” Dit moet Obees wees. “En toe jy die langste wegbly … Ek is opgewonde om jou vonds te sien.”
“Blood transfusion before Specimen of the Year and perfume …”
“En?”
“When I’m over my prime, you help me get away. Me and my girl want to go to Skandinawië.”
“Dan sal dit baie van die regte goed moet wees,” sê Obees.
“Couis.” Dis ’n derde stem. Obees se crony? “Die late-night screening begin oor ’n halfuur en ek wil goeie seats kry. Sound of Music is altyd chockablock.”
’n Asem word skerp ingetrek.
“Langerhans!” sê Obees. “Langerhans, dis die kapsules!”
“Halleluja!” Langerhans se stem styg, maar hy klink nie regtig opgewonde nie. Hy klink ongeduldig.
“Die vorige keer wat die saad in hierdie kapsules gekom het? Dit was soos ’n wonderwerk …” Obees se stemtoon verander. “Waar het jy dit gekry?” vra hy.
“Place named Kiefmor slash Kylemor,” sê Wakinyan.
“Is daar nog?”
“I’ve got more. First the deal.”
“Dis nie ’n blanko transaksie nie. Ek laat die saad eers ondersoek.”
“For this packet: blood transfusion before Sunday’s event and a bottle of your finest perfume for my lady. If you’re happy with the result – we can make a deal for the rest.”
“Dis dieselfde? Al die koeverte?”
“My friend thinks so.”
“Goed,” sê Obees. “Langerhans sal jou môre kontak.”
’n Stoel skuif. Foos wil begin beweeg, maar dan hoor hy weer Wakinyan se stem.
“This is useless to me, but I thought you might appreciate it more than that Dick Jones. It’s not a cookbook, but it might look good on your shelf.”
“Kyk nou net, Langerhans …”
Voetstappe.
Foos hardloop om die hoek en duik by ’n Cleanbot-kas in. Hy kyk op sy Pulse. Die late-night screenings begin gewoonlik 21:30. Dit beteken hy sal nog so vyftien minute moet wag om veilig te wees.
Hy pulsepost vir Dick. Dick laat weet terug:
Sit jou Pulse op discreet automatic answering en hou by jou oor.
’n Paar sekondes later kom Dick se stem gedemp deur.
“As jy my hoor, blaas op jou Pulse se mikrofoon.”
Foos blaas.
“Jy is in die verkeerde Cleanbot-kas, maar ek gaan jou deur die steps praat en dan kan jy beweeg. Ek sal later verduidelik hoe dit so gekom … Anyway, daar’s ’n smart board wat nie heeltemal in die muur gesink is nie. Min of meer ooghoogte. Voel vir ’n knop op die boonste rand. Druk dit.”
Foos doen dit. Bo die smart board, byna teen die dak, begin die muur beweeg en ’n gat verskyn.
“Blaas as jy die ingang na ’n tonnel sien.”
Foos blaas.
“Druk weer.”
’n Touleer rol by die ingang uit. Foos blaas solank.
“Gaan na die Cleanbot-kas aan die ander kant van die gang. Links van die trap wat na die hoofingang gaan. As jy in die tonnel is, moet jy die touleer losmaak en saamvat. Kyk vir die regte flat-nommer. Die knop van die skuifgat na die flat sal bo jou kop wees. Kyk vir enige saad. Waarskynlik in ’n bruin koevert, maar enige saad of saailing is belangrik. Vat alles.”
Foos blaas.
“Ek sal laat weet wanneer hulle verby die kamera in die voorportaal gaan.”
Foos blaas.
In die lugtonnel is die ingange met flat-nommers gemerk. Foos lê met sy oor teen die skuifgat na nommer 3. Geen geluid. Die tou is reeds vas aan twee hake wat daarvoor bedoel is. Pulsepost kom deur: By gebou uit.
Hy druk die knop. Stadig gaan die skuifgat oop. Die touleer val tot een meter bo die grond. Verder kan hy niks uitmaak nie. Sy koplig is byna useless. Die dag se dust density het ’n chargery onmoontlik gemaak. Hy toets sy gewig op die leer en begin afklim.
Hy gaan sit op sy hurke teen ’n muur om ’n basic gevoel vir die plek te kry. ’n Soet reuk slaan hom. Dan die dieper reuk van grond. Nie stof nie. Klam grond. Die black gold waarvan die soil experts by die lande en kweekgrotte praat.
Die flat is soos iets uit ’n ander tyd en plek. Dis die templaat, sure, maar Foos het nog nooit so ’n display van BioG’s gesien nie. Of disregard vir Meconium se riglyne nie. Teen die muur verste van die deur is ’n boekrak. Hy sky oor die titels. Kook en Geniet, The Joy of Cooking, Mastering the Art of French Cooking, Wenresepte, The New Moosewood Cookbook, Kos vir die Kenner, Ad Hoc at Home, The Silver Palate Cookbook, Die Kosrevolusie, Kokkedoor – ’n Keur van 20 jaar. Twintig jaar na die Hardskip en die man hou hom dikgevreet aan die resepte van ’n vorige regime.
Hy draai weg. In die middel van die vertrek staan ’n leerbank oorkant ’n glastafel waarop die basis vir ’n mega holoskren vasgebolt is. Foos lig die leerkussings. Niks. Hy voel al langs die oppervlak. In ’n hoek vat sy vingers iets raak. ’n Plastiekkapsule, kleiner as sy ondervoortand, maar leeg. Hy sit dit in sy baadjiesak en beweeg na waar die reuke vandaan kom. ’n Lang tafel staan teen die buitemuur van die slaapkamer, naaste aan die flat se ingang. ’n Halfmeter bo die tafelblad is ’n rak opgesit. Hierop staan instrumente wat Foos nie ken nie, maar Wakinyan se aandrang op parfuum sou dit kon verduidelik. ’n Koperpotjie met twee bolle staan bo-op ’n gasstofie. Hier is die reuk van grond en blomme die sterkste. Foos haal een van ’n gros blomblare wat halfnat in ’n sif lê uit en druk dit in sy sak.
“Maak dat jy daar uitkom.” Foos raak koud. Die discreet automatic answering op sy Pulse. Dis Dick. “Smeg is op pad boontoe.”
“Shite,” sluk hy, maar hy beweeg nie dadelik nie – hy wil iéts kan wys.
Hy tel botteltjies op, maak blikkies oop, trek die laaie onder die tafel oop. In die laaste laai lê ’n boek.
Saadstories. Die prent voorop is van ’n plant wat nie soos ’n plant lyk nie. Hydnora africana, staan dit in ’n dun handskrif, net bo S.M., 2063. Wat het Wakinyan gesê? It’s not a cookbook, but it might look good on your shelf. Foos zip die boek in sy baadjie toe.
Die spoed waarteen hy die touleer tref, maak dat hy rondswaai. Dit sit hom ’n paar sekondes terug. Daar’s nie simpatie vir trespassers in Meconium nie. Die privaatheid wat daar is, is reeds te min. Toe sy hande aan die dak raak, begin hy hom optrek. Hy is nog besig om die touleer op te trek toe hy die voordeur hoor oopklik. ’n Lig gaan iewers in die flat aan. Dit moet Obees se slaapkamer wees. Foos druk die skuifgat se knop.
Sodra sy asem reëlmatig is, seilkruip hy terug na die Cleanbot-kas. Hy kyk op sy Pulse. 21:45.
* * *
Dick sky sy Pulse voor die sensor. Toe die Kweekhuis se sydeur oopgaan, tree Foos sywaarts in, sy oë op die donkerte tussen die Kweekhuis en MecRec. Die jong man se manier van doen staan Dick aan. Hy weet dis nie sy training nie.
Hy sit sy hand ’n splitsekonde op Foos se skouer en begin dan met die trap oploop. As die suspies in iemand se DNA sit, is training ’n formaliteit.
Foos sit die boek, die kapsule en die pap blomblaar op Dick se tafel neer. Dick tel die blaar eerste op.
“So Couis is nog steeds besig met sy parfuumstokery?”
“Jy weet daarvan?” vra Foos.
Dick knik.
“Vir vyf jaar na die Hardskip moes ons die mense dophou wat Meconium eers in ’61 gejoin het. Alle LateEntries – soos Couis – het flats op die boonste verdiepings van Discov-blokke gekry. Voor intrek het ons die air vents so aangepas dat ons toegang tot die flats kon kry. Couis het rondom 2065 met sy stokery begin. Ons het niks daaromtrent gedoen nie, want die nadraai van die Toilog het ons besig gehou en ons was meer geïnteresseerd in die oorsprong van sy rou produkte.”
“Kon julle dit spoor?”
“Die eerste tien jaar het ons. Dit word ingesmokkel via Close Enough – wilde roosmaryn, soms lavender; dis die tweede keer waarvan ek weet dat hy rose in die hande kry.” Dick tel die leë plastiekkapsule op. “Daar’s ’n vrou in sy blok wat by hom parfuum koop en vir ons samples gee.”
Dick ruik aan die kapsule. “Waar was dit?” vra hy.
“Onder die leerbank se sitplek.”
“Well done for spotting it. Daai fokker van ’n Wakinyan probeer my fool.”
“Hoekom? Smeg het aangegaan oor die kapsules. Hy moes die saad uit die kapsule gehaal en dit –”
“Huh-uh, nie Smeg nie. Hy sou nie die kans vat nie. Hierdie kapsules is ’n graad van seed-saving high tech wat Meconium skaars kon nadoen. In fact, ons kón dit nie nadoen nie.”
Dick haal die koevert wat Wakinyan vir hom gegee het uit die laai en wys dat die seun kan sien.
“Wakinyan het hierdie sade uit hulle kapsule gehaal voor hy dit vir my gegee het. Hy het somehow geweet dit sou my … Die leë kapsule moes uit sy sak geval het in Smeg se flat.”
“Wakinyan het verwys na ’n vriend. Toe hy met Smeg gepraat het – ’n vriend vir wie hy die saad gewys het en wat hom … Klink of hy hom raad gegee het.”
Dick knik.
“Weet jy waar die kapsules vandaan kom?” vra Foos.
“Almal het ’n weergawe daarvan gehad. Ons, die Chinese enklawe, maar die beste kapsules is gemaak deur ’n organisasie wat volgens alle intel van die aardbol af verdwyn het. Hulle saadbank was legendaries in die 30’s, maar later het ons begin dink dit is al wat dit was: ’n legende. Ek sal die kapsule moet laat ontleed. Het hy iets oor die boek gesê?”
“Hy’t gesê hy dink Smeg sal dit meer waardeer as jy.”
Dick glimlag. “Dankie, Foos. Dis baie werd.”
Die seun bly. Dick voel afwagting. Hy maak die boek oop. Hy maak of hy lees, want hy’s bang vir wat kom. Foos het al ’n paar keer begin vrae vra oor sy ouers, maar Dick het die storie nog elke keer doodgepraat en gesê MaJo weet beter. Vanaand het hy besonder min krag vir die topic óf om dit te sidestep.
“Weet jy van die incest-saak teen Julie Cloete?” spoeg Foos die vraag uit.
“Ja. Ek is … Ek het gehoor van die vonnis.” Dick maak die boek verlig toe.
“Dis … Julie is onskuldig. Meconium het hierdie keer te ver gegaan.”
“Foos, julle Hardborns sal nie …” Hy sit die kapsule op die boek neer, soos ’n strepie onder die “S” van die voorletters: S.M. “Dis nie Meconium wat te ver gegaan het nie,” sê hy. “Divusity se mag lê daarin dat niemand weet hoeveel mag hulle het nie. As jy Julie se onskuld wil bewys …” Hy bedink hom. “As ons Julie se onskuld wil bewys, sal ons Divusity moet impliseer. Op my ouderdom is vyandemaak niks, maar jy moet mooi dink.”
“Hoe? Hoe kan ons Divusity impliseer?” vra Foos.
“Kom ons praat môre. Dit was ’n lang dag.”
“Ek is op herwindiens tot 13:00 en 14:00 begin my skof by Communications,” sê Foos.
“Kry my 13:10 in MecRec by Gholfsim 2.”
Foos knik. “Ek sal daar wees.”



Saad 2
Donderdag, 3 Julie 2081
Amper hardloop na ’n deur in die hoek wat nie heeltemal toe is nie, af met ’n stegie. In die straat stop sy. Waar begin sy soek? Die reuk tref haar – dieselfde ondertone as Kiefmor.
“Toet, toet,” sê ’n man met ’n peuter in ’n kruiwa. Die kind lag en maak die geluide na.
“Sorry,” sê Amper.
Mense loop met bakkies en lepels in dieselfde rigting as die kruiwa. Nondaba Coetzee kom stroomop met ’n skinkbord.
“Dis nie ’n binnehof nie!” wil sy vir die vrou skree, maar sy hou haar in.
“Mntwan’am,” sê Nondaba.
“Die deur was nie goed toegemaak nie,” sê Amper. “My hond is weg.”
“Hy was nie hier toe ek uit is nie,” sê Nondaba. “Ek dog jy’t hom kamer toe gesmokkel.”
Op die skinkbord is tien bakkies Staple. Dís die reuk. Staple en stof. Staple kom uit die potte, die monde, die gaaie. Gister se stof lê dik.
“Kom. Ontbyt.”
In ’n kamer met drie ronde tafels sit sewe vrouens en twee mans, almal stokoud. Nes baie van die mense op straat dra hulle afwit hempjurke. Mevrou Jafta staan uit met haar denim en swart bloes. Amper is bly haar dungaree en H-top is sonverbleik en vaal.
“Noag is weg,” sê sy.
“Môre, Ampersand,” sê Mevrou Jafta.
“Jammer. Môre.”
“Wie is Noag, hart?” vra die ander vrou aan hulle tafel. Amper sien haar nou eers raak – sy’s jonger as Mevrou Jafta.
“My hond. My ouma se hond.”
Die vrou se oë rek effens.
“Sjoe. Ja. Hierdie tyd van die jaar. Dit sal moeilik wees om ’n hond hier te spoor met die opwinding van die Opedae.”
“Dis Johanna Josefs,” sê Mevrou Jafta. “En hierdie is Ampersand.”
“Net Amper.”
“Aangenaam, Amper,” sê Johanna Josefs. “Jy kan my Jo noem. En as ek nie reageer nie: MaJo. Selfs die grysaards noem my deesdae so.”
Nondaba bring die skinkbord laaste na hulle tafel toe.
“Ons sal regmaak,” sê Mevrou Jafta, en wys na die bakkies Staple.
“Ek weet,” sê Nondaba. “Ons het ekstra BioG’s in die kietie.”
“My hond.”
Net Jo kyk op van haar kos.
“Waar begin ek soek?”
“Daar is ’n seun,” sê Jo. “Hy ken al die ins en outs van Hardekraal en Close Enough. Dalk kan hy jou help. Ek sal hom laat weet om hier om te kom.”
“Jy moet my eers BioG:H toe vat – Hardekraal se Meshitium,” sê Jafta.
Amper sukkel met die rolstoel.
“Versigtig, kind!” roep die ou vrou toe een wiel in ’n gat verdwyn.
Die Hardekraal Hotel is van die min geboue in die straat wat nog ’n hele huis is. Verder is dit enkelkamers opgerig teen die buitemure van ou geboue. Die meeste is kleikamers. Alles saam lyk tegelyk vervalle én netjies.
“Hier links het Johanna gesê.”
Om die draai doem ’n hoë toring voor hulle op. Die son weerkaats daarop en selfs met haar bril op is dit te skerp om na te kyk.
“Daai moet Close Enough wees,” wys Jafta.
Die vae buitelyn van hoë mure wes van die toring vang Amper se oog. Dis stofkleurig teen die agtergrond van die land, en waar dit boontoe strek, presies die blou van die lug. Sy staan stil.
“Meconium. Waar high-tech shit en high-shit tech gelyke vennote is,” sê Mevrou Jafta.
Iets beweeg op en om die muur van die enklawe. “Wat was dit?” vra Amper.
“Hulle vervoerpyle. Want ’n kilo is te donners ver om te loop.”
Amper stap aan.
“Hoe ken jy vir Jo?” vra sy.
“Ons ma’s.”
BioG:H het trappe en dit bars om die rolstoel daar uit te kry. Mevrou Jafta klik haar tong, gryp ’n reling vas en kom regop. Net haar linkerbeen vat elke keer die volgende trap – haar regterbeen moet sy met haar arms agterna bring.
“Los,” sê sy toe Amper wil help.
Die gebou is minstens twee keer so groot soos Kiefmor se Meshitium. Die ewigheidstekens van die ander Meshitiums is deurgevoer, maar hier is meer skrens, ook binne die gebou, waarop sinne verskyn. Biogas: From the people, for the people.
“Jy sal my in ’n hokkie moet gaan los,” sê Mevrou Jafta.
Wanneer Amper klaar op die gaslet was, loop sy na ontvangs.
Die kassier is ’n jong vrou.
“Gas number?” vra sy sonder om na Amper te kyk. Haar vingers is gereed op ’n skren.
“One. Three. Five. Eight. Eight. Nine. Five. Eight.”
“Satellite facility nine?” vra die vrou.
“Yes,” sê Amper. “Satellietskyter.”
“Huh?” Die vrou frons. “Cubicle?”
“Fourteen.”
Die vrou druk goed op die skren. “Two hundred and ninety grams altogether. That will be –”
“I have this,” val Amper haar in die rede. Sy haal ’n Shitesaver uit haar rugsak. Noag se bydrae. Noag … Sy skud haar kop.
“Put it on, then,” sê die vrou en wys na iets wat ’n skaal moet wees. “Plus two hundred and ten grams.” Die vrou sug. “Twenty-five BioG’s.”
’n Laai klik oop onder die toonbank. Die vrou tel vyf-en-twintig muntstukke, verskillende vorms en groottes, af en laat val dit op die blad. Amper kyk daarna.
“Go on,” sê die vrou.
Amper kyk van die muntstukke na die vrou.
“They work with coupons in the settlements,” sê die MecSec wat teen die deurkosyn leun.
“Same thing,” sê die vrou.
Amper vat die munte. Sy gaan staan by die skren verste van die toonbank af:
Free Vision Clinic. Do you want to be an eyewitness? Come and join our free trials! Be a part of the science that will let us look the sun in the eye again.
Sy trek haar oë op skrefies. Met Meconium is die belangrike smerd in die fynskrif.
At Meconium Health Care’s satellite clinics we hear heartbreaking stories of elderly people and children being robbed of their MecSpecs. Or being sold fake sunglasses with no real protection. That is why we have established the Free Vision Clinic. Mother Earth is healing the ozone layer faster than we anticipated. In the meantime, science can help our eyes to adapt to the current glare.
Die volgende een is vir Opedag.
Event of the year! Two open days when Meconium’s diversity centre, No One’s Ark, is open to all. Come and be a witness to the diversity that Mother Nature intended for us to see.
When: 4 and 5 July 2081
Where: No One’s Ark, Meconium. Admission through Entrance 1.
Free entrance to a wide range of animals – from the farm to the jungle. As always, if you want to see the lion and some of his big friends, you have to help us feed the carnivores. Bring a little (moving) meat!
“No One’s Ark,” sê sy saggies. Dis waar sy na Wakinyan moet gaan soek. Sy sit ’n dread in haar mond en gaan wag voor Mevrou Jafta se hokkie.
Twintig minute later, toe sy Mevrou Jafta en haar agt muntstukke by die pad af stoot, kry sy die ou vrou jammer.
“En dís hoekom purgasie ’n bloeiende swartmark het,” sê dié. “Het jy toe van jou ouma se Fluksmaag gebring vir merchandise?”
“Ja.”
“Dit sal loop. Jy sal sien. Jy moet net die regte kopers kry. Dit sal loop.”
Langs die Hardekraal Hotel se deur staan ’n seun – Amper skat hom twaalf jaar oud – met ’n oogklap wat agter die leë linkerkant van ’n bril uitsteek. Die lensdeel regs is geel en sonder raam. Net oor die neus en by die wenkbroue loop ’n maroen struktuur tot by die oorvatsels. Hy leun teen die muur en het ’n toestel in sy hande waarop hy knoppies druk. Sy mond maak die geluide van ’n voertuig wat jaag. Amper maak die deur oop.
“Wag! Wag! Ek’s nou klaar.”
“Stoot,” sê Mevrou Jafta.
“Poester!” roep die seun. Iets het op sy speelding gebeur. “Ek’s klaar.” Hy kyk op. “Ek moet jou Close Enough toe vat.” Hy glimlag vir Mevrou Jafta.
“Hy lyk onkans,” sê dié. “Stoot.”
“Ek’s tour guide number one van Hardekraal – die enigste een hier rond wat jou Close Enough toe kan vat. Reguit na jou hond toe.”
“Ja?” sê Amper.
“Jy moet weet, meisie, met hierdie oog” – hy trap van die een been na die ander – “sien ek meer as meeste van die idiôts in die rondte.” Hy leun nader. “Ek het die derde oog. Soos MaJo.”
Amper stoot vir Mevrou Jafta oor die hotel se drumpel.
“Ek gaan saam,” sê Amper.
Jafta antwoord nie.
“Ek kom later,” voeg Amper by.
“Jy beter jou sak los!” kom dit van die seun.
Die seun loop voor haar uit – verder weg van die hoë toring. Hy speel op die toestel terwyl hulle loop.
“Waar is Close Enough?” vra sy.
Hy beduie met sy duim na agter. “Maar ek moet eers my toyskren gaan drop. In Close Enough steel hulle die drol uit jou hol.”
’n Ent verder stop hulle voor ’n karavaan wat toegepak is met tyres. ’n Ekstra sinkdak rus op die tyres.
“Dis ek, Ma!” skree die seun toe hy die deur oopmaak. “Ek drop net my toyskren!”
’n Vrou kom om die hoek van die karavaan. Sy’s blind en druk-druk met ’n kierie voor haar. Haar rok ontbloot twee halwe borste, welig met blare getatoeëer.
“Daai duiwelsdrek van ’n ding,” sê sy, maar sy bedoel dit nie.
Sy stop en ruik.
“Wie’s die meisie, Georgie?” vra sy.
“’n New akwintis, Ma. Ek’s uit op ’n tour. Ek kry die Staple op pad terug.”
“Nee,” sê die vrou. “Ek loop self Kraalkombuis toe. Het die uitkom nodig.”
“Dis by my ma wat ek gesien het ’n mens kort nie twee oë nie,” sê Georgie terwyl hulle met ’n ander pad terugloop.
Hy babbel onophoudelik. As hy sien sy kyk na iets, begin hy praat.
“As jy dink Hardekraal is erg. Wag tot jy Close Enough sien. Skwaller. Erg skwaller. Maar daar gaat meer aan. Koop, verkoop. So aan. Hardekraal is een groot distrik van tree huggers. In Close Enough het jy jou techdistrik en jou seksdistrik en jou kragdistrik en so aan – meer opportjoenties.
“Doer is die in-uitgang, net anderkant die kliniek,” sê hy vyfhonderd meter verder, “maar hier wil jy nie afgaan nie. Dis Hardekraal se Dikvel-kamp. Het jy al Dikvel gehad?”
“Nee,” sê Amper. Ek’s dan hier, wil sy byvoeg.
“Ek het ’n repustasie hier rond. Ek het dit mos gemaak. Miracle. En sien jy hoe lyk hierdie vel? Dis van die Dikvel. My vel is ’n eelt reg rondom. Die son kan my fokollie bykom.”
Amper kry lag. Hy steek sy arm na haar uit en trek die geel trui se mou tot by sy elmboog op. Hard en haarloos. Amper knik.
“En my sweetgaatjies is nog al die pad toegeswel so ek pie moers baie. Ka-ching! All round ’n score gewees vir my. Die Dikvel.”
Amper gaan staan stil anderkant Hardekraal se in-uitgang.
“Dis die Tafelberg. Waar lê jou belangstelling: kuns, geskiedenis, volksverhale, kos?” vra Georgie.
Amper frons. “Kuns?” sê sy, al wil sy kos sê – sy’s honger.
“Dis ’n all-in-one ware verhaal. In 2078 het ’n Hardekraal visionary ‘Die Laaste Maal aan Tafelberg’ gepaint, dit tydens Opedag by No One’s Ark ingesmokkel en opgehang waar almal inkom. Dit het gewys hoe Jesus – die profeet in wie die Earth Christians glo – saam met Van Hunks – die biljoenêrbaas van die laaste sigaretbrand in die wêreld – en die stigterslede van Meconium aan die Tafelberg sit en stront eet. Groot stir. En stoffasie vir die kunstenaar.”
Amper wil vra wat stoffasie is, maar hulle kom agter ’n paar halfdood bome uit en Meconium se verkleurmanmuur strek teen die hoogte uit.
“Waarvan is die muur?” vra sy.
“Nanopex. Ondeurdringbaar.” Iets flits op die muur verby. “’n Atrem. High tech. Gebruik byna niks energie nie. Beweeg op lug. En ek het al in een gery.” Hy rek sy een oog en knik, wag vir haar reaksie.
“Sjoe,” sê sy. “So na aan pre-Hardskip soos wat ek nog ooit gekom het.”
“Dis nie waar ons ingaat vir Opedag nie.” Hy wys na ’n ingang in die nanopex. “Dis daai kant om. Dis die highlight of the year. No jokes.”
“Hoekom loop ons nie reguit Close Enough toe nie? Dis dan langs Hardekraal. Hoekom hier om?” vra sy. Die voetpad draai nou eers in die rigting van Close Enough.
“Vir ons veiligheid!” sê hy, en maak weer sy oog groot.
Toe Close Enough se eerste huise ’n paar meter weg is, kry Amper reeds die reuk. Sy het ’n smeersel vanieljesalf onder haar neus én haar bril op, maar dit help nie.
“Die eerste deel is die ergste,” sê die seun. “Hier is baie meer mense. Rebels! Weier om BioG:CE te gebruik. As die sambokke hulle vang, is dit fokol chitchat shitshat.”
“Hoe werk die pratery?” vra Amper.
“Hoe meen jy, ‘pratery’?”
“Ek kan net Afrikaans en soortvan Engels praat.”
“Nee, Close Enough het minder reëls as Meconium en minder respekte as Hardekraal. Die deal kom voor die taal. En ek kan tolk as dit moet.”
Hulle skuur by ’n man en vrou verby wat mekaar rondstamp, albei kaalbolyf. ’n Vrou sonder voortande kom druk haar teen Amper se sy vas, loop saam, met ’n baba in die arms.
“Biogrand for my beautiful? Biogrand for my beautiful?” sê die vrou. Haar asem ruik na vrotmondjie.
Georgie trek Amper by ’n systraat af. Die meeste huise is ’n mengelmoes van bougoed. Sinkplaat. Plastiek. Seil. Meer kleure as in Hardekraal.
“Business central is nie ver nie. Ons gaat hier om,” beduie Georgie.
Hulle kom uit op ’n oopte tussen die geboue. In die middel sit ’n klomp mense op kratte en speel kaart. Rondom is makeshift stalletjies.
“Daar kan jy jou BioG’s gaan meer maak voor jy dropshop.” Georgie wys na die middel en soek dan met sy oë rond.
“Daar’s jou man.”
Amper kyk na waar hy wys. ’n Seun, kort en fris, met moesies wat oor sy wange en neus patrone maak, staan agter ’n klomp opeengestapelde hokke. Sy draf nader. Daar is ’n dassie, twee hase, ’n paar rotte en muise, ’n kat. Hier en daar ’n diertjie wat sy nie ken nie.
“If it’s for entrance, then the best deal for your BioG’s: definitely rats or mice. You’ll need three. And that’ll cost half the price of a bigger ani. Only those six left.”
Amper luister nie wat die smous sê nie. Haar oë vlieg oor die hokke. Noag! Hy lê plat, sy ore oor sy oë.
“You stole my dog,” sê sy, maar sy kyk nie na die smous nie.
Sy loop na die hok. “Noag, Noag,” roep sy. Hy spring op, stamp sy rug teen die hok se dak, gaan lê dan weer en gee ’n paar kort blaffies.
Georgie kom buk by haar. “Wees gabbas,” sê hy. “As hy weet jy wil die hond hê, sal hy jou nai.”
“Maar hy’t hom gesteel,” fluister sy.
“Dear girl, dear girl,” sê die smous wat nader gekom het.
“Ek’s nie jou dear girl nie!” kap sy.
“You’re interested in the dog? For you. Only three hundred BioG’s. Bargain. He’s a purebred.”
“You’re bullshitting,” sê Georgie. “Purebred means fokol. She can get dusted for purebred.”
Die smous lag. “Which is why they’re letting two enter with a purebred.”
“That’s not why she’s buying,” sê Georgie.
“That’s why I’m selling. That’s why all my cages will be empty when the sun shits tonight.”
Georgie beduie vir Amper en draai sy rug op die smous.
“Wat het jy?” vra hy.
“Vyf-en-twintig BioG’s. ’n Paar ander goed. Hy’s nie purebred nie!”
“Soos wat? Wat het jy?”
“Goed.”
“Op jou?”
Sy knik.
“Ek weet waar ons veertig BioG’s kan maak. Tjoppers. Plús jou … valuables. Dalk.”
Hy begin deur die stalletjies vleg en Amper hou by sonder om terug te kyk. ’n Man braai uie en gemaalde insek in ’n pan en maak ’n soort platbrood op ’n ander plaat. Haar maag grom. Sy rem aan Georgie.
“Wat moet ons doen?” vra sy.
“Pielsuig,” sê hy.
Amper kyk weer na die kos, maar haar honger is weg.
“Hey, moenie jou bek so trek nie. Waarmee koop júlle? Dis die tweede sterkste karringsie in Close Enough.”
Amper dink aan Wakinyan se mansdeel in haar hand die aand voordat hy verdwyn het. Sy was lomp en het gegiggel en hy’t gesê sy moet net sit en haar mond daaroor sit wanneer hy so sê. Sy’t gegril en dit in ’n Shitesaver uitgespoeg en haar pantie oor die stoel gehang om droog te word.
“Nou kom dan,” sê sy.
Die straat waarmee hulle uit business central stap, lyk heelwat anders. Bont vlaggies hang voor die geboue se ingange.
“Dis die services straat. Hier’s die club,” sê Georgie.
’n Ent verder sit ’n man en vrou in ’n groot, wit bad en speel op ’n kitaar en viool. Agter Georgie aan duik Amper onder repe pers plastiek deur.
“Trappe,” sê Georgie na agter.
Amper mis byna die laaste een. Sy gooi haar kappie terug, laat sak haar bril tot onder haar ken en knip haar oë om die skemer gewoond te raak. Daar staan twee gaslampe met rooi-en-blou glasskerms op ’n toonbank. Agter dié is ’n man met baie tatoeëermerke en lyfgate besig om glase uit te vee. Twee mans in pakke sit op hoë stoeltjies voor die toonbank. Dieper in kan ’n mens nie sien wat aangaan nie.
“Georgie!” sê die ou wat werskaf.
“Jis, Bar,” sê Georgie. Hy gaan leun teen die toonbank.
“Kyk hoe nonshas!” lag Bar.
Amper staan nader. Die ander twee mans kyk ook nou vir hulle. Hulle lyk nie soos die mense op straat nie.
“Kyk hoe snazzy lyk Bruno,” sê Bar vir Georgie. “Nuwe hair gel. Product of Closies. Die Meconites vrek uit daaroor.”
Amper kyk weer na die mans. Meconites? In Close Enough?
“Al weet ons dis een of ander boomgom wat baie meer vir humanity kan beteken,” sê die een, dalk Bruno, en lag.
“But only where Sci-ence and Na-ture meet,” sê die ander een. Hulle skater.
“So?” vra Bar. “Bring julle service?”
“As iemand vra. En die ka-chings het.”
Amper maak haar mond toe. Aan die deur se kant van Georgie gaan leun sy ook teen die bar.
“Waar’s die dread-ful beau-ty vandaan?” vra die man naaste aan hulle.
“Hardekraal,” sê Georgie voordat sy kan antwoord. “Pas geland. Sy en haar boetie het uit die Chinese enklawe ontsnap.”
“Die Chinese enklawe?” sê Bar. “Ek dog dis heel nice daar? Ver verwyderd van die res van civilization, maar nice, het ek gehoor.”
Hy kyk na Amper.
“Dit … ís,” sê sy. “Maar ons het. Ek het. Ons ouers is dood. En toe word ons slawe van … die man wat die sonplaas besit.” Amper laat sak haar oë.
“Sjo, Angel,” sê een van die mans. “Net jou sob story maak ’n man pyl.” Hy draai sy onderlyf sodat hulle kan sien hoe die ligte lap van sy pak tentstaan.
“Bruno. Bounce. Moenie gulsig raak nie. Julle is verleë oor my merchandise.” ’n Stoel word weggestoot. “Of waarvoor is julle hier?”
Almal kyk om. Amper ken die stem, maar sy wag vir die voetstappe om lig toe te kom.
Sias Smous se groot gestalte troon oor die res van hulle uit.
“Sias Arendse.” Georgie se stem is sag en vol respek. Vrees?
“No, come now, Sias. You know us. Our priorities are straight. You obviously have first choice. We’re here for what we came for. Your merch. No doubt.”
Die ander een draai terug na Bar.
“You could have told us Sias arrived before we did.” Hy lag, maar sy stem is dreigend.
Bar lig net sy skouers. “Hy’s die boss,” sê hy.
Die Bruno of Bounce naaste aan hulle draai na Georgie.
“So, Georgie, are you up for the two of us? Seeing as we’re being deprived …” Hy kyk kamtig bedroef na Amper.
“Sure,” sê Georgie. “Maar die deal verander.” Hy praat sagter: “You pay me in kief.”
“Ag, fuckit,” sê die ander een en staan reeds op. “We’ll roll you two.”
“Two stiff ones,” lag Bruno of Bounce. “But next door, then. Boss’s rules.”
Georgie en die twee Meconites verdwyn met die trap op. Amper staan.
“As hulle terugkom, tel die BioG’s en gee hulle kief,” sê Sias vir Bar.
“Kom,” sê hy vir Amper.
Die gang is donker. Sias maak ’n deur oop. Daar kom natuurlike lig deur ’n venster. Hy gaan sit agter ’n deurmekaar lessenaar en wys na ’n leerbank met denimlaste. Amper kry ’n gatsakknoop tussen haar vingers beet.
“Wat de fok maak jy hier?”
“Noag. Die hond is gesteel.”
“Luister,” – hy sit vorentoe in sy stoel – “Meconium vra die afgelope tyd al hoe meer vrae. My kopers is nie altyd diskreet nie. Jafta se seun se kief – niemand in die skierland of surrounds kan dit naboots nie. Maar die eintlike ding is die dooigoed. Groot dele van Meconium se oorspronklike saadbank is deur verskillende faktore opgefok en is besig om verder deur ander faktore opgefok te word. Jy én Jafta hier op hulle doorstep is kaksoek.”
“Ek verstaan nie,” sê Amper. “Niemand weet tog …”
“MaJo was glo vanoggend daar by julle.”
Amper frons. Hoe weet Sias dit?
“MaJo is so goed soos ’n Meconite. Hardekraal en Meconium se presiese deal is duister. En MaJo. Sy maak daai Meconite-wese soos haar eie groot.”
“Ek verstaan nie,” sê Amper.
“Wees net versigtig. Nee. Wees slim. Hou jou bek. Soek jou … vriendjie, maar moenie te hard soek nie. As hy in No One’s Ark is, draai om en loop weg en wag totdat ek julle ’n lift terug Kiefmor toe kan gee.”
Amper kyk af. “Noag is …”
“Hy weet nie dalk iets nie?” val Sias haar in die rede. “Die Indiaan?”
Amper dink aan die pakkies dooigoed en die saadboek.
“Nee,” sê sy. “Nee,” herhaal sy met meer oortuiging.
“Ek hoop vir jou part so. Jou ouma was nanopex as dit by die dooigoed gekom het. As jy dit nou weggooi vir Hardborn love …”
Sias begin in sy laaie krap. Sy woorde eggo in haar kop.
“Jy het mos ruilgoed gebring? Nié dooigoed nie,” sê hy.
“Ja.”
Op ’n flenter papier skryf hy ’n adres.
“Laat Georgie die goed verkoop. Moet jý nie die vrou in die oë kyk nie.”
Amper vat die adres. Sy verstaan ál minder, maar haar mond is ’n miernes en sy weet nie wat om te vra nie.
“Wag nog ’n rukkie,” sê Sias.
Georgie is al in die straat toe sy uit die klub kom.
“Wat het hy jou gegee?” vra hy.
Sy laat haar kop sak. “Niks.”
“Poester! Jy moet vóór die tyd negosjate. Like it or don’t like it – basic charge. Ek het good shit gekry. Met die een loop ruil ek ’n nuwe game met sound by die techtoring. Of ek vul my skytgeld by die Kraalkombuis aan. Ek lus ’n gerookte kriekpattie met ’n knypie kerriegoed.” Hy klap sy lippe. “Die ander een rook ek totdat ek dink die stof is sneeu en ek skaats langs daai blonde Viking van No One’s Ark in Skandinawië.”
Hy lag en wil hê sy moet uitvra.
“So jy’s ’n bietjie … inexperienced,” sê hy skimperig toe sy stilbly.
Amper antwoord nie.
“Wat van jou hare?” vra hy.
“Wat meen jy?”
“Daar’s ’n kussingmaker.”
Sy antwoord nie. Die lokke is die drade …
Georgie begin giggel. “Jy kan oefen op daai dikke in die middel van jou kopstert. Harige piel van die Voetoogmonster.” Hy kraai.
Amper sluk die spoeg wat sy wang sou tref. Hoe anders kom sy by die adres?
“Sal jy my hientoe vat?” Sy gee die papier vir hom aan.
Hulle loop met ’n opdraand tussen gehugte op, oor die breë oorblyfsels van ’n pad, deur die skwaller waarvan Georgie gepraat het. Bo alles ruik Amper siektes. Siektes wat in nat snot en ou smerd broei. Wasgoed wat uithang, is steeds vuil. Blyplek is donker en sonder lugtrek. Die stegies en paaie voel bedompig al kan Amper nie dink waar daar klamte vandaan kom nie.
“Dis diep gopse,” fluister Georgie toe hulle uiteindelik voor die adres staan.
Daar is swart lap voor die twee vensters en die mure is vol graffiti: ’n ietermagog met vlermuise en skriftekens rondom.
Georgie klop.
“Kom ons loop,” sê Amper na ’n ruk. “Die plek is geesterig.”
“Wag.” Amper kan sien Georgie is nuuskierig. “Sias Arendse sal nie ’n adres gee as dit nie solied is nie.”
Hy klop hard en lank.
’n Vrou maak oop. Lang, oranjebont romp. Klomp krale om haar nek en arms. Sy begin lag toe sy vir Amper sien.
Sy wys na Amper se duikbril en sonkappie. “Dis cute. Old school.”
“Sias Arendse is ons contact,” sê Georgie. “Ons het goed.” Hy klink senurig.
“Kom in.”
Die vrou bind een van die swart lappe op vir lig. ’n Sponsbank voor ’n vuurherd en ’n stel trappe in die middel van die vloer – die groot vertrek is verder leeg, maar hier word ’n hand gehou.
“Nou wys,” sê sy.
Amper buk, lig haar dungaree se pyp op en wikkel die drie paar aanmekaargebinde handskoene los.
“Dis hempstof,” sê sy. “Lig maar kiembestand geweef.”
Sy keer haar rug op hulle. Twee koekies seep is toegedraai in haar bra. Nog een in ’n broeksak saam met die Fluksmaag. Sy voel vier botteltjies, maar haal drie uit. Een vir Mevrou Jafta.
“Ek hou van jou styl,” sê die vrou toe Amper omdraai. Vir ’n oomblik kyk Amper na die glimlaggende oë en die groot, wye mond. Weer af na die goed in haar hande.
“Hoeveel?” vra Georgie.
“Is hierdie laxatives? Ek soek alles wat jy het.”
Amper haal die vierde bottel uit.
“Hoeveel?” vra Georgie.
“Ek soek die res van jou merch.”
“Dis als.”
“Ek sien jou met ’n blow gun en darts. Jy oefen. Jy skiet raak,” sê die vrou.
Hoe kan die vrou hierdie dinge weet? Georgie kyk grootoog na Amper en staan ’n tree weg.
“Goggas skiet jy met ’n skoon dart. Maar soms is dit nodig om die dart potent te maak. Ek soek die potent stuff.”
Is dit die moeite werd? wonder Amper. Wat as sy vir Wakinyan moet bevry en sy kry dit nodig? Sy sien haar ouma op die bankie onder die koorsboom. Noag se kop op haar skoot.
Bones se blikkie is nog in haar rugsak. Agter haar dungaree se bo-pant haal sy die ou blikkie gif uit ’n wegsteeksak. Daar’s net ’n leksel oor.
“Hoeveel?” Amper vra hierdie keer self. Haar stem is beslis.
“Ek betaal nooit wat iets werd is nie. Ek betaal wat julle nodig het. Hoeveel is dit?”
Georgie kyk na Amper.
“Driehonderd BioG’s,” sê sy vinnig.
“Sit my fooi ook by, anders is sy leeg,” sê Georgie vir die vrou. “Maak dit three forty G’s.”
“Vir jou ander merch – ek sal betaal wat dit werd is,” sê die vrou by die deur.
Buite draai voëls in die lug. Krrr-krrr-krrr. Eggo’s van Sias wat lag. Sias die Barlord, nie meer Sias die smous nie. Hy lag oor sy verby dom en half doof is – sy moes geluister het. ’n Voël swiep naby haar kop verby. Sy gil, maar versmoor dit met ’n hand.
“Dis net seemeeue,” sê Georgie. Hy kyk haar skeef aan. “Oorgenoeg van hulle as jy dalk op moving targets moet oefen.”
Sy ignoreer dit en stop veertig BioG’s in sy hand. ’n Paar munte val op die grond.
“Ek sou jou nie laat betaal het nie, al is ek ’n offiesel tour guide. Maar daar was ’n opportjoentie.”
Sy dink nie sy glo hom nie en hulle stap in stilte terug business central toe. Wat jy te veel van mense verwag, staan jy altyd met die dorings in jou vingers. Wat jy te veel van jouself verwag, sit die dorings in jou grysgoed vas. Haar ouma het gesê verwagting is soos ’n ghaapbos – daar kan sappigheid in die stam wees, maar jy beter versigtig met hom werk totdat jy weet of die sap vir jou bedoel is.
Moesiegesig tel die BioG’s twee maal voordat hy die hok oopsluit. Amper tel vir Noag op en druk hom vas.
“Hallo, hond,” fluister sy.
Sy ruik gebraaide vleis en soek die stalletjie. ’n Stukkie vleis aan ’n klein sopbeen kos twintig BioG’s.
“Koop jy vir die hond?” fluister Georgie.
Sy antwoord nie.
“As jy vir die hond koop, moet dit net nie hier vir hom gee nie. Die mense sal jou stoffeer.”
Amper sit vir Noag neer en wil die vleis laat val, maar Georgie is te vinnig vir haar. Hy gryp dit en druk dit in sy broeksak.
“Dom tief!” fluister hy. “Jy kry dit weer in Hardekraal.”
Sy dra Noag totdat haar arms doodgaan.
“Ek kan help. Met die hond,” sê Georgie toe sy hom neersit. Hy klink nie meer kwaai nie.
“Nee. Dankie. Ek het niks meer om jou te betaal nie.”
“Ouch,” sê hy. “Ek kan sien hoe jy vir ’n slagaar mik.”
In die binnehof met die buitedeur gee Amper vir Noag die gedagte aan vleis. Voordat hy die been begin kou, vat sy dit weer. Saam met haar pilhouer se gebraaide uie-vierkant bring sy dit na haar neus. Sy suig ’n leksel murg uit en gee dit terug. Sy vryf sy maag totdat hy plat lê en sy regtervoorpoot in die lug begin skop.
“Daar’s ’n kelder,” sê Mevrou Jafta. Sy hou aan die deurhandvatsel vas. Die hotel is aan’t skemer word agter die ou vrou en die reuk van asyn kom uit die kombuis – hulle sê dis wildemispel. Dit laat Amper na haar ouma verlang. Sy soek na haar wysvinger se nael, maar dis op. Voor Wakinyan weggeraak het, was daar ’n stukkie wit aan elke nael.
Mens kan hoor die straat is beweegrig. Mevrou Jafta wag. Amper het gesê sy gaan nie na die Open Day Screening nie – netnou word Noag weer gesteel. Die ou vrou het gedreig en gesê sy verbreek die ooreenkoms: Amper is die oppasser – sy móét haar vat. Hulle wys ’n film oor die Hardskip – dié storie kan sy nie mis nie, het sy gesê.
“Nondaba sal ’n ou gordyn gee én daar’s ’n ketting en slot aan die luik. Nondaba sê die vertoning is verniet.”
Amper staan op.
“Kom, Noag,” sê sy. ’n Hele aand oorleef sy ook nie hier nie.
Sy’t ’n dread in haar mond en kyk na die skilfers in die paadjie op Mevrou Jafta se kop. Daar’s ’n klomp mense wat by die voordeur in en uit en sy wag hulle beurt af.
“Hallo, Amper.”
Dis Jo.
“Noag is in die kelder. Dis donker. Maar daar’s ’n slot.” Dis so vinnig uit dat sy nie seker is wat sy gesê het nie. “Hallo, Jo,” plak sy aan voordat die ou vrou haar kan reghelp.
“Ek’s bly jy’t hom gekry, Amper. Ek het ’n sonlampie vir die kelder. Sal dit help?”
Amper knik.
“Blêrrie hond,” sê Mevrou Jafta.
Amper stoot Mevrou Jafta in ’n stroom mense wat na die Velodroom anderkant Close Enough loop. Die son is onder en die sonbrille is af, maar die moeselienbande wat sommige Hardekralers oor hulle neuse en oë dra met stofweer, hang om hulle nekke – die gluur skuif voorspelbaar aan; met die stof weet ’n mens nooit nie.
“Dis een van die min dae van die jaar wat ons hierdie pad vat,” sê Nondaba wat langs Amper loop. “Ander tye is dit te gevaarlik onder hierdie brug.”
“Tag, waar is dit nié gevaarlik nie,” sê Mevrou Jafta.
Amper kry binnelag. Mevrou Jafta was suutjiespoep toe hulle hier aankom, maar nou loop Nondaba ook al deur.
Hulle loop met ’n pad wat regdeur Close Enough gaan. Aan albei kante sien en ruik mens die skwaller. Amper trek diep in vir ’n spoor van die vanieljesalf onder haar neus, maar dis ’n mengsel van verrottende vleis en spuitskyt wat haar kleintongetjie tref. Sy sluk en stuur die stoel met een hand sodat sy die ring na haar neus kan bring: ondergrondse water en ’n leerhoed.
Die Hardekralers lag en gesels en baie van die mense uit Close Enough wat by die stroom aansluit, dra kostuums en maskers. Kinders slaan mekaar met kussings. Die koor wat die aand open, loop ’n ent verder en warm op. Amper is verlig sy het gekom.
In die Velodroom sit mense groot stukke van die sementtrappe toe. Hulle kry plek aan die kant van ’n boonste ry waar Mevrou Jafta se stoel nie in die pad is nie. Waar jy ook al sit, sien jy die skren goed – dit lyk vir Amper so groot soos die Community Centre op Kiefmor se hele vloer. Dit wys ’n foto van die aarde wat uit die ruimte geneem is. Die koor gaan staan voor die skren en sing. In die wit hempklere lyk hulle soos wouwees engele. Amper sit ’n kneukel in haar mond. Die mense klap en klap.
“Dis van asprisgeit,” sê Nondaba. “Om te wys die film sal begin wanneer óns so voel.”
Wanneer die geklap ophou, is dit nie die film wat begin nie. ’n Man gaan staan voor die skren. Hy dra ’n swart pak en ’n masker en hy’s klein van waar Amper-hulle sit, maar sy stem is groot.
“Hardekralers! Enoughers! Before we start the annual screening of The Hardship, we have a wonderful surprise. On Sunday you can take your very same seats to watch an even more exciting event on our calender: Specimen of the Year!”
Mense klap en gil. Amper sit regop. Sias het dit genoem toe hy oor Wakinyan gepraat het.
“Selfs ’n donnerse seremoniemeester,” sê Mevrou Jafta.
“And to stir the excitement and help you choose who to bet on, we arranged – yes, wait for it – we arranged for the contestants to come and show off their physiques!”
Die mense juig.
“Not that that’s important on Sunday. Sunday’s all about brains, strength and skill. But tonight, for your enjoyment, welcome the ten contestants in the special Celebrate 20 Specimen of the Year contest.”
By ’n sy-ingang kom tien mense ingedraf. Hulle gaan staan voor die skren en die agtergrond verander. Celebrate 20 Specimen of the Year 2081, staan daar in blokkerige letters.
“Ladies and gentlemen,” begin die man weer. “This contest is not about crowning a specific gene pool or race as superior. We’ve had winners from Meconium, from Hardekraal, from Close Enough, from the Chinese enclave. It’s about celebrating diversity and the diverse gene pool that survived the Hardship. This year our finalists showcase this diversity. First in line …”
Amper skreef haar oë om beter te kan sien – haar maag skuif nader aan haar longe – maar die mense is klein en hulle dra kostuums en kopversierings.
“Giovanni, the Italian from No One’s Ark. Winner of the title in 2078 and 2079. It’s the last year he’s allowed to compete. Is there a last spark we can bet on?”
Die mense gaan mal wanneer ’n kaalbolyf man met ’n mantel vorentoe loop en dan ’n entjie draf en vir die mense waai.
“Our second contestant is Jongi from Hardekraal.”
Die man hoef niks verder te sê nie. Die mense is op hulle voete, hande in die lug, gillend. ’n Meisie kom vorentoe en gooi haar vuiste in die lug. Sy dra ’n afwit jurk met rooi detail.
“Now, the sensation of last year when he won the title in his first year of competing. Our third contestant: Wakinyan, the Native American from No One’s Ark.”
Amper se ore slaan toe.
“Dis hy!” Het sy dit hardop gesê?
Die dik swart hare. Die skouers. Sy sou hom vroeër herken het as dit nie vir die ding op sy kop was nie.
Sy’t hom gekry.
“Hou jou kop,” sê Mevrou Jafta en knyp haar skouer.
Amper ruk weg. Die volgende deelnemer word aangekondig, maar sy hoor nie die naam nie.
Amper staan voor die spieëlkas teen die winkel se wesmuur. Sy’t wakker geraak en Wakinyan was nie in haar ouma se bed nie. Die winkel se vuilgeit het onder haar tong kom sit en sy’t die eerste keer sedert haar ouma se dood begin afstof en afkrap.
Die stof is ’n dik vel op alles. ’n Growwe pêts op die spieël wil nie skoon nie. Haar groen oë beweeg op en af agter die ingeëtste sandkorrels. Sy kom tot stilstand. Ampertjie Stampertjie met die neus van ’n mol. Amperlekamper wie se verneuklonge saam met die grootstof hol. Dís al wat sy nog altyd gesien het: die neus wat net te ver na haar mond oorhel, die verneuklonge agter die klein tieties. Maar daar is breë wange, ’n puntige ken.
Die klokkies by die voordeur lui en Wakinyan kom in. Sy begin weer skrop: Hy kon gesê het hy gaan uit. Hy sit sy hande op haar heupe. Die reuk van sand aan sy vingers. Hy was net Meshitium toe. Hy skuif haar dreads oor haar skouer sodat dit teen die spieël skuur. Sy mond in haar nek. Sy baardlose wang. Daar’s ’n gevoelente tussen haar bene. Haar neus en longe krimp. Sy hande skuif op na haar dungaree se bopant. Sy draai haar rug op die spieël.
“May I stay?” vra hy.
“Jy moet seblief bly,” sê sy.
“But may I stay until the shite dries up and the dust settles?”
“Please stay.”
Hy soen haar en druk haar lyf teen die kas.
“Hou jou kop,” sê Mevrou Jafta weer en skiet ’n elmboog in haar ribbes.
Amper skuif ’n ent verder van die ou vrou. Met haar litterige vingers sal sy jou in die hede sitmaak.
Die film begin met foto’s van voortye. Watervalle so ver die oog kan sien. ’n Majestueuse voël in ’n doringboom. ’n Trop bokke wat hardloop en spring en rukke lank in die lug loop. Wit bere swem en die ma help die kleintjie op die ys. Blou lug met lang witlyfvoëls, hulle vlerke tonge, behalwe vir die swart soom.
“Kyk die monsters!” gil ’n dogter net voor Amper toe vier olifante in kniediep water, modderig maar met baie plante op die oppervlak, oor die skren loop.
Onheilspellende musiek. Die skren word swart. The short-sighted civilization, vlieg dit in hoofletters op die skren. ’n Vriendelike manstem lees dit oor die luidsprekers. Vir die stofoë, die gluuroë en die onlesers.
This is not a history lesson, dear viewer. The lesson is still alive. This is a story of survival. How you and I survived thís.
Die kamera fokus op stillewes van fabrieke, rye karre, rye huise, mielielande tot anderkant die horistof.
The monotony.
Daar is foto’s van woestyne, massagolwe, storms, vloede.
The unpredictability.
’n Renoster. Dan nege blokke met diere en plante op die skren. Die blokke word meer en meer totdat die blokkies soos spikkels lyk.
The extinction.
Die skren begin sneeu. Iets ontplof. Dis swart en stil.
The Hardship.
Die letters is wit en sonder ronding of krul.
Die Hardskip.
Ubunzima.
This is our story.
Dramatiese musiek.
Mevrou Jafta skud soos sy lag. Amper kyk rond of iemand anders oplet. Hier en daar staan ’n MecSec.
“Hou op!” fluister sy vir die ou vrou. Mevrou Jafta sit haar hand oor haar mond, maar hou aan skud.
Amper probeer op die film fokus, maar die stem praat nou isiXhosa. Haar ouma kon dit nie goed genoeg praat om vir Amper te leer nie. Die foto’s is van landerye en boorde wat geil staan. Daar is mense in winkels met rakke en rakke. Amper se mond val oop. ’n Man wat ’n waentjie stoot, laai in asof hy die hele Hardekraal wil voer. Daar is voëls sonder vlerke en eiers wat in tonnels beweeg. Daar is beeste wat maal in ’n klein kamp. Die klem verskuif. Nou is daar foto’s van robotte en deurskynende diere wat langs kinders speel. Voertuie wat hulleself bestuur. Dokters wat operasies doen met behulp van fyn robotarms.
Die stem skakel na Afrikaans oor.
Dit was nodig om drasties op te tree. As dit van die gemiddelde mens afgehang het, sou ons die planeet leeg gesuig het. Daarom was dit nodig vir ’n organisasie soos Meconium om die visier te rig op multi-nasionale korporasies soos SeedSci. Wat ons moes doen, was nie maklik nie. Die voedselsekerheid van die hele mensdom is deur ons aksies bedreig – ons eie lede en leiers het geweet hulle mag dalk honger ly in die maer jare.
Daar is foto’s van dooie plante, rye en rye daarvan. Benerige mense staan in lang rye, wange hol.
Ons het die voedselmonopolie van SeedSci aan flarde geruk. Ons het deurgedruk en geseëvier.
Amper frons. Sy kyk om haar rond. Het hiérdie mense geseëvier? Min van die ouer mense kyk na die skren. Hulle het gekom vir die koor en die partytjie na die tyd. Hulle het gekom omdat die Velodroom soos iets uit ’n ander tyd voel. Hulle het gekom om te ontsnap. Sý wil ontsnap. As sy vir Wakinyan kry, kan hulle saam planne maak. Dalk kan die saad ’n slag vir háár iets beteken.
Na die film word Staple met karob-en-dadelsous en fyn voëlvleis deur Meconium voorgesit. Die rye is lank en elke paar meter staan ’n MecSec.
“Is dit wragtag Shitesavers waarin hulle die kos opskep?” vra Mevrou Jafta.
“Mens kan jou eie bak bring, maar dis nuwe Shitesavers wat die mense verniet kry en weer kan volmaak, so niemand gee om nie,” sê Nondaba.
Mevrou Jafta snork. “En die voëlvleis?”
“Seemeeue. Kraaie.” Nondaba lig haar skouers om te wys dit maak nie saak nie.
“It’ll be the queleas from two weeks ago,” sê ’n vrou met ’n reghoekige, gaterige wolrok wat met ’n belt om haar middel ingetrek is.
“Aah,” sê Nondaba. “Meconium se laserkappers het hulle bygekom.”
Amper stoot Mevrou Jafta verby stalletjies waar maskers en ou speelgoed gesmous word. Vyf toyskrens lê op ’n tafel waaragter ’n jong man met ringe deur sy neus, ore en lippe sit. Kinders drom ’n entjie daarvandaan saam en kyk en kibbel.
“How much?” hoor Amper ’n meisie vra.
“That one? Triple nine BioG’s. Without extras.”
Amper trek haar asem in.
“Hoe sou Georgie dit kon koop?” vra sy vir haarself.
“Hoe dink jy het hy sy oog verloor?” Mevrou Jafta se bolip lig na haar regterneusgat. “Gesmous by die kliniek.”
“Nee,” sê Amper.
“Jy moenie naïef wees nie, kind.”
Dis laat toe hulle by die hotel kom en Mevrou Jafta se bene en hande is styf. Die swart bloes is met ’n gestoei uit en Amper gee die sagte slaaptrui aan. Die ou vrou trek dit oor haar onderhemp en grom vir die denimbroek. Sy vroetel met haar regterhand met die knoop en kap haar linkervuis teen die rolstoelarmleuning. Sy druk haar stadig regop en bring haar boude na die bed.
“Nag, kind,” sê sy.
Amper staan nader om met die broek te help.
“Nag, Ampersand.” Haar stem buig laag op die laaste klank.
“Nag,” sê Amper.
Sy klim op die boonste bed en dink sy gaan dadelik aan die slaap raak, maar die opwinding knoop onder haar longe. Wakinyan … Hy voel nie meer ver nie en môre … Sou Georgie contacts hê om haar te help om hom uit te kry? Dalk tydens die Specimen of the Year-ding? En wat is sy bereid om daarvoor prys te gee?
Die gedagte laat haar na die blaaie en skryfgoed in haar sak voel. In die pilhouer kies sy die boonste ry se tweede “S”: haar ouma se eie aftreksel van ’n lemmetjiegeurmalva wat hulle die vorige jaar in die berg gekry het. Gethyllis afra – Koekemakranka, skryf sy. Haar tong kom nie los nie. Noag. Sy klim versigtig af en sluip uit.
Onder ’n blikbeker in die kombuiskas kry sy die sleutel vir die kelder. Die sonlampie is flou en Noag se swaaistert maak skaduwees teen die muur. Sy gaan lê op die gordyn om te skryf. Noag lek haar deur die gesig.
“Nee, hond,” sê sy en kreukel haar gesig agter sy oor.
Sy gaan op haar hurke met haar voete ver van mekaar af geplant.
“Wil jy ’n storie hoor?” vra sy.
Sy wieg haar gewig tussen die twee voete en begin dan met haar lyf vertel.
“Drie jong gooie boer. Eintlik traak hulle nie oor die boerdery nie. Hulle goël as hulle boer, so hulle kies ’n dor pêtsie – bekwaam plek om jou te laat groot maak van jou godspreek. Nou die eerste een. Hy gooi neer: drie kiestande van ’n kind wat agter die klipkoppie lê. Dan: twee skelette – een van muisgoed en een van uilgoed. Toe maak hy krombeen en dikstem en so wragtigwaar: Daar staan die kougoed geil.”
Sy bly stil. ’n Gat val in die storie.
“Die jongste gooi se hart sit vas aan ’n mensekind,” gryp sy ’n draad. “Leeghand staan sy daar. Die ander twee gooie frons: Net as jy dik geleer aan die godspreek is, waag jy só iets. Maar sy weet: Jy moet die maan kan rooi kleur, voor jy van ’n gooi ’n mens kan maak. Sy roep na die stofduiwels se spirale, die sespuntsterre van ’n verskiete melkweg, die borste van mensmoeders en die saadskieter van haar mensekind. Diep in haar ertse gaan soek sy na woorde vir die waarmaak: ‘Ke-oe-ke-e-makranka!’ skeur dit deur die droë stuk grond. En in die skeur verskyn kronkelblare. Dit word harig en ’n sesblaarblom kom uit. Dit verwelk en die soet reuk van ’n saadpypie tref die gooie.”
Nog ’n gat.
“Etter, hond. Waar is dit?” Sy haal die pilhouer uit en trek weer die soet reuk in. Haar lyf maak goëlbewegings en sy pomp haar vuiste.
“Elke jaar lok die gooi die mensekind met die soet geur van die vrug. Sy kyk hoe hy buk en die saad uitsuig. Hy kan haar nie sien nie en hy kan haar nie hoor nie, maar elke keer sê sy: ‘Tot wat die maan rooi kleur, wees spaarsaamlik met jou saad.’ ”
Amper gaan lê op haar sy met haar hand op Noag. Sy’t twee saadstories op papier en die res gaan verdwyn oor die ghaapdorings in haar grysgoed. Sy sit ’n dread in haar mond en skuif nader aan Noag.



Skoot 2
Donderdag, 3 Julie 2081
Dick voel na sy MecLenses langs die bed. Dis nog donker, maar hy kan hulle in sy slaap insit – sonder hulle kan hy in elk geval nie meer veel sien nie. Hy druk op die Pulse op sy bedkassie. 06:21. Sy oog val op die datum: Thursday, 3 July. Sy ma se verjaarsdag.
Hy staan vinnig op om aan te trek, maar die beeld van haar stroom in. Alleen in die kasarm van ’n huis vir haar laaste verjaarsdag. Hy was ’n Meconite spy wat hom in SeedSci moes opwurm. Sy pa was besig om die laaste kleiner plase teen die Suidkus vir CropLife op te koop. Teen 09:00: muesli en jogurt en heuning, gevolg deur ’n stuk sjokoladekoek en sjampanje. ’n Marathon van haar gunstelingkunsflieks.
Geen selfbejammering nie. Geen eensaamheid nie. Maar ook geen weerstand nie. Sy verwyt oor haar gelatenheid is met haar dood deur skuld verdring.
Hy haal die vorige dag se vonds onder sy bed uit en sit dit in ’n rugsak. Die boek se saadstories het hom uit die slaap gehou. Vreemde stories. Asof hy dit ken, maar hy weet nie van waar nie.
Die buiteligte is dof na die paar dae se stof. Dick mik tussen die Food Science-gebou en die Groentemark deur na Meconium se sentrum. Dis die reguitste pad na die Kweekhuis. By MecRec is daar mense wat gym toe gaan. Mense groet. Almal is verlig dat die stof gaan lê het. Later sal die gluur hulle blind maak vir mekaar.
In sy kantoor op die tweede adminvloer van die Kweekhuis sit hy dadelik die system aan. Die kantoor is nie veel groter as ’n Cleanbot-kas nie, maar hy kom sit net hier om toegang tot die datstore te kry. Toe Salt hom ná sy uittrede die eerste keer genader het om met ’n saak te help, het hulle ’n tafel, stoel en rekenaar hier ingestoot en “Konsultant” op die deur geskryf. Voor sy skren wag hy vir die system om sy password te vra. Wat hy sou doen vir ’n koppie regte koffie. Hy loop na die Drink Station en swipe sy Pulse vir ’n koppie MecCaf.
Die stories het hom onrustig gemaak, maar die name onderaan is ’n moontlike spoor na iets waarna hy voor die Hardskip jare lank gesoek het: die Stofland-saadbank. Die moontlikheid van saadkapsules vol vingermanna. Hy blaai na die vingermanna in die boek. Die vingers van god, sê die storie, en die vingers is daar geplak, maar waarskynlik lankal nie meer lewensvatbaar nie.
“What is your password?” vra ’n diep vrouestem.
Hy sit dit op die skren in. Die sirkel beweeg.
Meet me at my office at 08:00, pulsepost hy vir Khanyi en Dwayne.
“Welcome, Dick,” sê die vrouestem.
Dis die voordeel van vroeg inkom. Die intranet is vars en leeg. “B. Ruigter” + “Kylemor” tik hy by die search-venster in. Skaars tien sekondes.
No results found.
Hy kyk na die spelling in die boek en maak seker hy’t reg getik.
“Dammit!”
Hy blaai deur die boek. Behalwe twee stories wat deur Antie Grietjie geskryf is, is almal deur B. Ruigter. Hy probeer “Ruigter” + “Kylemor”, “Griet” + “Kylemor”, “Grietjie” + “Kylemor”, “Magriet” + “Kylemor”. Niks.
Hy vryf sy oë. Skielik voel dit asof die MecCaf regdeur sy lyf gegaan het. Hy was so seker hy gaan iets vind. Hy volg die duistere paaie na ’n datstore wat veronderstel is om lang jare uitgewis te wees. Hy moet ’n paar keer op sy spore teruggaan en weer probeer, want hy kan self nie meer goed onthou nie.
Western Cape Internal Affairs and Police Files, 2011-2061.
Martin het hom gehelp om die datstore te compile. Martin, techie van die groep. Martin, Foos se pa. Shit, die dag loop nie reguit en vorentoe soos hy gehoop het nie.
“B. Ruigter,” tik hy in, en “birth certificate”.
Dié keer vat dit langer. Twee geboortesertifikate.
Brümilda Ruigter, gebore op 8 Augustus 2022 in die MediHelp op Bredasdorp.
Alberta Gloudina Ruigter, gebore op 6 September 2014 in die SmartMed Clinic op Mosselbaai.
Vir die eerste vrou is daar ’n doodsertifikaat in 2045.
Hy gaan terug na die algemene search-venster.
“Alberta” + “Kylemor”. Niks.
“Gloudina” + “Kylemor”. Niks.
Hy slaan op die tafel.
Daar’s ’n klop aan sy deur.
“Kom in,” sê hy, maar hy kyk nie op nie.
Hy probeer Bertie, Berta, Bettie, Dina, Diensie, Tina, Alta.
No results found.
Hy slaan weer op die tafel en kyk na Khanyi en Dwayne wat opgeknop by die deur staan en wag.
“Leidrade wat nêrens heen lei nie,” sê hy deur sy tande. “Now it’s over to you guys.”
“Did your informant actually get something?” vra Khanyi.
“He got something, but whether he gave it is debatable,” antwoord Dick. “And last night I looked at the profile of the girl who supposedly gave him the seeds and she doesn’t fit, so I’m pretty sure he’s lying.”
Hy wys vir hulle die vorige aand se vonds.
“Why don’t you just bring Wakinyan in and make him talk?” vra Dwayne.
“It’s not going to be that easy. He’s part of Human Genome. He’s one of the favourites for Specimen. And you know how the Sec Centre feels about jurisdiction. I can try, but he’s got a lot of leeway and we’re desperate.”
“Okay. What can we do?” vra Khanyi.
“You can test the seed for viability, but the capsule is actually the most important thing.”
“How so?” vra Khanyi.
“Ek sal vir Salt vra waar die voorbeeldkapsules is wat ons sedert die 30’s versamel. These capsules have signatures. Meconium SA’s, Meconium Skandinawië’s, the Chinese enclave’s – each unique. And the most unique capsule was from a group whose trace disappeared in the 30s in the Northern Cape.”
“Which group?” vra Dwayne.
“We don’t know. Aiag was a name that popped up, but we were never even sure of that. That’s how secret they were. Rumours of a seed bank is what got us on their track.”
Khanyi maak die deur oop en hou die pêrelkleurige kapsule op na die lig wat deur die gangvenster kom.
“Exciting,” sê sy en volg die pêrel die gang af.
Dick kyk op sy Pulse. 13:00. Nog tien minute om die ou man af te stof. Sy pa lag vir hom.
Sjarrap, ou man, wil hy sê. Dit was jou beste game ooit en dis maar die derde keer wat ek hom teen jou speel.
Op die skren regs van die deur staan die inligting: Tyron Ludlow, 20-23 September 2034, Paarl Luxury Underground Club Tournament, -1. Die enigste use wat ’n Death Watch ooit vir hom gehad het: Elke move wat die ou man tussen 2030 en sy dood in 2053 gemaak het, is hierop vasgevang. Toe hy jonger was, het Dick teen Tyron squash gespeel. Hy’t opgehou toe hy unbeatable begin voel het.
Dick vat sy putter. Die stok tref die bal net reg. Hy hoor hoe die bal tien meter verder teen ’n sponsagtige oppervlak bons en uit die game verdwyn, maar hy sê vir homself dis die bal wat op die green thud. Die green kom nader.
Agter hom gaan die deur oop.
“Dick, your visitor is here.” Tania kyk na die score skren. “Not bad,” sê sy.
Foos loer oor haar skouer.
“Thanks, Tania. Kom in, Foos. Just one more shot.”
Die bal is minder as ’n meter van die gat af. Dick slaan sonder om te veel te dink. Dis in.
“Yes!” skree Tania.
“I’m gaining on the old man,” sê hy vir haar. Sy lag en waai en die deur gaan agter haar toe.
Foos kyk rond. Dick druk die Off-knop. Skielik is hulle in ’n spierwit saal van vyf by tien meter. ’n Paar balle lê op die grond rond. Dick slaan vir elkeen ’n sitplek plat. Daar’s drie teen die muur gemount.
“Vermy jy dié soort ding? Die sims, die HolHols?” vra Dick.
“Ek verkies om op die buitemuur te gaan hardloop,” sê Foos.
Dick lag. “Jy’s diplomaties. Maar ek kan die suspies in jou oë sien. Jy’s deur MaJo grootgemaak en sy –”
“MaJo is nie teen sims nie.” Die seun reageer te vinnig. Hy voel bedreig. Nee, hy voel MaJo word bedreig.
“Foos, MaJo is die mees betroubare mens in die skierland. Haar man was my enigste vriend wat die Hardskip deurgesien het.”
Foos knik. “Mense skimp soms oor MaJo. Dat sy ’n spioen is. Dat sy die majoërs opsteek om te rebelleer,” sê hy.
“Ek weet,” sê Dick. “Maar dis net oor sy ’n Hardekraler is wat Meconite-wese grootmaak. Ek het haar destyds genomineer vir die job. Omdat sy nie ’n Gai of ’n Discov is nie. Omdat sy haar eie agendas bevraagteken. Ek weet wel sy sien die sims as ’n drug, wat dit kan wees. Maar dit het ’n plek in ons tipe set-up.”
Foos knik weer.
“Anyway,” sê Dick. “’n Ou man se musings en jy’t nie tyd vir ’n wannabe mentor nie. Oor Julie Cloete. Ek het al die Fingers on the Pulse-artikels gelees en verder het ek bietjie … inside info, maar dalk is dit goed as ons deur die ding praat.”
Dick staan op, druk die On-knop, en navigeer sy pad op die skren. Hy kies “Missed shots” en sit die bal reg vir sy eerste skoot.
“Het jy geweet dat Julie iemand sien, ‘beoog’ soos julle sê?” vra hy, oë steeds op die bal.
“Ja, maar sy was geheimsinnig daaroor. Min mense het geweet. Dit het vir my sin gemaak toe ek uitvind dis Niel Jacobs.”
Dick slaan en die bal tref die sand.
“Hoekom? Hoekom het dit sin gemaak?”
“Julie se ouers is – haar pa was – core Gais. Haar pa was ’n Gai-leier en hoof van die Instituut vir Natuurlike Gesondheid. Niel Jacobs se pa is die hoof van die Human Genome Project by No One’s Ark.”
“Stefan Jacobs?”
“Ja. Hy’s ekstreem Discov en verbond aan Noma Fuchs, ’n Divusity-leier.”
“En toe Julie swanger raak?” vra Dick. Hy slaan weer. Dié keer is die bal op die gras, ’n meter regs van die sandbank.
“Hulle het uitgekom met die verhouding, maar dit steeds stil gehou. Hulle was van plan om te verbond sodra die baba gebore is.”
“Hoe het hulle ouers dit gevat?”
“Nie goed nie. Julie se pa het kort daarna die hartaanval gekry.”
“Wat van die rumours dat Julie in die geheim ’n Hardekraal-besoeker gesien het?”
“Die getuies is geplant. Twee getuies het Julie en die mystery man glo by die ingang na die karoblaning gesien en ’n medestudent – ’n Divusite – het gehoor hoe Julie en ’n man wat by dieselfde beskrywing pas agter die Close Enough-kliniek stry oor die issue van hulle bloedverwantskap.”
“En dis alles opgemaak?”
“Ja.”
“En dit het eers ná die geboorte uitgekom?”
“Ja. Die medestudent het ewe skielik gevoel sy’t ’n moral obligation teenoor Niel. Op grond van haar getuienis het Divusity ’n hofbevel gekry dat Maan – Julie se dogter – vir homozygotic toetse moes gaan. Dis hoe die bloedverwantskap tussen ma en pa bewys is.”
“Maar vaderskap …”
“Niel Jacobs is dood voordat sy vaderskap bevestig kon word en toe ons weer hoor, het sy pa se verteenwoordiger die regter oortuig dat Niel se DNA nie relevant is tot die saak nie omdat hy en Julie nie familie is nie, en die lyk is veras.”
Dick sug en kyk vir die eerste keer op. “Die system is incestuous. Dís die eintlike probleem.”
Hy slaan weer. Beste skoot van die dag. Een mondhoek lig.
“Ek dink jy moet in Divusity se sake gaan krap,” sê hy vir Foos. “Dis duidelik dat die Security Centre uit die saak gebly het – Divusity is oral diep ingekruip. Dalk kan Hiëro by die bib jou help.” In sy kop blaai hy deur sy contacts by die hospitaal. By Cintsa stop hy. “Ek sal uitvind oor homozygotic toetse. Daar’s ’n dokter saam met wie ek al ’n paar broeikaste gebou het.”
“Waarna soek ek?” vra Foos.
“Enigiets. En – ek stuur jou dalk op ’n spookspoor – maar kyk of jy in die ou Fingers iets kry oor Stefan Jacobs en die Death Watches en/of biochips.”
“Wat’s die konneksie?”
“Jacobs was ’n LateEntry. En as ek reg onthou, was dit die eerste saak waarvoor hy sy nek uitgesteek het. Ons maak maar net seker ons cover al die bases.”
Teen laatmiddag is daar geen nuus by die Kweekhuis nie. Salt het twee Inbetweeners gekry om Wakinyan en Obees dop te hou, en een om Wakinyan se quarters te deursoek terwyl hy in die gym is. Niks.
“Wel, ons het dit verwag,” sê Dick.
Hy sit saam met Salt in die daktuin, met hul rûe na die laaste son.
“Khanyi en Dwayne en twee assistente sê hulle sal ’n all-nighter doen as dit nodig is,” sê Salt.
Dick kyk in die rigting van die Bolandse berge. “Daar’s nog iets.” Hy sit vorentoe op sy stoel. “Wakinyan se contact. Dit moet iemand in die Kweekhuis wees.”
Salt frons. Dick weet hy wil dit nie van een van sy mense dink nie.
“Ja, tog,” sê hy dan. “Wat het jy gedink? Pulse records?”
Dick knik.
“Dammit, ek het gehoop daar’s niks meer wat ons vanaand kan doen nie,” sê Salt. Hy lag halfhartig.
“Ek sal,” sê Dick. Salt het ’n gesin.
“Nee. Nee. Jy’s uitgetree. Jy doen klaar te veel.” Die lang man met die spierwit hare wat plek-plek grys uitslaan, staan stadig op.
“Dalk is dit die leidraad waarop ons gehoop het,” sê hy en lig sy hand.
* * *
Hiëro is agter die toonbank by Taking Out en met ’n sky van sy oë oor die surrounds sien Foos dat hy die enigste een aan diens is in die biblioteek. Hy’s bly dis na-ure. Mense is besig om reg te maak vir die screening van The Hardship. Foos voel roekeloos – oorweeg dit om die screening te skip en die boete te betaal.
“O, hey Foos,” groet Hiëro. “Wat hoor jy van Julie?”
Jare lank het Foos en Julie elke week twee van hulle diensure in die bib kom doen.
“Klink stabiel. Maar daar was kritieke tye laasnag.”
“Shit,” sê Hiëro. “It’s a moral Imbalela.” Hy sug. “Hoe help ek?”
“Ek dink daaraan om ’n vryskut-pulse vir Finger te doen. Oor Divusity se groei die afgelope vyftien jaar,” begin Foos.
“Jy moet versigtig wees,” sê Hiëro. “Hulle het báie gegroei, if you catch my drift.”
“Ja. Nee. Net feite,” sê Foos.
“So wat soek jy?”
“As daar ’n kopie van hulle missie, stigtings-docs, sulke goed is?”
Hiëro wys vir Foos om te volg. Foos kyk na die breë skouers, die lengte, die camo-langbroek. Hulle stap deur die fiksierakke. Teen die agterste muur van die groot saal kom hulle by ’n houtkas.
“Was jy al by van hulle byeenkomste?” vra Hiëro.
“Ja,” sê Foos, nou skaam daaroor. “Toe hulle ’n paar jaar terug Digital Jewels gewys het van die diversiteit van No One’s Ark in die boendoes.”
“Ek onthou die campaign. Op jongons gemik.”
“Ek het vir die skrens en bonus BioG’s gegaan.”
Hiëro lag en haal ’n handgebinde doc uit die kas. “Kyk wat jy gespaar is.”
Foos vryf oor die leeromslag. Divusity, staan dit ingegraveer. Op die titelblad is daar ’n onderskrif. Diversity IS God. Die missie is in isiXhosa. Die commandments in Engels. Die gedragskode in Afrikaans. Hy blaai na die wette. Daar staan dit.
Commandment 6: Do not enter into carnal relations with family members, going back at least four generations.
By die gedragskode is daar ’n inskrywing onder “Verhoudings”.
Enige Divusite sal onmiddellik geskors word indien die Sesde Gebod oortree word. Divusites moet alle kontak verbreek met Meconites wat hulle aan inteling skuldig maak, ongeag of die Meconite ’n Divusite is.
Foos sit die dokument terug en haal ’n lêer uit waarop Notules 2080 staan. Hy blaai rond, sky deur. Dan vang die woord “Inteling” sy oog op ’n agenda. Hy blaai om na die notule.
Lid 247 maak voorstel aangaande plan van aksie teen inteling. Gerugte, veral uit Gaia – Lid bedoel nie om Gai-lede te beledig nie. Wetgewing teen inteling moet opgestel word om in 2081 aan jaarvergadering voor te lê. Lid 107: Altyd goed om voorbeeld te maak van skuldiges. Lid 325 beaam; sal soek.
Foos lees weer oor die laaste woorde. Lid 325 beaam; sal soek. Hoe presies het Lid 325 sy voorbeeld gevind?
“Lyk my hulle lidmaatskapboek is die enigste een wat nie uitgestal word nie,” sê Foos vir Hiëro.
“As hulle dít nie eens meer geheim wil hou nie … Ja, dan’t ons groot probleme,” antwoord hy. “Waarmee help ek nog?”
“Ja. Ek wil in die ou Fingers rondkrap vir inligting oor biochips en Death Watches.”
“Selfde storie?” Hiëro lyk nuuskierig.
“Nee. Dalk.”
“Hey, Foos, werk jy aan ’n appeal teen Julie se uitspraak?”
Foos is onkant gevang.
“Don’t answer, goods, don’t answer. Dit maak nie saak nie. Ek help graag. Maar dit gaan jou BioG’s vreet.”
Foos knik. “Dan sal ek die Hardship-screening moet bywoon.”
Hiëro lag. Agter ’n kluisdeur gaan haal hy die regte nanokristalskyfie en ’n dekodeerskren.
“Enige plug-point.” Hiëro wys na die ry lessenaars ’n ent weg. “Patience,” roep hy agterna.
Die inhoudsopgawe wys dat Finger on the Pulse al vyftien jaar bestaan. Foos kies 2065 en 2066, tik “biochips” in en raak dan aan “search” op die skren. Na vyf minute raak hy ongeduldig.
“Shite,” brom hy en begin om vir Joni te pulsepost om vir hom Staple en ’n porsie proteïen by Portions uit te teken.
Tien minute later is hy op die punt om die dekodeerskren af te sit. Hy stap na Hiëro.
“Wanneer laas het iemand daardie dat gebruik?” vra hy.
“Ek dink nie iemand het al nie,” antwoord Hiëro. “Maar die nanotech is supposed om dat vir ’n duisend jaar plus te stoor.”
Terug by die skren is daar resultate waar die bewegende sirkel was. “Biochips redundant?”, “Biochips on another agenda – what IS the agenda?”, “Biochip ceremony important milestone”. Al die pulses kom uit 2066, vyf jaar na enklawestigting. Foos sky oor die artikels.
In die agenda-artikel kry hy waarna Dick seker verwys het.
Stefan Jacobs, newly appointed head of the Human Genome Project, assured Finger that there are no hidden agendas concerning the destruction of Meconites’ biochips. ‘We have taken stock and can confidently say that the gene bank is sufficiently stocked without Meconites’ biochips. These biochips are the last symbols of how we were chained to our individual DNA. We’ve burned the Death Watches. Now we can burn the biochips,’ he said. Although there are no real objections, the Gaian Institute did air its concern about the sudden move from the HGP Head. ‘Why now?’ asked Hill Stone, an elder in the Gaian Institute.
Foos is onseker wat dit met die saak te doen kan hê. Stefan Jacobs kon nie vyftien jaar gelede voorsien het dat dit voordeel vir hom en sy seun sou inhou as sy eie biochip vernietig word nie.
Hy neem die nanokristalskyfie terug na Hiëro, sluk hard toe hy hoor hoeveel hy moet betaal.
“Vyf-en-sewentig BioG’s?” Hy sluk weer.
“Sorry, Foos, goods, hierdie goed word gelog soos ek dit by die kluis in- en uitvat, so ek kan nie ’n tight ass turn nie.”
“No worries. Ek is seker ’n vyftiende keer van The Hardship aan Meconium verskuldig.”
“Ek dink die plein gaan leeg wees. Na Julie se stoffasie gaan mense wegbly.”
Foos knik. Bly Hiëro in Gaia of Discovery? wonder hy op pad uit. Net die feit dat hy nie weet nie, laat hom meer van Hiëro hou.
* * *
Op die boonste verdieping van die Herwinaanleg, in die vensterbank van sy dakkamer, kry Dick sy koplig. Hy gaan sit ’n oomblik op sy bed. Die duvetsloop wat MaJo vir hom vir sy sestigste gemaak het. Dieselfde patch-lappe wat Independent Growing se leefkamer vol lê. Jare se Issue-klere waarvan net gatsakgroottes nog hou. Nie een vierkant uit sy eie lewe nie, maar mens sou sweer … Daar is een patch met proteas wat nes Lana Temba se bloes lyk toe sy haar platgetrek het tussen die wilde gras op Malmesbury se gholfbaan. En ’n vale net langsaan – Verneukpan se krake. Hy frommel die twee blokke in sy regterhand. Dan is daar ’n verbleikte koningsblou blok by die voetenent. Sy pa het die kleur gedra om sy oë te laat uitpop – Tyron Ludlow was ’n ydel man. Saam met die kleur kom sy pa se stemtoon en woorde van ’n leeftyd gelede: “Even your ignorance is second-hand.”
Dick staan op. Soos altyd die aand van The Hardship screening is hy misvrede. Daar’s twyfel en selfverwyt. Wysheid het net spyt verdring.
Sy Pulse vibreer. Dr. Cintsa. Die man is vinnig.
Bietjie rondgesnuffel. Alle babas gebore sedert begin van 2081 het homozygotic toets ondergaan. Toets reeds op dag van Maan Cloete se geboorte gedoen. Net basiese verslag uitgebook as bewys vir hof. Gedetailleerde verslag: Persentasie genetiese ooreenstemming te klein vir pa van Maan om Julie se vader te wees. Te groot vir pa om neef of oom te wees. Lyk soos broer, dalk halfbroer.
Dick stap onder die Inner Atremspore, reg rondom Meconium se sentrum. ’n Ent tussen MecRec en die Kweekhuis sien hy reeds flitsende beelde op die muur van die Fort. Dis hoë-definisie materiaal uit die 30’s. Swartstorm iewers noorde toe. Dick se bors raak benoud. Sy regterhand skiet op, hy slaan liggies met sy vuis. Dis nie daardie storm se longe nie, herinner hy homself. Hy stap aan: links om MecRec, deur die gaping tussen die hospitaal en Biogrand Control, begin weer om die sentrum stap. Hy draai links tussen Admin en Communications. Twee kleinons kom op spoed om die hoek van Admin. Hulle briek en wil weer omsit, maar Dick gryp twee uitgerekte H-hemde vas.
“Hey!” Hy dwing hulle teen die muur. Sy lig skyn eers op die een, dan die ander.
Voor hom is vier ondeunde oë. Dis die eerste ding wat hom opval. Dan: die identiese gesigte.
“Wat maak julle?”
“Niks,” kom dit gelyk. Hulle kyk af.
“Is julle majoërs?” vra hy.
“Du-u,” sê hulle, weer gelyk.
“Hoe oud is julle?”
Een kyk op. “Oud genoeg om daai movie al ses keer te gesien het,” sê hy.
Die ander een se kop lig terwyl sy broer praat. “Jonk genoeg dat ons weet dis konstipasie op ’n skren.”
Dick voel hoe sy krag uitsyfer. Wat het die adrenalien hom wysgemaak? Dat hulle op pad is om die formule vir anti-nanopex aan ’n ander enklawe uit te lek?
Hy laat los en draai om. Die klank van vier jong bene wat weghardloop koggel hom.
Om die hoek van die hospitaal kom dramatiese musiek wat die begin van die Hardskip aandui. Hy stap nader, al wil hy nie. Die kwaliteit van die beeldmateriaal is nou heelwat swakker – deels die effek wat die Head of Edutainment wou hê. Skielik net foto’s wat aanmekaargeryg is. Landerye gesaai met leegheid, hier en daar ’n siek plant wat die grond uitdaag om ’n laaste stingel lewe te ondersteun. ’n Lang ry mense wat by ’n sopkombuis in een van die OuterCape-dorpe staan. Dan ’n sypaadjie vol lyke. Dick onthou daardie foto. Dit was op die voorblad van die laaste gedrukte koerant. Hy’t een gekoop uit verlange na sy ma, wat dieselfde jaar dood is. ’33. Lank voor die Hardskip. Die sypaadjie was iewers aan die Ooskus.
Hy draai weg en vat kortpad Herwinaanleg toe. Die film bring elke keer skaamte. Woede – omdat die leuen onnodig is. Daar was genoeg dooies. Van sy eie span het net Gerwel oorgebly. Daardie mense se oorskot sou ’n indruk kon maak, maar lasergate en af koppe is nie deel van die boodskap nie. Die Hardskip is herskryf as die aarde se wraak nadat die mens dit opgefok het. Die mens wat homself en mekaar opfok – dit word weggelaat.
Net voordat hy by die Herwinaanleg kom, kyk hy op sy Pulse. 21:00. Sal die hospitaal hom nog inlaat? Die gesigte van die majoër-tweeling sky weer deur sy kop en hy weet nou hoekom.
Hy gaan na sy Cleanbot-kas in die Kweekhuis, druk twee foto’s uit, en stap dan hospitaal toe.
Die voorportaal ruik na wildemispelasyn. Dick buk by ’n emmer met ’n mop en trek die reuk in. Ingekerf op die emmer staan: ½ cup vin, 2 spoons salt, 1 spoon borax.
“Can I help you?” vra ’n jong verpleër wat agter die toonbank regop kom.
“Sorry to bother,” begin hy. “I know it’s not visiting hours, but … could I please see a patient in quarantine?”
“Mr Gerwel? He’s the only one there.”
“Yes, Mr Gerwel.”
“Just wait,” sê die man. Hy pulsepost iemand. Lees verder. ’n Minuut later kom ’n pulsepost deur.
“It’s fine. Do you …”
“I know my way,” sê Dick.
Op die boonste verdieping stap ’n MecSec op en af voor glasdeure na die kwarantynsaal.
“Nou kan jý na hom luister,” sê hy. “Hy hou nie op praat nie en die glas hou net die kieme binne.”
“Dick Trick! Dick Trick!” roep Gerwel. “’n Man raak mal hier. Ek sê nou vir die Sec, as ’n man –”
“Laat my ingaan,” sê Dick vir die MecSec.
“Nie toegelaat nie.”
“Ag, hulle weet verdomp grootmense kan nie Dikvel oordra nie. Die dokters is net paranoïes en sy skoonseun wil hom uit hulle eenheid hê – ek’s seker jy ken die detail.”
Die MecSec sluit oop. “Gaan ’n Shitesaver vul,” sê hy.
“Jy kan die deur agter my sluit. Ek pulsepost ’n MecCaf-koepon na jou account.” Dick wys met sy kop in die rigting van die sithoekie aan die einde van die gang.
“Fine. Klop net hard as jy wil uit.”
Dick skrik toe hy Gerwel van naby sien. Sy vel is uitgepof en rooi. Sy gesig is sonder plooi geswel. Hy dra net ’n ligte kortbroek.
“Hoe gaan dit, Gerwel?” vra Dick. Hy wens hy kon dit herhaal en die simpatie uit sy stem kry.
“Ja. Ja. ’n Man vrek net van die hitte. En fokkit of mens ’n aircon hier ingesmokkel sou kry. Of ’n skren vir Digital Jewels sou nice wees. Ek is so bored, ou Dick. Ek vrek nog van boredgeit voor ek vrek van die Dikvel. En jy? Ek hoor jy’s weer by Seed Protection.”
“Ja. Met die screening vanaand. Ek dink terug.”
“Ek ook. Dis hoekom ek die MecSec doof praat.”
Dick lag.
“Dis goed dat jy hier is, Dick. Wanneer laas?”
“Ja, dis goed,” sê Dick. “Luister, Gerwel. Hoekom ek eintlik hier is. Ek het jou hulp nodig.”
“Ja?” Gerwel se stem styg.
“Ek kort facial-recognition expertise.”
“Hier sit jou man,” sê Gerwel. “Maar jy weet my toerusting was ook op die ongewenste lys.”
“Ek weet. Maar jy kon altyd met jou blote oog … Kyk net wat jy kan doen.”
Dick gee twee foto’s aan: Lwellyn Ervin en Stefan Jacobs se gesigte in hoë resolusie.
“Jy’t nog ink vir kleurprints? En BioG’s vir papier?” Gerwel klink suspies.
“Meer as tien jaar terug op herwindiens – ek het dit uitgesmokkel, gedink ek mag dit dalk nodig kry.”
Gerwel kyk stip na Dick. “Jy bly ’n dark horse, Dick Trick.”
“Hierdie een is Lwellyn Ervin,” – Dick wys na ’n foto – “pa van Julie Cloete – die meisie wat –”
“Ek het gehoor van die inteelstorie.”
“Dié een is Stefan Jacobs, pa van Niel Jacobs, Julie se beoogde en volgens haar die pa van haar kind.”
“Wat is jou vermoede?”
“Julie Cloete se pa was Gai tot in sy fondament. Stefan Jacobs – Niel se pa – was een van die LateEntries met enklawestigting in ’61.”
“Okay.”
“Ek het Bert ’n paar jaar lank gehelp om van die LateEntries te monitor – Jacobs het onder die radar gebly tot hy hoof van Human Genome geword het. Verder bly hy in Discovery en hy’s verbond aan ’n Divusite.”
Gerwel kyk na die foto’s.
“Ervin het destyds vir Jacobs as LateEntry genomineer, maar hulle het daarna geen kontak gehad nie,” sê Dick. “So hoekom het Ervin vir Jacobs genomineer? Is dit dalk omdat hulle broers, ’n tweeling was?”
“Hoekom ’n tweeling?” vra Gerwel.
“Julie en die pa van haar kind moet broer en suster of halfbroer en halfsuster wees. Daarvoor, om geneties sin te maak, moet Ervin en Jacobs ’n identiese tweeling wees.”
“Hoekom sou hulle so geheimsinnig wees daaroor? Hoekom alle spore uitwis?” Gerwel trek met sy wysvinger blokke op die papier.
“Dalk …” Dick dink na. “Kyk eers óf hulle ’n tweeling kan wees, voor ons spekuleer.”
“’n Liniaal en skryfding sal help,” sê Gerwel, reeds besig om die gesigte te lees asof dit ’n biografie is.
’n Halfuur later het Gerwel die foto’s met strepe en tabelle gevul.
“Okay,” sê hy. “Dis net guesswork en dis ’n ex-expert se guesswork. Maar ek dink dié twee gaan deur vir ’n identiese tweeling. Ek sou sê Stefan Jacobs het plastic surgery gehad: neus, mond en ken. As hy dit aan sy wange gehad het, sou ek minder seker wees.”
Gerwel beduie op die foto’s. Dick knik, maar kan nie sê dat hy dit sien nie.
“Dit sou die vaderskap kon oplos. As hulle ’n identiese tweeling is, sou hulle kinders geneties soos halfbroer en -suster kon lyk,” sê Dick. “Dan sou Julie ‘onskuldig’ wees, want die konneksie was aan niemand bekend nie.”
Hy sit terug. Dis ’n begin.
Gerwel sit steeds gebukkend oor die foto’s.
“Dick,” sê hy. “Dick. Dick. Dick. Hierdie raak interessant.”
“Hoe so?”
“Kyk gou hier. Net onder die regteroogbank. Sien jy die geboortemerk by Ervin?”
“Dis vaag.”
“Hoe oud is hierdie foto?”
“Meer as tien jaar.”
“Hy’t dit voor die Hardskip laat laser, maar dis van die tipe wat nooit heeltemal weggaan nie en terugkom as jy nie aanhou met laser nie.”
“Het Jacobs een?”
“Daar’s niks aan die linkerkant nie – waar ek dit nog heeltyd soek, maar hier’s dit aan die regterkant. Ook vaag, maar daar.”
“Wat beteken dit?”
“Tweelinge is gewoonlik spieëlbeelde van mekaar,” begin Gerwel. “Hoe oud is hierdie mans?”
“Stelsel sê albei is vier-en-veertig. Maar dit beteken niks. Baie mense het ID’s verloor en oor sulke goed gelieg.”
“By benadering is goed genoeg. Hulle is rondom ’37 gebore.” Gerwel kyk na Dick asof dit alles moet duidelik maak.
“Ek was toe al ondergronds, Gerwel,” sê Dick. “Ek weet nie waarvan jy praat nie.”
Gerwel sug teleurgesteld.
“Einde 30’s. Die Clonegate-skandaal. Minister of Tourism het gedink dit sal first-world couples na die Wes-Kaap lok as hulle kinders kan kom kloon. Dit was nog experimental toe dit oopgevlek is, maar daar was al ’n klomp kinders uit die toetsfase.”
Dick sit regop.
“By die sestien rond,” gaan Gerwel aan. “Hulle identities is beskerm. Huge uproar oor sanctity of life, bla-bla.”
“En jy dink Ervin en Jacobs … Dit sál verduidelik hoekom hulle so geheimsinnig was.” Dick knik. “Stefan Jacobs is verbond aan Noma Fuchs, hoog op in Divusity. Hy sal nié wil hê sy moet hiervan uitvind nie. Én met sy werk by die diversiteitsentrum … En Lwellyn Ervin as leier by die Gais.”
“Ja, mens kan verstaan hoekom hulle hulle verbintenis geheim gehou het,” sê Gerwel. “Die clonism het toegeneem sedert die Hardskip.”
Dick staan op.
“Luister, Gerwel, ek weet nie hoe … Baie dankie vir jou hulp.”
“Jy’t ’n Dikvellige se dag gemaak, Dick. Laat weet my. Kom vertel my as die saak eers sy gang gegaan het.”
Dick knik net. Met wysheid raak sy beloftes minder. Daar’s ’n vreemde ding in sy keel.
“Hoe gaan dit by Seed Protection?” vra Gerwel toe Dick byna by die deur is.
“Moenie vra nie, Gerwel. It’s a shit bomb waiting to explode.”
“Sounds profitable,” sê Gerwel en draai sy rug terwyl Dick aan die deur begin hamer.
* * *
Foos mik vir Meconium se buitemuur. Dis ’n ompad na MecShack, maar daar’s uitsig. Sy kop het uitsig nodig na The Hardship. Met rotsklimsims klouter hy op teen die muur agter die Inbetween-flats en gaan sit op die Atremspoor. In die lig van ’n sekelmaan lê die kweekgrotte en die lande. Doer ver is ’n verdwaalde vuur. Vroeër het die majoërs op donkermaannagte die buitenste kom patrol vir vuur. Dit was ’n teken van terugkeer na die pre-Hardskip. Sommige Gais – MaJo sê hulle kom uit die Earth Christians – praat van ’n oranjeborssuikerbek wat met ’n wilde erika in sy bek boodskap sal bring dat dit veilig buite is. Maar Foos weet: Jy kan jou teken só kies dat jy nooit sal ontsnap nie. Vir die majoërs moes die nag tien vure bring. Nie die gasvlamme van Close Enough wat met mensuitlaat brand nie. Houtvure. Wat ruik, wat smeul. Hy was agt toe hulle een nag ses vure getel het. Toe kom die Tweede Toilog.
Hy en Joni moet die kleinons bring – die vuurtellery moenie ophou nie. Hy staan op en stap rigting Gaia.
In die Oos-biculus sit twee MecSecs en kaartspeel. Onder hulle is ’n gros jongons van Close Enough af op pad na die tonnel wat hulle in die naglasers van Meconium sal uitspoeg. Foos spring van die muur af op die dak van BioG:A. Hy seil met ’n geut af tot op die grond. Agter ’n watertenk verlig twee gaslampe die ingang na MecShack.
In die oopte agter die digester-tenke is die bar volgepak. Die dansbaan is leeg, maar ’n paar van die rusbanke teen die mure is besig. Foos het meer mense verwag, maar dis nog vroeg. Op die verhoog maak ’n mixed band van Meconium, Close Enough en Hardekraal reg om te begin: Chaosity. Foos loop om ’n drink te kry en soek vir Joni tussen die mensgros.
Peter, die ou wat met MecShack loop, klap sy hande totdat mense in die verhoog se rigting begin kyk.
“There are no words, friends. Since we started MecShack two years ago, Julie was around. She is a full circle and a diverse soul and what happened to her yesterday must be a wake-up call to us all.”
Die mense cheer.
Foos se Pulse vibreer. Die rooi liggie flits. Wat kan dringend wees?
Dis MaJo. Kom hospitaal toe.
“Shite!”
“Yintoni?” vra Joni.
Foos hardloop.
“Foos!” roep Joni agterna.
Sy bene baklei teen lug en donker. Hy’s te stadig. Hy’s te stadig. Hy stamp tussen twee meisies deur wat by die trap afkom. Buite BioG:A kyk hy na die kraaipad deur KhayaGaia. Nee, te veel hoeke en draaie. Hy hou langs die muur tot by die Herwinaanleg. Regs. Links. Regs. Om die boog van die Groentemark. Onderdeur die Central Line.
Die hospitaal se deur is gesluit. Hy hamer. ’n Verpleër kom nader.
“Ek is ’n vriend van Julie,” sê hy deur die deur.
Die verpleër sluit oop.
“Tweede vloer. Saal B.” Die man kyk vloer toe.
Foos struikel oor die derde trap. Sy asem jaag.
MaJo met haar rug na hom. Oor haar skouer sien Foos vir Maan. MaJo se stem fluistersing die lullaby wat majoërs al twintig jaar hoor. Haar lyf sus-skud.
“MaJo,” sê Foos.
Sy draai stadig om. Haar oë is rooi. “Ek het gedog jy sou wou groet,” sê sy. “Maar dit was so vinnig …”
“Wat was vinnig?” vra hy.
MaJo soek woorde. “Haar longe het platgeval. En oor haar longe nog altyd swak was … Dit was te veel vir haar hart.”
Foos kyk na die toe deur. Hy sak teen die muur af. MaJo kyk na hom. Hy kyk weg. Maan begin kerm.
“Sjarararappie. Sjarararappie. Die monster sal jou nie happie. Sjarararappie. Sjarararappie. Die dooldraak sal jou nie trappie. Sjara –”
MaJo se stem wankel en stop.
Foos kry vir Dick Jones op die trap.
“Foos, ons het dit …” Dick bly stil. “Wat het …?”
“Dit maak … Ek moet …” begin Foos.
Hy drafstap na die uitgang en voel hoe sy longe krimp en te klein word.
* * *
“Wat’s in die mix?” vra Dick. Hulle sit in MaJo se kombuis.
“Mampoer gemeng met die Hardekralers se soetwater,” antwoord MaJo.
Haar oë bly op die deur.
“Waar sal hy wees?” vra sy.
“Hy’t nodig om alleen te wees,” sê Dick. “Hy sal huis toe kom.”
“Divusity het te ver gegaan,” sê hy ná ’n sluk.
“No shit.” MaJo se stem is vol woede. “As jy dit nou eers sien, was jy blind, Dick Jones.”
“Divusity het homozygotic toetse laat doen op alle babas, totdat hulle hulle culprit gekry het.” Dick vat ’n paar slukke. “Niel Jacobs kon die pa wees,” gaan hy aan. “Stefan Jacobs en Lwellyn Ervin was heel waarskynlik ’n identiese tweeling. Dalk … Ja.”
MaJo staan op. “Dit maak nie meer saak nie, Dick,” sê sy. “Julie is dood. Dood.”
“Dit maak saak,” sê Dick. “Haar onskuld …”
“Almal wéét sy’s onskuldig, want daar was nie ’n misdaad om aan skuldig of onskuldig te wees nie.”
Dick laat sak sy kop.
“Ek gaan slaap, Dick.”
Hy down sy glas. Vir MaJo sal daar nie slaap wees voordat Foos terugkom nie, maar sy wil hom nie meer hier hê nie. Vanaand is hy te Meconite vir haar domein in die hart van Meconium.
Is die mense reg oor MaJo? wonder hy vir ’n oomblik. Is hy naïef om te dink sy is in die eerste plek ’n ma vir die wese en die onskadelike weduwee van sy ou vriend en vertroueling?
“Nag, Jo,” sê hy.



Skyt 1
Close Enough / Meconium / Hardekraal, Februarie 2065
Ghong sit gebuk oor ’n mikroskoop wat een van Sias se stuurmanne uit ’n kas in Laerskool Bellville gered het. Sias het vir hom ’n sample gesource van die humanure wat Meconium direk op hulle velde gooi.
“This is not the type of scientist I am. I’m an ecologist and an engineer. A designer. A –”
“Ghong,” val Sias hom in die rede, “ek onthou ’n ander tune. Vier jaar terug, met die Hardskip wat knaag aan jou gat, het jy gesê jy sal gaan met die tye en basically my jack of all sciences wees. En nou het ek ’n kakontleder van formaat nodig.”
“With this toy … Hoekom steel jy nie vir my die kliniek se microscope?”
Sias antwoord nie. Hy geniet dit as Ghong Afrikaans of isiXhosa praat. Die man kom by.
“Just not the clinic,” mock Ghong. “Father Sias Hippocrates, patron saint of Enougher health, won’t …”
“Sarcasm suits you, but so does having a patron saint of your own, so shut it.”
Die scrawny mannetjie bly ’n oomblik stil. “I don’t know why I’m looking – fuck-all to see here.” Hy kom regop en trek sy hand deur die swart kuif wat in sy oë hang. “But I know how to sell AlchemyNow to the Meconites: I’ll just use old statistics and cook up some semiplausible projections.”
Sias lig sy skouers en gaan staan by die venster. Ghong se werkspasie is op die tweede verdieping van wat mense nou Sias se empire building begin noem. Dit maak Sias kriewelrig en hy scan oor die aktiwiteite in die straat.
Hy sal geleidelik sy assets moet versprei, minder obvious maak. Hy’t reeds die meeste van sy nie-wapenagtige toerusting en Hannah se insekplaas na ’n ondergrondse parkeergarage tweehonderd meter weg verskuif; sy arsenaal en sy dieselvoorraad was nog nooit in Close Enough nie. Met die kos en ander groceries sal hy vinnig ’n plan moet maak, voor die Toilog alle moontlike wagte in Close Enough uitwis.
Ghong druk sy Gpad in Sias se gesig. Die man is steeds ’n pyn in die gat, dink Sias terwyl hy hom wegwaai en ’n stoel nader sleep. Maar Ghong weet hoe om gekookte syfers in grafieke om te sit.
“So this is what we got on average from High Rise A in 2060, for real.”
“You mean: This is what I got.” Op daardie stadium wou Ghong niks met AlchemyNow te doen hê nie.
“Ja-ja. 960 registered users, 157 680 kilograms of shit,” begin Ghong. “That gave us four point four kilograms of silver and one hundred point five kilograms of copper. Meconium is not extracting minerals from the humanure before using it on the fields, but the use of household products, cosmetics, etcetera, containing these minerals is forbidden, so my guess-turned-statistic is that there would have been a slight – say zero point six percent – decrease in silver and copper by now.”
“Het jy nog die vanadium-resultate?”
“Yes. Why?”
“Dis net ’n vermoede – iets wat Terry, my Meconite contact, gesê het – maar ek dink dis vanadium waaragter hulle aan is. Ek dink dis deel van hulle geheime nanopex-formule. As jy my vra, is dit die rede vir die ‘Toilog’ – hulle het nodig om die nedersets se kak te myn sodat hulle kan aanhou om nuwe nanopex te vervaardig.”
Ghong glimlag die eerste keer in weke. “Then our way is paved.” Hy begin rondsoek op sy Gpad. “What did they say at the meeting last night?” vra hy sonder om op te kyk.
“Same old. ‘Our people are slaughtered when they want to give their humanure back to our land, instead of depositing it in the kak factories that Meconium makes us use.’ ” Sias maak die stem na van Goliat – een van die Taking Back Our Poo-beweging se leiers.
“So the Toilog continues?”
“Ja. Nevermaaind die feit dat twaalf Enoughers en sewe Hardekralers die afgelope week dood is by die BioG:CE en BioG:H bou-sites en by plekke waar kompostoilette gebou word.”
“And if Meconium is doing it because they need the minerals, they’re not gonna stop.”
“Presies! En die meeste mense voel dit aan hulle gatte. Moraal is laag. Die enigste inspired speech van die hele aand was ’n Vanaard-ou uit die noorde wat pas van Kylemor af kom. Daar het hy gehelp om die biogasplantbouery tot stilstand te bring en agt kompostoilette te bou, maar dis nie op Meconium se fokken voorstoep nie.”
“We got five point six kilograms of vanadium in 2060 from 960 shitters.” Ghong lig die Gpad selftevrede.
Sias blaas sy asem uit. “So, Dr Ghong, for how many years could we plausibly use the mineral extraction system before the metals will disappear from the cycle completely?” vra hy.
Ghong bring nog ’n grafiek te voorskyn wat ’n baie geleidelike afname wys.
“My projection is that, for the purposes of extracting small amounts of minerals for the production of electronics and the like, you could continue using this system profitably till at least the end of ’89, even longer once you expand AlchemyNow to Close Enough, because the black market in reclaimed products has boomed since ’63 and there is large potential for population growth.” Ghong vertoon nog ’n grafiek. “This shows the influx since February 2064.”
Sias glimlag. “Jip. Behoort die Meconium-burokrasie aan die draai te kry. Hulle weet hulle kort AlchemyNow; hulle wil net die redes kan file.”
* * *
Hannah gaan sit in die lotusposisie met haar skren teen ’n paar boeke gestut op die vloer voor haar. Haar rug is na die glaskaste, maar dit vat ’n ruk voordat sy nie die insekte se oë op haar voel nie.
Sy neem haar asemhaling na haar naeltjie, na die vertering van gedroogde appelliefies en kefir en kriekpap, na die mag om uit die kokon te breek. Wanneer die dankbaarheid en die wil om te lewe sterker raak as die versmoring, raak sy aan die skren om die clip te begin.
Duisende, miljoene treksprinkane. Geel in hul swermdrag. Swart kolle wat onsigbaar is in die frenetiese vlerkgeklap. Swermintelligensie wat veertig kilo’s ver strek, dalk selfs meer. Teen oë vas. Teen die ruite. Teen die skren van haar Gcam. Teen haar kieriebene. Dis die klank van deurdringende reën. Die klank van aliens se tongklieke. Lewe. Dood. Siklus. Op daardie oomblik is sy déél van die swerm. Die styg, die val, die vreet. Die honger wat haar maande lank ontwyk het. Sy maak haar los hand toe. Leeg. Weer. Sy vang een. Ligblou agtervlerke. Stilte tussen die agterbene en die spikkelvlerke. Vlieg. Die kamera beweeg. Deur die spikkels: Haar pa kyk in die lorrie se truspieël en skeer sy dagoue baard, onbewus van die wonder.
Maar dit sien sy nie op daardie oomblik nie. Hannah vries die clip. Op daardie oomblik was hy haar held. 2058. ’n Jaar nadat die laaste kankerselle doodgestraal is, het die uitslae gewys dat sy steeds skoon was. Drie jaar van reg eet en reg asemhaal en reg dit en dat en opgepiep word en om te vier, wou haar ma haar op ’n mini-vakansie vat na ’n OrganicSpa drie kilometer van hulle Safetown af, in ’n ander Durbanville Safetown. Sy was so gatvol van wit linne en kiembestuur en haar pa het die naweek die fout gemaak om sy Road Atlas of South Africa op die tafel te los. ’n Survivalist, het haar ma hom genoem, maar die plesier was in sy vingers wanneer hy die pad nagetrek het en sy’t gedink hy’s net outyds om die kaartboek bo GPS te kies. Die Suid-Vrystaatse bestemming was gemerk en oor die nuus het sy gehoor van die treksprinkaanplaag wat die laaste boerderye daar aan’t uitwis was. Sy’t haar pa afgepers: Sy sou ophou met die karateklasse as sy nie kon saamgaan nie. Hulle het die Vrydagnag uit die Kaap gery. Haar ma het nooit geweet nie.
Karos bars by die deur in.
“Burns het jou by die clinic gesien.” Hy’s uitasem. Onder sy hemphemp word sy borskas sigbaar, krimp, sigbaar, krimp.
Hannah knik. “Goeie nuus,” sê sy. “Ek’s skoon.”
“Yeah, man!” Sy glimlag skeur na links. “Weet jou pa al?”
Hannah kyk na die gevriesde beeld van haar pa op die skren. Soos altyd is sy oë anderkant die lens, gefokus op die produk: die tonne sprinkaanmeel waarvan ’n bankrot CropLife-kontrakteur ontslae moes raak. Sewe jaar later en dit is nou al wat sy kan sien.
“Hy’s uit,” sê sy ingedagte.
Die swerm. Die energie daarvan. Dít is gesondheid.
Sy staan op en begin Karos help om met ’n spuit die stukke lap en wol in die insekhokke nat te maak.
“Het jý nuus?” vra sy.
Karos skud sy kop. “Daar’s ’n meisie, ’n Hardekraler wat by die clinic intern, wat baie keen is om my pa se student te wees. Hy’t my tot my verjaarsdag tyd gegee om te besluit.”
“Karos – the maggot healer. Karos – the apiarist.”
“Ek haat maggots.”
Hannah sit haar hand op Karos se elmboog. Die wit skilfers wat afkom, gaan fladder in haar maag.
“Ek gaan weer met jou pa praat,” sê hy. “Miskien kan sy vriend wat ’n bee broker was my help.”
Hannah snork. “My pa het nie vriende nie, net contacts. Probeer eerder vir Noemdoe. Hy’s resourceful.”
“My pa moes vir Noemdoe gecorner het, want hy sien skielik ’n toekoms vir my as maggot healer. Hy’s vol bullshit.”
Hannah lig die dak van die miskruiers se hok en Karos sit vars bokdrolle in.
“En my pa?”
“As dit nie vir jou pa was nie, het ons niks hiervan oorgehad nie –” Karos wys met sy ronde neus na die uitstalkaste en die broeikaste; sy hande bly besig “– en was rekenaarskool en landbou of huisbou ons enigste opsies.”
“Fine. Maar hy’s funny die afgelope tyd, nog meer scheming as gewoonlik. En dan is sy moral ground onder seevlak; so het my ma daai state genoem.”
“Dis ook sy schemes wat ’n kliniek laat opgaan het. Ter wille van sy prinses.” Karos se stem is teregwysend. “En jou ma is nie hier nie, is sy?”
Hannah gee hom ’n vuil kyk, maar sy hou haar in. “Fine. Wees net realisties. Ek sal nie verbaas wees as my pa iewers ’n byeswerm vir jou opspoor en dit vir ’n drum diesel verruil voor jy ‘heuningkoek’ kan sê nie.”
* * *
Sias sit sy palm teen die nanopex. Met só ’n patent sou hy gesort gewees het, sou hy hom nie mal gehardloop het tussen fat-to-fuel, CookingOil!, feces-to-fuel en AlchemyNow nie. Whatever, hoor hy vir Maria in sy kop. Dis wat jou aan die gang hou, sou sy gesê het.
“Volgende vrag,” sê Terry agter hom.
Sias sit sy koplig aan en volg Terry by Meconium se buitemuur uit. Sy lorrie glim wit in die maanlig en hy wonder weer of dit die regte ding was om sy voertuig te gebruik, maar Meconium het hom nie ’n keuse gegee nie – delivery is deel van die deal.
“Jy’s into jou Nissans,” sê Terry. “Wat’s dié?”
“Diesel. 352 ADE.” Hy twyfel of dit vir Terry iets beteken. Terry lyk of hy ’n slapkarman was.
Sias draai die lorrie se neus in die rigting van wat oor is van die M16. Die ou pad tussen Close Enough en Meconium sou vinniger wees, maar dit loop ook verby die TV Mall, waar die ou Mr Save Home die Enoughers en Hardekralers se Toilog-kwartiere is.
Die enjin idle nog, toe begin die Meconites al laai. Hulle kom uit die garage met die laaste parte van die mineral extraction-masjinerie, sonder woord of soolkraak. Sias sou net kon sit, maar hy vat die trap na links en stap by die oop voordeur in. Hy’t self die skade gedoen. Die slotte en vensters gebreek. Die meubels rondgestrooi. ’n Paar bottels drank gebreek. Looters moes dink die looting is klaar gedoen sodat hulle nie begin soek na geheime ingange en versteekte kamers nie.
Hy loop na Hannah se kamer. Die duvet vol skoenlappers steek onder die bed uit, asof iemand daar onder ingekruip en geslaap het. Hy maak die kaste oop. Hier was nooit veel van Hannah se goed nie. Sy’t gepraat van die Safetown-huis en die De Bron-huis, en die De Bron-huis was haar tuin-huis. Sý’t dit gekies toe Sias huise begin kyk het.
Sias stoot die gordyn oop. In die flou maanlig lyk die dooie struike spokerig. Hier het Hannah haar insekversameling begin. Sy oog val op ’n skulp in die vensterbank. Met die omdop glim ’n blou besie in die hars waarin Hannah dit vasgevang het.
“Sias!” Dis Terry wat roep.
Sias sit die skulp in sy broeksak.
“Klaar,” sê Terry toe Sias by die voordeur kom.
Sias knik. Hy trek nie die deur toe nie. Hy kyk nie om nie. Die laaste van sy gestashde goed is hier uit en behalwe vir ’n beeld van Hannah tussen aalwyne en plumbago-bosse, laat hy net leë aande en die reuk van vet in sy neusgate hier agter.
“Dit was die laaste,” sê Sias vir die Meconite-laaiers wat nog rondstaan. “Julle moet saam terug.”
Met Meconium se kweekgrotte op links begin dit ooste toe skimmer. Sias se oë voel dik.
“Jy moet die laaiers aanjaag,” sê hy vir Terry toe hulle naby die muur kom. “Ek moet in Close Enough kom voor dit lig raak.”
“Jy moet die kontrak kom teken,” sê Terry.
In ’n wit lig staan ’n opslaantafel en ’n kampstoel soos die stel wat Sias se antie Doris in haar agterplaas gehad het. Strepe in skakerings van kakie en groen. Drie mans in fitted weathergear bekyk die vinnige bewegings van die heelwat jonger Meconites wat die laaste vrag teen die binnekant van die nanopex-muur opstapel.
Terry skraap sy keel, all important, en die mans kyk in sy en Sias se rigting.
“Temp, this is Sias Arendse. Sias, Temp is the chairman of Meconium’s executive.” Sias steek sy hand uit, maar die man ignoreer dit en lig sy vuis vir ’n fist bump wat hy tien sentimeter voor kontak terugtrek. Sias doen dieselfde. Kiembestuur. Hy moet in die gewoonte kom. Hannah se laaste uitslae en die witbloedseltelling flits voor hom.
“You met Iana, our head of all things biogas, two days ago.”
Sias knik. Terry kyk na die derde persoon en lyk vir ’n oomblik verward.
“This is Dick Jones,” sê hy dan. “He’s with Seed Protection –”
“I’m here in my personal capacity,” val Dick hom in die rede. “I heard from Temp that you might be able to help me with a project. If I could steal a moment of your time” – hy wys na die tafel – “after proceedings.”
“Our consulting engineer is just looking at the last load of equipment,” sê Temp, en wys ook na die tafeltjie waar ’n hopie papiere lê.
Sias kyk op sy Gwatch. Hy vee onwillekeurig oor die gekraakte skren, asof dit net vuiligheid is. Vier jaar later en somehow sukkel sy brein om te glo dat hy nie na ’n Gfix store toe kan gaan vir ’n repair of ’n upgrade nie. En hy’t die shit sien kom. Die smaak van oorlewing op sy tong ingewag soos ’n regte prepper. Maar sommige dinge sukkel om in te sink. Hy sit spoeg op sy wysvinger en vryf oor ’n vuil spatsel wat wel kan af. 04:50. Hy beweeg nader aan die tafel.
“Ek kon die kontrak teen die nanopex-muur geteken het, maar ek moet move. Die skimmer gaan nie vir ewig hou nie,” sê hy vir Terry, maar hard genoeg dat die drie ander Meconites ook kan hoor.
Dick Jones kom nader.
“Ek praat solank,” sê hy en plaas sy hand liggies op Sias se elmboog, stuur hom ’n ent van die ander af weg, verby die mineral extraction-masjiene na waar die reuk van humanure skerper begin raak.
“Ja?” vra Sias. Hy kyk weer op sy Gwatch.
“Ek het in ’61 my oupa se Ford Capri in ’n ondergrondse garage in Wellington versteek. Dit was nie meer in ’n prime condition nie, maar ek het myself belowe ek sal dit gaan haal en kom restore. Klink of jy dalk die man is wat my sal kan help?”
“Die pad Wellington toe is een lang landmyn van slaggate, desperados en lokvalle.”
“Maar jy’s die een ou wat –”
“Wat’s die deal?”
“Ek het die kontrak gelees. Die kliniek en die toetsfasiliteite en die uitruil van mediese vaardighede …”
“Ja, maar wat kan jy bied wat nie in die kontrak is nie?”
“Tien gojibessiesade. Tien moringasade. Superfoods vir die immuunstelsel van iemand in remissie.”
“Uit Meconium se versameling?”
“Nooit. So speel ek nie met stoffasie nie. Dis saam met ’n paar ander valuables by die Ford versteek en beskerm deur goeie seed-saving technology.”
Sias knik. “As die Toilog verby is oor ’n dag of drie, soek my op,” sê hy.
Dick Jones se lagplooie en stoppelbaard was nog nooit onder die laser nie. Sias lees gesigte steeds só, al was hy meer as vyf jaar laas agter ’n laserpen of chirurgiese mes.
Sias vluglees oor die kontrak om seker te maak hulle het niks verander sedert die deal twee dae gelede gemaak is nie. Op bladsy drie stiplees hy die klousule oor die kliniek. Op bladsy vier gaan sy oë deegliker oor die trade routes-klousule. Noordoos van Meconium het hy enkelmandaat om trade routes te establish, tot voor Klein China. En onderaan die bladsy onderneem Meconium om genoeg human waste uit Close Enough se biogasfasiliteit te verskaf sodra Sias dit nodig het vir die uitbreiding van die maggot-fabriek wat hy besig is om te set-up. Hy teken sonder dat hy ooit op die kampstoel gaan sit het.
“Sodra die Toilog loop lê het, sal Ghong inklok om julle ingenieurs deur die rig te vat,” sê Sias en steek sy kopie van die kontrak in sy baadjie se binnesak. Hy lig sy hand.
Sien jy nou, sê Maria in sy kop, dié tipe set-up sou jou verveel het. En wat sê jy van my moral low ground wat onder seevlak is? vra hy, maar sy antwoord nie.
* * *
Hannah weet nie wat haar wakker gemaak het nie, maar die kommer broei al in haar vandat sy drieuur moes gaan pie en gesien het haar pa is nog nie terug nie en Ghong sit en slaap op die wheely chair in die kombuis. Sy loop stadig in die gang af. Haar pa het die westekant van die sesde en boonste verdieping van sy empire building in hulle woonkwartiere omskep en ligdag bly lank weg. Sy ruk die laken voor die groot gangvenster af.
Die kombuis is helder. Ghong is weg en haar pa sit met ’n koppie koffie by die tafel en speel met iets in sy hand. Sy sien die eerste keer die grys teen sy slape. Dis tyd om sy hare te skeer.
“Koffie. Wat vier Pa?”
Sias glimlag. “’Skies, het ek jou wakker gemaak?”
“Nee. Ja. Ek het wakker gelê oorlat Pa heelnag uit was.”
“Dis wat die koffie vier. ’n Ekstralang nag, met ’n dag wat nie verskonings sal aanvaar nie. Kyk hier.”
Hy stoot ’n klein voorwerp oor die tafel. In die hars sit ’n blouaapbesie. Hannah tel die skulp op. Die helderblou besie het ongekamoefleer op die geelbos in die agterplaas gesit en oom Martin het haar gehelp om dit te vang en in hars te sit. Sy wou ’n hangertjie daarvan maak, maar ’n week later het sy gedink dit sou te weird wees.
“Waar kry Pa dit?” vra sy.
Hy skud sy kop.
“Was Pa by die De Bron-huis?” vra sy.
Hy bly stil.
“Wat het Pa daar gaan soek?” Haar stem styg.
“Besigheid, Hannah, net besigheid.” Sy stem paai. “Daar was nog goed wat ek –”
“Ek het gehoor Pa sê vir Ghong dis nog net die AlchemyNow-equipment wat by De Bron is. Ek weet wat daai goed is. Dis die goed waarmee jy by die High Rises minerale uit mense se … Dis hoekom die Son jou daai keer die feces fracker genoem het. Mamma het gesê dis nie so erg soos fat fracker nie, maar sy was –”
“Hannahtjie, jy moenie –”
“Wat de hel maak Pa met daai equipment in hierdie tye?” Sy voel hoe die skulp se rand in haar palm insny en laat val dit op die tafel. “Dis nie die tipe ding wat jy by kompostoilette installeer nie.” Sy hoor die patetiese hoop in haar stem; dit smeek om ’n verduideliking.
Sias sug. “Hannah …”
“Ek moes dit geweet het.” Sy voel hoe haar oë styf raak. Sy knip-knip haar ooglede en dink aan iets wat sy sonder om te dink kan doen. Die maler. ’n Koppie van die gedroogde krieke uit die blik langs die gasstoof. Haar hande bewe en ’n paar krieke val op die grond. Sy begin die slinger draai.
“Hoe kon jy? Dis ’n verraaibesigheid. Jy verraai ons mense. Jy sê jy gaan Toilog-vergaderings toe, jy skenk wapens, maar dis net ’n show, want jy kan nie wins maak daaruit nie.”
“Nee, Hannah.” Sias staan op, maar sy hande hang slap langs sy sye. “Ek verraai dalk sekere ideale waaraan sekere van ‘ons mense’ vasklou, maar ek is die een wat realisties en nugter is oor hierdie saak. Ek is die een wat weet dat –”
“Alles is ’n scheme vir jou. Wins en mag. Of dit nou vet of poef is, selfs die insekte.” Sy draai die slinger ál vinniger; sy wens dit kon die klont in haar maag fynmaal. Sy draai haar rug op hom en kyk na waar die berg op die son wag.
“Hannah, asseblief, jy –”
“Hoe kon Mamma my by jou los? Sy’t geweet jy gaan my voor ’n rekenaar instoot vir opvoeding en my druk om ’n insekbesigheid vir jou empire op te bou. Ek wil ’n entomoloog word, maar jy sien elke insek as die begin van my loopbaan as grootskaalse broeier of entomofaag. Mamma het geweet jy gaan my leer van selfsug en gierigheid en hoe om teleurstelling in jou ouers te sluk. Hoekom het sy my gelos? Hoe kon sy?”
Hannah se asem begin ruk. Sias se vuiste val op die tafel, maar sy stem staan op.
“Ek sal jou sê hoekom. Laat ek jou sê hoekom, Hannah Arendse. Omdat jou ma geweet het dat ek alles en enigiets sal doen om jou te leer oorleef en láát oorleef. Jou ma was bang haar morele kompas override haar oorlewingsdrang en dat sy jou só in gevaar sou stel. Dís hoekom sy jou by my gelos het.”
Hannah draai om. “Nageslag van ’n kroek en ’n papbroek. Wat ’n brousel.”
Sias se neusgate rek in slow motion totdat dit sy mond vervorm. Hy draai weg.
“Jou ma was nooit ’n papbroek nie,” sê hy in die loop.
Hannah draai die maler se prop oop. Haar oë val vas by ’n kriekpoot wat uitstaan bo die meel. Sy sluk. Sluk. Die kriekpoot sit in haar keel vas.
* * *
Sias skuif sy sonbril oor sy oë, al stap hy nie son toe nie. Dit moet al raak aan seweuur, want daar is beweging in die strate, maar mense kyk af en dra stof- en sonbedekkings. Dis nie net vir die stof en son nie; dis vir die bure se oë en monde wat simpatie of oordeel uitspoeg. Die rêrig desperates is op pad na BioG:CE se bou-site om te gaan aanmeld vir werk, en as hulle gelukkig is, is die rêrig oortuigdes van Taking Back Our Poo nog nie daar om te betoog en hulle lywe in die nuwe vleuel se fondasieslote neer te gooi nie.
Sias sien in die verte ’n Casspir en MecSec-koppe wat teen die bult af kom vanaf Meconium na die bou-site. ’n Casspir is al wat hulle nodig het teen die meestal makeshift wapens van die strontsoldate. Hy stap vinniger.
Kroek. Papbroek. Kroek. Papbroek. Die woorde jaag hom. Hoe om teleurstelling in jou ouers te sluk. Dít was dalk die ergste. Hannah se bruin oë en propmondjie wat die teleurstelling na hom toe gooi.
Onder die N1-brug begin Sias sy pyp stop. Hy draai slap regs en klim deur ’n gat in die heining na waar die ou Jack Muller-park begin. Teen ’n steilte trek hy diep aan die tabak wat hy skelm rook oor Hannah dit haat. Hy kyk na die Hardekralers se permaplots wat op die ou grasperke, tussen die stukke inheemse tuin, besig is om opgang te maak. Net onder hom is die buitelug-gym waar twee tienerseuns pull-ups doen. Daar het hy ook skelm gerook, sy laaste twee jaar op skool, net nadat sy pa weg is en hy en sy ma en Martin in ’n flat agter Pick n Pay ingetrek het. Soms het hy sy woede kom uitdraf. Soms het hy net kom sit en stook asof dit die woede sou uitdoof. En ’n paar Saterdae van daardie eerste jaar het sy pa hom en Martin kom haal om hier te kom sokker speel.
Sias het nie gespeel nie; hy’t gekom om sy broertjie op te pas. Martin was toe sewe jaar oud en hy’t van opstaan af op die balkon gaan staan en wag vir sy pa se boskaas om in die rooi Gholfie om die draai te kom. Sias het saamgegaan om seker te maak geen beloftes word gemaak nie. As sy pa begin met “Volgende naweek vat ek julle” het Sias gesê “Stop dit”, sy pa ’n vuil kyk gegee en gesê hy beter net aanhou opdaag vir sokker in die park.
Martin se agtste verjaarsdag was die laaste keer wat hul pa gekom het. Daarna moes hy die Gholfie en/of sy kop verloor het. Daardie dag was sy dreads los en dit het rondgedans soos hy rats die bal gedribbel het. Martin het hom met sy jong lompheid gepootjie, hulle pa het hom saamgetrek grond toe en die twee het gekraai. Die bal het tot voor Sias se voete gerol.
Sias bêre sy pyp en begin teen die skuinste afstap. Kroek en papbroek. Hy’t gedog dit was die easiest thing on earth om ’n beter pa as sy eie te wees. Hy was slimmer en flukser; hy was fokken slim en fokken fluks. Tot nou toe het hy gedink sy pa was ’n dom, lui drol, of so lui dat hy dom geraak het. En hy wat Sias is, was dom genoeg om te dink hy moes net die domheid en die luiheid in sy gene uitoorlê. Hoe om teleurstelling in jou ouers te sluk. 
Sias vat die paadjie wat net onder die N1 langs loop. Die speelparkie is lankal gebruik vir vuurmaak en net die plastiekglyplank lê op sy sy en vergaan in die son. Hy loop verby twee soetdorings wat erg verniel is deur houtsoekers. Onder ’n koorsboom wat reg rondom van bas gestroop is, sit ’n Hardekraler-wag onder ’n stuk stretch tent en brei riempies. Sias lig sy hand en draai links in ’n nouer voetpaadjie. Hy wonder skielik wat hy hier kom maak het. ’n Paar uur se slaap voor stock-take en beplanning sou ’n beter idee gewees het.
Tussen die paadjie en ’n permaplot waarin klein plantjies onder struike aan’t opkom is, aan die suidekant van drie keurbome, is daar ’n gewerskaf.
“Sias, wat maak jy hier?” Dis Goliat wat vra. Sy stem is nie agterdogtig nie. Hy’s genuine verbaas. Hy en nog twee mense is besig met ’n gehug.
Sias sukkel om dadelik te antwoord.
“Ek weet nie regtig nie. Uitval met my dogter gehad.”
“Oeg. Ken daai,” sê Goliat en lag gemoedelik.
Sias kyk na die twee gate in die grond, die reghoekige sementslabs met ovaalgate in, en die twee rietmure wat al om die een slab staan.
“Dis baie basic. Die Fossa Alterna design,” sê Goliat. “Geen separation van urine en feces soos ons dit verkies nie, maar dit maak input en moeite met dismantling, as dit sou nodig wees, soveel minder.”
Sias knik.
“Siphe isandla,” sê die man wat met die rietmuur besig is.
“Myeke, kudala enceda. Sias het gewere geskenk,” sê Goliat sag.
“Sterkte,” sê Sias en loop verder.
Hy loop tot waar die tydelike Hardekraal-wonings net duskant Frans Conradie-rylaan begin, dan draai hy links en weer links en loop deur die deel van die inheemse tuin wat die digste is en op ’n bos lyk. Sy ou drafpaadjies se vasgekapte cob en klip is opgedop en hobbelrig. Iets swart blink tussen die struike. Weathergear. Gebukkende MecSecs. Drie van hulle.
Sias vries en sak af. Hy volg die lope van die lasergewere. ’n Agterkop word sigbaar ’n paar meter anderkant die MecSecs. Sias skuifel na links en voel na sy rewolwer. Die agterkop draai sy gesig na die son en praat met iemand laer as hy. Dis die lang man van die vergadering. Barend Vanaard. Die ou uit die noorde met die Kylemor-ties.
Hy tel ’n pik op en draai weer sy rug na Sias en die MecSecs. Kroek en papbroek. Drie MecSecs. Drie lasergewere. Twee bouers. Waar’s die wag wat hulle moet beskerm?
’n Waarskuwingskoot? wonder Sias. Hy gaan sit op sy boude. Hy wag vir die klank van ses voete wat weghardloop, want die laserskote sal niemand hoor nie. Duisend-en-nege … Duisend-en-vyftien. Hy spring op en hardloop na waar die twee lywe plat lê. Sias se rewolwerskoot weergalm in die oggendstilte. Hy voel die een naaste aan hom se pols. Dis flou, maar dis nog daar. Hy draai haar op haar rug en pomp haar bors.
“Wat de hel! Ek het net gaan pie!” ’n Hardekraal-wag nie ouer as agttien nie.
“Kry die medics!” skree Sias.
Hy voel weer die pols. Niks. Asem. Niks. Hy ondersoek die vrou se mond vlugtig. Geen stukkende plekke. Geen tekens van sere. Hy lig haar mou op om te kyk vir die eerste tekens van Heks of Dikvel – niks – en begin met mond-tot-mond.
Goliat en die medics is tegelyk daar. ’n Jong medic neem by Sias oor. ’n Ander een skud sy kop nadat hy vir Barend Vanaard ondersoek het.
“Op slag dood. Laserskoot deur die brein.”
Goliat skud sy kop. “Dis die twee gaste,” sê hy. “Ek ken die man se ouma.”
Die bloed op die grond kom uit ’n wond agter die regteroor. Die ingang is klein en netjies. Binne sal die brein ’n pappery wees. Goliat gaan op sy knieë by Barend, druk sy ooglede toe en plaas dan sy hande om die breë gesig. Hy begin prewel. Sias moet buk om te hoor.
“Gaia, draai dit om. Gaia, draai dit om. Gaia, laat ons bly. Bedink jou wederkoms.”
* * *
Hannah lig die patatblaar versigtig op. Aspidomorpha tecta. Fool’s gold beetle. Een van die prized possessions van haar en Karos se versameling. Sy sit die blaar in die glaskas terug met die besie na bo en begin die lyne van die insek op haar tekenskren natrek. As sy elke insek in hul versameling in elke stadium van ontwikkeling kan teken, sal Goggo in Hardekraal haar as student vat.
“Hey.” Karos praat sag toe hy inkom. Hy weet waarmee sy besig is.
“Hey,” fluister sy sonder om haar gesig te beweeg.
Hannah trek die laaste streep en blaas haar asem hard uit. “Hoe’s die strate?” vra sy. Hul insekversameling is in ’n ondergrondse garage agter ’n gefortifiseerde deur en sy’t die afgelope aande hier geslaap om haar pa te vermy.
“Stil. Hulle noem dit net ’n oorlog om mense op te psych.”
“Hulle noem dit ’n oorlog omdat dit belangrik is,” kap Hannah teë.
“Sure. Shit is life! Ukunya bubomi! Kak is lewe!” mock Karos die slogans wat mens in die strate hoor. “Anyway, daar’s rumours dat dit verby is. Shit brought death.”
Hannah weet hoe hy oor hierdie goed dink – hy vind politiek tydrowend in hierdie tye; hy dink mens moet opbou en ontwikkel langs die path of least resistance.
“Sal jy saam met my na Goggo toe loop as ons klaar is met die harvesting?” vra Hannah.
“Ons moet nog maggot-fabriek toe gaan.”
Hannah skud haar kop. “Ek gaan nie.”
“Jy kan bekostig om ’n tiener te wees. Ek nie. Ons het ’n deal met jou pa en deel van daai deal is ure in die maggot-fabriek. En deel van my deal is dat my pa maggots kry vir my ure daar.”
In sy stem hoor sy: “Spoilt brat!” En hy bied nie aan om later saam met haar te loop nie, want hy weet sy sal nie alleen loop nie. Een van haar pa se cronies sal tien meter agter haar aan drentel asof hy in dieselfde rigting op pad is.
Sy weet dit. Karos weet dit. Die hele Close Enough en Hardekraal weet dit. Daar gaan die oorbeskermde spoilt brat van Sias Arendse.
Hulle verplaas die vyf week oue krieke na die groot plastiekhouers wat na die roker toe moet gaan. Hulle sit kos in die jonger krieke se hokke. Hulle weeg die mopaniewurms wat verskillende samestellings voer gekry het en monitor die vordering van die twee termietneste wat in verskillende hokke met verskillende kondisies gekonfronteer word. Hulle doen dit in stilte.
Karos loop verby haar tekenskren. “Stewige lyne. Goeie kontoere en kleurgebruik. Goggo sal jou nou moet vat.” Hy vat sy sak. “Later,” sê hy.
“Mooi loop,” sê sy sag, maar skielik is sy nie meer so haastig na Goggo toe nie.
Sy gaan weer na die ry met die besies. Eers die Dwaas-se-goud-besie. Dan Oenopia cinctella. Die swartringliewenheersbesie. Sy plaas haar hand teen die glas. Sy’t eers twee gehad, toe drie. Niks het gebeur nie en sy’t hulle vrygelaat. Sy’t aanhou probeer en na ’n paar maande moes daar een van elke geslag gewees het, want toe het hulle meer geraak. Sy steek haar hand versigtig in en voel of die wol nog nat is.
In die volgende kas is die misterie van hulle versameling. Trox sulcatus. Sy noem dit die karkasbesie. Op haar verjaarsdag in 2061, met berigte van krisis all over alle skrens, was daar die oggend ’n ou plastiekvistenk op die stoep. En binne-in was ’n stuk droë karkas en die Trox sulcatus.
Karos het gesweer hy weet niks daarvan nie en haar pa het byna haar verjaarsdag vergeet. Sy’t geweet dit kon net een mens wees: oom Martin. Maar haar pa het die idee afgeskiet – oom Martin was toe al vier jaar vermis.
Hannah tik-tik teen die glas, maar niks beweeg nie. Die insek is reeds vier jaar oud en sy verbeel haar die swart lyf onder die rooibruin hare is besig om grys te raak. Teen môre sal sy die beenkasteel stuk vir stuk uittel om te kyk of daar ’n insekkarkas heel onder wag. Sy moet hom in die uitstalkas spalk voordat hy verpoeier en stof word.
Hannah weet daar’s ’n crony-wag agter haar, maar sy loop vinniger – die stuk tussen Close Enough en Hardekraal is eerie. Sy vat nie kortpad deur die park nie, want dis ’n Toilog-hotspot.
Voor die Kraalkombuis sit Goggo in die straat op ’n krat en mompel-sing, afgewissel met die klanke van insekte. Hannah ruk haar tekenskren by haar baadjie uit.
“Dis die laastes,” sê sy. Sy swipe sodat hy die tekeninge kan sien. Netjies. Byskrifte en al. Elke fase apart en die hele lewensiklus van elke insek saamgevoeg aan die einde.
“Indrukwekkend,” sê Goggo. “Nou nog die geluide.”
“Wat?”
“Die geluide. Ek kan jou nie as vakleerling vat as jy nie die geluide kan maak nie.” Hy maak die geluid van agterbene teen spikkelvlerke. “Wat is dit?”
“Die treksprinkaan,” sê sy.
“Nou jy,” sê hy.
Hannah staan versteen. “Daar gaan altyd nog iets wees, nè?” sê sy.
Goggo laat sak sy kop. “Nondaba van die Hardekraal Hotel soek jou.”
Hannah hoor nie. Sy’s ’n fool.
Jou. Fool. Jou. Fool, sê haar voete op die grond. Goggo het haar gefool. Haar pa het haar gefool.
Toe sy in die grootpad wil indraai, roep iemand haar. Sy ignoreer dit, maar ’n dogtertjie hol haar in en gryp haar baadjie van agter.
“Daai antie soek jou.” Sy trek aan Hannah totdat sy omdraai.
“Ek kom,” sê sy ongeduldig.
Nondaba wag haar in. Hulle het nog net een keer ontmoet, ook toe sy vir Goggo kom opsoek het.
“Ons moet in die hotel gaan praat,” sê Nondaba. Sy’t vore tussen haar oë, maar geen ander plooie nie. “Die Toilog se spies lê nog leeg en jou pa se cronies lê leër.”
Nondaba vat haar na die kombuis en gooi vir haar suikerbosstroop met water.
“Drink,” sê die vrou toe sy met die glas in haar hand staan. “En sit.”
Hannah drink en sit.
“Als,” sê Nondaba.
Dis soet en bossierig. Hannah sluk nog. ’n Vrou met ’n lang vlegsel, blougroen oë en ’n moesie skuins bo haar mond verskyn in die kombuisdeur.
“Hi, Hannah. Ek is Jo.”
Hannah knik. Sy ken die vrou van sien en sy’t al van haar gehoor: die Hardekraler wat die Meconite-wese oppas.
“So jou ma lewe nog, soos jy seker gefigure het,” sê Nondaba.
Hannah stik.
“Nondaba.” Jo klink geskok. “Ek wou …”
“Jy wou ompaaie loop. Tyd is min.”
“Gefigure het?” Hannah se stem is skril.
“Wel, jy’t nooit gehoor sy’s dood nie,” sê Nondaba.
Hannah stoot haar nek vorentoe en frons vir die vrou.
“Kind, dis die eerste keer in vier jaar wat daardie nederset ’n voertuig reguit na ons geweste stuur,” sê Nondaba. “En hulle moes in Kuilsrivier parkeer en … Punt is: Dis die eerste kans vir kommunikasie wat nie doodsake is nie sedert die Ubunzima sy gat gesien het.”
“En dit moet verduidelik hoekom ek nou eers van haar hoor?”
Jo skuifel tussen Nondaba en die tafel in en kom sit oorkant Hannah.
“Ek ken jou ma,” sê Jo. “En as jy niks van haar gehoor het nie, is dit oor dit onmoontlik was.”
“Hoe ken jy my ma?”
“Van my kampdae af. Die weathergee-kampe op die rand van die Wes-Kaap. Ek het volunteer-programme daar bestuur en jou ma was ’n volunteer.”
“Sy’t nooit iets daaroor gesê nie.”
“Sy was nog student. Nagraads. Het jou pa jou ook nie vertel nie?”
Hannah skud haar kop.
“Snaaks. Kinders hou dan altyd so van hulle ouers se love stories,” sê Jo.
“Was my pa ook ’n volunteer?” vra sy.
“Nee, nie die volunteer-tipe nie.” Jo se oë kry lag.
“Die mense sê hy’t daai vrou wat nie dood is in die park nie se lewe gered.” Hannah hoor haarself. Sy vervies haar. Hoekom sal sy hom verdedig?
Jo lag. “Jy hoor my verkeerd, kind. Almal kan nie volunteer nie, maar jou oom Martin was ook een en jou pa het hom self kom oplaai daai Januarie, hier by ’47 rond, want hy was bang Martin bly te lank en vat nie weer die studies nie. En toe ontmoet jou pa vir Maria. En daai kampe het ’n effek gehad op besoekers, want jy word gekonfronteer met … Ja. Die stof en die desperaatheid wat nader kruip. Die ewige Imbalela. Ek ken jou ma, Hannah. My eie ma is daai kant, en dis ook eerste wat ek weet sy’s nog by die getal.”
“Punt is,” val Nondaba in, “jy kan môre saam met mense wat die Vanaard-seun se lyk huis toe vat ’n lift kry tot by jou ma. Hulle vertrek drieuur môreoggend; jy moet tweeuur by die hotel wees. Dis soos jou ma dit graag wil hê.”
“Waar is my ma?” vra Hannah.
“Dis ’n nederset noord van hier, maar meer kan ons nie sê nie,” antwoord Jo. “Ons weet dis alles skielik en jy’t min tyd om te besluit, maar dis hoe die Hardskip steeds dikteer en –”
“Dalk help die brief,” val Nondaba vir Jo in die rede. Sy stoot ’n brief oor die tafel.
“Ken jý my ma?” vra Hannah vir Nondaba.
“Nee.” Nondaba skud haar kop. “Maar hê nou ’n reguit tong, dan kyk jy by watter onsmaaklike nuuse jy betrek word.”
Hannah gaan sit op die balkon waar haar pa kamtig skelm rook. Sy fokus op die stuk van Tafelberg wat anderkant Meconium se nanopex-mure uitsteek.
Sy blaas haar asem uit, ruk die brief uit en lees vinnig hardop, sodat haar oë haar nie vooruit gaan nie.
“My liefste Hannah. Jy moet baie vrae hê en ek sal almal beantwoord wanneer ons mekaar weer sien. Die belangrikste ding wat ek vir jou wil sê, is dit: Ek het geweet jou pa was die regte persoon om na jou te kyk in die tyd van die Hardskip en al was dit ook hoe moeilik vir my het ek geweet dis die beste vir jou en jou gesondheid om by hom te bly. Dinge is nou anders. Die plek waar ek bly, het uitgebrei. Hier is ’n goeie hospitaal en goeie dokters. Hier is ’n gemeenskap wat na mekaar omsien. Hier is voeding vir gesonde immuunstelsels. Ek weet nie of jy anders droom as vier jaar gelede nie, maar hier is verskeie entomoloë wat onder andere gespesialiseer het in diversiteit, plaagbestuur en byeboerdery. In alle velde word vakleerlinge verwelkom. My wens is dat jy jou by my sal aansluit en die geleentheid saam met die konvooi sal neem. As jy nie kans sien nie, sal ek verstaan en as ek die kans kry, vir jou kom kuier. Hier is dit elke dag soos die dag wat ek en jy op die Urban Owls se plot spandeer het. Ek verlang jou met my hele wese. Met al my liefde. Jou ma, Maria.”
Hannah pers haar lippe teen mekaar en druk haar kop tussen haar bene in.
“The Bee Encyclopedia,” lees Hannah, maar die boek is toe voor Karos. Hy sit by hul studeerhoek met sy oë op die vyf bye in die uitstalkas.
“Hoe was die maggot factory?” vra sy.
“Ek haat maggots. Veral in hul massas. Wat sê Goggo?”
“Goggo sê ek moet insekgeluide kan namaak voor hy my as student vat.” Sy lig haar wenkbroue en stoot haar wange uit.
“Ho, daai oom is moeilik.”
Sy skud haar kop. “Hy’s onmoontlik. Hy gaan my nooit vat nie.” Sy sug.
“Ek’s jammer, Hannah.” Karos draai na haar.
“Lees.” Haar stem is senuweeagtig. Sy gooi haar ma se brief op sy skoot.
Toe hy klaar is, lig hy dit op. “Is jy seker dis jou … regte ma? Is dit nie ’n lokval of iets nie?”
“Nondaba van die Hardekraal Hotel het dit vir my gegee.”
“O. Hulle sê sy’t twee ruggrate,” sê Karos.
“En net my ma sou kon weet van die dag by die Urban Owls. Die konvooi is die man wat dood is se lyk wat teruggevat word. Hy kom van waar my ma bly.”
“En waar is dit?”
“Noorde toe.”
Karos skud sy kop.
“Het jy daai laaste stuk mooi gelees? Entomoloë! Byeboere! Kom saam!” Sy hoor die smeek in haar stem.
Daar is skrik in sy oë. “Jy kan mos nie net sommer so … Hannah, ons kan mos nie net alles wat ons …” Hy beduie na die kaste om hulle.
“Karos, wat ons ook al hier doen, sal ons altyd doen onder die vaandel van Sias Arendse se empire. As jy ooit ’n swerm bye kan opspoor, sal jy dit bloot vir my pa kan bestuur, en dit is as hy dit uit Meconium se kloue uit kan scheme.”
“Hoe kan jy net so vinnig –” begin Karos.
Hannah gaan buk by sy stoel. Sy sit haar hand op sy knie en sluk hard. “Ons het ver gekom van die laerskool se Gogga Klub af.”
Hy glimlag. “Ons het.” Hy vryf sy oë. “Hoe weet jy daar sal plek wees vir my?”
Sy kyk af. “Jy kan op my skoot sit,” sê sy vinnig.
Hy lag en probeer haar kort kuif deurmekaar krap, maar sy hand lyk onseker in die lug en dan klap hy haar kamma teen die skouer. “Jý kan op mý skoot sit.”
* * *
Sias se gesig vertrek. Hy frommel die nota op. Hy gil deur sy neusgate. Hy vat die naaste glaskas en moer dit op die grond. Die glas spat; ’n enkele mot vlieg, die res lê gelem onder splinters. Hy oorweeg dit om dadelik die wag te gaan opdonner wat die vorige nag aan diens was.
Hy gaan sit op die grond en wag vir die eerste brander van wanhoop om terug te trek sodat hy weer nugterder kan dink. Die nota prop hy in sy broeksak. Dit sê te min. Dis te vaag. ’n Konvooi wat na haar ma toe gaan. Karos wat haar sal beskerm. Hulle is vyftien jaar oud en Karos het tussen ’n lot helers grootgeraak.
Hy soek vir leidrade in die vorige aand se gesprek. Dit was die eerste keer na hulle uitval wat sy weer huis en kombuis toe gekom het. Sias het kos gemaak. Hannah het uitgevra oor die skermutseling vroeër die week en die man wat dood is en die vrou wie se lewe Sias help red het. Sy’t gesê sy’s trots op hom. Sy’t die skeerder gaan haal en na ete sy hare geknip. Sy’t hom op die litteken in sy nek nag gesoen en gesê sy’s lief vir hom. Hoe kon hy nie agterdogtig gewees het nie!
’n Klop. Ghong se gesig in die deur.
“Dick Jones is at the empire building to see you.” Ghong klink onseker. Hy moes die kabaal gehoor het en eers gewag het.
“Nie nou nie,” antwoord Sias. “And it’s not the fucking empire building.”
“Wanneer dan? He says it’s difficult … Hy’t ’n lift gekry saam met ’n MecSec en hy moet vir Jo in Hardekraal gaan sien.”
“Fine. Gee my ’n kwartier. Laat hom in my kantoor wag.”
“Dick Jones.”
Die man staan met ’n foto van Sias en Hannah in sy hand. Sias kyk hom op en af. Weg is die MecSpecs en die weathergear. Hy’t opgedress vir Close Enough. Tot ’n stofmasker om sy nek en ’n sweisbril bo-op sy kop.
“Nice van jou om te probeer inblend.”
Dick Jones grinnik.
“Mooi kind,” sê hy en wys na die foto. Sias vat die raam uit sy hand en sit dit op die lessenaar neer.
“Moeilikheid?” vra Dick.
Sias kyk weg en stap na die venster.
“Wat doen ek nou weer vir jou? Die Ford Capri in Wellington?”
“Ja.”
“Ons ruiltransaksie het wel aanpassing nodig.”
“Ja?” Dick klink agterdogtig.
“Relax. My behoeftes het net verander.”
“Uh.”
“Ek gaan haal jou Ford Capri; jy kry vir Ghong as LateEntry in Meconium in.”
Dick frons. “Dis basically onmoontlik op hierdie stadium.”
“Dis nie onmoontlik nie, net moeilik. Maar die man het scarce skills en julle het hom nodig vir die AlchemyNow-projek.”
Dick frons dieper. Die plooie skiet byna tot by die receding hairline wat afgeskeer is, maar begin spikkel op sy voorkop. “Hoekom nou?” vra hy.
“My reputasie as scavenger is aan die versprei. Ek dink die tye vra vir ’n betroubare karwyder en smous en my gat jeuk om die nuwe nedersets te verken. En Ghong kort beskerming. Hy sal te nervous wees as navigator en hy sal te bang wees om lang tye alleen in Close Enough te bly.”
“Is dit nie jou manier om ’n spy in Meconium se binnekant te kry nie?”
Sias probeer glimlag: “Moet net nie dat hy die nanopex-formule sien nie.”
Dick bly ’n oomblik stil. “Ek het gehoor jou dogter is weg, dalk –”
“Sien, hy’s nie ’n spy nie; hy’s ’n blabber.” Sias se stem span styf.
“Dalk kan ons help … Ons het nog heelwat spot vans wat die omgewing fynkam.”
Sias skud sy kop. “Julle ouens is laser happy.”
Dick knik. Hy sit ’n koevert op die lessenaar neer. “Hier is die adres in Wellington.”
“Wat weet jy van die nedersets noorde toe?” vra Sias. Sy kop werk oortyd.
“Niks. Ons het die afgelope tyd probeer om te gaan scout, maar ons ooreenkoms met die Koeberg Guardians beperk ons.”
Sias trommel sy hande op die houtblad en knik. Sy oog begin spring en hy voel na die twak in sy boonste linkerkantse sak. Hy sluit sy vuis daarom en loop venster toe. Tabakreën.
“Ek weet van ouens wat sou vuisslaan vir daai takkies,” sê Dick.
“Was my laaste Maple. Nooit ’n goeie tyd om rooklus in die oë te kyk nie.”



Saad 3
Vrydag, 4 Julie 2081
Amper briek skerp.
“Foknaar,” swets Mevrou Jafta en piets die vrou wat voor haar verbydruk.
Die ingang waar Amper en Georgie gister verby is Close Enough toe, is vandag gesluit. Bollings mense van Hardekraal en Close Enough word een stroom op pad na Ingang 1, die Tafelberg se kant van Meconium.
“Bly by my,” skree ’n man vir vier kinders wat met ’n tou aan mekaar en dan aan hom vasgemaak is. “Of een van julle dra die rotte.” In sy een hand het hy vier dooie rotte aan hulle sterte beet, ’n ou stuk lap daarom vasgemaak.
“Jy weet hulle moet léwe, Jabu,” sê die ou langs hom.
“Probeer jý vier kinders én vier rotte lewendig by Opedag kry,” sê die man.
“Gister sou mens sweer Hardekraal ken nie van fauna nie,” sê Mevrou Jafta. “Nou is dit ’n gepiep uit elke vyfde hempsak.”
Amper antwoord nie. ’n Onrus maak dat sy alles ruik: Mevrou Jafta se kopvel, die vrou voor hulle se onderarms, haar eie voete in die swart tekkies.
By Ingang 1 word die massa in drie rye forseer. Hulle staan agter ’n pa en seun in afwit klere. Die seun is besig met iets wat teen sy bors beweeg en fyn geluide maak.
“Dalk wil ek hom eerder hou,” sê hy.
“Nee,” sê sy pa. “Ek het jou van die begin af gesê. Ons het nie die BioG’s daarvoor nie.”
Die man beduie later see se kant toe. “En dáár was ’n dam op stelte …” In ’n slingersak op die seun se bors slaap ’n kat, sien Amper.
“Ekskuus tog,” vra Amper. “Hoekom het so baie mense hulle troeteldiere gebring?”
Die man grinnik. “Dis ’n woord wat moer toe is,” sê hy. “ ‘Troeteldiere’. Nee, dis vir toegang.”
“Dis dan ’n Opedag,” sê Mevrou Jafta, dadelik op die aanval.
“Dit is. Maar vir die middelste deel van No One’s Ark moet jy kos bring vir die karnivore.”
Die advertensie in BioG:H, dit het gepraat van moving meat.
“Wat is in die middelste deel?” vra Amper.
“Alles wat kinders wil sien. Die leeus –”
“Die olifant!” roep die seuntjie.
Amper begin naar voel. Die son bak deur haar sonkappie. Voëlblerts. Oorwas. Sout. Sy hurk en sit haar kop tussen haar bene.
Agter haar kom die reuk van rookgoed sonder geluid nader. Sy kyk onderdeur haar elmboog. ’n Pyp hang slap uit ’n mond. Kwyl loop ongestoord. Die skeeftreksiekte het niks aan die man se oë gedoen nie. Woede.
“Waar’s jou fokken shades?” vra die vrou wat in die ry staan.
“Enige tekens?” vra die man sonder om te antwoord.
“Ja, die dief het elke paar meter ’n veertjie laat val,” sê die vrou droog.
Die man vat haar boarm vas. Tande wat kners. ’n Blaas wat lek. Vrees.
“Ons beter daai duif kry. Dead or alive. As ek my kontrak met die Hardekralers kwyt is, raak jy weer ’n salarissuiger.”
Toe die man wegloop, kom ’n seun aan die ander kant van die ry aangedraf.
“Ma, blou baadjie, blonde baard, twintig meter terug.”
“Nie ’n kompanjie-duif nie?”
“Huh-uh. Dis Gchat. Ek ken daai wit merkie op sy snawel. En hy’t ’n merker om sy poot. Man sê hy’t hom by die mark gekoop.”
“By moesiegesig?”
“So sê hy.”
“Loop sê jou pa.”
“En Ma?”
“Onderhandel.”
“Turn the pockets out,” sê ’n MecSec by die hek en wys na haar dungareesakke. Dis net die botteltjie water in die sak op haar heup, en hy laat hulle deur.
“Animal Intake to the left,” skree ’n ander MecSec wat aan die einde van die deurloop tussen twee geboue staan. ’n Ry by ’n toonbank. Die seun met die kat heel agter – hy versmoor die ding soos hy klou. Amper draai die rolstoel weg.
“Ma-a-ax!” roep ’n wag vanuit ’n uitkykpunt bo Ingang 1. “Maximum reached!” Die hekke word toegemaak.
“Wag,” sê Mevrou Jafta. “Loop só om.”
Al met die piepende ry langs. Agter die toonbank sit ’n meisie ’n rot in ’n mandjie, ’n MecSec gee vir die kind ’n tjap. Anderkant ’n drie meter hoë versperring steek stukke van Meconium uit. Elke paar meter staan daar ’n MecSec met ’n laserstok – bevele kom deur die horlosiegoed om hulle polse.
“Nanopex,” sê Mevrou Jafta en wys na die versperring. “Dis waarmee Meconium voor die Hardskip geld gemaak het en dis hoekom hulle nou nog soveel mag het.”
Amper stoot haar al met die tydelike muur langs.
“Jy wen ’n Div-pop!” roep ’n man agter ’n toonbank.
“Jippie!” skree die kind in die ry voor hom.
“Kan hy weer probeer?” vra ’n vrou.
“Nee, net een kans,” sê die bemanner. Win Div, your toypal, or three immunisations for the next gastro season, sê die skren teen die muur.
Amper loop vinniger. Sy’t gedog sy’t die gastro season met sy lotery en immuniserings in Kiefmor gelos.
Voor die groot sentrum gaan staan Amper stil. No One’s Ark. Daaronder op die skren volg die motto: Diversity belongs to all.
“Watse stront,” brom Mevrou Jafta. “Dis net twee dae van die jaar die buitelikes s’n. Of ‘phayas’, soos hulle ons noem.”
“Wat beteken dit?” vra Amper.
“ ‘Phaya’ is isiXhosa vir ‘daar anderkant’.”
Amper dink aan Wakinyan. Die diversiteit wat aan almal behoort. En sy is ’n anderkanter, ’n gatlander. Sy skud haar kop en laat sak die duikbril voordat hulle by die gebou instap.
Animals Always, flits dit op ’n groot skren. Opgestopte diere staan in die voorportaal. Die olifant en renoster troon bo die mense uit en drie ander word deur kinders toegestaan. Die plafon is hoog en laat die plek groot voel; die mure wat van buite gewoon wit gelyk het, is vensters wat baie lig deurlaat.
“Gaan regs,” sê Mevrou Jafta, maar die meeste mense beur links – Amper maak of sy nie gehoor het nie en sukkel met die stoel deur die stroom.
Die ingang na die ovaal kern is drie meter breed en drie MecSecs staan breëbeen om die mense sonder tjaps te keer.
Petting Zoo
Big Carnivores
Primates
Elephants
Cloned Rhino
Human Genome Project
Vullis onder ’n kaalvoet man se toonnaels. Etter onder ’n vuil moeselienverband – die meisie se oë is geel en Amper ruik dít ook. Bloed. Voer hulle die karnivore met die oggend se toegangsfooi?
“Ons kan sountoe,” sê Mevrou Jafta en wys na die borde waarop Birds en Not too big, not too small staan.
Amper stoot. Die ou vrou praat nog harder toe sy die name lees en wys na elke dier en vra “Het jy geweet …?” met iets by, maar Amper sê net elke keer nee sonder om te hoor wat sy vra.
“Aardwolf. Proteles cristata.” Mevrou Jafta se stem wieg. ’n Snik vibreer tot in die rolstoel se handvatsels. Amper skrik. Sy wil verder stoot, maar Mevrou Jafta steek ’n benerige hand na agter en gryp twee van Amper se vingers vas. “Het jy geweet,” vra sy, “dat my broertjie ’n aardwolfwelpie hans grootgemaak het?”
“Nee,” sê Amper.
“Niemand kon dit glo nie.” Sy los Amper se vingers.
Amper wil iets sê, maar Mevrou Jafta lees die volgende dier se naamplaatjie en Amper stoot haar verder.
“Taxidermy. Seed bank,” lees Mevrou Jafta op ’n bord wat Amper nie raakgesien het nie.
Dis aan die agterkant van ’n trap. Die akwarium se pyl wys boontoe; die taxidermy en seed bank na onder.
“Ondergronds. Voorspelbaar,” sê die ou vrou. “Kom ons loop.”
Die oggendson skuif op middag toe wanneer Amper en Mevrou Jafta by die Hardekraal Hotel aankom. Amper gaan af kelder toe. Noag blaf. Sy gaan op haar knieë, maar hou hom ’n armlengte weg.
“Ons sal ’n plan moet maak,” sê sy vir hom. “Ons sal ’n plan maak. Ek gaan nóú ’n plan maak.”
Met Noag se leiband aan haar belt vasgemaak loop hulle in die rigting van Georgie se blyplek. Waar die Hardekralers se permaplots begin, kom Nondaba met ’n sak vol groengoed aangestap.
“Mooi dag,” sê sy.
Amper knik.
“Hoe was Opedag?”
Amper knik net. “Weet jy waar Georgie-hulle se karavaan is?” Sy kan nie onthou in watter steeg om op te draai nie.
“Steeg twee,” sê Nondaba en wys waar Amper moet in.
Georgie en sy ma sit voor die karavaan. Hulle lyk gekief.
“Hey! What can I do you for?” Georgie klink ingenome met homself. Geen teken dat hy onthou dat sy gister nie lekker was vir hom nie.
“’Skies dat ek … bietserig was.”
Georgie lyk nog meer ingenome met homself.
“Ek het rotte of muise of iets nodig. Om môre by No One’s Ark se middelste deel in te kom.”
Hy lag. “Hoekom dink jy kon daai moesiesmous almal gister ontskyt?” vra hy. “Want pappas, mammas en young laffers het die afgelope maand al die rotte en muise in Hardekraal, Close Enough en seker nog vyf kilometer reg rondom gevang. Sý merch het van die nedersets af gekom.”
“Sal jy my help? Jy moet my help. Ek sal betaal.” Wat is sy bereid om te betaal? Sy’t die afgelope twee dae vyftig BioG’s gemaak en sy’t Nondaba nog nie vir haar etes betaal nie.
Hy skud sy kop. Sy ma skud haar kop.
“Dis hopeless, meisie.” Hy lig sy skouers. “Maar kom ons kyk. Ek en my gabbas kry dalk iets reg. As jou merch reg is.”
“Ja. Asseblief.”
“Is sy mooi?” hoor Amper Georgie se ma vra toe hulle omdraai om te loop.
“Sy’s ’n takhaar, Ma. Sy’s mooi maar nie gordjis soos die Viking in …”
“Kom, Noag.” Sy trek aan die hond om vinniger te loop.
Amper sit op die grond voor die Hardekraal Hotel en maak ’n lysie in die sand. Die oorhang van die dak maak skadu tot by haar bobene. ’n Kramp trek haar plat. Sy oorweeg dit om te hol, maar die vorige kere was valse seine. Verdomde senuwees. Uitgelewer. Aan die oop hand van ’n Georgie wie se gekiefdheid en gladheid haar ewe min gerusstel.
Sy vee uit. Die lysie is te kort, veral na sy vir Noag moes loskoop. Etters kort. ’n Sybloes, drie paar oorbelle, ’n stuk of ses koperringe, gom en penne. Wat haar waar bring? Driehonderd-en-vyftig BioG’s as sy die saad uitlos? Haar aalwynsaad van verlede seisoen – laaste uitkoms. Die eenskootblikkie – laaste, laaste uitkoms.
Noag kyk op en blaf. ’n Mummieman kom ’n ent verder aan. Skuins om sy lyf is ’n leerband met patrone van moere en boute, spykers, borsspelde en ander blinkgoed.
“Hallo, Meneer,” groet Amper.
“Kunjani,” sê hy. Tussen die lappe steek net sy mond en oë uit.
“Kunjani,” sê Amper. “Stel Meneer belang?” vra sy toe hy al ’n paar treë verder is.
Hy draai sy kop terug.
“In nog goed. Vir die … belt-ding.” Sy wys na die ding om sy lyf.
Hy ignoreer haar. Dis oor hy ouer is en sy veronderstel is om met hom isiXhosa te praat.
“I cannot speak isiXhosa. I’m a phaya-person-thing.” Sy trek Noag regop en begin die man volg.
Hy lag en gaan staan.
“AndingumXhosa. I’m not English. Ek is nie Afrikaans nie. I refuse to speak a person’s mother tongue, and I don’t want you to speak mine. Hardekraler decency makes everyone softheaded and obedient and that suits Meconium just fine, but it’s useless to the cause.”
’n Maagkramp trek haar af. Close Enough. Die reuk. Die ghaapbos. Dis terug in haar neus.
“Are you interested?” Sy wys weer na sy belt.
“These come to me, girl,” sê hy.
“Where can I get stuff like the ones on your belt thing? Nails and stuff.”
“I told you. They come to me.” Die stem is hard en finaal.
“I don’t believe you. Nothing just …” Sy sluk twee keer. Sy haal diep asem. Sy ruik verbrande vel en vlak pyn. ’n Mengsel van balsemkopivasap en etter. “But I have something better … better than balsemkopiva, that will come to you, out of thankfulness, if you can tell me where I can find some nails.”
Hy gaan staan. “Yes?”
Amper beweeg skaars haar lippe.
“An aloe seed. Nine months old. No guarantee, good chance.”
“Bring the seed and I’ll tell you,” sê die man.
“Where?” vra Amper.
“You’re with Georgie, right? Tell him to bring you to Noemdoe.”
“I don’t want Georgie –” begin Amper.
“Don’t do this on your own, girl.” Hy draai in ’n steeg af, maar hou aan praat. “You might be safe in Hardekraal for the most part, but you can spit further than your safety on the outside. People know Georgie. They like …” Sy stem verdwyn.
Die reuk van kokende olie. En daar’s ’n ry kinders om die draai na Georgie-hulle se erf.
“Kyk, sy kan nie wegbly nie,” sê Georgie. Sy mond is vol popbabala. Sy hand ook. Amper se maag grom.
“Ons het special permission om in honour van Celebrate 20 ’n bietjie die kinders te entertain. Die res van die jaar kry jy stoffasie vir so ’n groot gekokery op jou eie erf.”
Amper knik.
“Kom dié kant toe,” sê Georgie en wys met sy kop dat hulle om die tyre-muur moet loop. “Daar’s meer priwasie.” Hy lig sy wenkbrou. “Julle gabbas. Nie meer lank nie,” sê hy vir die ry.
“Hoesit?” vra hy dan vir Amper. “Ek kom nog by jou rekwest. I told you mos, die kanse is heksskraal, maar ons doen ons bit, ons doen ons bit.”
“Weet jy waar ek spykers en goed kan kry? Verkieslik …” Sy laat haar kop sak en praat sagter. “Verkieslik skollie.” Haar ouma se as warrel weer vandag.
Georgie lag. “Ek like hoe jy operyt en ek wil jou nie afpis nie” – hy maak ’n oop vuis met sy hand en blaas daardeur asof dit ’n fluitjie is, sy oë kamtig bang – “maar ek weet klaar van jou deal met Noemdoe. Ek undercut nie my gabbas nie.”
Amper byt hard op haar kaak om niks te sê nie. Dit was nie ’n deal nie! Van onnodig praat sit sy met middelman op middelman.
“Dis hoekom ek hier is. Sodat jy my na hom toe kan vat.”
“Gee my vyf.” Georgie sit met swaaiende arms om. “Net dié kastmers uitsort.”
Amper sweer Georgie loop aspris ompaaie en kronkeldraaie met haar om by Noemdoe uit te kom. Dit werk. Sy weet nie waar hulle in Hardekraal se steegdoolhof is nie. Hempstof wat geweef word. Houtskool op papier. Hare wat geknip word. In ’n ooptetjie is ’n barber shop.
“Moenie die hare laat waai nie, Georgie!” roep die knipper met ’n skril stem. Georgie het gemik om oor die plastiekmuur te klim. Hy lag onderlangs.
“Jy’s ’n aspris bliksem,” sê Amper.
Die barber werk in ’n blou plastiekarena wat met stukke binneband gelas is. Die hare waai net in die sirkel rond en ’n kleuter vee dit op en gooi dit in ’n goiingsak.
“Dis ’n ou swembad. Barber het ons al laat swem ná ’n vloedreën.” Georgie trek haar aan haar arm weg.
“Wat maak hy met die hare?” vra sy.
“Kussings. Allerhande goed. Jy kan lekker ka-ching kry vir jou hare.”
“Nee. Nee.” Die drade na haar ouma.
“Hier’s ons.” Hy wys waar hulle moet indraai.
Noemdoe sit op sy hurke in die deur en wieg en prewel.
“Haal die goods uit,” sê Georgie vir haar.
Sy maak die koevert oop en hou dit uit. Noemdoe se oë gaan oop. Hy buk oor en vat dit. Sy oë trek skrefies soos hy die koevert beweeg om die swart spikkel te sien.
“For one seed – four nails.” Hy haal dit uit ’n sakkie op sy belt en sit dit in haar hand. Twee is erg geroes, een is swaar, een is lig en in ’n goeie kondisie. Sy knik.
“Thank you,” sê sy. “But this is not a fair swop. For that seed, I want a lot of nails.”
Noemdoe lig sy skouers en kyk na Georgie. “I thought of her safety,” sê hy.
“You can only do your best, Noemdoe,” sê Georgie.
Amper snork. Noemdoe lag. Saad wat ratel in sy keel. Die reuk van kieftee en pyn kom deur haar brilfilters.
“Voortrekker Road. A lot of metal scrap, but the closest workshops have been cleaned out. Except for one place.”
“Then Georgie must take me,” sê Amper. “That seed is worth a lot.”
“I know,” sê Noemdoe, “but you obviously don’t know buyers.”
“Obwis,” sê Georgie.
Noemdoe kyk stip na Georgie. Georgie knik. “I know,” sug hy. “I owe you.”
“The nail place and a place where I can get plastic bottles,” voeg Amper by.
“BringItBackPiles. Jy push dit. Wanneer moet ek moving meat organaais as ons moer en gone toe trip? Kyk waar sit die son.”
“There’s enough time.” Noemdoe se stem praat klaar.
“You shake with each other and with me. If I don’t get my goods, I want my seed back. I don’t just know Georgie,” sê Amper.
Noemdoe se hand lyk soos ’n leerhandskoen.
“Left in Voortrekker. Past the BringItBackPiles. Past the Milky Ways. Past the first car charge station on your right. First double storey.”
“Kom,” sê Georgie. “Daar beter genoeg water vir my ook wees. Die hond loop los jy by die hotel.”
Amper kyk skuldig na Noag wat onder Noemdoe se hand staan.
“Kom, Noag,” sê sy en trek hom om vir Georgie in te haal.
Georgie loop voor deur die permaplots. Wanneer hulle agter ’n noemnoemheining is, begin hy buk en pluk. Aan die een kant groei porslein. Hy wissel dit met noemnoems af.
“Mag ons hier deur?” vra sy.
“Nee, maar dis veiliger as Voortrekker, so verslap. Voortrekker is die way in en die way out die skierland. Behalwe as jy kuslangs neuk, en dan soek jy ’n holnaai. Voortrekker is die weg van die voorfuckers, if you get my drift. The devil you know much?”
Amper reageer nie.
“Nie regtig so gedink nie.” Georgie lag.
Sy voel na haar fluitjie onder die dwars strap van haar bra en na die dart wat sy in die onderste dread in haar vasgemaakte boskaas ingesteek het.
“Nou raak ons onsiglik,” sê hy. “Haal jou kappie en bril af.”
Amper frons.
“Jy kan nottifok die trouble van die kante sien kom. En trouble sal daar wees. Hou jou rug na die gluur.”
Dis soos ’n trip na die NoGoZone, sê sy vir haarself. Behalwe dat Bones en Konkok ver is.
In ’n tyre-muur trek Georgie die drie onderste tyres uit ’n stapel. ’n Plank wat soos ’n brug bo dié drie ingestoot is, keer dat die res van die stapel tuimel.
“Ek sal rond-scout,” sê Georgie. Hy kruip op sy elmboë deur. “Kom.”
Hy wys hulle moet oor die pad. Punte teer steek in die lug op. Gate is met klippe en sand toegepak. ’n MecSec kom op ’n tweewielding aan. Amper wil hol. Georgie gryp haar arm.
“Stadig,” fluister hy.
Die man staan regop en hou aan ’n stuurstok vas wat tot net bo sy middel kom.
“Sambokke sal ons nie pla nie.” Hy wys hulle moet by ’n systraat afgaan. “Hulle sal ons ook nie help nie, maar solank jy slap is, los hulle mens hier uit. Hy’s waarskynlik uit op ’n smokkeljob.”
Hulle klim onderdeur ’n draad en hou ’n paar groot geboue tussen hulle en Voortrekker. Amper stop en kyk na ’n muurprent: dinosourusse en robotte met pyl en boog en ’n skip wat in die verte op ’n vlak staan.
“Graffiti dié kant van Voortrekker is pre-Hardskip. Baie nostalgic. Out of touch, yet in touch.”
“Jis, jy kan nonsies praat.”
“Wa-at? Die Meconites en klein Chinas sal hulle beskyt vir ’n pre-Hardskip kunstoer.” Vir ’n paar meter swaai sy bene ekstra bak uit.
“Jy’s ’n moeilike kastmer,” sê hy. “Hier hou die back road op. Ekstra onsiglik.”
Net nadat Georgie gewys het hulle kan Voortrekker in, hoor hulle ’n gebrom. Georgie luister en wys hulle moet aan die ander kant van die systraat teen die gebou gaan staan. Hy maak hom dun. Amper doen dieselfde. Die geluid kom stadig nader. Rigting berg. Dis ’n motorfiets met ’n karretjie langsaan vas. Op die swart van die fiets is “VF” geverf. Georgie se bors styg geleidelik. Sy hande is vuiste.
Die bestuurdervrou sing. “And so it goes, the hardship flows, like a rivercano, like a hurriflood. When it comes your way, you better squat. And so it goes …”
Die woorde raak onduidelik. ’n Man sit en rook langsaan die vrou. Kief. En parfuum. Amper ruik rose en bloed. Nie een van die twee het ’n kopbedekking aangehad nie.
“Wie’s dit?”
“Die Voorfokkers. Gang based in Voortrekker en surrounds.” Georgie is bleek. “Ons beter gou maak. Jy hou aan dié kant dop.” Hy wys na die regterkant, die kant van sy uit oog.
Georgie draf. Sy bolyf is effens vooroor gebuk en sy hande pomp: vuis, vingers uit, vuis, vingers uit. Duskant ’n brug oor ’n turksvystroom wys Georgie hulle moet briek. Hy loer onder die brug in, hardloop oorkant die pad en kyk weer af. Amper kan nie dink hoe iemand tussen die dorings kan skuil nie.
“Hol,” sê hy geluidloos en trek weg met arms wat die lug bo sy kop gaan haal.
Amper volg. Dis moeilik om by te bly. Sy slap houding en game-spelery en wheelings-dealings en een oog het haar die verkeerde idee gegee. Tweehonderd meter verder kap hy links in ’n systraat in. Wanneer sy indraai, kom hy regop.
“Hierdie volgende stuk is relatiewelik safe. Dis die Milky Ways na regs. Hardekraal se kapitaal.”
Georgie stap weer. Hy hou teen die geboue en waar daar ’n systraat is, kyk hy eers stip, maar hy moet sy kop ver draai vir die linkeroog om te kan sien. In die middel van die pad is ’n lang eiland van ronde klippe wat opdop en in die skeure staan die klipgroeiers dun. Die stofseisoen was lank en dodelik. Sy trek diep aan die lug. Roosbloed. Amper stap by ’n systraat in en trek Georgie saam.
“Wat de hel?” grom hy deur sy tande.
Amper wys na haar oor en maak of sy luister. Georgie moenie weet van haar longe of haar neus nie. Soms draal ’n reuk in haar neus en gooi haar innestink deurmekaar. Sy haal drie maal deur haar mond asem en ruik dan weer. Twee asems deur haar neus. Niks parfuumerigs. Mis. Diermis. Georgie se verstopte vel. Sy asem ruik na tienersweet.
“Hoe kan daai Voorfokkers sonder kopbedekkings?” vra Amper.
Georgie hou haar dop. “Dis hoekom jy gestop het?”
“Ek het gedog ek het iets gehoor.”
Weet hy sy lieg?
“Slap, man. Tot anderkant die Milky Ways is ons okayerig.”
Hy loop. Hy kyk vorentoe, maar praat agtertoe met sy lippe.
“Hulle het die tech. Close Enough contacts. Spuit jou in: boom – sun protection, dust protection. Dit hou ses weke.”
“Hoekom het almal dit nie?”
“Heavy teen Hardekraal ethics. On account of die bestanddele.”
“En Close Enough-mense en Meconites?”
“Divided.”
Die reuk van diermis raak sterker.
“Wat is die Milky Ways?” vra Amper.
“Jy’s vol vrae,” sê Georgie.
“Is daar melkkoeie?”
Georgie se kop swaai na agter. Amper kry binnelag. Laat hy dink sy’t ook die derde oog. ’n Diep neus kan net so handig wees.
Sy vra nie verder nie. Op ’n gebou aan die ander kant van die pad is ’n vlermuis en ’n uil wat baklei met houtskool op kalk geteken. Georgie wys met sy hand daarna.
“Die kunstenaar wat ‘Die Laaste Maal’ geskilder het. Dis sy seun.”
Sy wil antwoord dat hy vrygewig is met nuttelose inligting, maar sy hou haar in.
“Dis die charge station.”
RechargeCity, staan dit vaag op ’n muur. Amper blaas haar asem uit. Dis ’n intense plek. Sy kry nie geruik nie. Die plek is gestroop. Goed is uit die grond gegrawe, los stukke plastiek en geroeste metaal lê rondgestrooi. In ’n metallic-groen-en-roesbruin kar sonder vensters sit ’n geraamte met ’n helmet sonder glas en ’n pyp in sy mond.
“Nog ’n kunswerk,” wys Georgie. “Post-Hardskip. Obwis. Dark-youth movement.”
Hy spring ’n ent weg. “Fokker!”
Iets skarrel weg onder die kar.
“Skerpioen-nes. Ek moes geweet het. My derde oog het wasig getrek toe ons nader kom. Ons moet move.”
Die tweeverdieping is ’n blok verder. Georgie wys hulle moet agterom loop. Hy hurk agter ’n stapel gekraakte sonpanele. ’n Paar minute lank hou hy die vensters dop.
“Ek gaan saam met jou in, ons scout en ek kom uit. Jy kry vyf minute binne. Dan move ons weer.”
Een kyk en Amper weet dat hulle niks op die onderste vloer gaan kry nie. As dit hier is, sal dit ure vat. Meubels, pype, klippe, karparte, stof, ou elektroniese goed, winkelpoppe. Teen die muur verste van die trap hang robotte teen die muur. Dié met arms en bene is oopgespalk. ’n Hele hoop gebreekte skrens. Sy begin klouter.
“Dis beter as ek buite wag,” sê Georgie, en toe sy omkyk, is hy weg.
Haar vel kriewel. Haar neus trek toe. Etter. Sy hoor iets op die tweede vloer. Vries. Dis nie voetstappe nie. Die trap is anderkant ’n kar se voorstuk en ’n stapel tydskrifte so breed soos Amper en ’n voet hoër as die turkoois metaal van die kar. Sy haal diep asem.
“Die plant-van-geraamtes se wortels loop na nog twee name: kougoed en kanna. Kanna maak nie maer nie; dit maak dat die honger en dors en teësit nie in jou brein kom vasval nie,” mompel sy.
Haar ledemate kry weer ritme.
“Jy kan beur teen die laaste verset van vlees en dunderm. En wanneer jou geraamte oor die verlate vlaktes rammel, dan maal jou verstandtande steeds die kanna en jy dink” – sy vat die eerste trappe stadig – “julle se volvleislywe dink mos hulle is wie. Dat ’n skelet ook die vreugde van lugspieëlings op die horistof kan smaak – wat maak jy daarvan, instink-om-te-leef-in-’n-volvleislyf?”
Die laaste trappe hol sy op. Afstormend.
Die middagson kom deur ’n gebreekte venster en ’n oomblik lank dink Amper haar oë speel parte op haar, dat haar eie beweging dit laat lyk of die figuur beweeg. Sy’s so hoog soos Amper se tieties, haar kop is ’n massiewe Kewpie-popkop – baie groter as die een wat in die winkel was – en die lyf is ’n silwer bal wat van die kop tot by die grond met knoppe en liggies versier is. Die robot beweeg nie nader of verder weg nie, maar loop sywaarts op onsigbare wiele.
“Moenie skrik nie, mens,” sê die robot. “Ek het nie arms nie. Ek het nie wapens nie. Ek cheer vir die wenspan” – al die liggies flikker – “en ek skop teen die einde se stuiptrekkings.”
Die lug is swaar en reukloos.
Amper se tong steek vas. “Wat is jou naam?” vra sy na ’n rukkie.
“Q2P2. Ek cheer vir die wenspan en ek skop teen die einde se stuiptrekkings.”
Amper dwing haar longe om asem na haar maag te stuur. Die robot het haar onkant gevang. Sy moet fyner ruik vir fossiele. Onder reukloosheid is daar dikwels leidrade. Verbrande vel. Mafurabotter? Pitte wat tjommel – ’n donker lag.
“Het Noemdoe jou gemaak?” vra Amper.
Die robot skud haar kop. “Noemdoe het my gered van hande wat te veel leer doen het, voete wat nie meer wou loop nie.”
Amper voel hoe die sekondes in haar vingertoppe verbytik.
“Ek is Amper, Q2P2. My toergids wag hier buite. Ek het spykers en skerpgoed by Noemdoe gekoop wat ek hier moet kom haal.”
“Aa, jy’s hier vir die gereedskapkluis.” Die robot beweeg na die ingang van ’n kamer binne-in die kamer wat van tralies gebou en met pallets uitgevoer is. Langs die deur staan ’n bar-stoel met ’n outydse tikmasjien wat met drade aan die slot van die deur verbind is.
“Is daar ’n kode of iets?” vra Amper.
“Daar’s ’n raaisel.”
“Q2P2, as ek langer as vyf minute vat, loop my toergids en ek is in my maai.”
“Wat is liefde?”
“Wat?”
“Die raaisel is: Wat is liefde?”
“Etter.”
“Nee.”
Amper begin letters op die tikmasjien druk. Niks gebeur nie. “Asseblief, Q2P2, dalk kan jy net vir my die antwoord gee? Ek het regtig min tyd.”
“Wat is liefde?”
Amper druk nog letters en tekens. Sy tik l-i-e-f-d-e. “Helsem.” Sy draai na die robot. “Asseblief, Q2P2. Wat is liefde?”
“Liefde is aanhou beweeg en geraas maak,” prewel die robot.
“Is dit wat ek moet …?” Amper wys na die tikmasjien.
“Aanhou beweeg en geraas maak.”
Amper tik: liefde is aanhou beweeg en geraas maak. Die
slot klik oop. Sy wil die robot omhels, maar sy storm deur die deur en mik vir die kratte teen die tralies. In die hardloop maak sy haar rugsak oop.
Sy klim op ’n pallet en begin haastig inpak. Die oorweging: punt deur vel. En mens kan altyd skerper maak.
Sy storm weer uit. Die deur klik toe agter haar, maar iets het haar oog gevang. Deur ’n gat in die pallet-rakke sien sy ’n boks vol messe. Wat sou daar nog wees?
Sy gaan staan voor die robot. “Dankie, Q2P2. Mooi loop.”
Sy mik vir die trap.
“Aanhou beweeg en geraas maak, Amper-mens,” sê die robot.
Op die onderste vloer gryp Amper ’n lang, dun pyp wat sy in die verbygaan gesien het. Dit voel of sy nie grondvat nie. Die hoop van die terugtog.
Maar Georgie is nie in die agterplaas nie. Sy sak teen die muur af. Sy was weer naïef. Diep trekke. ’n Geruis kom om die hoek van die gebou. Amper lig die pyp soos ’n spies.
“Stadig, meisiemens,” hyg Georgie.
“O, dis jy.”
Hy’t ’n oliekannetjie, ’n stuk draad en ’n plastieksak in sy hand.
“Jy’t gedraai. Lucky vir jou het ek ’n miernes ontdek. Aa, ek kan dít gebruik vir ’n grou-ding.” Hy hou sy hand uit vir die pyp. “Ek gee dit nou weer terug.”
Op sy hurke gaan sit hy en begin met ’n knipmes die bodem van die kannetjie aflem. Hy maak twee gate aan die kort kante van die kan, net by die oop bodem, en maak die stuk draad vas sodat dit ’n handvatsel vorm.
In die hoek van die erf, agter ’n hoop rommel, spook hy met die grond. “Good-shit protein,” sê hy trots. Hy skep die miere in die kan, span die plastieksak oor die oop kant en bind die handvatsels vas by die kannetjie se prop.
“Jy’s ’n makeshifter,” sê sy. Die respek is genuine én geplant. Georgie hou van ’n vleiery en die dag is nog ver van klaar.
“Nou moet ons net nie hoef te hol nie,” sê hy.
Amper sit haar bril op net voordat hulle Voortrekker in. Die son is op sy einde, maar waar geboue aan die oorkant inmekaargetuimel het, kom hy reguit vir hulle oë.
“Daar’s ’n robot op die tweede verdieping,” sê Amper.
“Ek weet,” sê Georgie.
“Jy weet?”
“Ja.”
“Dis die eerste keer wat ek ’n lewendige robot sien.”
“Meconium het ’n klomp Cleanbots. Close Enough het ’n groter verskeidenheid. Die Hardekralers wil mos alles self doen.”
“Jy kon my gesê het.”
“Sorry.” Hy klink nie jammer nie. “Jy’t nie gegil nie.” Hy klink beïndruk.
Drie mans kom by ’n systraat uit. Hulle kyk vir ’n oomblik na Amper en Georgie, maar dan kyk hulle berg se kant toe en loop vinnig en sonder om te praat. Die man wat laaste sy kop draai, het ’n bloederige neus. Al drie het ’n velsak op die rug. Mis. Melk. Uitgedroogde bloedvate.
“Was hulle by die Milky Ways?” fluister Amper.
Georgie wys hulle moet oor die pad gaan. “Met die terugloop is hierdie kant beter. BringItBack gaan aan ons regterkant wees.”
In die pad lê ’n speelgoedhasie. “Moenie daaraan vat nie,” wys Georgie. “Dis ’n alarm trap.”
Hulle hou teen die geboue. Hier en daar staan ’n padteken of is die winkels se naamborde leesbaar. Die meeste ruite is gebreek en die binnekante van geboue is leeg. Die geboue van soliede baksteen laat Amper vinniger loop. Die lug wat daar uitkom, is intens. Dit voel bewoon.
Vintage China Clothing, lees sy.
Georgie pluk haar aan haar arm onderdeur die dwarspaal van die gebreekte ruite en stamp haar na die westemuur.
“Wat?!” sê sy.
“Die Hardekralers het iets gesien en in ’n systraat afgegaan,” fluister hy.
Hy wys sy moet dieper ingaan na waar rakke en hangers op ’n hoop lê. Hy staan met sy rug teen die muur, maar steek kort-kort sy kop ’n entjie uit. Amper ruik. Etter! Bloedrose. Sy beweeg dieper die skadu’s in en soek ’n agterdeur. Waar is die Voorfokkers se motorfiets nou? Hoekom het hulle niks gehoor nie?
“And so it goes, the hardship loops, like a double moon, like an ietercoon.” Nou skreesing die vrou.
Amper voel aan die agterdeur. Dit stamp teen iets. Sy loer deur die skreef. ’n Skoot klap.
“Poester,” fluister Georgie, en hy klink worried en hartseer.
Amper stamp sag teen die deur. Sy steek haar hand deur en stoot. Net nie ’n geraas maak nie. Dit voel soos tyres. Sy hardloop eers terug na Georgie. Hy’s bleek en sy sienoog knip-knip-knip. Amper loer om sy skouer. Voete. Sy kan voete uitmaak.
“When it goes away, you better spoon with the hollow soul and the dusty loop. And so it goes …”
Sy gryp Georgie se hand en trek hom agter haar aan. Sy stoot met haar hele gewig teen die agterdeur en tik met haar voet aan hom om te move.
“Maak jou dun,” prewel sy.
Hy stoot verdomp eers sy miernes deur, maar hy maak dit. Dis sy beurt om te stoot om die deur oop te hou. Sy klim onder die boog van sy lyf deur en gryp die handvatsel wanneer hy net wil laat los. Die deur klik toe.
“Wie is plat?” vra Amper.
“’n Hardekraler.” Georgie byt op sy tande. Sy oë is koud. “Vir ’n paar slukke melk en ’n velsak.”
“Moet ons gaan hulp kry?”
“Die ander twee sou weggekom het. No use ek gaan sê ook en word gehok oor ek buite die grense was.”
Amper haal haar rugsak af en gee die bottel water vir Georgie aan. Sy knie spring-spring.
“G’n backwash nie. Erewoord,” sê hy, en gee die bottel terug.
Sy deel vir hulle ’n hempklomp. Hy gaan sit teen die tyres en byt krummels daarvan af.
“Is BringItBack nog ver?” vra sy.
Hy skud sy kop.“Ons sal die way agterlangs kry. Net ekstra onsiglik.”
Dis diep skemer toe hulle by die Hardekraal Hotel aankom. By BringItBack het Amper tien wit plastiekbottels met handvatsels en die hoekige vorm gekry.
“Die moving meat?” vra Amper toe Georgie die draadsirkel laat val waarmee hy vyf van die bottels aanmekaar gehou het.
“Gee my ’n uur of twee. Kry jou ruilgoed reg. Ek klop vyf keer.”
Mevrou Jafta se gesig raak byna aan haar bak Staple. Die ander mense is besig om af te dek.
“Skyfievertoning om sewe!” roep ’n vrou voordat sy by die eetkamer uitloop.
“Naand, Mevrou,” sê Amper. Halwe hempklomp of te not, sy’s honger.
Mevrou Jafta se dun lippe bly vorentoe gestoot. “Waar was jy?” sis sy. “Die hele godlike middag. Ek sit en sit hier.”
Amper dog sy hoor kommer in die ou vrou se stem, maar sy weet dit kan nie wees nie. Mevrou Jafta was magteloos en verveeld.
“Als is ’n ompad in dié plek,” mompel sy sodat die ander mense nie moet hoor nie. “Daai Georgie is onkans, maar hy ken almal en alles.”
“Nie álles nie,” spoeg Mevrou Jafta. “So ’n snotkop kan nie álles ken nie. Eet nou.” Sy trek haar mond en maak oordrewe slukgeluide: “As ’n mens koue Staple eet, kan ’n mens netsowel ’n mengsel van snot en stof eet.”
Amper onderdruk ’n giggel. Mevrou Jafta se oë blits.
“Sorry, Mevrou, sorry. Dis net …”
“Dis net wat? Wat is dit, bogkind van Bettina Molooi?”
Amper sit haar lepel neer. Haar woorde ruik soos koue Staple en slangvel: “My ouma het gesê sulke oordrywings maak ander se nood klein. En dit maak broeiplek vir selfbejammering.”
“Jou ouma het gedink woorde is saad, dat lewe en dood hier in ons monde lê. Woorde – jou ouma s’n inkluis – is wind, die ander kant van ’n poep.”
Die vrou druk haar op haar vuiste regop en trek haar toegevoude rolstoel nader. Sy maak dit oop en stoot dit voor haar uit. Haar vlegsel swaai soos die wysvinger van ’n beterweterige gooi.
’n Warm tong teen Amper se hand. Sy spring op en hap ’n gil. “Noag,” fluister sy. Sy druk haar kop in sy nek. “Noag. Het Jafta jou in die kelder laat haal? Het sy vir jou kos gegee?”
Onder die tafel is twee leë bakke. Die skuld druk haar wind uit. Sy tel vir Noag op en vryf sy lyf, hou sy snoet by haar neus.
“Ounooi se honne. Ounooi se honne. Mis ons vir ounooi? Huh? Mis jy ook vir ounooi? Ja. Nè, ou honne. Ander ounooiens is diep intens. Ander ounooiens is soos hierdie Hardekraal: vol ompaaie. Maar nie meer lank nie, nè, honne? Môre kry ons vir Wakinyan en dan maak ons planne. Twee koppe, ou honne. Dan’s daar twee koppe.”
Sy prewel en sy prewel, wil die reuk van koue Staple uit haar neus praat.
“Nou moet ons die ruilgoed gaan meer maak,” sê sy.
Sy sit vir Noag neer en dwing nog ’n paar lepels Staple in haar keel af. Die res van haar en Mevrou Jafta se Staple rol sy in balle vir later.
Sy vat hulle bakkies kombuis toe en kry die keldersleutel. Jo se sonlampie is vrek – Amper het vergeet om dit in die son te sit. Met haar eie koplampie loop sy na die grys metaalkas in die hoek van die kelder: GEREEDSKAP Distrik Sentrum staan op die deur. Sy’t dit die oggend raakgesien. Binne is die goed wat sy nodig het: ’n tang en dunpunt-skroewedraaier, ’n saag en skêr, ’n gasbottel waarop sy haar gasstofie-bokant kan skroef.
Sy sit kruisbeen en prewel haar ouma se woorde: “Dankie vir die vuur.” Sy sal ekstra BioG’s vir die gas in die kietie moet sit. Voor haar op die grond lê al haar goed: die spykers, die plastiekbottels, die gereedskap, die gom.
Die vlam brand. Plastiekbottel bo vlam totdat die wit plastiek deurskynend raak. Dis hier waar die handvatsels dinge makliker maak. Sy stoot die dunpunt-skroewedraaier deur die gesmelte oppervlak en maak ’n kegel na binne. Sodra dit gestol is, vat sy die volgende bottel. Nadat sy die eerste lot kegels uit al tien bottels geknip het, begin sy van voor af. Sy wil ten minste drie kegels uit elke bottel kry. Daar is drie-en-dertig spykers – meer as waarop sy gebargain het – en sy wil tien darts vir haarself hou.
Toe sy die gasvlam dooddraai, mis sy die ekstra lig. Sy gebruik die lang pyp wat sy opgetel het as templaat en trek met haar potlood die buitelyn daarvan op die tuitkant van elke kegel. Die netjiese knipwerk hou haar op.
Amper se kop ruk op. ’n Geklop? Nee. Sy verwag enige oomblik Georgie se vyf kloppe.
Die volgende stap: gom en spyker. Gom en spyker. Dertig keer. Spoed en sekuurheid. Sy hou die byna-klaar darts in die gasvlam sodat gom en plastiek kan vervleg en lê die pyltjies in ’n ry op die grond neer.
Sy pak al haar goed weg en saag heel laaste die pyp in kleiner fluite op. Vyf fluitjies; vyf darts vir elke fluitjie.
Sy hardloop met die kelder se trap op. Sê nou Georgie het geklop en niemand het gehoor nie? Uit die gang sien sy die mense op hul stoele voor die skyfievertoning. Mevrou Jafta is in die agterste ry. Amper gaan sit regop in die voorportaal.
Tok. Tok. Tok. Tok. Die ritme word verbreek. TOK.
Sy kyk deur die loergat en ruk die deur vir Georgie oop.
“Verslap, meisie. Jou desperategeit sal dit moeilik maak om te negosjate.”
“Het jy iets gekry? Het jy moving meat gekry?”
“Nee, maar daar’s ’n ander opportjoentie. Het jy merchandise?”
“Waantoe vat jy my? Hoekom moet Noag saamkom?” vra Amper toe die hotel se voordeur agter hulle toeklik.
Sy het die meeste van haar ruilgoed in haar rugsak en sy’s onrustig. Sy het klaar vir Mevrou Jafta gaan sê dat sy saam met Georgie-hulle gaan kaartspeel – die ou vrou het nie eers opgekyk of haar kop geknik nie – toe Georgie skielik sê hulle moet dalk maar vir Noag saamvat.
“Hoekom moet Noag saamkom?”
Hy kyk geïrriteerd op van sy toyskren. “Ek het jou gesê: Ons moet slap lyk. Ek speel op my toyskren. Jy bring jou hond vir ’n stappie. En ons negosjate on the side.”
Sy koop dit nie. Hy’t gesê hy’t ’n meeting gereël. Hoekom moet hulle nou maak of hulle toevallig daar opdaag?
Weer deur die stege. Links, regs, links, links. Haar flits beweeg ’n tweede keer oor ’n stukkende leersandaal voor ’n deur waarin ’n suikerbekkie gegraveer is.
“Vat my net reguit soontoe,” sê sy in Georgie se nek. “Met die donker sal ek in elk geval nie weer die plek kry nie.”
Georgie grinnik.
Die deur staan oop. Die dak is plat en Amper ruik uitgedroogde grond, kompos, porslein. Sy trek haar asem diep in. Daktuin.
“Kom in!” roep iemand van binne.
Georgie stamp haar voor hom uit. Vier jong mense sit op banke waaroor grys komberse gegooi is. Krapperige komberse – Amper ken hulle. ’n Man met ’n vol swart baard en ’n klein ronde brilletjie maak die kaarte in sy hand toe en sit dit in sy hempsak.
“Is dit die meisie en die hond?” vra hy.
“Hoe lank gaan dit vat, Anis?” vra een van die meisies.
“Fine, speel eers ’n pot sonder my.” Hy haal sy kaarte uit en gooi dit op die tafeltjie. “Kom deur, Georgie,” sê hy.
Georgie knik vir Amper. Sy hou nie van die man nie. Hy’s opgeblaas van homself. Sy skoene het dik sole en liggies wat aangaan as hy trap. Hy lyk nie soos ’n Hardekraler nie.
In die kombuis gaan sit hy op die enigste stoel en begin om ’n pyp te stop. “Hoekom het julle die skierland se animal whisperer nodig?” vra hy.
Noag rem in die rigting van die man. Amper hou sy leiband styf vas en kyk na Georgie. Hy maak sy oë groot asof hulle afgespreek het dat sy die praatwerk doen.
“Kan jy vir my moving meat kry vir môre se Opedag by No One’s Ark?” vra sy.
“Dalk,” sê hy. “As iets vannag in my strikke vassit sonder om te vrek. En: As jy bereid is om te betaal.”
Amper knik. “Hoeveel?” vra sy.
“Six-fifty BioG’s.”
Amper sluk.
“Dis last minute. Pryse is oral hoog.”
Sy knik weer. Georgie het gesê hy vat haar fluitjies en darts, want hy kan by die volgende basaar meer daarvoor kry as waarvoor sy dit nou kan ruil. Hy’t haar vyf BioG’s per fluit en tien BioG’s per dart belowe. Dis tweehonderd-vyf-en-sewentig BioG’s. Plus dit wat sy oorhet.
“Ek het ruilgoed,” sê sy. “En driehonderd-vyf-en-twintig BioG’s.”
“Wys,” sê die man.
Hy steek sy pyp op. Georgie hoes.
“Virgin lungs,” sê die man.
Amper teug diep. Sy ken nie die goed nie. As dit Georgie laat hoes … Sy pak die goed op die tafel uit: drie paar oorbelle, ’n sybloes, ses koperringe, drie penne (inkpypies halfvol). Noag rem in die rigting van die man.
“Hierdie junk?”
Georgie het gesê dis wat hy gaan sê.
“Saam is dit one-fifty, two hundred BioG’s max.”
Amper hou haar gesig slap. Georgie se instruksie.
“Fine,” sê Amper en begin terugpak.
“Kom ek wees reguit, meisie. Die kans dat daar môreoggend moving meat in my strikke is, is minuskuul. Die goed is uitgedun.”
Amper se maag styg op na haar hart. Etterse ghaapbos in haar hande. Georgie leun teen die muur en krap vullis onder sy naels uit asof als reg loop.
“Dankie vir jou tyd,” sê Amper.
“Daar is ’n ander backup plan. As daar nie moving meat is nie.” Die man se stem is laer as voorheen.
“Ja?” sê Amper.
“Het Georgie jou gesê wat ek doen?”
“Ek het geweet jy gaan haar in elk geval weer vertel,” sê Georgie en rol sy oë.
“Guh-huh-huh. Dickhead.” Hy kyk weer na Amper. “Ek werk by No One’s Ark. Dis nie net in Hardekraal wat ek as ani whisperer naam gemaak het nie.” Hy kyk vermakerig na Georgie. “Meconium heg waarde aan my skills en ek is in beheer van die groter karnivore.”
“Ja? En?” vra Amper. Georgie se astrantheid het oorgespoel.
“Jy kan jou hond as toegangsfooi gebruik.” Hy laat dit baie maklik klink. “Ek smokkel hom betyds uit en môreaand is hy terug by jou. Steeds six-fifty BioG’s, maar nou hoef jy eers oor vier-en-twintig uur te betaal.”
Amper kyk die man stip aan. Sy gee skiet op Noag se leiband. Reguit na die man. Hy lek sy hand. Haar bors voel angstig. Die goed wat hy rook, ontwyk haar. Wat anders is daar? Muisbloed. Dierhare. Beenmeel. Herinner die reuk Noag aan Bones?
Die man stoot sy hare na agter. ’n Gepoleerde beenoorring, ’n paar millimeter in deursnee, spiraal deur sy oorlel.
“Dis ’n opsie, meisie. Jy kan besluit ná my oggend rounds. My tyd is op.”
Hy buk en druk sy kop in Noag se nek, vryf die hondelyf. Amper klem op haar tande. Besmetter! Hy loop terug na die kaartspelers sonder om weer na haar of Georgie te kyk.
“Lugpiel,” brom Georgie. “Maar hy’t lewriets. Eerste Hardekraler sedert die Hardskip om by die Fort toegelaat te word vir Dierkunde en Veeartseny. Eerste in sy klas. Hy kon burger word.”
“Hy kon ’n Meconite word?”
“Jip. Toe bly hy eerder ’n contsending Hardekraler. Meer kick. Kom.”
“Moenie die hond opoffer nie.”
Mevrou Jafta het twee liter water in die wasbak gegooi en haar afgespons. Sy sit op die badrand en Amper droog tussen die dooie been se tone af en sê niks.
Amper het nog net een tekkie by die hoteldeur ingesteek toe Nondaba haar beveel om badkamer toe te kom. “Ek sê vir jou wat ek vir Jemima gesê het: ‘Unyawo alunampumlo.’ ” Amper weet nie wat dit beteken nie en Nondaba het nie kans gegee dat sy kon vra nie.
“Ek sal dit nooit, ooit doen nie,” sê sy toe die stilte haar neus oorneem. “Wat … Dink jy rêrig so min van my?”
“Die hond is ’n luukse, maar jy weet wat jy aan hom het.” Mevrou Jafta se stem is minder kil.
“Ek gaan nie …” Amper fokus weer op die afdroog.
“Jy ken nie hierdie mense nie, Ampersand. Jou ouma was …”
Amper rek die hempsokkie wat sy oor die knobbeltone moet trek. As die vrou nou weer haar ouma bykom.
“Jou ouma het ’n baie sterk morele kompas gehad. Irriterend sterk. En sy mag jou dalk laat dink het dat die deursneemens so is.”
“My ouma was nie naïef nie. Sy het gesê jy moet jou innebor volg, maar net solank jou innestink nie agterbly nie.”
Mevrou Jafta se mond trek skeef.
“Sy was ’n ou siel. Jy is dalk ook ’n ou siel. Maar die mensdom is jonk en jukkerig. Daar’s ’n bietjie water oor.” Sy gryp die deur vas om by haar rolstoel in die gang te kom.
“Wat beteken dit wat Nondaba gesê het?” vra Amper. “Sy’t dit vir jou ook gesê.”
“Wees versigtig vir gemene dade – dit het ’n manier om jou in te haal.” Sy grinnik. “Ek hou meer van die letterlike vertaling: Die voet het nie ’n neus nie. Meer gepas vir ons twee.”
“Hoe bedoel jy?” vra Amper, maar die rolstoel kraak by die gang af.
In die kelder gaan lê Amper op haar maag op die ou gordyn. Sy ruik aan die melkkos-met-kaneel-salf in die pilhouer. Sy ruik die bloed van die toegangsprooi. Sy ruik ondergrondse water en ’n leerhoed. Sceletium tortuosum – Kougoed, kanna, skryf sy. Die gooie raak verveeld. Sê die een gooi vir ’n ander een: “Wie sê hy kan groter snotbolle as ek rol?”
Sy lees dit oor en skrik. Dis die verkeerde storie. Op haar hurke begin sy wieg en roep haar ouma se ritueel op.
“Die plant-van-geraamtes se blom lyk soos die skelet van ’n uitgebrande sonster en die ou blare se aardraaisels lyk soos gebeendere wat lank met die Namakwa-son gespook het.” Sy luister na haarself en dit klink reg. Sy kom regop sodat haar lyf kan oorvat. “Toe Mikoog weer by die plek op die Droëkom kom waar hy die groot springbokbul se spermsak geplant het, het daar agt tonge uit die grond gewaaier.”
Amper sak vooroor neer. Noag lek haar oor. Sy tong ruik soos gemufte kussingopstopgoed. Sy’s die stories aan’t verloor.



Skoot 3
Vrydag, 4 Julie 2081
Daar is nog nie ’n ry voor die mark wanneer Ubusi die deur oopmaak nie. Dick weet hy moet sy BioG’s vir Beauty spaar, maar vanoggend betaal hy duurder om die gedrom by Portions te vermy.
“Wat sal dit wees?” vra Ubusi.
“Boegoe-rooibos met twee versoeters en ’n booster. En ’n patatrol?”
“Jip. Vars. Coming up.”
Hy gaan sit op ’n bankie onder ’n paar teerhoutbome oorkant die mark. Hy luister na die optog van Hardekralers en Enoughers wat op pad is Opedag toe. Die tydelike nanopex-mure het deur die loop van die nag opgegaan. ’n MecSec loop al met die afskorting langs en praat in sy Pulse. Dick kyk op syne. 08:15. Hy moet Kweekhuis toe gaan. Hy moet gaan uitvind of daar iets uit te vinde is, maar die swaartekrag werk op sy ooglede. Hy sien MaJo se gesig en hoor haar stem, nie haar woorde nie. Woede. Verwyt. Foos. Stomme kind. Hy sip aan die tee. Hy sal nog ’n koppie MecCaf ook nodig hê. Hy staan op en gooi die laaste klontjie van sy patatrol vir die seemeeu wat hom sit en dophou.
“Eventful aand slash nag?” vra Dick.
Hy staan in die deur van Salt Vaals se kantoor en kyk hoe die man op en af marsjeer.
“Goeie of slegte nuus eerste?” vra Salt.
Dick gaan sit. “Kan doen met goeie nuus.”
“Die kapsule wat in Obees se flat was, is identies aan die kapsule wat Meconium in 2039 by ’n weathergee in die Vanwyksvlei-kamp gekry het.”
“No way.” Dick het dit vermoed. Hy’t gewens dis so, maar hy kon nie dink dat ’n spoor van so lank gelede nóú in hulle skote sou val nie.
“Jip. Die Stofland-saadbank is weer op ons radar.”
“Dit ís goeie nuus.”
“Khanyi het ’n assistent gekry om Meconium se stigtings-docs deur te werk, met die oog op mentions van GM-verwante sake.”
“Is dit die begin van die slegte nuus?” vra Dick.
Salt knik. “Die GM-gebaseerde pynstillers moet volgens daai bepalings hierdie jaar op die AGM-agenda kom.”
“Donner. So Khanyi was reg. Oor ’n moontlike homogeneity witch hunt.”
“Ja,” sê Salt. “En die AGM is Maandagmiddag en Celebrate 20 se opswepery gaan Meconites se judgement cloud. Ek het nie ’n goeie gevoel daaroor nie.”
“En as hulle eers oor die pynstillers praat, dan’s die jump na die graanvelde nie te veel van ’n stretch vir ’n AGM-agenda nie.”
“Presies.”
“Hoe doen die poppy-velde op die oomblik?” vra Dick.
“Swak. Ons het goeie specimens in die Kweekhuis, maar die drie toetsvelde by nedersets het nie naastenby genoeg opgelewer om in die aanvraag na pynstillers te voldoen nie.”
’n Oomblik is albei mans stil. “Ek is geworry oor wat Divusity in die mou voer,” sê Salt.
“Met rede. Ek het nuus oor hulle betrokkenheid by die intelingsaak, maar nie hier nie.” Dick kyk by die gang af.
Salt knik. “Later.” Hy skuur verby Dick. “Ons moet Lisa Wies ondervra.”
Dick begin Salt volg. “Lisa Wies?”
“Wakinyan se inside.”
“Dis ook goeie nuus,” sê Dick.
“Kom ons kyk eers.”
Salt wys na ’n deur. Seed Lab Assistants.
“Die ander assistente het pulseposts gekry om op ander plekke te wees,” sê Salt.
Hy maak die deur oop. In die hoek van die vertrek staan ’n pienkkop meisie oor ’n mikroskoop gebuk. Salt gaan staan langs haar. Sy kyk op.
“Morning.” Haar groet is ’n geïrriteerde vraag.
Dick loop tussen die ander lessenaars en ondersoekstasies deur.
“Is jy besig met Greenhouse-related goed, Lisa?” vra Salt.
“Yes.”
Dick lag. Sy kyk om en sien hom raak, maar reageer nie op sy teenwoordigheid nie.
“Nog iets?” vra sy vir Salt.
“So hierdie werk is nie vir Wakinyan nie?” vra Salt.
Die rug trek styf.
“Kom ons sit, Lisa,” sê Salt.
Hy trek vir haar ’n stoel uit en gaan sit oorkant haar. Dick leun teen die muur.
“Jy’t die afgelope tyd hard gewerk,” sê Salt.
“Daar’s baie werk. Jy behoort te weet,” antwoord Lisa.
Salt kyk na Dick en lig sy wenkbroue. Dick stem saam: Party van hierdie Hardborns is genoeg om ’n mens mal te maak.
“Lisa, ons weet van jou en Wakinyan. Ons –”
“Ek weet nie –” begin Lisa.
“Moenie ons tyd mors nie!” Salt kap sy palm op die lessenaar. ’n Papier skuif en val grond toe. Die geluid verlaat die lessenaar. Lisa se oë staan styf. Salt Vaals is bekend vir sy geduld.
“Daar was kontak tussen ’n dodgy Pulse en Wakinyan,” begin Salt. “Die dodgy Pulse was drie maal ten tye van kontak in die Kweekhuis, op hierdie vloer. After hours. Al die kontaktye stem ooreen met jou ure in die Kweekhuis. Woensdagaand om 19:02 het die dodgy Pulse ’n pulsepost van Wakinyan ontvang en jy was die enigste employee van hierdie vloer wat toe in die gebou was. Die system wys jy was op jou stasie ingelog.”
Lisa kyk na haar hande in haar skoot.
Salt leun vorentoe in sy stoel. “Kom ons stop die bullshitting,” sê hy.
Lisa kyk na Dick. Verwag sy dat hy good cop gaan speel?
“Hoogverraad,” sê Dick. “As jy gewonder het. Om kritiese saadvoorraad te weerhou kom neer op hoogverraad.”
Daar is vrees in haar oë. Die houding is weg.
“Wakinyan het vir my ’n guns gevra. Ek het vir hom ’n guns gedoen. Hy is die een wat die saad weerhou het. Ek was …” Sy byt haar onderlip.
“Sure,” sê Salt. “Maar hy’s deel van die Human Genome Project. ’n Arker. Hy’s nie ’n Meconium-burger nie. Hoogverraad is daarom nie vir hom op die tafel nie.”
“En hy’s wel ’n Meconium celebrity, soos ek verstaan,” sê Dick. “Baie ondersteuners. Simpatie.”
Lisa begin die hare agter haar oor draai. Die ander hand is tussen haar bene.
“Is daar ’n deal vir my? Is daar ’n rede hoekom hierdie gesprek nie in Engels is en opgeneem word nie?”
“Dalk. Dit hang af van jou samewerking,” sê Salt.
“Ek sal saamwerk,” sê sy.
“Hoe ken jy vir Wakinyan?” vra Salt.
“Hy’s die pa van my kind.”
Dick en Salt kyk na mekaar.
“So julle het ’n verhouding gehad, ’n fling gehad, julle het ’n verhouding slash fling?” vra Dick. Hy dink aan die Noorweegse meisie aan wie Wakinyan kamtig so lojaal is.
“Sê maar ’n fling.”
“Sê maar ’n fling?” vra Salt met ’n frons.
“Dit was deel van Human Genome se diversify-program. ’n Jaar en tien maande terug. Dis baie organic; niks word geforseer nie. So: Sê maar ’n fling.”
Salt vryf albei sy oë. Dick weet dieselfde goed gaan deur sy kop: Hoeveel BioG’s betaal Human Genome die Hardborns om deel te neem? Hoeveel van hierdie kleinons beland by MaJo?
“Lisa, het Wakinyan jou gedreig?” vra Salt. Sy toon het verander.
“Nee. Hy’t gesê daar sal ekstra BioG’s wees vir Yana, ons, my dogter, as ek hom help.”
“Waar het Wakinyan die saad gekry?” vra Dick.
“In die veertig dae was hy by verskillende nedersets.”
Dick snork.
“In Kylemor het hy ’n paar contacts gemaak. Een van hulle het iewers saad geërf.”
Dick gee ’n tree vorentoe en leun op die lessenaar. “Het hy ’n naam genoem?”
“Ja. Wia.”
“Dammit.” Dick bal sy vuiste. “Is dit die enigste naam wat hy genoem het?”
“Ja.”
“Is jy seker?” Dick is byna seker Wia is a decoy.
“Ja.”
“Watter sade het jy vir Wakinyan getoets?” vra Salt.
“Kruie.”
“Was dit in ’n kapsule toe hy dit vir jou gegee het?” vra Dick.
“Ja. Ek het vir hom gesê hy moenie die seël onnodig breek nie.”
“En die res van die kapsules?”
“Ek weet net van nog ses.”
Sy bly stil.
“Waar, Lisa?” vra Salt.
“In Yana se Div-pop. Agter die batterye.”
“Waar nog?” vra Dick.
“’n HolHol in die gym. Hy gebruik altyd dieselfde een. Die Amerikas-een.”
Salt knik en staan op.
“Wat nou … van my?” vra Lisa.
“Hou ons op hoogte van enige kontak met Wakinyan,” sê Salt.
“En die … hoogverraad?”
“Hou ons op hoogte van enige kontak met Wakinyan,” sê Salt.
Sy lyk plat. Dick en Salt begin deur toe stap.
“Lisa –” Dick draai om “– het Wakinyan niks anders gesê oor dié Wia nie?”
Sy skud haar kop stadig, maar trek haar oë asof sy dink.
“Hy’t gesê sy’s wees, dat sy die saad geërf het … Hy’t gesê sy’t dit goed weggesteek. Hy’t dit in ’n pop gekry. Dis hoe hy op die plan van Yana se Div-pop gekom het.”
Sy Pulse was frustrerend stil terwyl hy aan Beauty gepeuter het, behalwe vir Salt se pulsepost dat hulle Wakinyan se kapsules gekry het. Hy’t by die Sec Centre ’n pass deur die tydelike nanopex-mure gaan afsmeek en op die groenplein skuins van die Fort gaan sit om die kom en gaan van mense by No One’s Ark dop te hou: kinders wat rem aan ouers, op en af spring van opgewondenheid; die ry waar diere verruil word vir ’n toegangskaartjie na die sentrum van die Ark. Sy kop was die hele tyd op die moontlikheid: vingermanna. ’n Grein hoop vir as die AGM ’n GM hunt raak.
Hy gaan haal middagete by Portions B en vat sy bak Staple en die plantboek na die Kweekhuis se daktuin.
Sy hand rus op die voorblad. Jakkalskos. Hy begin blaai. Vingermanna.
“Dit het begin by die vingers van god, die korakana,” lees hy saggies. “Die vingers skiet oop en kielie die kinders. Die korakana en die kosmos lag saam met die kinders.”
Hoekom voel dit so bekend, asof hy die tekstuur van hierdie woorde ken?
’n Ent van hom af maak twee dogters die kankerbossiebedding nat. Hy blaai. Hy stop by die Dicoma schinzii. Kalahari koorsbos. Vaalplatblaar. Daar’s nie ’n voorbeeldblaar nie, net die tekening. Hy trek die lyn van die blaar na.
“Wat die blouvalk se skadu oor die jongetjie val, moet die moedertjiema die gooie aan’t gang sit,” lees hy.
Dit eggo in sy kop. Van waar ken hy dit?
Salt Vaals kom aangestap.
“Nuus,” sê hy.
“Vingermanna?”
“Hulle is nog besig, maar Lisa het ’n pulsepost gekry, na haar regte Pulse. Wakinyan wil môreaand by haar en Yana kom kuier. Iets soos: With Specimen on Sunday and Ana’s baby due soon, I might not get a chance to visit for a while. Maar hy’t nog net een keer tevore kom kuier – toe hy die saad kom wegsteek het.”
“Dan’t Wakinyan heel moontlik later môreaand ’n meeting met Obees,” sê Dick.
Salt knik. “En hy gaan leeghand daar opdaag.”
Dick lag saggies. “Of glad nie, as hy kophou,” sê hy. “Luister, Salt, hierdie stories” – hy wys na die boek – “spook by my. Iets wil-wil konnek.”
Salt lyk skepties.
“Ek wil Kylemor toe gaan. Ek moet met die Wia-meisie gaan praat, by die solastalgia-kliniek rondkyk. Iewers is daar ’n leidraad.”
“Dink jy hulle sal met ’n Meconite praat?” vra Salt.
“Ek twyfel, maar Sias Arendse skuld my. Ek gaan hom probeer kry om my te vat. Dalk kan ek lank genoeg as iets anders deurgaan.”
Salt glimlag skeef. “Good luck with that.”
* * *
“Hallo, Jo.”
MaJo kyk op van die skren op die kombuistafel. Sy haal haar leesbril af. Dis ’n raam uit die 40’s. Saam met die swart jurk laat dit haar goth lyk.
“Dick Trick.” Die gemoedelikheid is nog nie terug nie. “Gaan jy my help uitwerk of die kleintjies genoeg geskyt het vir hulle daaglikse Staple?”
“Komaan, Jo. Hulle is nog altyd gesubsidise. En Portions sal hulle nooit laat honger ly nie.”
“Nee, sure. Maar vandat daai Edwan by Admin is, moet ek vir elke een wat kortkom ’n vorm invul. Elke een.”
Dick sug. “Is Foos hier?”
“Wat soek jy by hom?”
“Jislaaik Jo, jy laat my soos …” Dick gaan sit op die naaste stoel. “Fine, ek wil hom ’n guns vra.”
“Gee hom ten minste ’n paar dae, Dick. Waar’s jou respekte?”
Dick kyk weg.
“Hy’s in die grootseuns se kamer, of op die daktuin.”
“Dalk is dit goed as hy besig bly?”
“Dan kom haal dit hom tog later in,” sê MaJo.
Foos lê op sy bed en lees. The History of the World in 100 Objects Revisited, lees Dick op die voorblad. Die ander beddens is leeg.
“Foos,” sê Dick.
Die seun kom onmiddellik regop. Hy tel ’n foto van sy ouers van die bedkassie af op en sit dit in die boek. Daar is nog ’n boek – How to Build Your Own Camera – ’n verweerde tennisbal en ’n Rubik’s cube op die bedkassie. Agter die bed is ’n kalenderblad, Desember 2028, met ’n stuk van die pad tussen Gordonsbaai en Rooiels teen sonsondergang. Waar sou ’n FindItFirst missionary dit uitgekrap het? Dick sukkel om sy oë van die foto weg te vat.
“Ja?”
“Sorry om te pla,” sê Dick.
“Nie asof ek iets inneem nie.”
“Ek is jammer oor jou … verlies, Foos. Ek …”
“Dankie. Het jy gekom oor ’n jop?” Is die seun hoopvol of geïrriteerd?
“Ek … Ja. ’n Guns. Ek moet na ’n nederset gaan. Ek weet jy het dalk tyd nodig, maar …”
“Sure. Enige tyd. Vanaand?” Foos staan op en trek ’n langmoutop oor sy kop. Hy tel sy handskoene op.
Dick sien vir die eerste keer die tattoo op die seun se regterpols en -palm. ’n Meerkat. Dick ken die tattoo: Martin.
“Is die jop vanaand?” herhaal Foos.
“Nee, dis môreaand. Dis oor die saadgoed.”
“O.” Teleurstelling? “Sure. Enige tyd. Ek moet anyway nou dak. Het planne.”
Dick volg Foos na die gang. Die huis is te klein vir die seun se rusteloosheid. Sy oë bly nie ’n sekonde op een plek nie.
“Pulse môre vir my die details,” sê Foos.
Hy’s om die draai voor Dick kan antwoord. Hy probeer hom dit indink. Hardborn-liefde. Die pyn. Maar dis deel van ’n vloei van dinge waartoe hy nie meer toegang het nie.
“Vra hy nog oor sy ouers uit?”
MaJo kyk op van die skren, maar nie dadelik na Dick nie. Sy sug.
“Soms. Nie meer so baie nie. Maar soms sê hy ek moet maar net weer vertel wat hy klaar weet.”
“Wat vertel jy?”
Sy leun haar kop teen haar hand met haar elmboog op die tafel.
“Ek begin in 2047 toe Martin die eerste keer in my volunteer-span by die De Doorns-kamp was. Ek vertel hom hoe sy pa se band, Sagacity, saans die mense vermaak het. Hoe hy ’n koor begin het om die weathergees se spirits op te tel. En hoe hy elke Desember en Januarie by my span aangesluit het, soms anderkant Tulbagh of Ceres of waar ook al. Dan vertel ek hom van die vyf uitgeteerde Vrystaters wat aan die einde van 2053 by die De Doorns-kamp aangestrompel kom. Tipiese storie. Drie gesinne het saam gespaar en gesteel om ’n tenk en ’n drum vol diesel te maak, maar net voor hulle vertrek het daar stry gekom. Twee van die mans is dood. Net een man oor vir die trip en die paaie was gevaarlik. Op die ou end het twee vrouens, ’n tienermeisie en twee seuns te voet by die kamp opgedaag. Die tienermeisie was Fiona. Hulle moes die leë, bebloede rewolwer uit haar hand forseer en sy’t dae lank teen die dak van die hersteltent vasgestaar. En Martin het kom sing en stukke klei in mense se hande gestop en vir Fiona het hy ’n windvanger gemaak en ’n ding geprakseer om dit teen die dak op te hang. Hy het nie jammerte gewys nie en hy het nie skuldig gevoel namens sy spesie nie, maar hy was goed en warm en hy het haar deurgetrek.”
“Ek het geweet sy was ’n weathergee, maar ek het nie geweet hoe hulle –”
“Ek vertel hom nie,” val sy hom in die rede, die stem nou driftiger, “hoe jammer ek is dat ek sy pa en ma aan Bert voorgestel het nie.” Haar oë blits. “Ek sê nie hoe ek my verwyt dat ek nie harder probeer het om hulle betrokkenheid by Meconium te keer nie. Hoe werk mens daai stukkie by die love story in, Dick Trick? Sê jy bietjie vir my.”

Dié keer is die ry voor Amper baie langer as die vorige dag en toe die wag die eerste keer “Ma-a-ax” roep, is sy nog aan die berg se kant van Meconium. Noag grom vir ’n muis wat die seun agter hulle in ’n boksie het. Sonder om na die hond te kyk, maak sy sy leiband korter by haar belt.
Die vrou voor haar lig ’n spieëltjie en Amper sien ’n kant van die Tafelberg en die rooigoed wat die vrou op haar wange insmeer. Die vrou vang Amper se oog en draai om.
“Two in one. Bietjie kleur én sunscreen. Product of Closies, maar ons source omtrent als van Hardekraal se permaplots. Baie natural. Net one-fifty BioG’s vir ’n vyf gram-potjie.”
Amper probeer glimlag. “Ek kan nie nou …” sê sy.
“Ons kan bly wees die twee Opedae is so dust-free en stil,” praat die vrou verder. “Hulle sê dertig mense het gister omgekap van sonsteek. En can you believe it, die Mec medics het gekom. Hulle het sulke shots. Net op Opedae wat ons sien hoe daai shots werk.”
Die vrou druk haar vinger in die potjie en bring dan haar hand vinnig na Amper se wang. Amper klap dit weg. Beet en ’n vrank olie. Noag byt aan die vrou se broek.
“Shit,” sê die vrou en skop vir Noag. “Bloody unthankful bitch.”
Die mense kyk na Amper en Noag. Hy’s die enigste hond in die ry en haar duikbril en sonkappie staan uit. Sy hurk, kyk steeds voor haar, en vryf Noag tussen sy ore.
“Etter, hond,” sê sy.
Dis naby reguitson wanneer die hekke weer oopgemaak word. Die ry beweeg stadig. Amper wag vir ’n MecSec om “Ma-a-ax” te skree, maar dit kom nie. Sy moet haar sakke uitdop en dan is sy binne Meconium.
“Animal Intake to the right,” sê ’n ander wag as gister.
Sy gaan staan in die ry en trek diep aan die vars-brood-en-botter-smeersel onder haar neus. Strontmerke op ’n ou onderbroek. Drie dae oue Staple in ’n baard. ’n Maandstonde-panty wat vier uur in die son gestaan het.
Voor in die ry tel sy Noag op – “Baai, ounooi se honne. Dis net vir ’n rukkie” – en gee hom vir ’n jong man met ’n boggelneus wat die groter diere in hokke sit. Sy soek die ani whisperer, al weet sy hy is verhewe bo Animal Intake. Sy belofte van vanoggend voel skielik dun. Haar hand kry ’n tjap. Noag blaf.
“He won’t fit,” sê ’n ander man wat op ’n stoel sit. “I’ll take him straight.” Noag blaf.
Amper loop weg en resiteer op een toonhoogte: “Marama vra ’n skootster om haar innebor in twee te skiet en vir Aarde om dit op twee duine te begrawe …”
Oor die drumpel van No One’s Ark. Ondergrondse water en ’n leerhoed. Sy vat die uitgang aan die linkerkant van die ingangsportaal: Birds; Not too big, not too small; Aquarium. Die ry na die middelste deel doem byna dadelik voor haar op en sy val agter drie meisies in.
“No, the Italian,” giggel die een. ’n Antwoord in isiXhosa. “Come on,” sê die derde een, “he’s not nearly as strong as the Hungarian.”
’n Bloubosasem agter geel tande. Kooigoedrook. Sy snuif twee keer hard en die meisies kyk gesteurd om en begin weer giggel. Noag se pote vol Banghoekgrond en sy pels net ’n bergseepbos soos haar ouma hom gekrap het totdat sy regtervoorpoot in die lug begin skop – die reuk kom skielik en werklik en dit bly as ’n ondertoon.
Amper dwing haar aandag na ’n groot skren links van die ry, net voor die ingang na die voëls. The Story of Meconium staan dit in skuinsdruk in een hoek. Die stem kom geleidelik deur. Dit is laag en glibberig en klink ’n bietjie soos Priester Noemnoem s’n.
“And that is how Meconium has grown from an infantile organization at its inception in 2021 to the pinnacle of sophistication and the meeting place of nature and science that it is today,” sê die stem.
The End, staan dit op die skren, maar die film begin dadelik weer.
“It was a famous philosopher of the nineteenth century, Friedrich Nietzsche, who said: ‘Out of the lowest the highest reaches its peak.’ No other organization or civilization has made manifest this statement in the way that Meconium has. We have proven that humanity’s strength lies in the fact that we can always start again, however insignificant that start may seem. We have proven that diversity can strengthen any beginning and that it is the difference between death and life. We have proven that the ultimate alchemy was under our noses the whole time – that humanity can use its own waste to prosper. This is the story of Meconium.”
Die ry beweeg ’n halwe meter vorentoe.
“In 2021 the growing question as to the way forward in dealing with humanity’s environmental footprint led to the start of a large online student movement, Meconium, in South Africa, Scandinavia, India, Brazil, Australia and New Zealand. The driving force behind Meconium was Wilde Ngoku, an androgynous human who never chose a gender, but chose its own name, its own pronoun and its own fate. Reportedly, it was a mixed-race child with a brilliant mind who grew up in an orphanage in Port Elizabeth and became a genetic scientist with a bursary from SeedSci, a bursary it never intended to pay or work back.”
’n Foto verskyn van ’n persoon met ’n helmet wat toegeplakker is behalwe vir die glas, ’n styfpassende broek en baadjie en ’n plakkaat: Knowledge is NOT power as long as monofication is fucking knowledge into submission.
“In South Africa the time was specifically ripe for such a movement, because the previous year saw large-scale protests about food shortages and a big campaign to reclaim land used for luxury crops in order to grow more staple crops. The hope of the masses was, however, snuffed out when it became clear that the government was planning on giving all the reclaimed land to CropLife, SeedSci’s farming-sector brand and commercial agriculture’s biggest promotor of monocultures, chemicals and what SeedSci’s marketing gurus called genetically improved seeds.”
Die ry beweeg nog ’n halwe meter. Die smaak van beet kom lê op Amper se onderlip. Sy vat die punt van haar mou, maak dit vol spoeg en vryf aan haar wang om die oliespoor af te kry.
“In its first years, Meconium was associated with students, catchy slogans and peaceful yet provocative protests, but from the late 2020s, there was a move towards more radical thinking and action. Under Wilde Ngoku’s leadership the movement not only became a worldwide organization, spreading to more than twenty countries in the first ten years, but also became known for its intellectual and moral integrity and its wide support in the scientific community. Although Wilde died under suspicious circumstances in 2034, its legacy is more alive than ever in 2081, when we are not only celebrating twenty years of Meconium, the post-Hardship community, but sixty years of Meconium, the movement, uniting science and nature and promoting diversity since 2021.”
Die ry beweeg om die ronding van die ovaal en Amper kan nie meer die skren sien nie. Sy vee ingedagte oor haar wang.
“My dad says that’s propaganda bullshit.” Die meisie wat oor die Hongaar gekwyl het, wys terug na die skren. Haar stem is nou sonder giggel. Beterweterig.
“Who cares?” Die Italiaanse ondersteuner. “My uncle says that my grandpa went to university with that Wilde person. Legend had it that the Wilde person wasn’t killed. It became pregnant with its own child and couldn’t forgive itself for its body’s revolt against diversity, so it committed suicide.”
Die meisies maak groot oë vir mekaar. “Yeah, well,” sê die derde een. “I’m glad Wakinyan is not androgynous.”
Die ovaal kern het ’n deursigtige dak. Dis warmer as in die res van die Ark en die oorvloed van groen goed gee die gevoel van ’n oerwoud. Weerskante van die pad is daar dele afgeskort, met die grootste kampe aan die buitekant.
Amper stap stadig, maar staan nêrens stil nie en bly in die middel van die pad sodat sy nie teen die glasafskortings of relings vasgedruk kan word nie. Aan die binnekant van die ovaal: bobbejane. Orangoetangs. Gorillas. Aan die buitekant is die wildekatte. Jagluiperds. Tiere. Leeus. Sy ruik mis en bloed, skaduwee, die stink vruggies van ’n grysblaarboom, die mannetjiesleeu se maanhare.
Daar is ’n bord by ’n ingang na ’n ovaal binne-in die ovaal: Human Genome Project. Ondergrondse water en ’n leerhoed – die reuk word skerper en Noag s’n vervaag. Saam met ’n stroom druk sy na binne. Mense skree name uit, verklaar liefde, druk lippe teen glas. Agter die glas: ’n man met afgeskeerde hare en baie sproete; ’n donker man met dreads; ’n meisie met ’n soel vel en lang, swart hare.
“Wakinyan!” gil iemand by die volgende glaskamer.
Amper beur vorentoe. Blas vel en donker hare tot op sy skouers. Daar is ’n belaglike tent in die middel van die vertrek en Wakinyan sit op ’n boomstomp by ’n gepakte vuur, kerwend gebuk oor ’n stuk hout in sy hand. Sy staan met haar neus teen die glas en kyk. Haar hart sit in haar maag sodat dit nie uitneuk nie. Sy tok aan die glas.
“Wakinyan,” sê sy. “Wakinyan, dis ek. Amper.”
Hy kyk op en hy kyk haar in die oë, maar hy sien haar nie. Sy tok harder. Eenrigting-glas om die inwoners teen die bewonderaars te beskerm? Klankdig. Nog meisies begin klop en druk hulle lippe teen die glas en gil sy naam. Hy kyk nie weer op nie, maar ’n MecSec beweeg nader en Amper duik weg na die kant van die glaskamer waar ’n Hardekraler met oorfone staan.
“Sy’s volgende,” beduie die meisie na nog ’n Hardekraler wat wag.
Amper knik. Sy kyk in Wakinyan se rugkant vas terwyl sy haar beurt afwag.
Press 1 for Ana, the Viking Queen. Press 2 for Wakinyan, the Native American, staan daar op ’n plaatjie waar die oorfone se koord uitkom.
Amper sit dit op en druk 2. Haar oë bly op Wakinyan.
The different Indian tribes were indigenous to America. Because of colonisation and modernisation their numbers dwindled drastically in previous centuries. We are lucky to have a specimen of such an ancient tribe with us. – Daar’s ’n klikgeluid, dit klink asof die opname klaar is, maar dan begin dit weer. – In 2080, the year Wakinyan turned eighteen and the first year he was allowed to compete in the Specimen of the Year contest, he was crowned winner. – Weer die klikgeluid. – This year he was one of only two contestants who were able to meet the challenge of surviving in the wild for forty days. In fact, Wakinyan gave all his mates back home a fright when he didn’t show up after forty days. On the forty-first day he returned with many tales to tell. Much to the relief of Ana, our Viking Queen, who is lucky enough to be carrying his child. Score diversity!
Die vrot eiers van ’n platgetrekte patrysie. Kan nie wees nie. Twee broeksakke vol strontbesmeerde muntstukke. ’n Hand wat na ’n vrou se poesiegoed ruik.
Onder die lang blonde meisie se vol borste bult ’n klein boep wat sy soos ’n fortuin vashou. Twee seuns probeer haar aandag trek. Amper herken Georgie eers nie: Sy hare is opgejel en hy’t ’n nuwe oogklap aan. Sy kry die oorfone met haar regterhand af en laat dit grond toe val.
“Congrats on the baby, your majesty!” sê Georgie en buig diep.
Die blonde vrou lag en warrel haar hand deur die lug. “Thank you. Thank you.” Sy’t Georgie hoor praat.
Bergsoutseepbos en aalwynsap – dit kom van agter die glas, dit klou aan die Viking se skoon lyf. Amper mik vir die deur.
“Amper,” roep Georgie. Sy kyk om.
Wakinyan sit nou met sy lyf na die venster gedraai en kyk na haar, maar in sy oë lees sy niks nie.
“Amper!”
Die boomgom in Georgie se hare. Met haar rug teen die glas beur sy teen die stroom na die ingang en uit.
Kameelperde. Kloonrenosters. Olifante. Sy gaan staan. Kremetartbas wat bloei. Platgetrapte olifantgras. Die koei se wens dat die jakkalsbessie gesond moet word. ’n Groot blerts kom uit die kleintjie se arshol en val soos ’n perfekte modderkoek op die gras. Hoeveel moet hy skyt om elke dag gevoer te word? Vir wie word die BioG’s gegee as hy die dag oorskot skyt? Vir ’n swanger vrou in die Human Genome Project?
“Dear visitors. We are pleased to announce that it is about to start raining.”
Amper kyk op.
“We will therefore open the roof above our restricted area so that the animals and plants can enjoy this wonderful surprise. You are welcome to enjoy it with them or to make your way to the protection of one of the other areas. Thank you.”
Die dak breek oop in geronde driehoeke wat terugtrek en in die res van die gebou se dak verdwyn. Druppels val. Die gooie se spoeg. Kinders begin gil en skree. ’n Olifant trompetter. Mense omhels mekaar.
Amper stap met die ovaal langs na die uitgang. Die Duitse herdershond by die Petting Zoo se nat, dik pels. Bloed. Noag in die maag van ’n leeu. Sy ore onverteerbare flappe by die dikderm af. Nee! Haar innestink is opgeneuk, paranoïes ná Wakinyan se verraad. Verraad? Nee.
Die onderdakgedeelte is leeg. Net hier en daar ’n groepie mense. Sy staan voor die aardwolwe. Mevrou Jafta se broertjie het een makgemaak.
Amper gaan sit op haar hurke met haar kop tussen haar bene en huil.
Amper sit ’n halwe blik water op die gasstofie. Die son is sonder desember in die hotel se binnehof en die reuk van mampoer word deur die warmgebakte kleimure opgesuig. Waar is Noag nou? Halfpad deur die smokkeltonnels van Meconium? Die ander vraag sit tussen haar oë, soos die spook van ’n gluurson wanneer jy te lank gekyk het: Waar is Wakinyan? Is sy hand op die boepmaag, trillend van die skoppe van sy komkind? Die grasring brand om haar vinger, maar sy kry dit nie afgeruk nie.
“Weet jy van mampoer stook?” vra Nondaba. Sy staan by die groot swartpot in die hoek van die binnehof en proe en roer en raak geselserig.
“Nee,” sê Amper.
“Ek moet jou leer. Dis maklik.”
“Is dit vir die Celebrate-besigheid?”
“Nee. Ons Specimen-stalletjie se stooksels staan reg. Hierdie is vir die spens.”
Amper gooi drie palmvoue vol suiker in die blik. Die laaste bietjie op haar hand lek sy op. Sy kon nie glo toe sy die suiker op die Spaza-rak sien nie. Dit was met haar twaalfde verjaarsdag laas wat haar ouma suikerkluitjies gemaak het. Die reuk is oud, maar troos.
“Wat maak jy?”
“Kluitjies.”
“Vir jouself?” Die vrou se tong klap. Daar’s oordeel in haar plooie en haar diepgesonke oë spring vorentoe.
“Vir my en Jafta,” sê sy. En Noag, maar dit sê sy nie.
Nondaba knik. Sy haal haar koplap af en vee oor haar gesig.
“Stookdae is lang dae,” sê sy.
Amper roer totdat die suiker en water ’n stroop maak. Sy sny vyf van die agt Staple-balle van die vorige dag in die helfte en gooi dit in die stroop. In die kombuis kry sy ’n bakkie terwyl dit prut.
“Wil jy proe?” vra sy vir Nondaba nadat sy dit uitgeskep het. Sy hou vir die vrou ’n lepel.
“Wil jy my smaakkliere kom opneuk?” vra Nondaba en kyk agterdogtig na die kluitjies. “Net enetjie.” Sy steek haar hand na die bakkie uit.
“Wat weet julle bogsnuiters?” vra sy, haar mond vol kluitjie, haar tong trekkerig. “Wat weet julle? Punt is: Soet genoeg om ’n Hardborn-tong iets wys te maak.” Dit lyk of sy nooit gaan sluk nie. Sy kyk begerig na die bakkie.
“Jy kan nog kry. Jafta eet pikkerig.”
Nondaba skud haar kop. “Ek hoop sy vat jou vas,” sê sy nors en waai Amper met haar hand weg.
Amper gaan sit weer op die tyre, gooi weer die blik halfvol water. Jafta het haar nie vasgevat nie. Sy’t net rondgekyk of iemand sien wat sy gevoer word.
Die deksel is op Nondaba se pot. Die gasvlam daaronder raak duideliker soos die donker met die mampoerreuk begin meng. Haar eie vlam staan soos ’n bogkind op. Een ding van ouma Bettina: Sy’t jou nooit soos ’n bogwatsenaam laat voel nie. Jy was ’n student en ’n avonturier en ’n ontdekker en ’n leermeester, nes sy. Sy was al langer een, en dit was ook dit.
Amper haal die gedroogde proteïenmengsel uit wat sy by die Kraalkombuis gaan koop het. Sy ruik daaraan, steek haar natgelekte vinger in en proe. Souter as die mengsel wat Kiefmor maak. Ruik sy vis? Die larwevet en krieke kom deur.
“Vir jou homecoming, Noag.”
Sy gooi dit in die kookwater en begin roer. Drie borrels verskyn en sy breek die orige Staple-balle in kwarte en plomp dit in die blik. Op stadige gas roer sy dit totdat die sous dikker raak en die kluitjies vet staan van die prooisous. Noag sal maak of hy geflous is.
“Georgie is by die deur,” roep Nondaba uit die kombuis.
Amper draai die gas dood en gryp haar rugsak, swaar van die BioG’s. By die Spaza-winkel het die gryskop met sideburns soos gaslorriespore haar na een van die gaste in sy vrou se spaarkamers verwys – ’n karwyder uit die Chinese enklawe – en hy’t vir al haar goods betaal wat sy gevra het. Georgie het gesê hy sal die BioG’s vir die fluite en pyltjies hê.
Mevrou Jafta staan in die kombuisdeur, leeg-geëte bakkie voor haar op haar rolstoel. “Moenie weer so laat terugkom nie,” sê sy voordat sy plek maak vir Amper om verby te kom.
“Ons gaan hom net haal.”
Georgie lyk senurig. Hy’t sy fênsie oogklap op en hy trek-trek daaraan en skiet-skiet homself daarmee.
“Exciting times,” sê hy en begin loop. “Ek het die ani whisperer nie sien inkom nie.”
Amper hoor die laaste sin, maar sy hoor dit nie. Hulle loop ’n ander pad na die ani whisperer toe. Georgie lyk moeg. Sy voete sleep. Sy sienoog rek-rek asof dit eintlik wil toe. Hy neurie, maar sy stem bewe.
“And so it goes, the hardship flows, like a tu-tu-tu, like a ru-tu-tu. And so it goes.”
Sy kyk na hom. “Dis die Voorfokker-vrou se …” sê sy verwytend.
“Catchy, nè?” Hy gaan staan. “Ek het nie die ani whisperer sien inkom nie.”
“Waar? Wat bedoel jy?”
“Ná my toere het ek by Oupa Spaza sit en geselsies maak en die in-uitgang dopgehou.” Hy lig sy skouers. “Dalk het hy vroeër van skof af gekom.”
Amper klem op haar kake.
“Hy moet daar wees,” sê sy. “Wat kon gebeur het?”
“Baie.”
Hulle loop ’n paar meter in stilte. Amper ruik haar ouma se as. Dit meng met angs en kom sit in haar keel.
“So hoe’t jy ’n troeteldier nadat troeteldiere uitgesterf het?” vra Georgie, sy stem nou lig en geïnteresseerd.
“Noag was my ouma se hond. Ek was te klein om presies te onthou – seker vier – toe Meconium weer gefokus het op die troppe honde rondom die nedersets. My inneem-broer het wippe gestel en gejag. Hy was bekwaam al was hy nege.”
“Ook met die mikkery?” vra Georgie.
Amper knik.
“En toe’t hy vir my ouma die klein hondjie gebring. Vir sy ouma Bets sou hy enigiets doen.”
“En julle nederset. Hulle laat dit toe?”
“Ons is ook maar Meconium se nederset. Eers het my ouma van haar Fluksmaag geruil vir ekstra kos vir die hondjie en hom weggesteek. Met die meeste van die wilde troppe daar rond uitgewis, het die MecSecs nie meer so geworrie nie. Toe Bones tien is, toe begin hy vir Noag gebruik om hom te help om bene uit te snuffel en hy begin die helfte van die belasting betaal – so’t my ouma my later vertel. Noag het twee jaar terug afgetree. My ouma soos ’n skadu agtervolg. Ek was sy derde favourite mens, al het Wia hom probeer afvry wanneer my ouma hom kliniek toe vat.”
Anis se deur is toe. Georgie klop. Hy draai die knop. Niks.
Iewers naby begin iemand op ’n drom slaan en valksing. Nog dromme kom by. Die ritmes beur. Die stem hou terug. Die stem stoot vlerk.
“Etter,” suig Amper die woord in. “Jafta was reg. En dit was verniet. Daar’t niks van gekom nie.”
Sy draai om voordat Georgie kan sien wat sy in haar eie stem hoor.
“Moet dit nie in jou kop kry nie,” sê Georgie.
Hulle loop verby die Kraalkombuis. Lepels teen potte. Oorskiet marog en Staple-bredie. Hibiskustee met suurlemoenskil.
“Jy moet my help,” sê Amper. “Dit was jóú plan.”
“Jóú desperategeit sit agter hierdie plan. Ek het g’n gwarantees gegee nie.”
“Jy moet my help. Seblief, Georgie. As ek my ouma se hond deur leeus laat opvreet.” Haar stem kraak.
“Nee. Dis soesaaid. Snags vra daai sambokke nie vrae nie. As hulle Pulsegoed sê die nai tien meter weg – en dit sal ons wees – dra nie ’n legit Pulse nie, laser hulle jou.”
“Ek kan hom nie net daar los nie.”
“Anis het hom iewers weggesteek. Uitvaltyd was daar te veel beweging om hom veilig uit te smokkel. Môre try hy weer. Dis wat gebeur het.”
“Jy’t gesê daar kon baie gebeur het.”
Amper vou haar arms voor haar lyf. In die Hardekraal Hotel se venster is daar ’n flou lig. Mense gesels en lag. Mevrou Jafta se gg-gg-gg is sag maar daar.
“Wat as Anis uitgevang is?”
“Nie sommer nie,” sê Georgie.
“Hoekom het hy nie teruggekom nie?”
“Toe hy nie vir Noag kon uitkry nie, het hy besluit hy gaan by MecShack om.”
“Wat’s MecShack?”
“Underground bar. Baie vibes. Promise you. Dis dit.”
“Nee,” sê Amper. “Iets voel nie reg nie.” Die reuk van ’n ensiemde Noag.
“Sê jy vir die ou met die derde oog?”
“Jy’t jou derde oog toegemaak.”
“Wat?!”
“Ek kan sien jy’t dit toegemaak. Geshutdown. Jy wíl nie sien nie.” Amper kyk in die rigting van die deur. Sy praat nonsies. Sy fluister: “Ek sal betaal.”
“Net oor ek like van BioG’s beteken nie ek is stupid nie, meisie.” Hy draai om en begin wegloop.
Amper gee ’n paar treë saam. “Nie BioG’s nie. Kief.”
Georgie briek. “Wat jy waar kry?” Hy begin vinniger praat. “Waar de fok was jou kief gister toe ons deur Voortrekker moes beur?”
Amper kyk rond. “Praat sagter,” spoeg sy. “Wil jy kief hê of nie?”
“Obwis wil ek kief hê. Wie wil nie kief hê nie? Maar ’n long met ’n lasergat gaan nie die effekte voel nie.”
“Wat is die opsies?” vra Amper. “Om by Meconium in te kom. By No One’s Ark te kom.”
“Net een opsie. Vir die stront-entoesias. Is jy ’n stront-entoesias?”
’n Reuk van maande gelede tref haar. Die Prof moes in die NoGoZone rondgeneuk het en hom met wilde bessies opgestop het. Haar ouma het sy skitterye in ’n Shitesaver geskep en die lepel die NoGoZone ingegooi. Amper het kots teruggesluk en haar ouma het gelag. Ampertjie Stampertjie met die neus van ’n mol …
“Nee,” sê Amper.
“Dis jou enigste opsie. My gabbas kan ons help om binne-in Meconium se muur te kom. As ons deur die deel mission waar die strontpype en toets- en extraction-area is, mag ons dit dalk maak tot by die Ark.”
Haar rugsak is byna leeg. Net water en ’n hempklomp. Genoeg plek om Noag te kan laai as dit moet. Mevrou Jafta se mond was ’n reguit lyn toe sy sê sy gaan weer saam met Georgie kaartspeel. Die ou vrou het haar nie geglo nie. Amper voel na die fluitjie om haar nek, die pyle in haar hare.
Georgie stap vinnig en hou tussen die paar ruïnes wat nog tussen Hardekraal en Meconium staan. Tussendeur kies hy bospaaie.
“Dis ’n ent,” sê hy.
Teen Meconium se muur is daar ligte wat op onverwagse tye aan- en afgaan. Die verligte donkerte is onskuldig.
“Daar sal nou meer beweging wees,” sê Georgie. Hulle kom by ’n oopte. “MecShack se ingang is naby.”
“Kan mens van buite af ook in?”
“Ja. Hoe anders moet Hardekralers en Enoughers in?”
“Ek dog die ani whisperer kan in oor hy binne werk. Hoekom gaan ons nie daardeur nie?”
“Enigste ding waaroor hulle streng reëls het vir non-Meconites: ouderdom. Eighteen and above. En Hardekralers en Enoughers kan nie aan die ander kant uit nie.”
“Ons kan –”
“Selfs al kom ons in én uit, moet ons van een hoek van Meconium tot die ander hoek bogronds beweeg. Dis soesaaid. My gabbas kry ons by ’n buite-ingang van die muur.”
In die verte blink ligte op blinkers en buckles. Groepies mense loop en gesels van Close Enough se kant af in Meconium se rigting.
“Is jou gabbas Meconites?”
“Ja, is.”
“Is dit wat jy by die huis moes gaan doen het? Het jy met hulle kontak gemaak?”
Georgie lag. “Hulle is nie aliens nie. Ek het hulle gepulse. ’n Company perk. Gekoop met company-fondse.”
Amper is nie seker wat dit beteken nie, maar Georgie sal dit te veel geniet as sy vra.
“Hoe ken jy hulle?”
“’n Vriendskap wat met Meconium se exchange program begin het. Dis hoekom ek sê: Charity byt jou altyd in die gat.” Hy lag saggies, langer as die vorige keer. “En glo my: Dis Meconium wat in die gat gebyt word.”
“Watse exchange program?” Sy kan nie glo sy vra nie.
“MaJo het Meconium oortuig dat al die kinders van die omgewing moet mingle. Cultural exchange en diversity. Gooi die diversity-kaart en Meconium raak paphand. Let the culture trickle down is wat daai poesters sweerlik gedink het. Maar die Meconite-weeslot wat MaJo grootmaak, word soms ook maar soos phayas behandel. Hulle klere is net so vaal en malapper soos ons s’n. So, terwyl ons in sakke moet race en met patatas tussen ons tande moet vry, vra ek vir hierdie tweeling of hulle al wildedagga gerook het, want wildedagga is nie ’n trip op regte kief nie, maar wildedagga is wragtag die meconium van ’n god in vergelyking met daai speletjie-gara. Wat kan ek sê? My way with words het hulle oortuig en ons het gedak en dive en daais die begin van ’n winsvolle company. Ons smokkel Meconium se blinkgatskitterye Closies toe,” sê hy sag. “Op die oomblik sit ons ons winste terug in development. Soos my no-radar Pulse en sulke dinge. Kom ons hol. Maak of jy my jaag.”
Dit kom uit die bloute.
“Nee, man, Chella! Ek het dit nie, man! Ek belowe!” gil Georgie, en spring weg. Drie mense briek net regs van hulle en wag vir hulle om verby te gaan.
“Aaah!” gil Georgie. Hy hou van geraas maak.
Amper wil saamspeel, maar sy kry nie woorde of klank nie.
Waar is jy? sou sy wou gil. Waar is julle?
Georgie briek. Hy steek sy arm uit en gryp haar rugsak om haar laaste spoed te breek.
“Anis,” fluister hy en wys met sy kop sonder om te kyk.
Links sien Amper uit die hoek van haar oog hoe mense agter ’n paar bome in verdwyn en ander uitkom. Die tonnel na MecShack moet dáár wees.
Georgie trek haar ’n ent verder en beduie en praat nonsies om besig te lyk. Hy draai rigting Hardekraal.
“Ek dink nie hy’t ons gesien nie,” sê hy na ’n ruk.
“Jy’t hom gekry,” sê Amper.
Voor hulle het sy nou ook vir Anis gespot. Dis donker en daar’s baie dwalers, en Georgie het nooit getwyfel nie.
“Kompas van my derde oog,” fluister Georgie.
“Maar waar is Noag?” vra Amper.
Georgie antwoord nie. Sy stilte maak haar kortasem.
“Ons hang terug,” fluister hy.
“Is Georgie dan nou banggat?” vra Amper. Sy sukkel in die stap om Anis in die oog te hou. Sy wil nader gaan. Sy wil kan ruik.
In Hardekraal kom die reuk. Dikvel en vasgekeerde sweet en pis. Die Dikvelkamp is agter hulle.
Amper trek haar regtervuis met die growwe muur langs. Georgie het weer die pas opgetel, maar wys hulle moet in die skadu van die geboue bly. Hulle draai links in die hoofstraat en beweeg verby die hotel. Dis donker en stil in die vensters.
“Konter!” fluister Georgie.
“Wat?” vra Amper.
“Hy’s verby die afdraai na sy blyplek. En nou …”
Anis het voor ’n gebou gaan staan.
“Wat meen dit? Is dit die Kraalkombuis?”
“Ja.” Georgie wys sy moet stywer teen die muur staan.
Anis klop. Die deur gaan oop en hy gaan in. Georgie hardloop.
Daar’s ’n lig en die deur is oopgelos. Anis haal sy rugsak af en rits dit oop. Hy haal ’n deurskynende tweeliterbottel uit. Die kok begin die bottel se boonste helfte met ’n mes afsny.
“Konter,” sê Georgie en rem haar weg, maar sy’t dit klaar geruik.
Maalvleis.
Die sterre is bedompig naby. Die maan is die flitslig van ’n uitgeslape gooi. Sy vee die nattigheid op haar wange af sonder om te weet dat sy huil, want haar innebor het nog nie opgegee nie. Dis net die moegheid. Sy ruik maalvleis, maar sy ruik nie vir Noag nie. Sy lang flapore, sy ribbelyf – niks daarvan sou dit die moeite werd maak om hom …
Anis maak die deur agter hom toe en gee ’n tree in die donker. Nog een. Nog een. Amper weet Georgie sal haar wil terughou, so sy gee geen waarskuwing nie. Sy spring. Haar mond is reg, haar naels is stomp maar oneweredig, en sy was nog nooit swaarder nie.
Anis skree soos ’n vark, maar haar hande is ook reg en sy druk haar vuis in sy mond. Hy val plat en sy val bo-oor hom. Sy proe sy oorlelbloed in haar mond. Sy ruik sy nekvel tussen haar knypers. Hy spring op en hol, maar Georgie moet hom gepootjie het, want hy lê weer, net ’n meter verder. Hy draai op sy sy, trek sy bene op teen sy maag en gooi sy gesig onder sy arms in.
“Asseblief, asseblief,” kreun hy. Hy probeer gil, maar daar kom nie veel uit nie.
Die angs stuit haar. “Waar’s my hond, jou etterpiel?”
“Ek was te laat,” sê hy. “Ek sweer dit. Ek was te laat. Hulle het hom klaar … Toe ek daar aankom …”
Amper sak op haar knieë. Sy stamp haar voorkop teen die grond. Georgie vat haar skouers van agter af vas en skulp haar ore met sy skewe hande toe. Hy vra iets vir Anis, maar sy kan nie hoor nie. Sy wil nie hoor nie.
“Kom, Amper.” Georgie vat haar aan die boarm en probeer haar regop bring.
Anis is weg. Haar voorkop is gevoelig.
“Dis nie Noag nie. Nie Noag in die kombuis nie.”
“Ek is jammer, Amper,” sê Georgie.
“Dis nie Noag nie. Hy’s nie in die kombuis nie.”
“Ek is jammer oor Noag, Amper,” sê Georgie.
Amper voel aan haar wange. Dis nat, besef sy. Georgie laat haar op die trap sit en gaan by die kombuis in.
“Jy hoef nie kief te gee vir my gidsery nie, Amper,” sê Georgie voor die hotel. “Maar ek sal dit nodig hê vir die oorskot.”
“Die oorskot?” vra Amper. Daar is niks oor nie.
“Ons moet begrafnis hou.”
“Nee. Miskien.” Sal dit haar ouma se asse dalk beter laat rus? “Kan jy môreoggend gaan onderhandel?” vra sy. “Ek het al daai BioG’s.”
“Nee. Ek het met die antie gepraat – sy bak vannag die pasteie vir die Specimen-weddenskappe. En sy vat nie coin nie.”
“Nou? Jy’t die kief nóú nodig?” Amper se innebor krimp ineen. Sy’t ’n mal ding gedoen. Sy’t gedag as sy Noag eers net weer het, sal sy plan maak, sal sy die moed hê. Sy kyk na die hotel. Donkerte. Maar donkerte beteken nie altyd slaap nie. Sy voel aan die deur. Dis gesluit.
“Etter,” sê sy en kap met haar palm teen die muur. “Dis dit, Georgie. As ek eers iemand moet wakker maak …”
Georgie gee haar ’n skewe kyk. Hy haal ’n sleutel onder sy belt uit. Dit werk nie. Hy haal nog een uit. Die vierde een pas en draai. Dié keer swets sy nie hardop nie.
Amper los haar rugsak buite die kamer. Wat het haar besiel? Die deur kraak. Die vloer kraak. Sy gaan staan met haar rug teen die muur en kyk na die homp wat Mevrou Jafta is. Verlig maak sy uit dat die rolstoel nie onder die bed gebêre is nie, maar tussen die bed en die muur dungevou staan. Sy beweeg haar longe saam met die deining van Mevrou Jafta se buitelyn. Sy dink dit stem ooreen met die asem wat sy hoor. En sy dink, sy hóóp dat dit die ritme van slaapasem is.
Sy lig die rolstoel aan sy armleunings op en beweeg agteruit. Die gangteëls is stil onder haar voete. In die sitkamer maak sy die deur toe voordat sy haar koplig aansit.
Iets beweeg in die gang. Etter! Sy druk haar vinger teen die knoppie van haar koplig, vries dan om te hoor wat aangaan. Iets skuifel.
“Toebeka?” ’n Dowwe lig kom onderdeur die deur. “Toebeka, jy’t my laat skrik. Kom, kom slaap eerder in jou bed. Stomme vrou.”
Amper ken nie die stem nie. Dit raak weer stil en donker en sy sit haar koplig aan en begin met die handvatsel se skroef spook. Sy’t Georgie se knipmes geleen. Môre gaan haar hand op hierdie handvatsel wees om vir Mevrou Jafta te stoot en dan gaan haar innebor weet: Sy’s ’n dief. Bettina Molooi het nie ’n dief grootgemaak nie, maar hier sit sy: besig om haar chaperone te besteel.
Die skroef kom uit. Sy haal die boonste deel van die handvatsel af. Daar is vyf sakkies in die handvatsel. Sy maak hulle versigtig oop en gooi ’n bietjie uit elkeen in haar rugsak se kantsakkie. Daar is nog in die wiele en in die dwarssparre van die sitplek – Jafta sal genoeg hê vir ruil. Die sakkies se toutjies word stadig tussen haar simpel vingers dieselfde knope van netnou. Amper steek hulle by die pyp in soos hulle daar uitgekom het. Sal Jafta kan voel die sakkies is ligter?
Dié keer kyk sy nie lank na die ou vrou nie. Sy maak net seker Mevrou Jafta se rug is steeds na die deur en sit die rolstoel terug sonder om weer na die homp te kyk. Haar innebor is plat. Haar innestink ruik net vrees.
Georgie sit buite langs die deur en wag. Hy fluit die Voorfokker-vrou se wysie. Sy gooi sy knipmes langs hom neer.
Hy klik sy tong. “Jy vat jou tyd.”
Amper antwoord nie. Sy gaan op haar hurke en gooi die kief versigtig op haar palm uit.
“Waarin bêre jy dit?” vra sy en hou dit na hom uit.
Hy haal ’n opgerolde lapsakkie agter sy belt uit.
“Ons moet vinnig speel,” sê Georgie.
Amper vat ’n hand vol grond en vryf die reuk van kief daarmee af.
“Kom,” sê Georgie.
Sy wag vir hom buite die Kraalkombuis. Sy kyk hoe die Tafelberg se buitelyn verhelder toe ’n paar wolke voor die maan wegbeweeg. Sy teken die buitelyn van die Sienhomsberge in die lug. Die tuiste van gooie met meer gelatenheid. Sy mis die berge.
“Right,” sê Georgie. Sy stem is plegtig.
Hy hou die oopgesnyde tweeliterbottel ’n entjie van sy gesig. Daar is net ’n paar stukkies vleis en ’n bietjie bloed onderin.
“Hoe weet mens … Dis so min …” Amper se stem breek.
“Jy kan nie weet nie.” Georgie begin loop. “Jy proejhekt. Vir die klousjur. Ek weet van ’n goeie spot.”
“Wat meen jy? Proejhekt?” vra Amper.
“Soos toe ek dertien was en oor my pa begin rou het, maar die man was al elf jaar in die grond.”
Amper kyk na Georgie. Hy’s dertien en nie veel ouer nie.
“Toe hou ek en my ma en my antie weer begrafnis. Met sy tennisraket en sy Bybel. Die res van hom – sy sense of humour, sy dapperheid, sy aantrappajoorskap, sy charm – dis alles in my. So toe proejhekt ek my rou op die tennisraket en die Bybel. My antie het my gehelp. Sy’s goed met die spirit-goed. En sy’t vir my hierdie oogklap van ’n ou belt van my pa gemaak.”
“En nou?”
“Ek het klousjur. Die nie maklik sonder ’n pa in hierdie gopse nie, maar ek het klousjur.”
“Hoe’s hy dood?”
“Tweede Toilog.”
“Ek dink my pa is in die Eerste Toilog dood.”
Georgie se kop ruk regop. “Sweer daarop.” Hy’s ernstig.
“Ek kan nie. My ouma wou nooit daaroor praat nie, maar daar was ’n brief, ’n love letter, in een van die boeke wat my ma vir my gelos het, waarin my pa vir haar geskryf het dat hy aan haar dink, dat hy dink aan die kind in haar maag, en dat dit hom aan die gang hou. Hy’t geskryf dat hy sy ouma “Ouma Saad” noem en dat die kompos en die saad vir hom saam loop en dat hy daarom daarvoor moet veg. Dit was vroeg ’65.”
“Dit klop,” sê Georgie. “Dit klop.”
Georgie lei haar die permaplots in. Hy kies ’n spot onder ’n soetdoring. Hy grawe ’n klein gaatjie. Amper buk en maak dit groter. Grond onder ’n inskeurnael. Malsheid op haar tong. Soutwimpers.
“Hieso.” Georgie gee die plastiekbottel aan.
Amper keer dit in die gat om sodat die bloederigheid in die grond kan intrek.
“Maak nou toe,” sê Georgie. “En dan moet jy iets sê.”
Amper skuif die grond terug. ’n Klein stukkie bottelbodem steek uit. Sy vat van die doringtakke wat rondlê en pak dit bo-oor. Sy kom regop.
“Noag, as jy in die maag van ’n Kaapse luiperd was, dan sou jou ounooi gesê het jy’s deel van die honger en volkom wat alles laat voortneuk, maar ek het jou … Ek was nie daar nie, en nou’s jy deel van ’n opgefokte voedselketting. En sy sal my vergewe omdat sy anderkant die teleurstelling warrel, maar ék weet wat ek gedoen het en die gooie sal my straf met ’n sawwe hart en ’n presiese herinnering van dié oomblik.”
Sy gaan op haar knieë.



Vet
Kaapstad, 2 – 3 Julie 2057
Dr. Sias Arendse se G-laze lê sonder flikker op die lessenaar, maar hy tel dit op om seker te maak: Maria het nog niks laat weet oor Hannah se opvolg nie en Martin is steeds lazenot. Drie dae gelede was daar ’n kort lapoz van sy broer: iets oor game-changing stuff waarvan hy Sias moet vertel. Daarna geen kontak nie. Die werkers by CookingOil! het laat weet Martin het nie opgedaag vir werk nie, en sy flat was die vorige aand leeg en vreemd netjies.
Sias skakel die masseerfunksie van sy stoel aan en gaan na die Western Cape Police Service se website. Hy volg die skakel na die Missing Person’s Report op wcps.letuslook.co.za en vul Martin se details in.
Do you want us to assign a private investigator to this case at your expense?
Hy oorweeg dit. Hy sal eerder vir Pie wil gebruik, maar sy’t nie ’n kontrak met die WCPS nie. Hy merk die blokkie en onmiddellik verskyn ’n raam waarin sy bankbesonderhede gevra word.
I give permission for a deduction of R30 000 as deposit and will settle the account within a month of final news.
Sias skud sy kop en raak aan die blokkie.
Thank you for trusting us with finding your loved ones. Your case will be handled by the Woodstock Station and Trevor Jacobs is the assigned private investigator. Your reference number is OTA 314 REF. We will contact you as soon as we have news. In case of URGENT enquiry, you can contact our helpline. 0800 WCPD 505505.
Cheryl steek haar kop by sy spreekkamer in.
“Twee goedjies voor ek gaan,” sê sy. “Ta-rá!” Sy hou ’n gelamineerde lemmetjiegroen blad in die lug:
Dr. Arendse – Plastiese chirurg. Geregistreerde biodieseltegnikus. Plastic surgeon. Registered biodiesel technician. 
Hy knik.
“Ek laat maak weer ’n bronsbordjie as ons offices in Durbanville kry,” sê sy. “Dáár sal ’n properse security company ons én jou property beskerm.”
“Een van die dae,” sê hy vaag.
“Én …” ’n Wit vel met krullerige pers letters daarop. “From Fat to Fuel! Do you want to earn money while losing weight and improving your health? It’s not too good to be true at Dr Arendse’s practice in Cape Town. An experienced plastic surgeon, he will perform liposuction on those areas where unwelcome fat assembles. And you will get paid! Why? Dr Arendse’s practice is part of a new generation of biofuel. Visit www.gov-fuel-alternatives.co.za for more info on our partnership with the Departments of Energy and Health. Visit our offices at 17 Hoop Street, Flat 211, for consultation and procedure. Phone 021 959 4237 for appointments, Tuesdays and Wednesdays.”
“Cheryl, ek het vir jou gesê pamflette is geldmors.”
“Jý het gesê jy sal die Vivox op my doen as ons volgende maand ons target oorskry. Ek ken die outer suburb-mark – hierdie kom uit mý pocket. Ek sal jou wys.”
Sias sug. Hy het ’n ruk gelede die flirtasie aangemoedig. Die afleiding was ’n uitkoms. Daarná is sy daarop uit om hom te irriteer.
Cheryl kyk na die pamflet en giggel: “Thank Oprah ek het nie vir ‘Fat for Cash!’ gegaan nie. Soos in geldwolwe!”
Sias se G-laze kom regop. ’n Foto van Maria en ’n Jimi Hendrix solo. Hy kyk na Cheryl.
“Fine,” sê sy. “Lekker naweek vir jou ook.”
“Hallo, Maria. Hoe gaan dit daar?” antwoord hy.
“Goed. Ek wou net sê Hannah se scans was skoon.”
Sias knyp sy oë toe en laat sy kop sak.
“Dankie,” sê hy toe die stilte opmerklik raak. “Dankie vir die laat weet.”
“Jy onthou van die naweek?” vra sy.
“Ja. Ek sal haar tussen ses en sewe kom oplaai.”
“Okay dan. Bye.” Sy lui af voordat hy kan groet.
Hy sit terug in die masseerstoel. Hy’s moeg. Hy’t te veel vingers in te veel pies. Halfgaar pies wat op die oomblik sy cash flow uitput en seker eers teen die einde van die jaar winste gaan begin wys. Nou het hy nie ’n keuse nie: drie dae per week voldag by drie verskillende hospitale. Twee dae in die praktyk. Oortyd in die lykshuis. En hierdie week nog die onsekerheid van Hannah se scans en Martin wat net weg is.
Hy laze die lykshuis. “Middag, Dok,” groet hy.
“Sias, ek wou juis laze om te hoor of ek nie vir jou kan wag nie. Hoe lyk dit met ’n potjie skaak voor jy begin frack?” vra dokter Murray.
“Dis my naweek om vir Hannah te gaan haal, Dok. Ek’s haastig om daar te kom – sy was vandag vir die scans.”
“Skoon?”
“Ja, Dok.”
“Ja-nee, ry dat jy daar kom.”
“Ek gaan. Ek kan nie … Dok weet hoe dit was. Twee jaar van …”
“Van hel. Van hel, ou Sias. Ek’s baie bly vir jou. Jy moet haar geniet. Die vetvonds is in elk geval skraal vandag.”
“Dan sien ons weer volgende week,” sê Sias. “Dankie, Dok.”
Dis die tweede dag wat dit sonder ophou reën en Sias kan niks deur sy voorruit sien nie. Om in sulke tye sy Merc Genie te vertrou kom nog nie maklik nie.
Hy besluit daarteen om weer by Martin se flat in Woodstock om te gaan. “Maria’s house.” Hy oorartikuleer na aan die dashboard – kan homself byna nie hoor nie.
“Safetown Six Three, twenty-one point eight kilometres, twenty-three minutes,” reageer Genie.
“Correct!” Hy klap op die dashboard.
“Buckle up, Sias,” sê Genie. Sy praat met die stem van ’n minderjarige wat die beoordelaars bedank nadat sy ’n Embracing the Icebergs wet-T-shirt-kompetisie gewen het. Hy het dit al probeer verander.
In Durbanville se Safetowns het die wolke nog nie gebreek nie. By Maria se huis sit Hannah op die boonste trappie, ken in die hand, haar Mickey Mars-rugsak langs haar. Hy moet hom keer om nie uit die motor te spring en na haar te hardloop nie.
“Mamma!” roep sy na die oop deur. “Ons ry nou!”
Sy kom spring in, gryp hom om die nek. Maria kom uit. Haar uitkom is altyd só dat sy nie hoef te praat nie, net beleefd kan waai.
“Hoe’s dinge hier?” vra hy toe hulle wegtrek.
“Uhm. Goed. Veral vandag, soos Pappa weet.”
Hy lag. “Ek weet! Vandag is great!” Hy druk haar benerige skouer.
“Maar Woensdag en Donderdag het Mamma migraine gehad. Ek dink dis oor ek vir die checkup was. Dinsdag het oom Martin kom kuier. O ja. Ek het iets vir jou.”
“Stop!” sê Sias vir Genie. Hy draai na Hannah.
“Het oom Martin ’n boodskap vir my gestuur?”
“Nee, maar ek sê mos. Ek het iets vir jou.” Sy krap in haar sak. “Ons het lekker gespeel,” sê sy. “Hy’t my gehelp om ’n tent vir Agpoot se hok te bou. Maar hy was funny.” Sy gee ’n stukkie papier vir Sias.
“Hoe funny? Funny snaaks of funny vreemd?”
“Funny soos wanneer Mamma vir ’n groot hofsaak oefen,” sê sy.
Sias kyk na die papiertjie.
“Turn back,” sê hy vir Genie.
“Hannah, Pappa gaan jou eers weer by Mamma aflaai. Ek moet iets vir oom Martin gaan doen. Het Mamma planne vir die aand?”
“Nee. Maar kan ek nie maar saamkom nie? Ek het oom Martin se papiertjie geheim gehou. Ek het niks vir Mamma gesê nie.”
“Nee, Hannah,” sê Sias. “Ek kom haal jou nou-nou.”
Toe hulle voor Maria se huis stop, skeur hy die papiertjie in fyn stukkies en sit dit in ’n weggooikoppie wat in die cup holder staan.
“Jy moet seker maak elke stukkie van oom Martin se geheim kom in die vullisblik,” sê hy. “Ek is oor ’n halfuur terug. ’n Uur maks.”
“Ek sal eers ’n bietjie water daarop gooi,” sê sy. “Ek sal die evidence destroy.” Maar aan haar stem kan hy hoor dat sy vies is.
In die middedorp stop Genie voor die naaste onafhanklike Connecting Café. Die strate is stil al is dit nog nie sesuur nie. In die Safetown malls sal dit wel ’n vertrapping wees. Hy weet dis paranoia, maar die risiko om van sy G-laze af te werk is te groot.
Agter die getinte vensters van die kafee is daar drie ander mense: twee tieners en die eienaar, ’n Chinees. Hy mik vir ’n stasie in die middel rond, een waarvan die skren na ’n muur sal wys. Eers gaan hy na sy eie Goohoo-adres op die filtered web, steeds met die hoop dat Martin iets van hom sou laat hoor het. Niks. Net drie e-posse van reps, wat hy ignoreer. Dan probeer hy wat hy vermoed ’n username en password is. Hy het dit gememoriseer. Goohoo lewer niks op nie. FriendsAnon ook nie, maar daar het hy nie regtig iets verwag nie. Die Spinning Spider waarvan Cheryl al gepraat het, herken ook nie die username en password nie. Hy goohoo “newest social networks”, net om iets te doen.
Terwyl hy deur die resultate scan, onthou hy van die spasie op Pluto – sy ma se broer se present vir sy sestiende verjaarsdag. Sias het onder andere porn daar gebêre en die jonger Martin het hom afgepers vir sy username en password. Later het Martin sy eie spasie gekry. Hy gaan na sss.pluto.ss, tot ’n paar jaar gelede nog die veiligste stoorplek op die internet. Hy tik in:
Username: h@h@h@ p0rn; Password: sh@r1ng1sc@r1ng.
Welcome user, sê ’n vrou met ’n Indiese aksent.
Daar is een video gelaai. Sias maak seker dat die klank af is en begin dit speel. Hy kyk na ’n couple wat mekaar uittrek. Is dit ’n kriptiese leidraad? ’n Flashing ad kom onder op die skren ingevlieg. Join Now! Discount! Hottest BDSM at www.coldheartedbitch.com. Hy maak sy Goohoo-rekening in ’n nuwe skren oop. Gaan na die trash. Hy’t reg onthou. Twee dae gelede het hy ’n boodskap deur dié webtuiste ontvang. Hy maak dit oop.
Hi Hottie.
Wanna use me? Go Ahead. Make a pass: NoSeedsAttached.
Take care.
Sias gaan na www.coldheartedbitch.com. Hy kliek op “Sign in”. By username tik hy “Go Ahead”, by password “NoSeedsAttached”.
Welcome Stranger, sê die skren. Your subscription expires on Monday.
Dit hou aan flash. Sias gaan kyk in die “Private porn favourites”-lêer. Daar is twee dokumente. Prototype en The Funny Fatsos – News Flash. As dit nie vir die tweede een was nie, sou hy nie vermoed het hy het op die regte goed afgekom nie. Martin en Hannah kyk gereeld dié realiteitsprogram. Hy sit terug, strek sy arms bo sy kop uit en kyk in die kafee rond. Die tieners het simulation headsets op – hulle koppe en lywe beweeg in ’n ander wêreld. Die eienaar praat met iemand in ’n ander land. Sias begin bo.
Prototype. Dis ’n ontwerp vir ’n fat extractor. Martin het al gesê dat hulle CookingOil! moet uitbrei en begin om die vet- en olie-aanpaksels in die stad se afvoerpype te herwin. Die munisipaliteit het dit al self ’n keer of wat probeer, maar kon nooit daarmee volhou nie. Met hiérdie ontwerp … Sy oog val op die regterkantste hoek. ’n Patentregnommer. En dis geregistreer onder Sias Arendse. Hy bal sy vuiste en slaan op sy bobeen. Dan probeer hy om te doen wat Genie voorsê wanneer sy bloeddruk te hoog raak. Take a deep breath. Let your jaw relax. Tell your shoulders to say goodbye to your ears. Daar hou hy gewoonlik op met luister. Hy moet rustig bly. Dit beteken nie noodwéndig iets nie. Martin het nog altyd gesê hy wil Sias terugbetaal vir die aandeel in CookingOil! wat hy vir hom gegee het. Hierdie is dalk net sy manier om dit te doen. Maar hoekom nou?
Sias neem ’n foto van die ontwerp en gaan dan na die volgende dokument. Dit lyk soos ’n scan van ’n bladsy uit ’n outydse koerant, maar die datum is 1 Desember 2060 en die opskrif lees “The Funny Fatsos starves to death”.
Since the beginning of 2060 producers of the hit show and brand The Funny Fatsos have been having trouble finding enough fat people for the Fatso Farm, the setting of their reality show. Since 2058 there have been rumours that they started a feeding program for prospective contestants, because only women weighing more than 110 kg and men weighing more than 140 kg were allowed. In 2059 they decreased the weight for both women and men by ten kilograms. In their last season they had only sixteen contestants, fourteen fewer than in previous seasons, and fans started to complain that the empty houses and lack of intrigue gave the show a starved feeling. All of this was due to the rise in empty stomachs. The WHO estimates that malnutrition, hunger and famine will increase exponentially in the next year or two. “We simply can’t put figures to the prediction,” says Dr Futura Young, “because we have never seen this level of crop failure due to climate change and biological sabotage in the history of the WHO.” So it’s probably not just au revoir to the Fatsos; it’s a final curtain on an era of fast food and, well, any food, for some.
Sias vryf sy oë. ’n Artikel uit die toekoms wat Martin heel waarskynlik self geskryf het. Waarsku Martin dat vettes bedreig word? Op grond waarvan?
Hy vee sy spore op die rekenaar dood, log uit en betaal. Hy’t gekom vir antwoorde, maar hy’s meer verward en meer bekommerd as voor hy die leidraad by Hannah gekry het.
Sias vat Hannah Burger God toe vir Funny Friday en kyk na die clips van drone-peuters wat tantrums gooi, honde wat miaau en dwerg-Alsatians wat deur worshonde gejaag word.
“Dit werk nie as jy nie saamlag nie, Pappa,” sê sy vir hom.
Hy laat gly sy hand oor haar kop en glimlag.
Terwyl hulle draairoomys eet, begin The Funny Fatsos. Sias wens hy kan dit afskakel.
“Is jou werk snaaks, Pappa?” vra Hannah.
“Nee, Hannah,” antwoord hy. “Hoekom?”
“Want vet mense is snaaks.”
“Hierdie mense probeer snaaks wees omdat daar kameras is,” sê hy.
“Mamma sê julle het nie uitgewerk nie omdat sy dink jy moet met siek mense werk en jy het eers met mooi mense gewerk en nou met vet mense.”
“Het Mamma dit vir jou gesê?”
“Nee, Mamma praat nooit met my oor jou of julle nie. Ek het gehoor toe –”
“As dit is wat Mamma sê …” val Sias haar in die rede. Hy sug. Maria sal hom nooit vergewe nie. Dit was met die griepseisoen twee jaar gelede. Haar suster se man het ’n vreemde virus opgetel en sonder medies gesit. In die High Rises tel ’n mens al wat kiem is op en Sias het geweet hy sal niks kan doen nie. Die man het gesterf en Maria het na die spaarkamer getrek. Dit het gebeur net voor Hannah met kanker gediagnoseer is.
Sias sit vooroor gebuk oor sy oggendkoffie. Hannah het hom vroeg wakker gemaak omdat hy belowe het hulle gaan mall toe.
“Hoekom lyk jy so down, Pappa?” Sy staan met ’n skoenlapperuitrusting in die kombuisdeur nadat sy die tuin gaan groet het.
“Kyk hier,” sê sy, en fladder die vlerke wat aan die langmoue vas is terwyl sy om die hoë tafel vlieg. Toe sy sien dat sy glimlag nie lank gaan hou nie, sak haar skouers. Sy gaan haal die pap en sukkel om op die counter te sien hoeveel sy in haar bak gooi.
“Ek’s jammer, Hannah. Ek sal opmaak. Vanmiddag. Maar vanoggend moet ons net eers na oom Martin se flat toe gaan.”
Haar gesig verlewendig vir ’n oomblik.
“Dalk is Fi ook daar,” sê sy.
Fok nee, net nie dit nie, dink Sias. As Fiona ook nog hierdie chaos betree …
Martin se flat is steeds net so netjies soos twee aande gelede.
“Waar’s oom Martin? Waar’s Fi?” sê Hannah vies.
“Hulle is … Ek moet iets vir oom Martin kom haal. Jy kan iets op my G-laze kyk.”
Sias begin by Martin se lessenaar. Hy werk deur elke lêer. Dis die lêers van iemand wat geglo het die internet gaan uitbom, iemand wat met sy regterbrein gefile het, maar met sekuurheid niks laat wegraak het nie. Die CookingOil!-kontrak. Ou rekeninge. Sketse van ontwerpe in verskillende fases. Pamflette. Kontakbesonderhede vir alles van patentreg-lawyers tot plumbers. Niks.
Hannah pause ’n clip. “Waar is oom Martin?” vra sy.
“Ek sê mos,” brom Sias.
“Jy’t nie gesê nie.”
“Met vakansie.”
“Waar is hy … met vakansie?” Haar stem is kwaai.
“Hannah, ek …”
“Moenie jok nie, Pappa. Hy was funny en Fi was nie by nie. Fi kom altyd saam as ek amper vir my checkup gaan.”
Sias vat sy G-laze uit Hannah se hand, kry Maria se nommer.
“Maria, het Martin gebel om te hoor oor Hannah se uitslae?”
Sy sug. Sy sug omdat hy al weer sy maniere vergeet en ’n slegte voorbeeld stel.
“Ja, Sias. Hy bel altyd. Jy weet tog.”
“Het hy van sy gewone nommer af gebel?”
Stilte.
“Ek kyk gou,” sê sy. “Nee. Het nie toe opgelet nie. Is als okay?”
“Ek weet nie. Ek … probeer uitvind. Wat was die nommer?”
“Ek lapoz dit.”
“Dankie.”
Hy begin ’n lapoz vir sy eie PI. Toe Martin se nuwe nommer deurkom, copy en paste hy dít ook en stuur die boodskap. Dan laze hy haar.
“Pie at your service,” antwoord sy.
“Pie, ek het vir jou info gestuur wat jy moet opvolg. ASAP. ’n Nommer, nie seker watse device. Trace dit. ’n Bankrekeningnommer. Enige funny business, enige storage wat daardeur betaal is – ek wil weet daarvan.” Hy dink.
“What else?” vra sy.
“Net eers dit.”
“Priority fees?” vra sy. “Permission to subcontract a hacker if I’m in over my head?”
“Fine.” Hy druk dood.
“Dalk is daar iets in hulle … secret place,” sê Hannah.
Sias se kop ruk regop. Hannah begin snik.
“Secret place?”
“Ek het belowe ek sal vir niemand sê nie, maar hulle is in danger, so ek moes sê, nè, Pappa?”
Hy gaan sit langs haar op die rusbank en trek haar onder sy arm in. “Natuurlik, meisiekind, natuurlik moes jy nou sê.”
“Dis by die mall.”
“Huh? Watse mall?”
“Dis Ons Wêreld.”
“Vinniger, Genie.” Sias kap op die dashboard. Die kar ignoreer hom.
“Gaan ons nog vir my beddegoed koop?” vra Hannah. Haar stem klink ligter nadat sy hom alles vertel het.
“Ja. Dis hoekom ons in die eerste plek gaan.”
Hy trek haar vlegsel, maar sy kyk net by die venster uit. Sy hart krimp. Sy’s agt jaar oud. Sy’s nie veronderstel om so erg te worry oor een geheim nie.
Sias dink hy weet hoekom Martin die Dis Ons Wêreld-mall gekies het. Omdat hy en Fiona dit gehaat het. Hulle het dit gesien as die toppunt van eksklusiwiteit en consumerism en niemand sou hulle ooit daar verwag nie. Hannah sê Martin het haar eenkeer kom oplaai toe Fiona hom laze en hy’t net gesê “Ja” en “Okay” en toe’s hulle eers mall toe en sy moes in die ondergrondse parkeerterrein in die kar wag, maar sy was te bang en sy’t hom gevolg tot by die laaie. Hy’t haar gesien en gesê dis ’n groot geheim en sy mag vir niemand vertel nie.
Sias kyk op sy G-laze. Hy hoop Pie kan vir hom ’n sleutel of ’n kode uitsort vir Martin se deposit box, voor die dag om is. Om die nommer van die boks uit te figure sal vir haar maklik wees.
“Daar’s die ad!” Vir die eerste keer is daar weer lewe in Hannah se stem.
Sy wys met haar vinger na die eintlike rede waarom sy van die begin af gesê het hulle mag nie na hulle gewone UnderDurbs Mall toe gaan nie. Die advertensieskren by die ingang wissel tussen Ons Dorp – Leef veilig, slaap vas. Nuwe eenhede vir 2058! en ’n advertensie vir die bekendstelling van die Nuwe Groot Vyf: Ons bring die boendoes na die veiligheid van Ons Dorp! Bring die gesin. Datum: Saterdag, 3 Julie. Plek: Dis Ons Wêreld Sentrum.
“O, ja,” sê Sias. “Die holografiese boendoes.”
“Take a deep breath,” begin Genie.
“Hou jou krit, Genie!” skree hy.
“Please repeat,” sê Genie.
“Sorry, Hannah,” sê hy onmiddellik. “Ek is jammer, Hannah.”
Hy steek sy hand na haar uit, maar sy kyk weer by die venster uit.
“Jy moet luister vir Genie,” sê sy.
Terwyl Hannah na die holografiese diere kyk, bly hy op die G-laze. Ná sewentien minute is daar steeds nie antwoord by die polisie-hulplyn nie. Hy laze die Woodstock Station, maar al wat hy uit die konstabel kan kry, is ’n nuwe verwysingsnommer en Trevor Jacobs se details. Die man antwoord die tweede keer toe hy laze.
“Nee, no worries,” sê Trevor toe hy om verskoning vra oor die tyd. “Working hours is ’n luxury wat ’n ou in my poz nie kan afford nie.”
Maar hy kan Sias ook niks vertel nie.
“Luister, dude, ek sal jou sê. Moenie ’n fout maak nie. Ek maak al die pad enquiries, maar my list strek van Khayamandi tot in die Kalahari and back. But I’ll keep you informed. I’ll keep you informed.”
Toe hy aflui, het Sias lus en vee die man se details uit. Donnerse geldmors! Hierdie ouens reken daarop dat ’n vermiste iewers op die grid moet uitslaan – het nie die hulpbronne om op lazenots se spore te kom nie.
Hy kyk na Hannah. Haar hare is in ’n kort ponie en haar lyfie is nie meer so uitgeteer nie.
Dinge gaan uitfok. Martin se fake artikel is ’n waarskuwing en dis nie net sy fat fracking wat geaffekteer gaan word nie. Hy moet die strandhuis op Yzerfontein inrig, dalk nog ’n stuk grond of ’n skuur iewers op die platteland koop.
Pie laze net toe ’n kelnerin ’n koffie voor hom neersit. Hannah vat haar milkshake en loop weer na die diere toe sy sien dat hy antwoord.
“Number 26B.”
“Code or key?” vra Sias.
“Code. Lucky for you, the hacker got it in two ticks. I’ll lapoz it.”
“Nee, sê net stadig.”
Hannah sit op die grond met sy G-laze terwyl Sias deur die inhoud van die deposit box gaan. Daar’s niks wat belangrik lyk nie. Net voor hy gaan, laat hy sy hande al met die wande van die binnekant langs gly. ’n Vasgeplakte koevert. Hy trek die hele ding uit en haal ’n Chowy Changs menu uit die koevert. Tussen die kosopsies is twee rytjies geskryf. Sias neem ’n foto.
“Nog ’n koffie, asseblief,” sê hy kort daarna vir die kelnerin.
Hy is besig om die pasgekoopte Nokia Future op te set. As Martin ’n weggooifoon kan gebruik, kan hy ook. Hy gaan dadelik na Pluto en gebruik die geskrewe goed op die menu as username en password, dan as password en username. Die tweede poging werk. Daar is vier dokumente.
Brief 17. Project Sow. Agenda and notes. Brief 17 Antwoord.
Brief 17 is ’n kort nota van Fiona aan Martin.
Loskop, ek is spyter as ooit dat ek by admin betrokke geraak het. Ek is ’n trotse weathergee survivor, maar ek wens nou vir meer gespesialiseerde skills en minder overeagerness, want waarby het ons betrokke geraak? Om te weet van ’n big threat to the cause wat uitgevat is, is een ding, maar het jy geweet van die ultimate goal? Lees en laat weet my wat jy dink. Soos altyd: geen verbale woord hieroor. Baie liefde. Fiefie
Sias beweeg vinnig na die volgende dokument.
Project Sow. ’n Driebladsy-dokument. Dit lyk soos foto’s van die oorspronklike. Met die hand geskryf boaan elke blad staan “Strictly confidential”. Hy vluglees. Die eerste paar paragrawe handel oor ’n beplande infiltrasie in SeedSci.
Sias maak nog ’n venster oop, goohoo “SeedSci”. Hy onthou hulle het ties met CropLife en hulle besit ’n shitload GM-saadpatente, maar verder weet hy nie veel nie. Op die korporasie se webtuiste maak die slagspreuk die boonste blok van die skren vol: Food, Freedom, Forward-thinking. The biggest manufacturer and distributor of seed and agro-chemicals in the World. Sias weet Martin is betrokke by omgewingsgoed, maar waar kom die game-changing stuff vir die besigheid in? Hy kliek op die Around the World-link en dan op “South Africa”. SeedSci verskaf nege-en-negentig persent van saadvoorrade. Hy gaan terug na Project Sow, lees verder, tot by die slotparagraaf:
In the last year, much has been achieved. The Recruit has qualified as bio-technician, top of his class. He has successfully gone through the screening and application process at SeedSci Inc. and was busy with induction at the time of the last contact session. We are now in a position to move on to Project Sow. The Recruit has his own ideas of how to go about the mission and has asked permission to attend the next meeting.
Sias vryf oor sy bobene. Sabotasie van SeedSci – afhangend van die aard daarvan – kan tot landwye oesmislukkings lei. Grootskaalse hongersnood. Die uitsterf van vettes? Is dit veronderstel om Martin se fake artikel duidelik te maak? Hy maak die derde dokument oop.
Meconium. Agenda and notes. 30/03/57. Hy vluglees oor die verkiesing van ’n nuwe grondwerkkoördineerder. Bespreking van die nuutste generasie genetically modified organisms wat pas deur die Departement van Landbou goedgekeur is. Daar word hulde gebring aan twee jong lede wat gearresteer is, maar eers nadat hulle reeds vier-en-twintig grondmonsters van CropLife-plase veilig by die laboratorium kon afgee. Die ontleding van die grond deur ’n lid en gerespekteerde wetenskaplike sal by die volgende vergadering aandag geniet.
Dan vang Sias se oog die woorde “Project Sow”.
Chair: Welcome, Recruit. We’ve all read the report. The progress has been faster than anticipated. Are we in a position to implement Project Sow?
A.V: I propose that we wait at least two more years. By then samples of the new-generation seeds tested for DUS will be small and that will give us a window of time to tamper with seeds without arousing suspicion. And I could be in a leading position in the Crops Department, which would make execution of any plan much easier.
Chair: What do you propose? In layman’s terms, please.
A.V: An unwanted gene is switched on during splicing. It shuts off the plant’s access to its own resources. Guaranteed crop failure.
Chair: Will the same plan work in other countries?
A.V: Yes.
Chair: Let’s open that up to the floor.
B.J: Can’t we sabotage the pesticides instead of the crops themselves?
Chair: Your thoughts, Recruit?
A.V: As some of you might know, it has become a trend within Big Ag to “empower” the third world by selling the chemical side of their corporations to local business. This is not without agenda. The next generation of GMOs won’t need any chemicals. Targeting the chemicals could therefore jeopardise the whole plan.
Sias rits sy reënbaadjie oop. Sweet loop by sy rug af. Vandat hy twee jaar gelede die moord op die Meconium-ou gesien het, wonder hy al of Martin deel van of teen die organisasie is. Truth be told, hy was bang om te veel uit te vind. Hierdie mense speel nie. En hy’t gehoop die moord sou Martin ook afsit van waarby hy ook al betrokke was.
Hy maak weer ’n nuwe venster oop en goohoo “Meconium”. Die opskrif van ’n Son-artikel uit ’56 vang sy oog: “Meconium vati kaki”.
Hierdie ouens is rad. Ecological issues en mother nature is way more important as human rights en sulke shit. Nog ’n corporate ou het die afgelope naweek afgekak. Tertius Amelam, CEO van CropLife, SeedSci se farm arm, is in stukke gehack en op ’n mielieland gesaai. Sy body parts is getjap met die woorde “Sowing Life”. Sarcasm? wil die Son weet.
Dr. June James, expert op Northern African rites en traditions, sê dié MO gaan terug na ’n Tanzanian fertility rite, “Wanyambuda”, waar human body parts saam met sade en bloed oor die velde gestrooi is om ’n goeie oes te ensure. Die Son dink ’n lekker klompie kak en genoeg son en water is dalk ’n beter idee. Maar met dié dat bloed meer ready at hand as water is, wie is ons om te judge?
Sias se lugpyp knoop. Is Martin één van hierdie mense, of het hy hulle afgepis? Hy maak die vierde dokument oop, Martin se antwoordbrief:
Liefste Fiefie. The only thing necessary for the triumph of evil is for good men to do nothing. Ons moet uitfigure wat “nothing” in hierdie konteks sou beteken. Toe ek jou die eerste keer in daai weathergee-kamp gesien het, sou “nothing” …
Sias vang net ’n woord hier en daar en minimize die dokument. Dis ’n liefdesbrief, ’n niksseggende liefdesbrief. Dít kan hy nie vandag stomach nie. Hy kyk na die dokumente se properties en sien dat dit oor vier-en-twintig uur gaan self-destruct.
Sonder om dit te oordink, laze hy sy prokureur, Bart Heinemann.
“Luister, Bart,” sê hy. “Ek het gewonder of jy kan help?”
“Sure, Sias, sure. Dis mos waarvoor ek hier is.” Sias kan nooit aflei waar Bart hom bevind nie: Hy klink dieselfde by die hooggeregshof in die Paarl as by die eksklusiewe ondergrondse Cut Above-gholfbaan/casino buite Stellenbosch. Bart Heinemann is dié man in mediese regsake. Hy het Sias in twee sake verdedig.
“Man, daar het ’n ander sakeproposisie oor my pad gekom. En ek soek iemand wat in die posisie is om my praktyk oor te koop. Jy’t nie dalk ’n kliënt of twee wie se name by jou opkom nie?”
“Man, uit die vuis. Laat ek dink. Daar is ’n dr. Gericke, Stellenbosch. Hy gaan groot compensation moet opdok. Hy’t die vrou eers verneuk en toe ’n gat in haar gesig laat val. En dan … dr. Toko. Vrou. Business-minded. Sal nie mind om nie meer onder Hippokrates te werk nie.”
“Hoe so?” Sias sit die twee name op sy G-laze.
“Sy’t ’n almost lethal dose botox in ’n pasiënt se knieplooie ingespuit. Sy’t die pasiënt gewaarsku dis outdated stuff, maar die vrou het daarop aangedring – cheaper, jy weet. Anyway, ek dink nie sy sal sit nie.”
“Nie as dit van jou afhang nie,” sê Sias, en lag waarderend.
“Jy weet mos,” sê Bart.
“En waar praktiseer sy?”
“Malmesbury.”
“Okay. Baie dankie, man, Bart. Ek skuld jou,” sê Sias.
“Anytime. ’n Kliënt bly ’n kliënt. Hoop jy kom reg, Sias.”
Regkom. Dit gaan nie meer vir lank genoeg wees nie. Oorleef.
“Kom, Hannah,” roep Sias.
“Kan ons nie nog ’n rukkie bly nie, seblief?”
“Wil jy nie see toe gaan nie? Strandhuis toe.”
Hy hoor die opgewondenheid in sy stem en Hannah reageer daarop.
“Jippie! Het jy vir oom Martin en Fi gekry?”
“Nee,” sê hy, maar daar is ’n moontlikheid: Dalk sit Martin met ’n boek voor die kaggel.
Die Weskuspad is stil.
“Open the windows,” sê hy vir Genie.
“Pollution levels: High,” antwoord sy.
“Open the windows,” sê hy harder. “Ons wil die wind voel, nè, Hannah?”
“Ons wil die see ruik!” roep sy.
Die vensters gaan oop en hy lê terug. Hy handel sy sake op die Nokia Future af, haal die ID-kaart uit, krap die goue info af en gooi dit saam met die foon see se kant toe.
’n Lamte het hom die afgelope tyd beet, maar dis besig om plek te maak. Oorleef. Die woord is ’n pad uit die lamte.



Skoot 4
Saterdag, 5 Julie 2081
Sias Arendse ken die skierland se begaanbare paaie soos die palm van sy hand, dit weet Dick Jones. Toe hulle die pas net voor Kylemor vat, sien hy dat Sias Arendse ook die on-paaie ken. Hy kan nie anders as om stadig te ry nie, maar hy vleg deur bome, omgevalle huise, turksvybosse en opgedopte teerstroke, sonder om te briek. ’n Opgestopte janfrederik swaai rond soos die bakkie skud.
“Hoekom doen jy dit nog?” Dick beduie na die binnekant van die bakkie. Hy hoor die jaloesie in sy stem. ’n Omgeboude Nissan 404. “Ek meen: Hoekom ry jy nog self oral?”
“Sal mal raak as ek die hele tyd in Close Enough moet sit.”
Dick kyk om. Hy sien die Berg. Meconium en surrounds is nie eers spikkels nie. Mal raak. Het hy nie lankal mal geraak nie?
“Soek jy nog na jou dogter?” Die vraag is sag.
“Ek kry een keer ’n jaar ’n brief wat julle MaJo daar aanbring.”
“So jy weet waar sy is?”
Sias skud sy kop.
“En jy’t nog nie noord van Koeberg gaan soek nie?” Hoeveel jaar gelede het Sias hóm oor die noorde uitgevra? Maar hy wat Dick is, het in Meconium sit en sagkop raak. As hy nie in Kylemor iets kry nie, is die noorde die enigste plek waar daar nog ’n leidraad na die Stofland-saadbank sal wees.
“Ek het probeer.”
“En?”
“By die padblokkades stuur hulle jou Koeberg toe vir ’n tipe van paspoort. ’S nou as jy nie ’n Meconite is nie.”
“So wat het jou daar uitgehou?”
“Mens moet drie maande saam met die Koeberg Guardians bly en werk voordat jy ’n paspoort ‘verdien’.”
Dick grinnik. “Het jy in Rilke se gesig gelag?”
“Aanvanklik. Maar toe het ek een keer gaan probeer. Vakansie gevat. Net ’n week gehou. Dalk wanneer ek aftree.”
“Vakansie en aftree. Vir so ’n praktiese donner gebruik jy baie anachronismes,” sê Dick.
“Ons is byna deur die NoGoZone,” sê Sias. Hy briek.
Die son is al op pad see toe. En hoe laat het hulle vertrek? Net na seweuur? Dick haal sy Pulse af en die MecLenses en MecBreaths uit. Hy haal ’n getinte sweisbril uit die glove box en bêre sy Meconium gear.
“Jou baard kon ouer gewees het,” sê Sias en ry verder.
Dick voel aan sy dagoue stoppels. “Jy weet nou as iemand vra?” sê hy.
“Jy vertel jou eie liegstories,” antwoord Sias.
“En behalwe dat ek Close Enough se community garden bestuur, is ek ’n kar-ombouer in my vrye tyd. Ek soek ’n stuurwiel.”
Sias kyk hom skeef aan. “Ek kon lankal een gekry het. Ek dog jy soek die original.”
“Nie meer nie. Beauty moet loop voor ek uitskyt.”
Uit ’n hokkie by ’n hek word ’n geweer op die bakkie gerig.
“Lig jou hande,” sê Sias.
Die geweer bly eers op Dick. Na ’n sekonde op Sias kom ’n man by die hokkie uit.
“Waar’s jou ander … cargo?” vra die wag vir Sias.
“Hierdie is ’n special trip. Ek bring die Kiefmor cargo op my normal rounds.”
Die wag knik en maak die hek oop.
“Watse cargo?” vra Dick.
“Jy’s hier as ’n Enougher, Jones. Moenie as ’n Meconite vrae vra nie.”
Dick kyk deur die glasdeur na die drie aalwyne in ou tyres. Hy’s onseker wat om te maak. Die deur is gesluit. Dis Saterdag. Hy klop. ’n Jong meisie kom in die gang afgestap. Dis Wia – hy herken haar van haar foto op die datstore. As hy haar eerste ondervra, en sy weet waarvan hy praat, gaan sy haar spore doodvee. Én sy cover gaan geblaas wees.
“Ja?” vra Wia en sluit oop.
“Ek is van Close Enough se community gardens. Dick.”
Hy lig sy hand vir ’n fist bump.
“Wia,” sê sy en glimlag.
“Ek wil graag met mevrou Jafta praat.” Hy kyk oor haar skouer.
“Sy’s nie hier nie,” antwoord die meisie.
“O.” Dick kyk weer oor haar skouer.
“Sy’s regtig nie hier nie. Met vakansie of iets,” sê Wia. “Konkok is hier.”
“Konkok? Is sy die onderbestuurder?”
Wia lag. “Nee, sy’s die onderniks. Sy’s die kok.”
“Dalk kan ek met haar gesels?”
“Sure.” Sy wys hy moet saamstap.
“Konkok!”
Wia kyk in die kombuis rond en druk haar kop by kasdeure in.
“Dalk buite,” sê sy en loop aan.
’n Vrou ’n hele paar jaar jonger as Dick staan gebuk oor ’n kwart drom op bokkiepote. ’n Regte bok se keel is reeds af en sy’s besig om die vel af te slag.
“Konkok,” sê Wia.
Die vrou se hand glip en sy klief die vleis.
“Moenie my …” begin sy. “Wie’s die man, Wia?”
Sy staan skuldig met haar rug na die bok, asof sy dit dalk nog kan wegsteek.
“Dick Jones, bestuurder by die Close Enough community gardens,” antwoord Dick.
“O. Wel. As jy een van daais is met etiese issues. Die bok was kruppel toe hy geskiet is. En jy kan kyk hoe onhandig ek met die slagtery is, dan sal jy weet dat ek nie gereeld slag nie.”
Dick kyk na haar kortbroek en langmou-T-hemp. Ou bloedvlekke laat die swart materiaal plek-plek styf staan.
“Ek het gekom om met mevrou Jafta te praat,” sê Dick.
Konkok skud haar kop en begin weer slag. “Sy’s met vakansie.” Sy sê die woord met nog meer oortuiging as Sias.
“Dalk kan jy my help?” vra Dick.
“’n Dun dalk. Wanneer ek hier klaar is. Wia, vat die man na die dining hall.”
Sy kyk nie weer op nie.
Konkok kom aangestap na hom. Haar hare word steeds uit haar gesig gehou met die serp waarop skokpienk skedels lag, maar sy het nou jeans en ’n groen trui aan.
“Meneer Dick Jones,” sê sy stadig toe sy oorkant hom kom sit. “Wat dink jy kan ons vir jou doen?”
“Dit was ’n slegte stofseisoen by ons.”
“Was dit nie oral nie?”
Hy knik en lig sy palms in erkenning.
“Ons het baie van ons plante verloor.”
“Het almal nie?”
“Ja. Seker.” Dick bal sy vuiste. “En as ek vir jou sê ons is desperaat, gaan jy seker sê almal is desperaat.”
Sy glimlag. “Sorry. Jy sal dink hardvogtigheid is al wat ons in oorvloed het.”
Hy glimlag klein.
“Kan Meconium julle nie help nie?” vra sy.
“Meconium onderhandel net een keer ’n jaar. In September. Ons kan nie tot dan wag nie.”
“Waarna is jy op soek?”
“Enige saad.”
“Saad?” Sy snork en lag. “Ons is ook ’n nederset. Ons saad is Meconium se saad. Ek het so min toegang daartoe soos jy.”
“En Jafta?”
“Selfde. Sy’s haar man kwyt oor Meconium hulle leeggesteel het. Sy hart kon dit nie hou nie.”
Momberg Jafta, dink Dick. Die man wat vir hom sy tweede identiteit gekoop het. Die een wat vir hom sy tweede naam gegee het. Dick sug.
“Ek het vir jou steggies. Dis hoe ek klaarkom,” sê Konkok.
“Waarvan?”
“’n Hele klomp kruie. En as jy goed is met dié soort ding kan jy vir jou ’n suurlemoensteggie maak.”
“Geen grane of Staplerige ding nie?”
Sy kyk hom met ’n reguit mond aan, lig dan haar wenkbroue asof sy vir iets wag.
“Ek meen: Ek sal dankbaar wees vir enigiets wat jy kan spaar.”
“Ja.” Sy staan op en skuif haar stoel terug. “Ek hoor Sias Smous het jou gebring. Het hy vir jou verblyf gereël?”
“Dalk draai ons nog.”
“Nie as dit van my suster afhang nie. Of het die community gardener van Close Enough meer pull?”
Hy antwoord nie. Hy kan nie besluit of sy skepties is oor sy pull of oor sy werk as community gardener nie.
“En die battery sal ook nog charge. Ek reël vir jou ’n tent by ons bed en breakfast.”
Sy draai om voor hy kan antwoord. Sy brom.
Het sy gesê: Of is jy vol fiemies, Gene Ludlow?
Nee. Dis nie moontlik nie. Hy skud sy kop. Hy’s paranoïes. Sy’t iets anders gesê. Momberg Jafta het dalk vir hom sy tweede naam gegee, maar dit was meer as veertig jaar gelede en hy’t gesorg dat hy nooit op Kylemor kom solank Jafta gelewe het nie.
Wia kom in en begin die tafels met ’n nat lap afvee.
“Saterdaemiddae is speletjiemiddag vir die pasjente,” sê sy.
“Wia,” sê Dick. “Is hier ’n plek waar ek vir my kleindogter ’n pop kan koop?”
“By die winkel sou jy kon, maar dis toe.”
“Het jy ooit ’n pop gehad?”
Shit, dink hy. Hy’s van sy game af. Sulke simpel vrae. Wia kom na die tafel waar hy sit.
“Ja, ek het ’n pop gehad. Filistyntjie.”
“Wat het van haar geword?” vra hy.
“Ek het haar gaan inruil sodat ek vir my sestiende verjaarsdag ’n rok kon hê. My suster het ’n maand se wasgeld ook gespaar gehad, maar toe ek vir Bettina sê haar naam is Filistyntjie, toe sê sy vir ’n pop met so ’n naam kan ek enige rok in die winkel kies.”
Sy vee die tafel af.
Bettina. Bettina. Iets wil konnek in sy kop, maar dis soos om die stof te probeer raakvat.
“Poppe is seker skaars hier rond?”
“Filistyntjie was al twee keer weer in die tentedorp, maar dan kom daar nood, en sy eindig weer in die winkel se venster op, geruil vir ’n warmding of ’n skoot Fluksmaag of iets.”
“Wat is dit? Fluksmaag?” vra Dick.
“Bettina se maaglosmaker. Droltreffend, sê die mense.” Wia runnik, sit dan haar hand oor haar mond. “My suster sê ek moenie soos ’n perd lag nie.”
Dick glimlag. “Jy dink nie dié Bettina sal vir my die winkel oopmaak nie?” vra hy.
“Bettina is dood. En Amper is weg.”
’n Vrou kom sleepvoet ingeloop. “Waar’s die tee?!” gil sy.
“O jinne, ek moet –” begin Wia.
“Wie’s Amper?” vra Dick.
“Bettina se kleindogter. Sy’s saam weg met vakansie en ek doen meer vir Mevrou as Amper; Amper werk net halfdag hier. Toe vra sy vir Ámper om saam te gaan.”
Dan gil sy ewe hard vir die vrou: “Dit kom!”
Wia sit ’n stomende pot op die tafel by die ingang. Met ’n soplepel begin sy die bekers volmaak. Sy vat eerste vir die sleepvoetvrou wat nou teen haarself sit en skaak speel, dan kry die ander mense wat inkom.
“Tee?” roep Wia vir hom.
Sy kom sit die beker neer en buig nader.
“Maar ek het drie verskietende sterre die afgelope dae gesien en my suster sê dis ’n teken dat die geluk by my was, want as Mevrou my gevra het, sou ek moes ja sê, en sy’s ’n moeilike mens, en dan’t ek vanaand se rave gemis en my suster het middagete kom sê Bones is terug en dis baie gevaarlik anderkant NoGo.”
Dick lag. Hy vat ’n sluk, spoeg dit byna uit.
“Dis kruierig.” Hy sluk weer. “Dis daggatee.”
“Dié lot is so laagaf” – sy wys met haar oë na die inwoners – “dis al wat werk. Maar dis flou genoeg.”
Dick vat nog ’n sluk. “En nou’s daar niemand wat instaan by die winkel nie?” vra hy.
“Nee, ek sê vir Konkok: Amper kon mos vir my gevra het om die winkel al om die ander dag oop te maak oor die middaguur vir ingeval ’n mens ’n ding nodig het, soos nou vir die rave. Die rave-man – hy’s ook van Close Enough – sy ligte en musiekspeler staan en charge al van gister af en wat het ons om aan te trek behalwe wat ons het om aan te trek?”
“Wia,” sê Dick. “Kan ek jou vertrou?”
“Ja.” Sy trek ’n stoel uit en kom sit langs hom.
“Ek is dringend op soek na saad, plante, kos vir ons mense.”
“Ja.”
“Ek het deur ’n smous in Close Enough ’n paar kapsules met saad gekry. Toe ek opvolg daaroor, stuur die smous my na ’n Meconite, Wakinyan.”
“Hy’s ’n Méconite!” Sy sit haar hand oor haar mond en kyk of die pasiënte gehoor het. “Sorry. Hy’t vir Amper gesê hy’s in die sirkus.”
“Wat het hy vir jou gesê?” vra Dick.
“Niks. Hy’t nie met my gepraat nie. My suster sê ek is oorvriendelik en ek praat te veel. Maar nadat hy al hier uitgeboek het, het Amper hom kom soek oor hy net weg was, wat ons laat wonder het wat by die winkel aangegaan het en ek het hulle ’n paar keer sien praat. Hy’t geflirt, maar Amper is nie ’n flirter nie. My suster sê Amper is nie vriendelik of onvriendelik nie en praat te min, maar dis beter as oorvriendelik en praat te veel.”
Dick lag. “Dan’t hy vir julle én vir my gelieg. Hy’t gesê ’n Wia het vir hom die saad gegee.”
Sy draai haar kop skuins. “Het hy gesê ‘Wia’?”
“Ja.”
“Dan’t hy my naam geken. Die poephol.” Sy lag ingenome. “Én ’n liegter, want hier sou hy nie saad gekry het nie, want ás hier saad op hierdie plek was, sou Mevrou dit uitgesnuffel het, want sy ruik mos ’n poep in ’n stofstorm en ek hoor hoe sy worry en probeer planne maak oor water en saad en krag en pypmasjiene vir die stoflong en alles wat ons nodig het. Sy en Konkok en Moonbag daar by Info en Orde.”
“En toe Bettina nog gelewe het? Was sy ook by die planmakery?”
“Nee. Sy was ’n dromer en ’n storieverteller en sy’t alles so weggegee en Mevrou se oë het gerol vir haar.”
Konkok verskyn in die deur.
“Ek moet by die tjoptafel gaan help,” fluister Wia. “Maar ons praat weer – ek glip maklik.”
Dick loop soos Wia beduie het. Hy hou van Kylemor. Die skaduwees van die berge maak die gluur sagter. Die twee strate wat parallel aan mekaar en tussen die biogasfasiliteit en die solastalgia-kliniek loop, lyk nie sleg nie. Daar’s slaggate, maar onkruid en boompies lê op hope. Hy loop verby Info & Orde op sy regterkant. Die winkel moet naby wees. Tentedorp se kant van die straat hoor hy ’n gedruis. Wia het gesê as hy verby Dop & Steek loop, is hy in die verkeerde straat. Dáár moet hy later vir Sias gaan soek.
Hy gaan staan voor die winkel. Kierang Collectibles. Die naambord is post-Hardskip en is gestensil bo-oor ’n ou naam.
Bettina en Amper.
Wia het nie hulle van gesê nie. In die venster is ’n winkelpop, ’n porselein-terriër, ’n blikblompot met plastiekblomme. Op die vuil venster skryf hy met sy vinger: Alberta Gloudina. Onder dit skryf hy: Bettina. Is dit dieselfde mens?
Hy kyk op en af in die straat, voel aan die deur en haal dan ’n stuk opgerolde draad uit sy broeksak. Wanneer laas het hy nodig gehad om só by ’n deur in te kom? Sy vinnigste tyd was in 2043. Toe was hy al ses jaar underground, besig om Meconium se elite te spoor en seker te maak die power game en ekstreme ambisies gaan nie na hulle koppe toe nie. Maar hy’t weggebly van Nano Splitter – die man wat in 2037 sy death by dust ge-order het – want hy was bang hy verloor kop.
Tot in 2043. Toe dink hy al hy operate robot style. Maar daardie nag in 2043 by Nano Splitter se huis in die Farm on the Fringe-compound, toe oortref hy sy inbreekrekord met twintig sekondes en toe weet hy dit was die robot in hom wat vir Roger, die tech guy of the hour, saamgebring het, want die woede laat hom toe in sweet uitslaan en sy vuiste bal om nie goete te begin smash en gooi nie.
Nou sukkel hy met die draad in die slot, want die smart houses het vinnig vermeerder en teen 2045 het jy ’n nuwe skill set nodig gehad, selfs om by fringy compounds in te breek. Kierang Collectibles se slot klik oop en Dick kyk weer vinnig straatop en -af voor hy ingaan en die deur agter hom toetrek.
Sy oë sky oor die inhoud van die winkel. Hy kyk daarna soos hy vir Foos sou leer om daarna te kyk. Wegsteekplekke. Dinge wat lyk of dit onlangs verskuif is. Items wat minder stof op het as ander. Hy kyk na waar die son sit; hy kyk na die clutter en hy begin by ’n punt.
Die winkelpop in die venster het juwele, ’n hoed en ’n serp en is heeltemal van plastiek. Die een dieper in die winkel se geel jas hang skeef en los en langs haar op ’n rak teen die muur lê ’n string plastiekpêrels en ’n hoed. So weeg hy elke item deur dit as deel van al die merchandise te sien, want hy het nie tyd om alles deeglik te deursoek nie. Tussendeur voel hy ook op die mees obvious plekke. In die sakke en some van klere, in handsakke, in boeke. Maar sy best bets en sy worst bets lewer niks op nie. Die winkelpop is leeg en so ook die pop wat dalk Filistyntjie kan wees. Hy tel ’n rekenaar op en ’n klomp letters val uit. Hy vroetel tussen die sleutels, maar kry niks. In die vullisdrom is daar koeldrankdoppies. Sy oë vind twee skilderye wat pre-Hardskip township-tonele uitbeeld. Die een se karre is sonder wiele. Hy loop na die ander een, waarop blik gebruik is om shacks te maak. Niks. Sy vermoede groei dat die saad onlangs verskuif is, maar hy’s nog nie reg om tou op te gooi nie.
Met die deur agter in die winkel sukkel hy nie soveel nie. Die toneel vang hom onkant. Hy’t ’n stoorkamer verwag. Dalk ekstra stock. Nog kaggelkak. Maar sy koplig wys ’n ander storie: Hier is ’n kind grootgemaak. Daar is name van plante en diere op die muur; sommige het ’n tydskriffoto langs die naam. Daar is lengtes tussen 2070 en 2075 ingestreep vir ’n korter kind; tussen 2070 en 2073 vir ’n heelwat langer een. Agter ’n tweede bed is drie kruisies by jaartalle. Geliefdes? Dick voel onder die matrasse, kyk agter die spieël en bekyk die teëls aandagtig.
Hy los die lessenaar vir laaste. In die boonste laai is ’n hoop handgemaakte boekies. Dust Girl. Stofstraal. Hy sky deur en sien hoe ’n kind leer lees. In die tweede laai is ’n kwitansieboek. Die eerste bladsye is uitgeskryf deur die olierige hande van ’n handyman. Die datums is tussen Februarie 2003 en Februarie 2004. Dan verkope tussen 2066 en 2073 vir Kierang Collectibles. Sou die vrou toe moed opgegee het met rekordhou?
Agter die dun bladsye voel sy hand ’n opgevoude stuk papier raak. Hy skeur dit byna in die oopvou.
Gasteria spesies – Oukossies, Grootkaroo-beestong, Boesmanrys
Nadat Mikoog teruggekom het van ’n lang nomaad, het hy die spermsak van die grootste springbokbul op die sagste kol van die Droëkom geplant. Toe die enigste reënte van die jaar kom en gaan, het hy steeds gewag vir die opkoms van die springbokvul. Hy het na die sjamaan gegaan en haar gevra om by die God van Saad te pleit. Sy het gelag. Sy het gesê: “En hoekom sal ons vir oujarre agter die wild aan trek as ons dit net kon plant?” Mikoog het sy moer gestrip, sy lamoog toegemaak en ’n pyl voor sy mikoog gespan: “En wat is jy sonder jou derde oog?” het hy gevra. Sjamaan het haar kop tussen haar bene laat sak en belowe om by die God van Saad in te tree. ’n Week later het sy Mikoog laat roep. “Wat,” het sy gevra, “is jou gunsteling deel van die bok?” Sonder om te dink, het Mikoog geantwoord: “Die tong: vetterig en ryk soos die anderkant van die ergste droogte.” Sjamaan het haar kop geknik: “God van Saad het gesê hy sal jou gebed beantwoord. Op sy manier.” Toe Mikoog weer by sy plantplek kom, het daar agt tonge uit die grond gewaaier. Sekere tye van die jaar was hulle groen, om by die plantryk in te pas. Ander kere was hulle pienk gespikkel soos die tong van hulle pa-goed.
Dick vou die bladsy weer versigtig op. Sy oog vang ’n geskribbel op die agterkant. Gaia, draai dit om. Gaia, draai dit om. Gaia, stuur hul terug. En maak die moeder stom. 
Hy sit die blad in sy baadjiesak en staan op. Dit is die leidraad wat hy gesoek het. Hy voel hoe die onklaar soektog en die nuuskierigheid soos ’n skadu oor die malheid agter sy oë val. As die spoor na die saad en die saad self ewe veel beteken, wat sê dit van sy lojaliteit teenoor die saak? Hy skuif die vraag weg en trek die deure agter hom toe.
* * *
Foos lees deur die notas op sy Pulse. Julie se ma het gevra dat hy iets by haar Vaarwel moet sê. Die woorde lyk vir hom niksseggend, soos die soldate van ’n pre-Hardskip-beskawing wat weathergees moet uithou terwyl die tsunami vir hulle rûe kom.
18:52. Hy vat die laaste sluk van MaJo se fokus-tee en vee die skren weg. Hoe het die meneer van Complex Systems: Survival, Intel and Data gesê? Compartmentalize. Wakinyan gaan 19:00 by Lisa Wies aankom. Daarna moet Foos hom spoor. Hy kyk weer op sy Pulse: Lisa Wies – Discov Blok B2.
Die flat is op die grondvloer, nie ver van die ingang nie. Foos sak ingang se kant van die venster langs ’n bougainvillea-bos grond toe. Dick het gesê Salt Vaals sou ’n MecSec reël vir standby, maar dat Lisa goed gebrief is. Hy hoor ’n kind huil.
Julie en Maan sky deur sy kop.
Hy haal diep asem.
Nog ’n Meconite-weeskind. Want Meconium maak sy eie weeskinders.
Die fokus-tee was nie genoeg nie. Hy moes nie ingestem het vir ’n jop nie, maar elke keer as Dick Jones hom iets vra, het hy die beeld van homself as drie- of vierjarige op die man se skouers in KhayaGaia se modderparkie. MaJo sê Dick het van altyd af kom inloer omdat hy Foos se ouers geken het, maar sy kan nie ’n uitstappie na die modderpark onthou nie.
Driftige stemme bring sy kop terug. ’n Diep stem styg. Die kind huil harder. ’n Vrouestem. Weer die dieper stem – Wakinyan – maar nou stygend en dalend. Die kind raak stil. Stilte.
Wakinyan kom by die ingang uit, steek ’n rookding aan en kyk rond. Foos hou hom dun en beweeg verder terug teen die muur. Wakinyan kom in sy gesigsveld toe hy oor die groenstrook in die middel van Discovery loop. Foos hardloop aan die ander kant van Blok D af en wag om die hoek. Toe Wakinyan sy voet by Blok F se hoofingang insit, begin Foos beweeg.
Hy moet die agterste trap vat, wat hom twee minute terugsit. In die Cleanbot-kas gebeur niks toe hy die knoppie die eerste keer druk nie. Shite! Hy druk weer. Hy slaan teen die kant van die SmartBoard. Hy hou die knop langer in, hoor hoe iets kliek. Die gat gaan oop en die touleer val uit sonder dat hy weer hoef te druk. Hy klim op en begin kruip.
Toe hy naby Obees se flat kom, begin hy seil. Sy oor sak op die airvent-ingang neer. Hy weet hy’s te laat. Sy hart klop eers te hard om iets anders uit te maak. Dan iemand wat lag. ’n Lelike lag. Gemeen en woedend. Obees? Stemme. Tot sy verligting kan hy dit uitmaak.
“I thought you had inside people at the Sec Centre.” Wakinyan.
“Hulle is kontakte. Kontakte moet betaal word. Jy was veronderstel om die saad reguit na my toe te bring.” Obees. “Hoe minder middelmanne, hoe meer wins vir jou, hoe meer saad vir my.”
“Listen, Smeg. I’m giving you another chance.” Wakinyan. “If you can pay my price and bribe your way in and out of the Sec Centre, let me know by ten tonight. I’ll make sure the seed vessel comes to Specimen and I’ll send you the movements before it starts. The rest is up to you and your MecSec friends. By ten. No later. I need my sleep for tomorrow.”
Dis dit. Niemand groet nie. Niemand antwoord nie. Foos hoor die deur oop- en toegaan. Shite. Hy’t die belangrikste deel gemis. Of is wat hy gehoor het belangrik, maar sy brein kan dit nie ontsyfer nie?
Hy seil terug na die Cleanbot-kas. Sy voete tref die grond. Hy’s verlig. Daar is geen werklike intel nie. Hy’s redelik seker. Nothing to act on. As Smeg sy crony net voor tien met ’n antwoord na Wakinyan stuur, gaan hy net ja of nee sê. Useless intel. As Smeg ’n pulsepost-spoor na Wakinyan waag, gaan dit net so min sê.
Alle fokus is weg. Die rusteloosheid is terug. Buite kyk hy na die surrounds. Muurlangs MecShack toe. Dry Throats totdat sy BioG’s op is. Verder kan hy nie dink nie.
* * *
“Het julle bier?” vra Dick.
Die bar-vrou knik.
“Ja, seblief,” sê hy en kyk om hom rond.
Dop & Steek.
Teen die mure is ou nommerplate, ou foto’s, naamborde van besighede met niksseggende name, ou landkaarte, ou kredietkaarte. Tussen Kierang Collectibles en dié plek het Kylemor nie ’n tekort aan antiques nie.
Die bier word neergeplak en Sias kom sit langs hom. “Jou besigheid afgehandel?” vra hy.
“Ja.” Dick probeer om nie te ingenome met homself te klink nie, maar Sias vra in elk geval nie uit nie.
“Blykbaar bly jy in die tentedorp se hotel,” sê Sias.
Dick lag onseker. “Weet Konkok wie ek is?”
Sias lag ook. “Ek weet nie wat sy weet nie, maar ek is nooit verbaas oor wat sy weet nie. ’n Moordenaar is sy nie; gevaarlik wel.”
“En haar suster?”
“Koubs?” Sias se stem verander. “Sy’s nie so nosy soos Konkok nie.” Hy sê: Bly weg van haar af.
“Kan ons nie terugry nie?” vra Dick.
“Dié tyd van die dag – dan is ál ons besigheid fináál afgehandel,” sê Sias.
Drie biere later lei Sias vir Dick na sy slaapplek.
“Dit lyk beter as in Close Enough,” sê Dick.
Die tente is heel, die paadjies is skoon, dit ruik soos nag. Iewers woed ’n rave.
“Hier’s jou lodgings.” Sias wys na ’n eenmantent op ’n dek. “Daar’s ’n slaapsak en kombers. Jy kan kom vir ’n nightcap.”
Om ’n gasvuur sit Konkok en ’n vrou wat as haar suster, Koubs, voorgestel word. Daar is nog ’n paar enkelinge en paartjies, te oud vir die rave. Die skinker gooi onmiddellik vir Sias en Dick ’n skoot en Dick het skaars gesluk en klaar gehoes of ’n rookding word in sy hand gestop. Die skinker kom met die bottel omgeloop om op te top. Dick voel na sy waterbottel langs hom. Hy lig dit lippe toe. Die skinker mik vir die glas in sy ander hand, maar iemand stamp aan hom. Water en mampoer stort op Dick se hemp.
“Dis nie vir mors nie, Moertoe!”
Die skinker waai die kommentaar weg. “Dis my stooksel,” sê hy, en vat ’n sluk uit die bottel.
Dick trek die nat lap van sy bors af weg. Hy’t net gebring wat hy aanhet.
“Jy ’n hemp nodig?” vra Sias. “Ek los spaar klere hier.”
“Nee,” antwoord Dick. “Trek net die hemp uit en hou die baadjie aan.”
Hy trek die baadjie uit en begin die knope van die hemp losmaak. Die drank maak sy vingers traag. Een mou. Nog ’n mou uit.
“Dick Jones.” Die stem is hatig. Vir ’n oomblik herken hy dit nie. Dan sien hy Sias se gesig. Bloedrooi. Bolip opgetrek. Oë groot. Hy kyk na Dick se bors. Die volgende oomblik is hy agter Dick.
“Trek jou baadjie aan.”
Dick vat sy tyd. Hy trek die rits stadig op. Hy gooi sy oë oor die tente, die NoGoZone ’n paar meter verder. Iets is besig om verkeerd te loop. Sias gryp die kappie vas en wurg Dick regop. Niemand verroer ’n ooglid nie. Almal se oë is op die gasvlam. Dick verslap sy lyf sodat die stremming om sy nek minder is.
’n Paar meter uit die ligkring stamp Sias vir Dick teen ’n boomstam vas. Dick hou sy hande langs sy sye.
“Wat gaan aan, Sias?” Hy probeer sy stem gematig hou.
Sias se regterhand gryp na Dick se bors en voor Dick hom kan keer, is die hand weer weg en die rits oopgebreek.
“Waar begin ’n mens?” Sias se lyf pomp. Sy arms swaai. “Ek het daai tyd gedink: Om in dié tye met só ’n litteken te loop is ’n statement. Meeste mense sou dit laat laser het.”
Dick is nog nie by nie en hy’s bang hy sê die verkeerde ding.
“Na al hierdie jare … Na al hierdie jare,” brom Sias. Hy stamp Dick teen die bors. “Gaan jy praat?”
“Wat is die konteks, Sias? Ek vra nie om jou op te werk nie. Ek sal praat as ek meer weet. Waar en wanneer het ek wat gedoen?”
“Dit was ’55. Jy’t ’n man vermoor. Die macramé-moord. My ’n moerse guns gedoen. Maar my broer was by.”
Dick knik. Hy’t nog altyd geweet Sias is Martin se broer, maar hoe sou Sias van die moord weet?
“Sias, wat het Martin jou vertel?”
“Hy’t my fokken niks vertel nie! En ek was soos ’n pa vir hom!”
“Wat wil jy van die moord weet?” Dick probeer details oproep.
“Ek voel ’n fok vir die moord, maar jy was daar en my broer was daar. Wat het van hom geword?” Sias se hande sluit om Dick se nek. “Wat het van my broer geword?!”
“Hy’s deur …” Dick sukkel om te praat. “ … SeedSci doodgemaak. Net na die Hardskip begin het.”
Sias los Dick se keel en slaan teen die boom.
“Hoe fokken gerieflik. Blame SeedSci! Martin het in ’57 al verdwyn. Twee jaar na daai moord. Maar daai moord was die begin van sy verdwyning. Wat het van my broer geword?”
Sias se vuis tref Dick op die kaak. Dick verwens sy ouderdom en sy onfiksheid. Hy vermoed hy moet begin hol.
“Wat het van my broer geword, Jones?” Die stem is skielik plat.
“Hy’t in ’57 my ondergrondse unit gejoin. Ons was Meconium se checks and balances – het interne ondersoeke gedoen en mense in line gehou. Hy was tech support, for the most part.”
“Totdat tech support nie meer nodig was nie. En toe? Toe stuur jy hom line of fire toe?”
“Nee, ons quarters is gebom.”
“Hy was te lojaal. Teenoor wie het ek nie geweet nie, maar ek het al die jare gedink dit sou nie net ’n organisasie gewees het nie. Martin het ’n gesig gesoek, ’n mentor, ’n inspirasie. Jou fokker.”
“Hy’t ’n pa gesoek.” Dick se stem is sag en skoorsoekend. Hy dink aan Martin. Hy dink aan Foos. Waarop kan hy aanspraak maak?
Sias se vuis swaai ’n laaste keer, maar Dick koes betyds en Sias verloor sy balans.
Dick loop terug vuur toe, reguit na die skinker. Sy kaak pyn en sy lyf pyn. Foos. Het dit tyd geword om vir Sias te vertel?
“By wie koop ’n mens die rookgoed?” vra Dick vir Konkok.
Sy hou ’n roley uit.
“Gifting economy as ons die dag lus is vir die moral high ground,” sê sy.



Saad 5
Sondag, 6 Julie 2081
Die reën val deur peperboomtakke. Haar ouma staan onder die boom en roep haar vir Staple-koeke met kaneel en bossiestroop. Bones mik met sy kettie om haar raak te skiet.
“Wakker, Ampersand. Daai onkans kind soek jou.”
Amper sukkel om haar oë oop te maak. Waarvoor wil sy wakker word? Sy draai om.
“Ek roep nie weer nie. Daai Georgie is hier.”
Die rolstoel se wiele piep by die kamer uit. Sy wens Bones wil haar met ’n kurkkoeël teen die been tref. Sy wil dáár wakker word. Sy ruik aan haar hande. Gatgrawer én dief. Die reën was die regte dag s’n. Hongerte ook. Die lig sê dis laat.
Georgie.
Mevrou Jafta se woorde kom by haar uit. Sy spring regop en klouter af vloer toe. Dalk het Anis hom misgis. Dalk was Noag nie by die malery nie. Wat sy vandag iets terugkry …
Georgie sit op dieselfde plek waar sy hom die vorige aand gelos het, maar hy het ’n krat nader gesleep en hy het ’n kraagbaadjie by sy denimbroek aan. Daar is ’n prent op die borssak: ’n kokerboom met die woorde “Volhard” daaronder geborduur. Hy buk vooroor en maak ’n maalkolk met sy vinger in ’n modderpoeletjie wat aan die reënkant van die afdak gevorm het.
“Het jy nuus?” vra Amper.
Met die regopkom trek hy sy skoon hand deur sy platgereënde hare.
“Specimen of the Year. Duh! Dis al wat vandag nuus gaan wees.”
“Oor Noag. Oor die ani whisperer.”
“Is jy in denial?” vra Georgie.
Amper vryf haar knie waar ’n ou kurkwond sit. Noag se tong daaroor …
“Jy kan saam met my en my gabbas Specimen toe loop. Jy moet onder daai oumense uit.”
“Nee, ek moet die ou vrou vat.”
“Dink aan jou image, meisie. Repustasie is alles wanneer ’n mens negosjate. En ek sien jy gaan nog baie moet negosjate.”
“Hoekom? Dis klaar.”
“Hoekom het jy Hardekraal toe gekom? Dinge kring uit. Dinge krimp in. My derde oog sien jou of iemand na aan jou wat moet negosjate.”
Amper skud haar kop. “Nee, dis alles oor en verby.”
Die skuldgevoel lê swaar in haar longe. Die reën was fokollie weg nie; dit maak modder daarvan.
“Het jy die kief by die ou vrou gekry?” Georgie praat sag.
Amper gee hom ’n vuil kyk.
“Verslap! Jou nerves gaan jou weggee. Ons sal anyway hier verbykom. Ons kry elke jaar ’n gekiefde spot, naby die Meconites. Dan skiet ons hulle met bessiebomme.” Georgie grinnik.
Amper lig ’n mondhoek en tree onder die afdak uit. Die reëndruppels is groot, maar dit raak minder. Dit ruik meer soos reënwater as stof, teken dat die onwinter aan’t verbygaan is.
“Waar was jy gisternag? Waarmee is jy besig?” Mevrou Jafta spoeg die woorde deur haar tande uit, sodat die twee vrouens aan die ander kant van die vertrek nie kan hoor nie.
Weet sy van die kief? Amper antwoord nie. Sy vertrou nie haar stem nie. Sy vat ’n hap van die bakkie Staple wat langs Mevrou Jafta staan.
“Ek kan nie glo ek sê dit nie, maar jy moet onthou dat jy Bettina Molooi se kleinkind is. ’n Mens gooi nie jou grootmaakma se erfnis so vir die stofvreters nie. Lyk my jy’t klaar haar hond uitverkoop.”
Jafta kyk nie na haar nie, maar haar mond is naby Amper se ore sodat die bietserigheid hard kan vibreer. Amper kom agter dat haar eie ken byna aan haar bors raak. Sy lig haar skouers en dan haar kop.
“Dit was ’n contact van Georgie wat ons bedrieg het,” sê sy. Haar stem is dun, haar keel is dik. Sy glo haarself nie. Noag lê op háár innebor. Mevrou Jafta gee nie om oor Noag nie.
Die ou vrou antwoord nie. Sy kyk voor haar; haar sê is gesê, haar woorde is uitverkies vir die wreedheid.
Amper kry nie die Staple gesluk nie. Sy probeer haar oë op die rolstoel se skroef kry. Sou Georgie se knipmes merke gelos het wat Mevrou Jafta opgelet het toe sy die stoel as ’n stootkierie gebruik het om eetkamer toe te kom?
“Amper!” Nondaba se gesig kom om die kosyn. “Voordeur.”
Amper sug. Sou Georgie nóú nuus hê? Eerder oor ’n deal of ding. ’n Pyltjie te stomp na sy sin.
Die krat langs die deur is leeg. Amper kyk regs. Niks. ’n Ent verder stap ’n paar mense na en van die Kraalkombuis.
“Pssst.”
Amper kyk in die rigting van die klank. Gladde swart hare swaai terug agter die hoek van die hotel. ’n Flitsing soel vel. Sy draf. Die naam is ’n holte waar haar ribbebene bymekaar kom. Die gangetjie tussen die hotel en die muur langsaan is nou. Wakinyan staan breed daar binne. Hy glimlag. Sy oë vra eers vergifnis, dan maak hy sy arms huiwerig oop, asof hy besef die gebaar kom te vroeg. Amper gee drie treë. Sy begin ruk teen sy bors. Hy vryf oor haar rug.
“Amper. What have I done? I am so sorry. Yesterday. I didn’t have a choice.”
Ondergrondse water en ’n leerhoed. Dan die reuk van maalvleis en grond en kief. Die reuk van werklikheid. Sy stoot haar van hom af weg. Sy skud haar kop.
“Jy’s ’n … You’re a traitor, and a cheat, and a player … Jy’t my al die pad laat kom. Weet jy wat al onder my uit is? Weet jy?”
Sy skop die sand met haar tekkie. ’n Stofwolk dein op tussen hulle knieë.
“Noag …”
“I had no choice. But I came, I came as soon as I could. I dodged the MecSecs; I dodged the system – no Specimen contestants are allowed outside the Velodroom after eight o’ clock. I came.”
Amper verbeel haar die gordyn in die venster links van haar het beweeg. Sy vries. Is dit hulle kamer? Sy praat sagter.
“How did you know where to find me?”
“A girl like you wouldn’t be in Closies. And the hotel is the first point of call in Hardekraal.”
“I paid with Noag to find you and now he’s gone. And you cheated on your wife-thing with me. You have a child on the way.”
“She’s not my wife and we’re not in a relationship. It was part of the diversify breeding program. We didn’t even have sex.”
“You stole from me.”
Amper kyk in sy oë en soek na die waarheid.
Hy laat sy kop sak. “I had no choice. They said we better bring something back or we might as well not come back at all. But I didn’t tell anybody where I found it, I swear.”
“Ek weet nie,” sê sy. “Ek weet nie meer nie.” Dis sy wat afkyk. “Why did you leave? Why did you have to come back here at all?”
“This tournament. It sucks you in. It makes you believe that you’re something. I came back for that feeling, but when I saw you yesterday, I realized … I realized that I’ve been sucked back into emptiness.”
Hy tel haar hand op.
“Ek moet gaan. Ek moet prepare, my mindset focus before the tournament. Please come. Please come. If I know you are there. Please, Amper.” Sy gesig lyk desperaat en moeg. “I am weak after the turmoil of leaving you in Kiefmor, seeing you in No One’s Ark, and realizing that it wasn’t worth coming back for.”
Amper skop weer in die sand.
“I don’t know.” Haar kop dreun. Sy sien vir Noag. Sy sien die saad in die winkelpop. Sy ruik die seepbos en aalwyn op die blondine.
Ondergrondse water en ’n leerhoed.
“You kept it.” Hy vee met sy halwe vinger oor haar hand. “You kept the ring.” Die grasring is fraiingrig van handskoene aan- en uittrek.
“Just come. Please.” Hy klink desperaat. Hy kyk oor haar skouer na die straat.
“I have to go now,” sê hy.
Hy skuur verby haar. Sy skouer is by haar mond. Hy briek. Sy arms gaan om haar en lig haar op. Hy blaas sy asem oor haar wang. Karobpeule. Hy soen haar. Haar eie lippe voel krakerig onder syne. ’n Rilling trek deur haar lyf.
“If you come, go through the western entrance. I’ll put your name on the list. There’s a small triangle of seats to your right, reserved for family and friends. I’ll be able to see you there.”
Hy sit haar neer en stap vinnig na die hoek. Links, regs.
Kyk terug, dink sy. Links, regs. Hy kyk nie om nie, maar sit die leerhoed wat teen sy rug gehang het op sy kop en verdwyn met ’n geboë postuur.
Amper sit op die krat voor die hotel. Die strate is beweegrig. Sal Georgie nog verbykom? Sy steek haar hand uit vir Noag se tong. Sy voel Wakinyan se tong. Sy stryk die merke op haar broekspype waar sy die vorige aand se bloedafvee probeer afwas het. Mevrou Jafta weet. Sy weet van die kief. Amper het die rystoel sitkamer toe gevat om die ou vrou op te laai, sodat hulle Specimen toe kan loop, maar sy het sonder opkyk gesê sy gaan vir Nondaba by die stalletjie help. Sy is koud en wreed, maar tot nou toe het sy om een of ander rede nut gesien vir Amper se nabyheid. Nie meer nie. Mevrou Jafta vertrou haar nie meer nie. En Mevrou Jafta is die pad terug Kiefmor toe.
“Amper, ou gabba!” Georgie en drie seuns kom van die Kraalkombuis se kant af aangestap. “Val in, val in!”
Hulle stap nie in-uitgang toe nie, maar draai oorkant die hotel in die systraat af. Waar die pad ’n groter een kruis, doem BioG:H na links op. Wie sou vanoggend vir Mevrou Jafta gebring het? wonder Amper.
By ’n T in die pad draai hulle links. Onder die brug na Close Enough is daar reeds baie mense op pad.
“Skulp-necklace vir die jonge dame? Goeie prys. Good price.” Die vrou se arms is vol bande – blink en afskuwelik en fassinerend. ’n Klein skedel sit na aan haar elmboog op ’n riem wat haar bloed moet dun sny. Die vrou vat aan Amper se arm. Sy voel die hitte deur die dun lap van haar tjekhemp. Die vrou kyk totdat Amper in haar oë kyk. Die oë vorm stalagtiete.
“Skedels is neusloos,” sê die vrou op een toon.
Georgie gryp Amper aan haar ander arm en trek haar weg.
“Ant Talis het die derde oog, die tweede neus en ’n oor en tong op haar skouerblaaie. Jy bly weg van haar.”
Amper blaas haar asem uit.
“In Kiefmor. Mense is meer straightforward,” sê sy.
“Ek het die straight en narrow saamgebring,” sê Georgie.
Hy wys sy moet volg. Hy fluit vir sy gabbas wat ’n paar meter voor hulle loop.
Agter ’n paar sinkplate teen ’n koorsboom wat in die sagste van tye geplant moes gewees het, haal Georgie ’n roley uit.
“Meestal wildedagga,” sê hy en steek brand.
Hy trek diep en gee eerste vir Amper aan. Sy gee dit dadelik vir die naaste gabba. Dit word omgestuur. Georgie gee dit weer vir haar.
“Net ’n verslappinkie, Amper van Kiefmor. Net ’n verslappinkie.”
Sy vat ’n trek.
“Hou dit in jou longe,” sê Georgie.
Wat bly ooit in my longe? wil sy vra.
“Amper het dit vir ons gegift,” sê Georgie.
Sy skrik; het gedog hy’t alles vir Noag se oorskot verruil. Sy gluur hom aan.
“Antie Koster was simpatiek oor die hondstorie, so toe los sy vir ons ’n mespunt in my sakkie,” sê Georgie.
Sy stuur aan. Die diefstal in haar longe. Sy blaas dit uit. Met die tweede trek vloei die diefstal by haar vingers uit. Die reuke van die afgelope dae vloei soos loopsnot by haar neus uit. Noag is in haar hart. Haar ouma en haar innebor voel vastigrig naby Noag. Sy moes gekom het. Sy voel dit nou.
“Voorwaarts,” sê Georgie.
Daar’s ’n skoenlapper op die koorsboomstam.
“Kyk,” sê sy.
Een van Georgie se gabbas gryp die twee vlerke. Hy byt op sy tong. Hy skeur die een vlerk versigtig af.
“Nee,” sê Amper. Die vlerke van die woedendes is in haar maag. “Nee.”
“Vrekkit, James. Moet jy so vernielrig wees?” sê Georgie en klap die ou op sy rug.
“Dis vir my mamie se oë,” sê James en bêre die vlerke in ’n sakkie om sy nek.
“Nee!” roep Amper en slaan met ’n vuis teen die koorsboomstam.
Georgie vat haar arm en trek haar na die mensgros wat onder die brug deurgaan. James begin die opdraand oploop.
“Hy moet bo-oor. Sy mamie was ’n engineer. Sy sê die brug gaan op ons almal val.”
“As ou James daarop loop, ja,” sê ’n ander gabba.
’n Klossie mense sing: “And God knows I am one. And God knows I am one.”
“Hoekom voel my innebor onrustig?” vra Amper vir Georgie. Iets het gebeur, maar sy kan nie onthou wat nie.
“Huh?” sê Georgie. “Verslap. Verslap net.”
Iemand op ’n bekfluitjie doen ’n solo. Die mense val in. “Unmothers tell the children not to do what you thought you must.”
Die stemme split op. “Spend your lives in plastic and piss, in the house of the rising dust.” Die bekfluit en ’n viool maak die lied klaar. Amper sien die vioolspeler in ’n bad, maar sy weet nie hoekom nie.
“Specimen of the Year,” sê sy. “Hoe is dit?”
“Boring,” sê Georgie. “Maar met kief is dit gangbaar.”
“Is daar bloed en skedels?” vra Amper.
Georgie giggel. “Net in die boring lywe van die boring deelnemers.”
“Georgie leef vir Specimen,” sê James.
“Was jy weg?” vra Amper. Hoekom is sy kwaad vir James?
Hy antwoord nie.
“Georgie sou eendag kon deelneem. Behalwe …” James wys na sy eie oog en rek dit groot.
“Specimen se moer. Meconium se moer,” sê Georgie. “Hulle kry nie my sperm nie.”
“Wat?” sê Amper.
“Maar Georgie het die shit, en die wit, en die skills.” James se stem is tartend. “Dis jóú woorde.”
“James kan nie sy kief handle nie,” sê Georgie.
“Ek het jou iets gevra,” sê Amper, maar Georgie antwoord nie en sy kan nie die vraag vind nie.
Die rye by die ingange is breed en lank. Amper ruik die weathergear van MecSecs, boomgom op hare, sout, ’n halfgewaste babadoek, moedersmelk wat om die tepel droog geword het, BioG’s – baie BioG’s.
“Op wie gaan jy bet, Georgie?” vra ’n gabba.
“Die Indiaan – vir sekerwins. Die Hardekraler, want ek’s ’n lojale ou. Sy’s buiteperd, maar sy was laasjaar vinniger as die Indiaan met die Locked Room en sy’t ook veertig dae in die boendoes oorleef.”
“Maar met die jag en wapens …” begin ’n man wat na die gesprek luister.
“Watter ingang is hierdie?” vra Amper vir die vrou voor haar.
“Watter ingang is hierdie?” vra die vrou vir die meisie langs haar.
“Suid?” sê die meisie.
Amper kyk na die son. Sy breek uit die ry.
“Amper! Wat maak …”
Sy hoor Georgie se stem, maar sy kyk nie om nie. Daar’s iewers ’n sitplek vir haar. Sy wou nie. Sy sou nie, maar dan gaan sy altyd wonder: Wat as sy Wakinyan hierdie laaste kans gegee het? Wat as hy net so vasgevang was in sy eie hardskip soos sy in hare?
Daar is twee rye by die westekant-ingang. In die een staan net Meconites. Hulle uitrustings is glimmerig en duur. Sy staan in die ry vir Family and Friends. Sy druk aan haar hare. Sy haal die bril van haar kop af, weet dan nie wat om daarmee te maak nie en sit dit oor haar kop en probeer om die lensdeel onder haar poniestert weg te steek. Sy haal haar kappie uit haar broeksak, vou dit netjieser op en druk dit weer plat in die sak.
Jong mense in swart klere kom haal en vat die familie en vriende na binne. Amper haal diep asem. Sê nou Wakinyan het nie haar naam op die lys gesit nie? Sê nou maar hy’t vergeet en sy staan daar soos ’n fool en ’n voorgeër?
“Contestant?” vra die MecSec.
“Wakinyan,” antwoord sy.
Hy kyk vinnig op. “Name?” vra hy sonder om weer na sy skren te kyk.
“Amper. Ampersand.”
Die MecSec knik en druk iets op die skren. “That way,” wys hy.
Die ander MecSec wys sy moet volg. Waar is die meisies in swart? Sy gaan binne. Ligte en musiek. Georgie het gesê die pre-acts is soms beter as Specimen. Popbabala met vet en sout. Bossiestroop en harde koekies met speserye. Mens. En nog mens.
“This way.” Die MecSec vat haar aan haar boarm.
’n Meisie in swart lei die man en vrou agter hulle op met ’n trap, na sitplekke regs van die ingang.
“That’s where …” begin Amper.
Die MecSec sleep haar saam.
“That’s where I have to go,” skree sy naby aan sy oor, maar hy hoor nie of maak of hy nie hoor nie. Hulle loop met ’n afrit langs. Daar is ’n enkeldeur. Oop. Goed word in- en uitgedra. Buite staan kratte met voorraad hoog gepak. Twee MecSecs staan en rook iets.
“Here,” sê die ou MecSec vir die nuwe MecSecs. “I’ll pulse that she’s coming.”
“This is a misunderstanding,” sê Amper. “I’m a friend of Wakinyan. I came to see –”
“We know. Klim,” wys die een MecSec. “Jy sit voor.”
Die voertuig is oop langs die kante, maar op die lae, skuins dak is twee sonpanele vasgemaak. Daar is vier sitplekke en die MecSec wat gepraat het, klim agter haar op en hou sy laserstok teen haar nek.
“Ingeval,” sê hy. “Jy hoef nie seer te kry nie.”
Die sonbakkie skud oor ’n grondpad. Van die reënwolke van vroeër is daar nie teken nie. Amper haal haar bril agter haar hare uit en sit dit oor haar oë. Die stok druk harder teen haar nek. Die nanopex-mure kom nader. Terwyl hulle aankom, gaan die Meconium-ingang naaste aan die Velodroom oop. Centre for Medical Research. Institute for Natural Health, lees sy op geboue. Hulle ry verby ’n massiewe tweeverdiepinggebou met groot stukke glasmuur. Dit is meestal leeg, maar Amper kan sien hoe iemand gemasseer word. Daar is twee mense wat op een plek hardloop; hulle bewegings is wasig agter beelde van berge en riviere en fynbos.
Security Centre. Dis ’n groot grys gebou. ’n Skraal man in gewone klere wag by ’n enkeldeuringang. Hy lyk senurig.
“Kamer one oh nine,” sê hy. “Ek’s nou daar.”
Een MecSec neem haar na binne en druk haar by die eerste kamer op regs in.
“Bietjie wag,” sê hy.
Die deur se slot klik.
“Hey!” gil sy en slaan teen die deur. “Hey! Kom terug!”
Sy kap met albei hande op die staaltafel in die middel van die vertrek. “Etter!” Een muur is ’n spieël – hiér sekerlik eenrigtingglas – en sy kyk haarself en die persoon agter die glas in die oë.
“Die rooi grond maak Marama se innebor sienliker as ooit,” vorm haar mond die woorde.
In-ne-bor. In-ne-bor. In-ne-bor. Die wals sus haar én verklik haar. ’n Stuk van haar innebor is saam met Noag in die voedselketting af. Stadigaan maak dit plek vir haar ouma se wals – weg sedert die einde van Januarie. Saad-skie-ter. Saad-skie-ter. Saad-skie-ter.
Die deur gaan oop en die skraal man kom in. Dit lyk of hy drie snorre het, so dig groei sy wenkbroue. Sy regte snor maak sy bolip toe. Amper kyk weg.
“English? IsiXhosa? Afrikaans?” vra die man.
“Wat soek ek hier?” vra Amper.
“Afrikaans. Naam?”
“Wat soek ek hier?”
“Nul tyd hiervoor, phaya.” Hy wag dat sy hom in die oë kyk. “Anders het jy probleme.”
“Amper,” sê sy.
“Amper wie?”
“My ouma was ’n Molooi, maar sy’t nooit gesê … Sy’t nooit vir my haar van gegee nie.”
“Amper Molooi,” sê die man en tik op sy pols-ding.
“Gasnommer?”
“One-three-five-eight-eight-nine-five-eight.”
Hy tik die nommer in. Hy knik.
“Sê hier Molooi. Dogter van Sonjie Molooi. Vader: Onbekend. Gebore: 2 Maart 2065, Kylemor. Ons vorder. Jy’s ingebring onder suspisie dat jy Wet 13.2 oortree het. Steeds oortree. Ken jy die wet?”
“Nee.”
“Volgens Wet 13.2 is dit onwettig vir enige inwoner van Meconium of enige nederset waarmee Meconium bande het om saad in hulle besit te hê of te kweek indien Meconium nie volle toegang tot hierdie saadvoorraad het nie. Is jy bewus van hierdie wet?”
“Ja.” ’n Kankermoesie. Popbabalapoep. Wie het haar verraai? Sias? Jo? Sy wil nie die naam dink nie: Wakinyan.
“As jy die saad in jou besit aan my oorhandig of vir my sê waar ek dit moet gaan uitkrap, sal ek jou laat gaan. Jy’s ’n eerste oortreder en minderjarig.”
“Ek het nie,” sê Amper. “Ek het nie saad nie.”
“Divus,” sê die man. Hy vryf oor sy boonste snorre en masseer sy slape met sy voorvingers.
“Iemand het vir Meneer gelieg,” sê Amper. “Iemand wil … iemand wil hulle eie spore … doodvee of iets.”
“Kyk …”
’n Klop aan die deur en een van die MecSecs van vroeër bars in.
“Spec, jy moet kom. Skielik wil daai trainee dokter en die bookie gelyk confess oor hoe hulle Specimen se bets gekook het – ander Spec het jou nodig.”
“Divus!” sê die man. “Ek kom.” Hy staan op. “Phaya, dink jy solank hoeveel daai saad van jou werd is. Glo my: Niks is stoffasie werd nie.”



Skoot 5
Sondag, 6 Julie 2081
Die ping van die sein kom deur met Hardekraal se permaplots op die Nissan-bakkie se linkerkant. Dick kyk onmiddellik op sy Pulse. Geen pulseposts nie. Dit beteken Foos het niks wyser geword nie. Of betéken dit dat Foos niks wys geword het nie? Hy worry oor die kind. Hy vryf aan sy slape. Die ergste babelaas van die oggend is weg, maar ’n soliede pyn sit agter sy oë. Nie ’n pyn waarvoor hy tyd het nie.
Sias ry deur Hardekraal se nou strate en anderkant uit. Dis stil, al moet Specimen al na aan klaar wees. Sias briek ’n ent van Meconium se ingang af.
“Dankie,” sê Dick, maar hy wens Sias kon hom voor die Kweekhuis gaan aflaai.
Die Kweekhuis is verlate. Dick kry ’n koppie MecCaf en gaan sit in sy kaskamer.
“Amper” + “Kylemor” sit hy in.
1 result found.
Hy kliek daarop. Dis ’n BioG account. Amper Molooi. Gebore in Kylemor in 2065. Dogter van Sonjie Molooi. Vader: Onbekend. Voog: Bettina Molooi. Wia het gesê sy werk by die kliniek, maar daar’s geen rekord daarvan nie. Dick stoor haar gasnommer op sy Pulse.
“Jafta” + “Kylemor” sit hy in.
Dit vat langer en daar is ’n paar resultate. ’n Geslote BioG account vir Momberg Jafta. ’n Doodsnota vir Momberg Jafta. BioG accounts vir twee mans in hulle dertigs, Gerald en Timmy Jafta.
By Timmy se account val sy oog op die moeder: Jemima Jafta. Hy maak die Timmy account toe en gaan na die laaste Jafta account.
Jemima Jafta. Gebore in 2011. Op Kylemor sedert 2050. Mevrou Jafta is Jemima Jafta.
“Jemima Jafta,” sê hy hardop. “Die stofmeisie. Ek dog jy kon Momberg nie verdra nie.”
Jemima. Jemima.
“Jemima Vanaard.” Haar naam is die konnek. “Dogter van Engela Vanaard. Noodkamp-engel.”
En die saadstories. Hy kan sweer daai storievrou se naam was Bettina.
Hy Pulse vir Salt. Geen antwoord nie.
Hy Pulse vir Foos. Niks.
Hy sit Jemima Jafta se gasnommer in sy Pulse en sit dan albei gasnommers deur die system. Beide Amper en Jemima was sedert Donderdag by BioG:H. Vanoggend nog.
Hy Pulse vir Jo. Niks. Wanneer sy Hardekraal toe loop, haal sy soms haar Pulse af. Hy dink aan die ent pad Hardekraal toe. Hy maak dit sowaar nie. Hy kyk op die MecSec-rooster en sien Albert se naam. Hy’s op diens buite die Velodroom.
Albert antwoord dadelik sy Pulse.
“Oom Dick,” sê hy.
“Albert, ek kort ’n lift Hardekraal toe.”
Dick hoor hoe Albert met sy partner praat.
“Waar’s Oom?” vra Albert.
“Kweekhuis.”
“Gee my vyftien minute.”
Dick kyk uit die hoek van sy oog na Albert. As mens só na hom kyk, lyk hy nes sy pa. Maar hy het MaJo se oë en mond.
“Ek kon nie jou ma in die hande kry nie,” sê Dick.
“Sy’s die afgelope paar dae skaars,” sê Albert. “En dis vandag die Vaarwel van die Julie-meisie. Dit het haar geruk.”
“Ek het nie …” Dick voel skuldig. Hy’t vergeet van Julie.
Die saad, die vingermanna, môre se AGM – die malligheid het hom weer saamgesleep. En die opwinding. Die gevoel dat dinge konnek.
Hulle stop voor die hotel. Die vensters is oop. Iemand speel kitaar en sing.
“Ek sal vinnig wees,” sê Dick.
Hy klop. Die musiek stop. Die gordyn roer en die deur gaan stadig oop.
“Wat soek jy?” vra Nondaba.
“Kan ek inkom?”
“As jy moet.”
Tussen haar en die deur is daar net genoeg plek dat hy kan deurskuur. Agter Nondaba sit ’n vrou met ’n kitaar op haar skoot. ’n Rolstoel staan langs haar toegevou.
“Jemima,” sê Dick.
Haar gesig beweeg nie. Haar linkerhand klamp om die snare en haar regterarm val grond toe. Dick kyk verder die huis in.
“Ken julle mekaar?” vra Nondaba. Sy lyk nou nog minder ingenome met Dick se inkommery.
“Ja,” antwoord Dick. “Ou kennisse.”
“Wat soek jy hier?” vra Nondaba weer.
“Ek moet met Jemima en Amper praat.”
“Amper?” vra Jemima. Haar stem is hoër as wat hy onthou. Ouderdom? Of het hy paniek gehoor?
“Sy’s nog by Specimen of the Year,” sê Jemima, haar stem harder en laer. “Jy sal met my moet praat.”
“Sit,” sê Nondaba. “Ek los julle.”
Nondaba gaan by die voordeur uit. Dick hoor sy praat met Albert.
“Het jy my brief gekry?” vra Jemima.
“Nee. Watse brief?”
Haar stem klim: “Dalk kom dit nog. As jou naam Dick Jones is.”
Hy lag.
“Hoekom moet jy met ons praat?” vra sy.
“Ek weet jy bemoei jou eerder met stof, maar saad …”
“Saad raak ook stof,” antwoord sy.
Hy glimlag en vryf sy slape. “Ek was op Kylemor. Die mampoer is nog agter my oë.”
“Ggg. Nondaba se mampoer het my aan’t kitaar speel.”
Stilte.
“So jy en Momberg,” sê hy.
“Ja. En jy? Steeds met Meconium in die bed?”
Hy knik stadig.
“Jy was dalk in die duister daaroor. Saad was nooit jou ding nie,” begin Dick.
Nondaba kom in en loop gangaf sonder om na hulle te kyk. Sy’s minder krom as wat hy onthou en sy stap vinniger.
“Bettina en Amper Molooi het ’n saadvoorraad in hulle winkel versteek.”
Jemima skud haar kop.
“Huh-uh,” sê sy. “Bettina Molooi het niks van waarde in Kylemor aangebring nie en niks van waarde in daai winkel aangehou nie.”
“Hoe weet jy?”
“Want ek moes … Ek het by tye gesorg dat sy en Amper genoeg gehad het om te eet.”
“Hoekom? Hoekom het jy vir hulle gesorg?” vra Dick.
“Ek het mos … Ek het mos gaan staan en ’n soortvan matriarg geraak. Nie een van ons het dít sien kom nie.”
“Dié Wakinyan wat in die solastalgia-kliniek was?”
“Ja?” Die woord trek soos ’n klip. Hy onthou die oë só: vuurklip.
“Amper het vir hom saad gegee. Of hy het dit by haar gesteel.”
“Ek glo dit nie,” sê Jemima. “Daai moerskont lieg.”
“Ek het die winkel deursoek.”
“Jy’t wát?!” Sy sukkel om haar gesig onder beheer te hou.
“Weet jy tóg iets, Jemima?”
“Jy haal jou Meconite-maniere op ons dorp uit! En jy’t niks gekry nie, maar nou kom vis jy en beskuldig jy terwyl julle Ark-sterretjie die poephol in die verhaal is.”
“Ek het genoeg bewyse gekry om te weet Amper Molooi weet waar daar saad is.”
Jemima sug en bly eers ’n ruk lank stil.
“Jy’s op ’n doodgebore spoor, Gene Ludlow. Die stof gaan nie lê nie. Maar jy kan haar self vra wanneer sy kom.”
Dick kyk op sy Pulse. 17:30.
’n Klop aan die deur. “Oom Dick,” roep Albert.
Dick gaan uit, maak die hoteldeur agter hom toe.
“Ek kan nie veel langer wag nie. My skof, Oom,” sê Albert. “Gaan Oom nog lank wees?”
“Hoe ver is Specimen?”
“Klink my nog ’n halfuur of so.”
Dick kyk na die krimpende gluur. “Kan ek laat weet wanneer jy my moet kom kry?” vra hy.
“As ek kan, kom ek,” sê Albert en stap na die bakkie. Hy start.
“Albert,” sê Dick. “Waaroor het Nondaba met jou kom praat?”
Albert lag. “Mampoerstories,” sê hy.
“Dis vreemd,” sê Dick. Vir hom het Nondaba vol rigting gelyk. Asof sy planne maak. Konkel.
Jemima sit nie meer toe hy ingaan nie, maar ’n minuut later kom sy terug. Sy gebruik die rolstoel as ’n kierie.
“So haal die ouderdom ons in,” sê sy en gaan sit.
“Waar is Nondaba?” vra Dick.
“Ek weet nie. Ek wou haar vra om tee te maak.”
Hy kyk na Jemima. Hy soek die meisie van 2037 in haar.
* * *
“Die tweeling het my gesê hulle’t jou hier sien opkom.”
Foos skrik uit herinnerings uit. MaJo staan langs hom. Haar regop lyf is langer as syne. ’n Standbeeld van ’n vrou, behalwe dat sy nooit stil word nie. Sy sit haar arm om sy skouer.
“Ek is trots op jou,” sê sy. “Jy het so mooi gepraat. ’n Paar mense het na die tyd gesê jy moet dit as ‘In Memoriam’ vir Finger stuur.”
Foos snork.
“Hulle sal dit vat en haar Vaarwel vol skande stop. Hulle sal sê terwyl Specimen of the Year aan die gang was, het die survival of the fittest-prinsiep nog ’n Meconite in haar prime geëis. Hulle sal …”
Hy gaan sit op die bankie langs die wilderoosmaryn. Hy sien die takkie in reliëf onder Julie se toppie, agter haar bra strap, nadat sy ’n power yoga-sessie by die gym gedoen het.
MaJo bly staan. Daar is spanning in haar lyf. Sy het nie net gekom om te troos nie, al wou sy dit graag so laat lyk.
“Hoekom soek MaJo my?”
“Die daktuin is vaal,” sê sy. “Die gedruis van Specimen is aan’t afneem.”
“Wat is dit, MaJo?”
“Stap saam met my,” sê sy.
Sy haak by hom in en begin stadig stap.
“Die lewe se verloop, of dit goddigbepaal of lukraak is, is soms nie te bevraagteken nie.”
Sy stop, buk en pluk ’n paar skilpadsoutblare. “Het ek jou ooit die storie van skilpadsout vertel?”
“Van hoe dit jou trane terugsit?”
“Nee. Die regte storie. Dit wat ek daarvan onthou.”
Haar stem raak plat, die klanke wat uitkom, is anders as waaraan Foos gewoond is. Dis steeds gestroop, maar dit word aanmekaargesit met die óú spoeg van iemand anders se praat.
“Twee luiperdskilpaaie, plat kant teen plat kant, gat by kop, het deur die uitspansel gedryf. Toe hulle oeroud was, skubberigheid dun geskaaf teen sterstof en meteoriet en komeet, sê die een vir die ander: ‘Vandag is ons oor-oud en hierdie rugryers het my so laagaf van maergeit, ek klim deur my eie gat en sê nie wederom nie. Ek’s klaar.’ Daarmee klim hy uit en verdwyn in die niet. Die ander skilpaai kruip toe uit sy dop en daar gaat hy ook. Dit was nie lank nie of die rugryers het die een skilpaaidop begin volstop: meestal blinkbuit. Maar in die ander dop het sewe saadhoeders gewoon. Net saad het hulle in die dop gebêre. Een dag het die blinkgoeddop so swaar geraak dat die dopbol by die uitspansel se afgrond begin afstort het. ’n Skootster het verbygekom, die saadhoeders se hulpskreeue gehoor en die twee doppe uitmekaar geskiet. Toe’t net die een sy moer gesien. Die ander dopkoepel het sondervoets deur die uitspansel gesweef en die sewe saadhoeders het begin plant. Die eerste plant wat gesig gewys het, het hulle, ter ere aan die verskiete skilpaaie, skilpaaisterre genoem. Hulle het gehoop dat ’n ander skilpaai daaraan sou kom wei en sou bly – sy groot dop se plat kant teen hulle groot dop se platkant sou vasdruk. Terugkeer na ’n volmaakte leegheid.”
“Wat gaan aan, MaJo?” vra Foos na ’n ruk se stilte.
Sy gaan sit op ’n bankie.
“Die … kom ons noem hulle maar die saadhoeders. Daar is goed wat van meer belang as ons eie pyn is en as ons deel word daarvan, dan help dit met die pyn.”
“MaJo, jy praat in clichés.”
“Ek is verdeel. Ek wil nie …” Sy sug. “Die saadhoeders het iemand met inbors en instink nodig en jy –”
“Wie ís die saadhoeders? Meconium dink húlle –”
“Dit kan ek jou nie sê nie. In die Sederberge het ons met die stories en die gerugte grootgeword. Ek dink my ma was ’n … deel daarvan. Ek weet” – sy kyk na hom – “dat dit belangrik is. Ek weet dat Meconium se monopolie …”
“Vir MaJo sal ek –”
“Nee.” Die woord is kort en hard. “Moet dit nié vir my doen nie. Dit gaan gevaarlik wees …” Haar stem raak onvas. “Nondaba by die Hardekraal Hotel het laat weet dat ons moet move.”
Foos kyk na waar die muur die lug ontmoet. Net vir ’n oomblik dink hy aan Dick, maar hy stoot die gedagte weg.
“Dis tyd vir my om te nomaad,” sê hy. Die horistof is daar anderkant. En iewers wag tien vure om getel te word.
* * *
Dick en Jemima sit. Dit lyk ’n paar keer of Jemima iets wil sê, maar dan maak sy weer haar mond toe. Dick raak kriewelrig. Die tekstuur van die dood. Verneukpan. Sy het hom daaraan kom herinner.
“Ek moet net gou …” Hy wys na sy Pulse en gaan buitentoe.
Hy pulse vir Salt. Die man is buite homself. Dit lyk of daar vingermanna in een van die kapsules is. Dick pulse vir Foos. Niks. Hy stuur ’n pulsepost. ’n Minuut later kom die antwoord.
Was te laat om belangrikste deel van Wakinyan se scheme te hoor. Hy het gesê Smeg moet sy konneksies by die Sec Centre gebruik. Geen konteks. Smeg moes nog besluit of hy inkoop.
Dick vee oor sy oë. Wie by die Sec Centre kan hy nou pulse? Wie sal nie in Smeg se sak wees nie?
Op sy Pulse soek hy onder “Vaals”. Red Vaals, Salt Vaals se seun. Hy’t hom in sy Inbetween-jare tydens sy blok by Saadbeskerming leer ken.
“Ja?”
“Red. Dick Jones hier.”
“Middag, Dick.”
“Is jy vandag op diens?” vra Dick. Met Specimen is meeste MecSecs op diens.
“Ja. By Ingang 1.”
“Red, ek het ’n guns om te vra. Dis dringend. Dis saad-dringend.”
“Ja?”
“Kan jy vir my by die Sec Centre gaan uitvind of daar ’n Amper Molooi ondervra is of in aanhouding is, of iewers op die sisteem gered-flag is? Dit mag dalk nie amptelik wees nie. Couis Smeg is betrokke.”
“Maak so,” sê Red.
“Laat my weet as jy iets kry.”
“Maak so,” sê Red.
Dick gaan weer binnetoe, maar hy sukkel om stil te sit. Sy been spring-spring. Die hoofpyn trek dieper sy kop in. Hy wens hy kon op twee plekke wees. Sê nou Red is nie diskreet genoeg om agter die waarheid te kom nie. Sê nou Amper kom by die hotel aan wanneer hy weg is.
Jemima sit en kyk voor haar uit. Sy steek ’n gaslamp op die tafeltjie langs haar aan.
“Hoekom is Amper nie saam met julle Specimen toe nie?” vra Dick.
“Sy’s saam met ’n Hardekraal-kind. Onkans. Ene Georgie.”
Dick knik. Hy staan op en loop na ’n skildery teen die muur. ’n Houtskoolskets van ’n kremetartboom met ’n vrou wat binne-in ’n vuur maak. Sy Pulse vibreer.
“Amper Molooi is nie gelog nie, maar sy is of was volgens ’n MecSec in die agterste ondervragingskamer,” sê Red. “Ek gaan nou kyk.”
“Hou haar daar,” sê Dick, en ruk die deur oop.
“Gene,” sê Jemima.
Dick pulse vir Albert. Geen antwoord nie. Hy kyk op en af in die straat. Die skimmer word sterker.
“Gene,” sê Jemima, dié keer harder.
Hy sien ’n fiets teen die gebou skuins oorkant die hotel. Sou hy dit kon maak? Hy drafstap nader en swaai sy been oor die fiets.
“Gene.” Jemima staan in die deur. “Lees die brief,” hoor hy terwyl hy in die rigting van Meconium begin trap.



Saad 6

Amper wag vir die laaste lig om terug te trek deur die skerms voor die venster. Sy gaan sit onder die spieël met haar rug teen die muur. Haar vingers soek na ’n los steek in haar dungaree se soom. Die garing breek en sy trek dit met rukke uit en laat val vyf kapsules in haar hand. Dis die broodmanna – na aan die aarde gebêre. Sy sluk dit af met spoeg wat sy agter haar tande saamtrek. Die vingers van god kielie haar keel, maar sy lag nie. Sy sluk ’n paar keer.
In die linkersoom: die uintjies. Raapuintjie, wituintjie, bobbejaanuintjie, ’nytjie, norra. Haar tong voel dun en dit vat lank voor die spoeg meer raak. Dis nie genoeg nie, maar sy begin sluk. Sy vryf oor haar slukderm. Die kots kom. ’n Bietjie suurwater van voor die middag. Haar lyf ruk, maar sy maak nie haar mond oop nie. Sy sluk. Die verligting is suur en branderig en sy gaan lê op haar rug. Haar keel en slukderm hou nie op brand nie – breuk in haar innebor. Sy sluk die laaste twee uintjie-omhulsels.
Iewers gaan ’n buitelig aan. Sy kom regop. Die punte van die skouerbande gaan moeiliker. Sy gebruik haar tande en veterpunt. Drie kapsules in elke band. Kruie. Pietersielie, roosmaryn, tiemie, koljander, basiliekruid, kruisement. Sy hou een kapsule op. Kleiner as haar pinkienael, al voel dit nie so toe die volgende kapsule met ’n spoegsel saam afhobbel nie.
Nog net diés agter die Dust Girl op die borsgedeelte van haar dungaree. Sy trek haar tekkies uit en stroop die dungaree oor haar heupe en af. Sy hurk met haar rug na die deur. Die lig is flou en die superhero lyk hulpeloos. Die steke is onsigbaar. Een stofspiraal tussen wysvinger en duim. Sy ruk. Haar pinkie beur by die keel in. Dan kantel sy die meisie en begin die kapsules uitdruk. Daar moet sewe wees. Die sonder-nies. Die saadskieter se saaigoed vir wanneer die komeet kom. Drie. Vier. Vyf.
Amper hoor eers die deur toe dit toeklik. Die sesde kapsule val op die grond. Haar hele lyf raak lam, maar haar hand gaan toe om die vyf voordat sy op haar hurke omswaai. Die dungaree knoop om haar voete. Haar arms gaan om haar knieë. Agter die koplig wat in haar oë skyn, staan ’n man met sy rug en oor teen die deur, ’n vinger vaagweg voor sy mond.
“Ampersand?” Dis nie regtig ’n vraag nie. “Ons is sontyd. MaJo het my gestuur. Sy sê jy moet die saadhoeders vertrou en jy moet my vertrou. Ek gaan jou eskort na ’n … veiliger plek.”
Amper se arms los nie haar bene nie. Die saadhoeders? Daar is net vyf kapsules in haar hand.
“Ek is Foos,” sê hy. Hy kom nader, maar sy lig haar hand.
“Nee,” sê sy.
Hy haal die koplig af en skyn dit vanaf ’n armlengte weg op sy eie gesig.
“Ek is Foos Jo. MaJo en Jemima Jafta het alles gesort.” Hy haal ’n plat sak van sy rug af en haal iets uit. “Sit jou klere in hierdie sak en trek hierdie aan.” Hy sit alles op die grond neer.
“Nee,” sê sy.
“Jemima Jafta het gesê ek moet vir jou sê dis nie die risiko werd nie. Jou ouma sal verstaan.”
“Jemima Jafta sal nie weet nie.”
“Dieselfde man wat jou laat inbring het, is die man wat ons help om weg te kom. Hy sal nie gelukkig wees as daar niks in jou klere is nie. Hy sal mense op ons spoor sit.”
“Gee die lig,” sê sy. “Draai om.”
Die kapsules lê sy op die Dust Girl neer, sit die koplig op haar kop. Sy swap haar H-top vir die langmouhemp, stywerige broek en oorgroot baadjie. Weathergear – dieselfde lap wat teen jou skuur wanneer ’n MecSec jou in sy greep kry. Sy moet die broekspype oprol en terwyl sy haar skoene aantrek, oorweeg sy dit om die kapsules daarin te gooi, maar sy weet nie hoe ver hulle gaan loop nie. Met die ander in die baadjiesak woel sy die laaste kapsule uit. Sy ruk met alles wat sy het aan die Dust Girl. ’n Stuk kom los, maar van die steke sit nog.
“Ons moet dak,” fluister hy.
Paniekerig swaai sy die lig oor die vloer en gee ’n pluk aan die figuur. Die laaste steke gee mee. Sy kry die huissleutel en pen uit haar dungaree en prop dit in ’n broeksak, die Dust Girl ook. Terwyl sy die dungaree in die plastieksak druk, tel sy die sewende kapsule in die hoek van die kamer op.
Sy’s besig om die lig van haar kop af te haal toe die man van agter af sy hande in haar baadjiesakke druk en hulle met ’n skepbeweging weer uitruk. Sy skrik vir die skielike gebrek aan afstand. Sy skrik groter vir die klank van kapsules wat op die vloer val.
“Nee!”
Maar sy kry nie omgedraai nie. Hy druk haar langs die deur vas en vat die koplig by haar.
“Dis nie die risiko werd nie,” sis hy, en maak die deur oop. “Links.”
Hy stamp haar voor hom uit. Uit die hoek van haar oog sien sy iemand langs die deur wag. Lank en maer.
“Van die goed het uitgeval toe sy uittrek,” hoor sy Foos sê.
Sy kyk terug. Bakore gooi skadu’s teen ’n ganglig wat verder af brand. Foos gryp haar arm en trek haar om ’n hoek.
“Ons is sontyd,” sê hy weer. “Sontyd vir dom wees en sontyd vir kwaad wees.”
By ’n ingang hou hy sy pols-ding by ’n flitsende liggie. Die deur gaan oop en hy begin drafstap sonder om te kyk of sy kom. Musiek word harder, dan weer sagter. ’n Vervoerpyl flits bo hulle koppe verby, maar haar lyf absorbeer die skrik. Net die vinniger intrek van lug brand by die lang string kapsules in haar keel af. Sy voel in haar sakke. Geen kapsules nie. Net die Dust Girl.
Foos kom aan die donker kant van ’n pilaar tot stilstand.
“Dis nie meer ver nie,” sê hy en stap verder.
Die geboue lyk en voel nou anders. Dis platter en sy ruik klei. Hulle beweeg nader aan die buitemuur. Agter ’n biogastenk gaan sit hy op sy hurke. Sy sak neer.
“Water … Jy’t nie dalk …”
Hy haal ’n plat fles uit sy baadjiesak. Halfpad stop hy haar. “Dis genoeg. Ons moet spaars drink.”
Hy staan weer op en loer om die biogastenk.
“Om uit Meconium te kom moet ons deur ’n nagklub gaan. Maar eers moet ons –”
“Wie’s jy en wat soek jy?” bars sy uit.
“Ek’s Foos Jo en ek’s klaar met Meconium en reg vir nomaad.” Hy draai om. “Ek kom nou.”
Hy bly lank weg. Op ’n stadium dink sy sy hoor hom naby praat. As sy geweet het waar sy was, het sy ’n kans gevat en gehol.
“Dit was my kamermaat. Hy sê MaJo se seun bring nou ons goed,” sê hy skielik in die donker voor haar.
Hy kom sit weer op sy hurke en wieg vorentoe en agtertoe. Hy kyk die hele tyd op sy pols-ding.
’n MecSec kom te voorskyn. Amper gryp Foos se arm en trek hom terug na die skadu’s.
“Dis lerk,” sê hy. “Dis Albert, MaJo se seun.”
Twee rugsakke kom van die man se skouers af. Die een is haar swart seilrugsak. Vloeistof skommel toe sy dit op haar rug tel. Albert hou ’n rooi sakkie uit en Foos gooi sy pols-ding daarin en lig sy pinkie in wat ’n groet moet wees terwyl Albert weer verdwyn.
“Wat was dit? Wat was die rooi sakkie?” vra Amper.
“Dis tegnies onmoontlik om ’n Pulse uit Meconium te smokkel,” sê hy en begin loop, “maar in Close Enough word materiaal gemaak of recycle waarin die Pulse nie opgetel word as dit uit Meconium gevat word nie.”
Sy knik net. Sy sou meer moes uitvra om regtig te verstaan.
Hulle gaan met ’n trap na ’n kelder waar die tromslae deur die vloer aankom.
“Happy hour,” sê Foos.
Ewe skielik is daar flitsende ligte en wriemelende figure in die middel van die saal. Amper versteen. Die energie. Polsende energie. Soveel beweegrigheid het sy nog nooit aanskou nie. En die kleure. Die klere. Reg voor haar ’n meisie in ’n skelpienk romp wat opvlieg bo hoëhakskoene. Die kleur van tropiese waters maak skerp punte om haar hals. Die musiek stop. Amper ruk haar kop na waar Foos moet wees, maar hy is weg. Sy beland tussen ’n klomp mense wat kant toe beweeg. Die musiek begin weer. Sy beur na die dansers, waar sy byna op die rand probeer om hulle bewegings te na-aap. Nie té op die rand nie, want sy staan uit. Haar dreads in die ponie, haar ronde gesig en haar groot oë – sy weet sy lyk te jonk vir die plek en sy sien niemand anders in weathergear nie. En haar bewegings. Sy sweer sy wals, al is sy nie seker waar haar voete in die duisendpoot om haar is nie. Dat sy nog kan beweeg, moet genoeg wees.
’n Arm kom uit die massa dansers en gryp haar hand. Sy sien die agterkop, maar dis die weathergear-mou wat maak dat haar hand vasklem. Anderkant die dansers kyk sy nie weer op nie. Sy loop vas in ’n baadjie. Skrik eers. MecSec. Maar dan sien sy dis ’n paar relings vol weathergear duskant die deur. Daar is ’n nou tonnel, ’n paar trappe na ’n uitgang en die reuk van ooptes.
Die aandlug is moeiteloos.
“Hou eers teen die muur,” sê Foos.
’n Ent weg is bollings jong mense op pad na die tonnel. Amper gaan staan agter ’n doringboom.
“Is dit Close Enough se techtoring?” Sy wys na die ligte in die verte.
“Ja,” sê hy, maar sonder om te stop.
“Gaan ons nie Hardekraal toe nie?”
Hy draai om.
“Nee, ek …” ’n Frons in sy stem.
“Vat jy my na Sias toe?” vra sy.
Sy oë trek skrefies.
“Nee, ek weet nie wie dit is nie. Ons gaan …” Hy haal ’n papier uit sy broeksak. “Iewers teen die kus op.” Hy druk op die papier, maar bodder nie met lig nie.
“Jy moet my eers terugvat Hardekraal toe,” sê Amper. “Daar is van my goed …”
“Jy hét jou goed. Wat kop jy nie van ‘dis nie die risiko werd nie’?” Sy gesig kom nader aan haar en sy stem styg. “Die Jafta-vrou het gesê die saadsoekers sal begin sirkel sodra jy surface. Ons is sontyd om –”
“Het Mevrou Jafta oor saadsoekers gepraat?” Wie ís Mevrou Jafta?
“Moet wees. MaJo het so gesê.”
“Wat …” Amper swaai die rugsak grond toe en sak teen die muur af.
Foos kry haar arm beet en ruk haar regop. “Ons rus by die Pompous Ruins. Jy kan dáár kyk. Voel net vir ’n koplig in daai sak.”
Met die techtoring regs agter, doem die Velodroom voor hulle op. Foos hou spoed, maar Amper stop. Toe hy omdraai, dink sy eers hy gaan haar kom verder sleep, maar hy kom staan langs haar. Uit sy baadjiesak haal hy iets en gee dit vir haar.
“’n Staple-stafie,” sê hy.
“Weet jy wie Specimen of the Year gewen het?” vra sy. Sy wil praat oor die ding wat Wakinyan hiernatoe gebring het. Wakinyan wat aangehou het om uit te vra oor die saadstories en plante – asof hy deur haar ouma gestuur is om die saad te help beskerm.
“Nee,” sê hy ingedagte.
“Ek wens ek kon dit sien.”
“Nie regtig nie,” sê hy. “Of dalk een keer.”
“Jy het nie gaan kyk nie?”
“Nee,” antwoord hy. “Dit was anders toe ek klein was. Ons het maande lank gespaar om op ons favourites te bet. Nou …”
Hy draai weg voordat sy nog iets kan vra.
Karob. Grasse. Die grasring. Sy voel daarna aan haar vinger. Dis weg. Ouma Bettina sou haar mond vol gehad het oor ’n handskoenlose dag.
Amper is honger en vat happe van die Staple-stafie. Die digte heining bosse maak ’n hoekdraai. Bessiebome. Die grasring is weg.
“Moet ons nie gaan bessies pluk nie?” vra sy. “Het ons genoeg kos?”
“Nie in die donker nie. Eetbaar en giftig is deurmekaar. Dáár’s die Ruins.”
In die nag se lig lyk dit geesterig.
“Wat was dit?” vra Amper.
“’n Smart Mall. Die eerste en laaste in Afrika. Hier’s ’n drif voor. Sit aan jou koplig. Sodra ons deur is, moet dit af.”
Toe hulle die Ruins nader, sien hulle vure wat aan die regterkant flikker. Foos beduie hulle gaan anderkant om. Daar is ’n groot stuk swart grond met vyf karwrakke. ’n Ent verder is twee oop verdiepings en nog karwrakke. Waar die Ruins ophou, stop hulle by ’n “Fuel/Recharge”-plek. Die woorde klou aan ’n venster vas, maar groot stukke het reeds afgedop. Teen een muur staan ’n skuiling, kniehoog openinge reg rondom. Foos stoot eers sy rugsak en dan hare in. Hy beduie hulle moet inseil.
Toe hulle kruisbeen sit, rugsakke teen die muur, kan daar ’n Kennis tussen hulle inpas. Uit sy rugsak haal hy twee silwer weerseile en met die swartkant na buite praks hy dit sodat die openinge toe is. Amper gooi haar koplig oor die binnekant van die skuiling. Agter Foos is ’n advertensie vir die Vital-C Bottle. Coming to South Africa October 2061. Order Now. ’n Peuter staan in die vlak branders met ’n glas seewater en ’n bottel in haar hande, die Tafelberg in die agtergrond. With the graphene oxide membrane technology used in our bottle filters, you can scoop up the sea – and drink it with me. 
Op die agterste afskorting is ’n skema van stasies en roetes. ’n You are here-pyltjie wys na die Smart World-transport stop.
“Ons kan nie lank rus nie,” sê Foos. “Ons moet inventory hou – ek weet nie watse supplies hulle kon spaar nie. Een sak op ’n slag. As iemand kom of … Ek sal die stasie omstoot. Jy gryp ’n mailaar” – hy wys na die silwer seil – “en watter rugsak ook al toe is en jy hardloop verder aan, tot teen die volgende lande.”
“Watse lande?”
“Groentelande. Moenie ingaan nie, selfs al sien jy ’n gap – daar’s laserkappers. Hou wes tot jy op die hoek kom, dan draai dit noord en daar iewers kruip jy onder die heining in, maar jy gaan nié in nie.”
Amper kyk hom eers net aan.
“Jy maak my bang,” sê sy.
“Jy moet bang wees. Is mens dan nie altyd bang in die boendoes nie?”
Sy lig haar skouers.
“Inventory,” sê sy en rits haar sak oop. Sy soek eers net met haar hande, totdat sy die plastiekhouer voel. Sy pak alles uit.
drie eenliter-aluminiumbottels
drie Staple-stafies en drie hempklompe
halwe koekie seep
pilhouer met twee maal M,T,W,T,F,S,S
plastiekhouer van Ice Age 10
haar PVC-pypkontrepsie-fluitjie
Sy kyk op. Foos vra nie uit nie.
belt, handskoene, ’n panty, droë sokkies
Foos kyk na die bril om haar nek. Sy haal dit af en gee dit vir hom.
“Dis lerk,” sê hy. “Dis ’n ou duikbril.”
“Die lensdeel is Glare Gone. Uit Noorweë.”
“Skandinawië?”
“Ja. Net so goed soos MecSpecs vir die son. En dit het ’n laag stof- en waterweerder op en dit suiwer die lug.”
“Waar kry jy dit?”
“My oupa het dit vir my ouma gemaak. In die Noord-Kaap het hulle dit nodig gehad lank voor die Hardskip.”
Hy gee dit terug met ’n streepglimlag.
“Lerk.”
Met die teruggee sien sy die buitelyne van ’n meerkatkop wat by sy mou uitsteek. Hy sien haar oë daarop.
“Dis my erflating. My pa het een gehad.” Hy trek die mou vinnig op en af om te wys. “Wat is daar nog in die sak?” vra hy.
Vir die eerste keer kyk Amper na sy gesig. Niks trek aandag nie, maar wanneer hy glimlag, skuif sy oë en mond só dat ’n mens twee keer wil kyk. Onder ’n byna perfekte neus is ’n ruie snor wat uitdun oor sy wange en ken.
“Die koplig was ook my ouma s’n. My oupa het dit uit Kanada laat kom. Hy het sy Harley-fiets verkoop. Dit het nanosonbatterye.”
Sy besef sy babbel en sy spog en sy bly stil. Foos glimlag. Sy kyk af na haar rugsak.
Die laaste ding daarin is ’n boksie, byna so groot soos die plastiekhouer, maar dieper. Indestructible, staan daarop. Binne-in:
’n biogas lighter met refill
superglue
naald en ’n tol garing so groot soos ’n halwe pinkie
klein rol duct tape
twee kort potlode
’n sakkie saad
’n Leatherman
’n blikkie aalwynroom
“Sjo. Dis valuable goed,” sê Foos. “Watse saad is dit?”
“Gevaarlike saad,” sê sy sag en vou die sakkie in haar hand toe. “Het Mevrou Jafta hierdie boksie gegee?”
“Seker,” sê hy.
Heel onderin die boksie lê ’n toegevoude leerlappie soos ’n ekstra bodem. Sy vou dit oop. In twee lusse is twee blikkies. Die geel en rooi verf sit nog net plek-plek. Lennon Doepa kan ’n mens uitmaak as jy die letters op albei saamsit. Sy hoef dit nie oop te maak nie. Die sewe darts waarvan die punte by afsonderlike sakkies in die leerlappie uitsteek, gee dit weg. Dis presies die regte grootte vir haar fluitjie.
Sy kyk op na Foos. Sy wil hê hy moet vra, maar hy bly stil. Het hy ’n wapen? wonder sy. Sy kyk weer na die binnegoed van die leerlap en skud haar kop – Mevrou Jafta is ’n geheim. Sy weet als oor die saad en duidelik als oor die saadsoekers. Het haar ouma geweet Mevrou Jafta weet alles?
Sy druk drie darts, skerp kante eerste, versigtig in haar dreads waar die poniestert begin. Een van die blikkies in haar broeksak. Fluitjie onder die baadjie aan haar belt vas. Sy tel die Leatherman op. Daar’s iets uitgekrap. Nader aan haar lig kry sy dit uitgemaak. SM∞BV.
“Pak weer terug,” sê Foos. “Hou dalk die Leatherman ook op jou.”
Voor sy die laaste waterbottel bêre, draai sy die prop af en lig dit lank.
Sy sak is groter.
vyf liter water
agt Staple-stafies
kompas
first-aid kit
twee ontsoutingstablette
tou
’n vuursteen en ’n pakkie vuurhoutjies
handskoene, sokkies, onderbroek
“Daar’s iets in die handskoen,” sê Amper.
Hy trek ’n foto uit. Toe hy dit oplig, lees Amper agterop: “Martin en Fiona, 2060.” Sy skrik vir haar eie stem.
“Ek’s jammer. Dis agterop,” wys sy.
Hy draai die foto om en beduie na die man se arm op die tafel. “Ek het daai deel laat vergroot – hierop kan mens net sien dat daar ’n tattoo is.” Sy kan hoor dis belangrik. Dis sy draad na die laggende mense. Hy sit die foto in ’n sysak van sy rugsak.
Kompas en kaart in vervrete plastieksakkie tussen hulle.
“Ons is hier.” Hy wys op die kaart. Sy buig nader.
Smart World Mall wys ’n pyl na die plek onder sy vinger.
“Ons moet môre by die see uitkom. Die DD vir oormôre is erg en as ons nie na aan die water bly nie, kan ons verdwaal.” Hy trek ’n pad na die groot stuk grys op die kaart.
“DD?” vra Amper.
“Dust Density. Maar voor hiér moet ons weer binneland toe – dáár’s ’n kolonie.”
“Koeberg Energy,” maak sy uit waar hy beduie.
“Dis min of meer sewe kilometer na die grootpad van hier af, en dan nog so ses see toe.”
“Wanneer rus ons weer? Slaap ons?” Met die stilsit besef sy hoe moeg sy is.
“As ons dit nie misloop nie – daar’s groot ronde sementtenke,” sê hy en begin die silwer seile opvou.
Hy loer onder die skuiling deur en verdwyn dan kop eerste. Sy hande kom terug vir sy rugsak en dan vir hare, maar wanneer sy aan die ander kant regop kom, moet sy hol om op sy hakke te kom.
Dit voel later vir Amper asof hulle nog tien kilometer gestap het, maar Foos sê dis nie meer as vyf nie.
“Dáár’s die tenke.” Hy klink verlig.
’n Paar honderd meter verder begin die buitelyne van rye en rye ronde goed sigbaar word. Behalwe vir ’n paar fondasies en ’n halflyf hoë woonbuurt wat ’n ruk gelede aan hulle linkerkant opgedoem het, is dit die eerste mensgemaakte konstruksie wat hulle teëkom. Dit lyk majestueus.
Van nader is dit die kookplek van dooie gooie: Die potte is verroes en raserig van leegstaan. Foos begin hardloop. Tussen die eerste en tweede ry tenke draai hy in. Hy hou vyf vingers in die lug. By die vyfde tenk van die tweede ry stop hy.
“Dit moet dié een wees,” sê hy. “Die Hardekralers hou dit reg vir noodgevalle.”
’n Ent om die tenk trek Foos ’n bos weg en voel met sy hande teen die wand. ’n Deurtjie gaan oop.
“Ek gaan net eers kyk,” sê hy.
Hy kom weer kop eerste terug en beduie dat sy moet inkruip. Die reuk is verstikkend – nie soos menspie of gooikots nie – dit maak jou lighoofdig. Amper gaan sit binne met haar rug teen die tenkmuur en trek haar oë op skrefies om uit te maak hoe die binnekant van die tenk lyk, maar dan rek sy hulle weer: Sy weet nie of dit die dampe of haar lyf se eie moegheid is nie, maar skielik is die vaak nader as die honger of die dors.



Skoot 6
Maandag, 7 Julie 2081
Dick trek Beauty in die skadu van die Herwinaanleg. Sy oupa sou nie die stuurwiel wat Sias gegee het, goedgekeur het nie. Daar is knoppies op vir die vensters, die aircon, die musiekspeler – almal useless.
Hy gaan na Foos se profiel op sy Pulse. Die kind is steeds pulsenot. Dick laat sak sy kop. Meer as twaalf uur. Dit beteken net een ding.
Hy klim uit die kar en lees ’n pulsepost van Salt Vaals terwyl hy Independent Growing toe begin stap.
Khanyi-hulle dink die vingermanna wat hulle by Wakinyan se goed gekry en by Langerhans gekonfiskeer het, is nog viable.
Dick post terug:
Goeie nuus. Sterkte met die AGM.
Hy sit die foon op pulsenot. Hy moet sy kop regkry vir MaJo.
“Waar is Foos?” vra Dick.
MaJo is besig om Issue-klere uit die wasmasjien te haal. Sy kom regop, vee slierte uit haar oë en draai om na Dick.
“Sy Pulse is al vir meer as twaalf uur op pulsenot,” begin Dick. “Die system het hom waarskynlik reeds gered-flag en as die Sec Centre dit sien, gaan hulle vermoed hy’s met die meisie hier weg.”
MaJo sukkel om hom in die oë te kyk. “Is die Sec Centre ook nou betrokke?” vra sy.
“Wat het jy gedink!”
Sy stap met die lengte van die kombuistafel af en druk met haar hande op die rugleuning van die stoel naaste aan Dick. Haar oë kom reguit na syne en dwaal nie weer nie.
“Ek is nie trots op myself nie, Dick Trick,” sê sy.
Haar woorde vang hom onkant. “Ek sou so blêddie hoop. Hy was nog nie reg vir so ’n trip nie.”
“En wie se skuld is dit? Hierdie mure s’n. Julle nanopex mos alles uit. En joune! Hy kon by sy eie bloed in Close Enough grootgeraak het, maar jy wou hom na jou hand grootgemaak hê.”
“Dit was Fiona se laaste versoek: dat ons hom van Sias af weghou. Jý’t hom na jou hand grootgemaak,” kap Dick terug. “Ek sou hom van sy familiebande vertel het sodra hy met Inbetween klaar was en sodra hy –”
“Sodra Sias minder rondry. Sodra Foos sestien is. Sodra hy agttien is. Sodra jy ’n Meconite van hom gemaak het. Was jy bang hy’s nog nie Meconite genoeg nie, of was jy bang hy vat sy goed en –”
“Dis wat Fiona wou –”
“Nie Fiona of Martin het geweet hoe Meconium sou uitdraai nie! My eie Bert sou nie …”
MaJo trek die stoel uit en gaan sit.
“Waar is die kinders, Jo? Waarheen is hulle op pad? As hulle kuslangs gaan, is hulle kanse nul. Dit klink nie of die Koeberg Guardians meer beheer oor die Nuke Captain en sy kolonie het nie. En as hulle met die R27 of die N7 gaan, gaan die gangs hulle voorlê.”
MaJo se gesig lyk blokkerig en oud. “Jy moet my maar Sec Centre toe vat vir ondervraging.”
Dick skud sy kop. “My goeie donner, Jo, jy moet hoop die MecSecs kry die kinders voor die gangs hulle kry. Ek gaan by die Koeberg Guardians probeer uitkom.”
Toe Dick die deur toetrek, sien hy MaJo se kop lê op haar arms.
Buite Meconium draai Dick Beauty se neus wes en hou die N1 aan sy linkerkant totdat hy kuskant van die Tygerbergkoppie noordoos kan mik. Dit gaan stadig, die vierwieldryf wat hy vir Beauty ingesit het ten spyt. Hy het gedink hy kan met die ontsoutingsaanleg se pypleiding langs see toe ry, maar die pad-expert by Admin het gesê sy beste bet is om die ou Plattekloofpad te vat – dis die afgelope somer tot by die N7 geskraap. Op sy Pulse se skren is die kaart wat die man vir hom gelaai het.
“Weet jy waarvoor jy jou inlaat?” het die man gevra. “Want as jy weet, is jy mal.”
Die rooi lyn wat sy roete aandui, draai uit die Plattekloofpad voordat dit die N7 kruis. Daardie stuk gaan die rofste wees, volgens die padman, veral omdat Beauty nie goeie clearance het nie. Eers wanneer hy regoor die bopunt van die boorde is, soos die kraai vlieg, moet hy wes draai. Oor die N7, tot by die treinspoor.
Net voor Dick oor die N7 gaan, sien hy een van Meconium se pantservoertuie uit die noorde kom.
“Sec Centre dink weer met hulle gatte,” brom hy.
Vir al wat hy weet, het hulle Kylemor se kant toe ook gaan soek. Hy’t vir hulle gesê hulle moet noordwaarts en kuslangs soek. Almal weet jy gaan soek jou dood op die N7. Die meeste weet jy soek jou slaafskap op die R27. Jemima Jafta en Amper Molooi weet dit dalk nie, maar Foos weet dit; MaJo weet dit. En MaJo weet dat Meconium se mandaat tot by Koeberg strek. Verder mag hulle nie gaan nie. Die Boland en die Onderland is Meconium s’n, maar tussen Koeberg en Vaalputs het die Koeberg Guardians seggenskap. En dít is ’n ooreenkoms waarmee Meconium nie kan neuk nie.
Die treinspoor loop ’n ent saam met die pad en draai dan noordwes, weg van die pad af. Dick hou sy speedometer dop. Hy ry vir vyf minute teen twintig kilometer per uur, en briek. As hy soos die kraai vlieg see toe ry, behoort hy aan die noordelike punt van die Koebergkragstasie uit te kom. Die Nuke Captain en sy kolonie is suid van die stasie.
Die laaste gluur van die dag tref hom van voor toe hy en Beauty wes draai. ’n Paar kilometer verder begin die skimmer en die seesand gelyk. Die kragstasie se ligte versterk soos die skimmer verdof.
Hy parkeer Beauty net voor die laaste duine, noord van die kragstasie, sodat Nuke Captain en kie nie ’n uitsig op haar het met hulle verkykers nie. Hy sit sy goed in ’n rugsak en klim uit. Die lasergeweer is in sy linkerhand, die rewolwer in sy baadjiesak. Die sleutel haak vas in die deur.
“Come on.”
Die slot klik. Hy bêre die sleutel en laat sy hand oor die bonnet gly. Die strepe antirust is grof tussen die donkergroen van die oorspronklike verf.
’n Koue lyn teen sy keel. ’n Jong greep om sy lyf. Die geweer is nie meer in sy hand nie. Fok! So vinnig. Hy blaas sy bors op, krimp vinnig en probeer sy hand by sy rewolwer kry.
“Nee, nee. G’n kanse vat nie. Dan lem ek.”
Die hele greep is koud.
“Oom Joas!” roep die stem agter Dick.
Dick hoor verlig die naam. ’n Surfboard en ’n tingerige man met lang hare kom teen die duin uit.
“Wat’s jou besigheid hier?” vra die man.
“Ek is Dick Jones. Meconium. Ek was twintig jaar terug deel van die onderhandelinge wat …”
Die lem knaag. Dick probeer asemhaal sonder om sy keel te rek.
“Hou die man lig se kant toe, Joseph.”
Dick se gesig word see se kant toe gedraai.
“O, ja, ek onthou,” sê Joas. “En wat maak jy nou hier?”
“Twee van ons jongons het verdwyn. Ek het gedag julle kan dalk help,” sê Dick. Hy kan nie die man se gesig uitmaak nie.
“As jy by die onderhandelinge was, ken jy die antwoord daarop,” antwoord Joas.
“Ek praat nie van help-help nie; ek praat van inligting,” sê Dick.
“Hou sy wapens en laat hom loop, Joseph,” sê Joas.
Die lem verdwyn, maar die outjie vat nie sy rewolwer nie. Dick voel daarna. Reeds weg. Vinnige bliksem.
Joas loop langs hom met die duin af, maar Joseph bly agter hulle.
“Hoe’s die water?” vra Dick. Hoeveel leeftye gelede het hy uit Blouberg se waters gekom?
“Radioaktief,” sê Joas en lag in sy keel.
Dick vra nie verder nie. Hy’s nie lus vir nuclear-grappies nie.
Hulle kom by ’n soliede hek in die muur rondom die kragstasie. Joas tik ’n kode in. Die hek skuif twee meter oop. Voor hulle is nog ’n hek: tralies met nanopex versterk. Toe die eerste hek toe is, hou Joas sy oog voor ’n sensor.
“It’s a new, clear day,” sê hy. Die hek gaan oop.
“Ek onthou nie al die sekuriteit nie,” sê Dick.
Hy onthou wel toe daar ’n paar jaar gelede vir ekstra nanopex-plate onderhandel is. Meconium het daardie jaar drie minder MecSecs aan die Koeberg Guardians afgestaan.
“Guh,” sê Joas. “Die Nuke Captain ter ere.”
Binne die kragstasie is dit goed verlig. Teen die twee ou reaktorsilo’s is uitkykpunte.
“Is Rilke nog hier?” vra Dick.
“Ja,” sê Joas.
Joas lei hom na die ou besoekersentrum. “Ete is oor ’n halfuur,” sê hy en verdwyn.
Dick stap na die groot vensters. Die see is grys. ’n Paar wolke versprei die laaste stukke lig. Hy tik teen die glas.
“Dis eenrigting-nanopex,” sê ’n vrouestem agter hom.
Dick draai om.
“Rilke.”
“Hallo, Jones. Ek is verras.” Sy maak haar kierie teen die naaste tafel staan en gaan sit op die lang bank. “Jy seker ook.”
Hy laat val sy oë na die Zeuskop-knop van haar kierie. Het hy gestaar? Die een kant van haar gesig is skeefgetrek. Haar stem se goetspa en volume maak op vir die byna onhoorbare misvorming van klanke.
“Gh-gh-gh,” lag sy. “Weet jy, van al die recruits uit die skierland en omgewing sukkel die Meconites die meeste met ons humorsin. Maar hulle kom by. Eventually. Joas trek hulle siele uit totdat hulle lostrek en lag. Jy kan nie die gifvuur oppas sonder ’n lagtery nie. Wat maak jy hier?”
Hy gaan sit oorkant haar. Hy lig die mes en vurk voor hom op en sit dit weer neer. Haar vraag het nie ’n spoor van humor ingehad nie. Hoekom presies hét hy gekom?
“Twee van ons jongons het verdwyn,” begin hy.
“Twee Meconites?”
“Nee, ’n Meconite en ’n meisie uit Kylemor.”
“Verdwyn soos in ontvoer, of verdwyn soos in geAWOL?”
“Die meisie het ons ingevat vir ondervraging oor ’n saadvoorraad wat sy besig was om te verkwansel. Die Meconite-seun het haar help ontsnap.”
“Ek neem aan julle wil seker maak julle het al die saad in die hande gekry?”
“Ja. En die kinders se veiligheid … Die seun … Ek en sy ouers was in dieselfde unit tydens die Hardskip. Ek het sy ma belowe …”
“Gh. Het jy loop sag raak met die jare? Om die onderhandeltafel in ’61 was jy die bliksemste van die bliksems.”
Dick bly stil. Hy onthou haar ook anders.
“Het die realiteit van Guardianship jou hard gemaak?” vra hy.
“Hoe de hel anders?”
Sy trek haar met moeite regop en loop na die venster. Iemand het die ligte aangesit en die venster reflekteer die kamer. Dick sien hom vir die eerste keer in ’n lang ruk in ’n vollengte spieël. Sy dun skouers hang. Sy bene is gekruis by die enkels. Hoe het hy gedink gaan hy ’n Captain of ’n gang aanvat?
’n Meisie met die vel van ’n akkedis en die ore van ’n muis kom met ’n skinkbord met water en glase nader. Haar oë is hatig. Sy sit die skinkbord hard op die tafel voor Dick neer. Rilke kan haar in die venster sien.
“Dankie, Fuki,” sê Rilke, haar stem nou sag en strelend, maar streng. Die meisie loop vinnig weg.
“Ek moet erken: Ek kan dit nie uitfigure nie.” Rilke draai om. “Watter inligting sou ons kon gee? As die kinders dit tot hier gemaak het en verder noord is, sou ons jou kon sê ons het hulle gesien, maar jy sou hulle nie mag gaan soek nie. As jy môre in die uitkykpos bly en hulle sien aankom en hulle op die strand voorkeer, sou jy hulle moes oorreed om vrywillig terug te gaan – behalwe as jy kans sien vir geweld, want nie een van ons mag jou help nie.”
“Wat as hulle gewond hier verbykom? Wat as die Nuke Captain hulle aan die jaag is en een van jou Secs sien dit uit die uitkykpos?” Sy stem sny deur die vertrek.
“Jy probeer my opwerk, Dick Jones. Wat presies soek jy?”
Joas kom by. Sy lang grys hare is uitgekam en hy het ’n blazer oor ’n T-hemp en jeans aan.
“Wat gaan hier aan?” vra hy lig.
“Dick Jones krap aan ’n tweede beroerte,” antwoord Rilke.
“Lyk of hy nie sleg vaar nie,” sê Joas. Hy kom staan met sy hande op die tafel oorkant Dick. “Scramble jy moral high ground toe?” vra hy.
Dick antwoord nie.
“In ’69, die rook van die kompostoilets daar rondom Meconium het nog skaars gaan lê, toe kom hier ’n meisie verby,” sê Joas. “Sy’t oor die sandsakke voor die reaktors geklouter en gehuil. Sy was bloederig en haar klere was geskeur en een van ons Close Enough recruits het haar herken. ’n Niggie of iets. En ’n paar honderd meter agter haar was daar ’n paar manne. Jillend. Ek en Rilke was hier. Dit was net na middagete. Ons het nie geweet dit was Kyshty se niggie nie en ons het geen risiko gesien nie. Almal word met die beleid geïndoktrineer. Maar toe ons weer sien, was Kyshty buite. Sy’t gewuif en die niggie se naam geroep en nader gehardloop. Sy was ’n vyfdejaar. Reeds ’n top kernkragwetenskaplike, ver met haar strukturele ingenieurswerk en het nie neergekyk op sement maak soos van die ander jonges nie. Rilke het twee Secs geradio om uit te gaan en daar was twee op die uitkykpunte. Dit was ’n lokval. Die twee op die uitkykpunte is eerste uitgevat. Daar was R27-lede wat gewag het. Vier Secs, ’n byna volslae Guardian, twee lasergewere. En wat het Meconium gedoen? Eers weer die volgende jaar met ons onderhandel.”
Dick sug. Hy sê niks. Wat kan hy sê? Rilke was reg: Hy het haar probeer opwerk.
“Ek is jammer,” sê hy dan. “Ek het gestook.”
“Antwoord nou,” sê Joas. “Wat presies soek jy?”
’n Klok lui.
“Ons kan na ete praat,” sê Rilke. “Jy kan bly sit.”
’n Stuk of veertig mense kom ingestap. ’n Mengsel van mans en vrouens, jongons en middeljariges. Die tafel om Dick raak vol. Rilke en Joas neem oorkant hom plek in. Vier trollies word ingestoot; een vir elk van die lang tafels. Almal bly staan. Rilke se stem klink deur die saal:
“Ons blaas op die vuur van dankbaarheid vir hierdie kos, die dankbaarheid vir die afwesigheid van keuse, en vreemdelinge wat ons bewustheid in die ballas kom skop.” Iemand giggel. “Mag ons hierdie vuur gebruik om Pluto se vuur te bedwing en te bewaar vir so lank dit brand.”
Die kos vang Dick onkant. Dis ’n groen sop met heelwat vleis en kluitjies.
“Die kos is heerlik,” sê Dick.
“Jy meen jy mis nie julle Staple nie?” vra Rilke.
Dick antwoord nie. Rilke se lepel talm tussen bord en mond. Sy kyk hom met haar amber oë aan.
“Nou gaan sy invaar,” sê Joas en kyk dak toe. “Rilke, moenie jouself –”
Sy val hom in die rede. “Julle stop vol met Staple, asof die volmaak en die genoegdoening één is. Julle hang die skaarsheid en die siklus aan, soos alle beskawings voor julle, die een wat julle tot stilstand gedwing het inkluis. Julle het van diversiteit ’n god gemaak, maar julle poepe is die eentonigheid self.”
Iemand giggel weer. Dick hoor hoe die res van die saal luister.
“Julle stel julle in op die eerste stukkie stront – die klein begin – en julle ignoreer die ewige einde.” Rilke se asem begin jaag.
“Rilke,” sê Joas.
Die akkedismeisie kom regop aan die punt van die tafel.
“Die halflewe van die gifvuur,” fluister Rilke. “Die krake in die muur. En julle? Julle kies die troos van die eerste stukkie stront.”
Rilke hyg. Daar was jaloesie in haar stem. Joas se hand is oor hare. Die akkedismeisie sit haar arm om Rilke en help haar op.
“Diep in. Diep uit,” sê die meisie. Sy haal self hoorbaar asem asof sy die ritme wil aangee. “Diep in. Diep uit.”
Hulle skuif by die saal uit. Die stilte hou ’n minuut. Dan begin die brompraat van etendes.
“Die angsaanvalle het ná die beroerte begin,” sê Joas. “Dit was ’n ruk lank onder beheer.”
Dick hoor nie aanklag in Joas se stem nie en hy’s nie seker of hy om verskoning moet vra nie. Dit sou kon klink of hy sy invloed oorskat.
Na ete word ’n skren in die hoek van die kamer aangesit. Die inwoners bring komberse en kussings en stoele en van die eetbankies.
“Geskopte speserytee?” vra Joas.
Op ’n gasvlam brou ’n pot.
Dick knik. “Ek sal gaan haal,” sê hy.
Op die skren begin ’n Digital Jewel.
“Comedy night,” sê Joas. “Een episode Friends, gevolg deur ’n fliek.”
Joas haal ’n flask uit sy baadjiesak en gooi vir elkeen ’n shot by die tee. Dick wil nie hê die man moet weer hoef te vra hoekom hy hier is nie. En hy’s moeg. Hoe gouer hy sy besigheid uitspel, hoe gouer kan hy vra of daar ’n bed vir hom is.
“Die meisie van Kylemor na wie ek op soek is en wat ek dink hier verby gaan kom,” begin Dick, “sy het toegang tot of is die erfgenaam van ’n saadvoorraad. Ek vermoed dis ’n saadvoorraad afkomstig uit ’n saadbank wat ons later gedog het net ’n mite was. Ons het dit die Stofland-saadbank genoem. Ons spoor het destyds by die Vanwyksvlei-noodkampe doodgeloop, maar ons het daar ’n saadomhulsel gekry. Next-level seed technology. Dis presies dieselfde saadomhulsels waarin hierdie meisie se saad gestoor word.”
“Ek volg, maar ek sien nie waar ons inpas nie,” sê Joas.
“Beteken die naam Aiag vir jou iets?” vra Dick.
Joas skud sy kop.
“Dink jy dit sal vir Rilke iets beteken?”
“Ek sou nie kon sê nie,” antwoord Joas. “Wie of wat is Aiag?”
“Ek weet self nie, maar daar was ’n flenter papier saam met die Vanwyksvlei-kapsule waarop ‘Aiag’ gestaan het. Ons het dit afgemaak, want dit het nêrens ingepas nie. Jare later, by ’n International Day of Diversity-byeenkoms, het ek twee mense met Aiag-T-hemde gesien. Ek het albei probeer spoor, maar albei kere het ek tot by die Nuclear Guardian-stalletjie gekom en die spoor verloor. Saterdag op Kylemor het ek in die winkel waar die saad moes gewees het op ’n rympie afgekom: ‘Gaia, draai dit om. Gaia, draai dit om. Gaia, stuur hul terug. En maak die moeder stom.’ ”
“Jy’t my verloor,” sê Joas.
“As jy ‘Gaia’ omdraai, kry jy ‘Aiag’.”
“En?”
“Rilke was ’n spreker by daardie byeenkoms. Sy’t gepraat oor donker ekologie. Ekologie anderkant die idee van moedernatuur of Gaia. Sy’t gesê ons moet anders omgaan met die nie-mens en dit wat ons omring. Ons moet die abjekte en die sogenaamde nie-natuurlike omarm, omdat dit ook deel is van ons. As ek reg onthou, het sy gesê dat sy nostalgies is vir ’n toekomstige weergawe van Gaia. So iets.”
“Ek sou sê die retoriek strook met Rilke se sienings, maar ek het eers in ’59 by die Guardians aangesluit. Sedertdien was Rilke ’n Guardian en niks anders nie.” Joas leun vorentoe. Sy lang hare val op die tafel. “Jy’t ’n vermetelheid, Dick Jones, wat my verstom. Om ons te laat skuldig voel omdat ons niks kan doen vir jou twee vlugtelinge nie, terwyl jy nie eintlik hier is ter wille van hulle veiligheid nie. Jy soek ’n leidraad. Jy’s bang daar’s ’n saadbank iewers wat jy nog nie onder Meconium-beheer gebring het nie en dit verontwaardig jou.”
Dick vat die laaste slukke van die soet speserytee. Hy weet hy moet opgee, maar die man se woorde maak hom rebels.
“Kry julle nog recruits uit die Noorde?” vra Dick.
“Ja,” sê Joas.
“Was jy self al boontoe? Vaalputs se kant toe?”
Joas skud sy kop. “Jy weet ons mag nie ons pos verlaat nie.”
Dick sug. “Maar daar is nog Guardians op Vaalputs?”
Joas knik.
“En hoe kry julle voorraad by hulle uit?” vra Dick.
“Een maal per jaar, wanneer die gemeenskappe noord van hier ’n recruit bring, neem hulle die lasergewere en medisyne wat aan Vaalputs toegesê is en hulle besorg dit daar.”
“En die recruits wat julle kry? Is hulle geskoold en goed gevoed en –”
“Afgerond? Vaardig?” Joas se kop wieg links en regs soos hy die woorde uitspoeg. “’n Bedreiging vir die eersteklas-enklawe aan die Kaapse punt?”
Dick sug weer. “Ek is nie regtig seker hoekom ek gekom het nie. Ek voel vasgekeer. Uitoorlê. Die misvrede het my beet. Kan jy jou nie daarmee vereenselwig –”
“Nee,” val Joas hom in die rede. “Ek stel nie belang in kameraadskap rondom ingeperktheid met ’n man wat vandag ’n halfmarathon gery het nie.” Hy sug. “Maar jy kan nog een skoot van my skopgoed kry.”
Dick vervies hom. “Om te gaan surf is ’n luukse wat ons nie ken nie,” sê hy.
Joas gooi dié keer skoon shots.
“Surf is teen die reëls, maar dis wat my kapabel hou. Ek is ’n slegte voorbeeld.”
Dick bly stil. Hy het dit nie net gesê om op Joas se gevoel te speel nie: Hy vóél vasgekeer en uitoorlê – hier selfs meer as in Meconium.
Hulle sit ’n ruk in stilte.
“Is hier dalk ’n bed vir my? Ek sal môre vroeg weer vort.”
“Ja, ek wys jou,” sê Joas. “Waarheen sal jy vort?” vra hy, asof Dick opsies het.
“Meconium,” sê Dick. “Unfinished business.”
En dan? wonder hy. Hy sien Jemima Vanaard soos sy meer as veertig jaar gelede in ’n waas van Verneukpan-stof gelyk het. Dalk was die stof toe ook net ’n truuk. Dalk was die saad se geheime toe al agter haar hardegatgeid.



Skyt 2
Kaapstad, 6 – 12 Mei 2055
“My tender sal Maandag, op die laatste Dinsdag, inkom,” sê Sias Arendse. “Net ’n oomblik.”
Hy verskuif sy G-laze na sy linkerhand en hou dit teen die Hopper driver se Paypall.
“Thanks,” brom hy vir die driver en begin met Milnerstraat oploop. “Ek’s terug,” sê hy vir Stevens.
“Daar’s nog guys wat fingers in pies wil hê. Just go for Zone 6 and 7. That’ll already be a shitload.” Stevens lag vir sy eie grappie.
“Nee,” sê Sias. “Ek tender vir ál die High Rise Zones. Alles of niks. I told you.”
“Dis ’n sharing economy, dr. Arendse.” Stevens kan temerig raak.
“You’ll have my tender by Tuesday, Stevens. Daar gaan nie ’n beter een wees nie. Feces-to-fuel gaan vir julle state-of-the-art gaslet centres kom oprig en manage. And the shitload will be shared. Between me and you. Nie met ’n lot vingers-in-gatte nie.”
Die man roggel senuweeagtig. “Hey, Dok, noem die system state-of-the-fart en credit my in jou pitch and we have a deal.”
Sias lag uit sy maag. Dis fake, maar as dit so diep uit jou lyf kom, ken poepholle nie die verskil nie. Watse poephol in so ’n posisie vra ’n tender om sy naam by ’n pitch te betrek?
“We’ll share the shitload, Stevens. We’ll share the shitload.” Hy druk dood voor hy vir nog een van die man se grappies moet lag.
Stevens en die tenders wat tevrede sou wees met een of twee zones dink net aan die biogas. Hy wat Sias is, wil alchemis speel, en daarvoor het hy ál die zones nodig. Naaste wat hy ooit aan sy broer en ma se gelowigheid sal kom.
“Fokken onfiks,” brom hy en gaan staan. Die Hopper driver wou hom nie nader aan Erf 81 se ingang bring nie. Hy draai om en kyk na die stad. Vuur en vloed diskrimineer nie. Aan dié kant van die N2 is dit eintlik net Leeukop en Tafelberg wat onveranderd staan. The shakiness is spreading, the dodginess is deepening, soos sy broer sê. Hy draai regs in Leeuwenvoet en proe die gif uit sy penis op sy tong. Begeerte en besigheid het nog altyd so in sy lyf geloop. Saam.
Sy foon lui.
“Ek het ’n afspraak gekry.” Sy groet nie. Haar stem is ’n mes, asof hý die vyand is.
“By wie?” Vandat hulle die vorige week die nuus gekry het, het hy by die beste van die bestes afsprake gemaak, ou studentepêlle opgesoek en favours gevra, maar niemand was goed genoeg nie. Maria weet die beste.
“Dr. Erica Ryans. Sy spesialiseer in leukemie by kinders.”
“Wanneer?”
“Jy hoef nie saam te kom nie.” Haar stem het verander. Paaiend.
“Ek is ’n dokter, Maria.”
“Jy wás ’n dokter, Sias. Die Son sê jy’s ’n fat fracker.”
Hy sou kon lag.
“Wanneer is die afspraak?”
“Volgende Donderdag, tweeuur.”
Met Maria was dit anders: Dit was nie besigheid nie, dit was nie all-consuming begeerte nie. Dit was diep en edel en hy’t met ’n changed-man-sindroom en ’n breë bors rondgeloop soos ’n heilige. Sý was ’n alchemis. En kyk waar is hulle nou? Hy moes nooit met haar getrou het nie. Die gedagte kom en slaan hom in die maag, want wat dan van Hannah. Hannah. Hy druk op sy bors.
“Fokken onfiks,” brom hy.
’n Meisie wat hom van agter af inhaal, praat op haar G-laze. “Nee, dis al die derde jaar nie meer by die Greenpoint Park nie. Wat julle sou weet as julle my support het. Of iets geweet het oor current affairs en rising sea levels en shit …”
Die meisie suig diep aan ’n sigaret.
“Dis by Tamboerskloofplaas. Erf 81 … Nee, die ryery is nie so ’n schlep nie. Daar’s ’n pad in goeie kondisie … Moenie julle voorstedelike breine breek nie – die Joni Mitchell van haar generasie het nie fans nodig nie.” Sy druk teatraal dood. “Fok.”
Sy suig weer diep en sien dan dat Sias binne hoorafstand was.
“Sorry you had to hear that,” sê sy en rol haar oë. “Parents.”
“Ek kan ’n boek skryf,” sê Sias.
Sy val langs hom in. Die stadige pas pla haar blykbaar nie.
“Hulle’t ’n band gehad, right. So apparently kom my talent van hulle af. Maar moenie dink hulle sal kom kyk nie. Jy?”
Hy kry nie die gevoel dat sy regtig belangstel nie. Sy moet kan sien hy’s verby die rebelse fase.
“Laaste keer wat ek my pa gesien het, was op hierdie einste erf.” Hy weet nie hoekom hy dit teenoor ’n vreemdeling erken nie.
Hy kan sien sy bekyk hom onderlangs. Die designer jeans, die leerskoene en -baadjie – alles met weather tech-insetsels en opnaaisels.
“Rêrig? Was hy artist, artisan, hippie?” Sy lag gemoedelik.
“Hy’t gedink hy was ’n artist. Hy sou graag ’n hippie wou wees. Hy was ’n regular rugryer.”
Hy kyk na haar en sien die verweerde klompe, die dun beentjies onder tights, die push-up bra wat deurskyn. En baie makeup. Sou hy sy gif in haar kon stort?
“Wat is jou band se naam?” vra hy.
Sy’s te anders as Fiona. Fiona is allesbehalwe ’n wannabe.
“Spacetree. Retro folk rock.”
Hy knik.
“Ek’s Summer,” sê sy.
“Sias.” Hy glimlag. “Kom jy baie hier?” Hy wys na die erf.
“Vir parties, events. Ons verkies Durbanville se kant toe. Meer geld vir gigs.”
Hy knik. Toe hy sy pa kom soek het, was dit ’n gewone dag. Bokke wat blêr en ’n enkele rokie en die reuk van brood en min beweging by die geboue. Nou is daar stretch tents en karavane en gazebo’s en ’n buzz van mense.
“Jy moet kom luister. Ons is twaalfuur by die main hall.”
Hy lig sy duim. Sy gaan staan by die participant gate en soek iets in haar handsak. Hy sien die opstaanboudjies en die nevermaaind-houding wat van agter af meer real lyk en dink tog dat sy sou kon werk. Sou haar daddy issues dit makliker maak om haar te oortuig? So ’n uitlaat sou die ontmoeting met sy broer en Fiona makliker maak.
Hy hou sy G-laze vir die R500-ingangsfooi. “Your program of all the events and the venue map will be loaded.” Die jong man by die ingang klink verveeld en wrokkig en stamp met geweld ’n tjap op Sias se hand neer.
2% human, sê dit.
Summer het tussen die sinkgehug en kraal met plaasdiere op linkerkant verdwyn. Sias kyk voor hom. Die artists’ residence is net ’n paar treë verder. ’n Ou gebou uit die vorige eeu. Die lyne hoekig en verkrummelend. Sy pa se skadu hang nog iewers daar binne. Die klank van ’n drumming circle word duideliker terwyl hy die kliptrappies klim.
“Double espresso with extra sococream.” Sias kyk skaars na die waiter. Sy oë soek deur die mense en die stalletjies. Fiona. Hy hoop hy sien Martin voor hy haar sien. Hy hoop sy besigheid loop goed af. Dit kan die gif help beheer. Of dit erger maak.
“Something to eat?” Die waiter kyk ook nie regtig na hom nie. Hy lyk te corp om vriendelike service te verdien.
Sias kyk na die Popup Brew & Chow se menu op sy G-laze.
“No thanks.”
Hy probeer sy PI in die hande kry en luister net na die eerste twee woorde van haar voice mail. Hy blaai na die kaart van Erf 81. International Day of Diversity, staan boaan. Die Green Energy Section is verby die main hall en die kompostoilette, net anderkant die kruietuin. Dis waar hy vir Ghong sal kry. Oor die res gee hy nie om nie.
Sy oë soek tog na die NPOs. Martin en Fiona sal daar rond wees – hulle is regular ecoheads, altyd betrokke by meer as een organisasie.
“There you go,” sê die waiter en plak die koffie op die tafel neer.
“Thanks,” brom Sias. Hy’s lus en sê vir die mannetjie hy moet na die couple ’n paar tafels verder kyk. Húlle is die corp spies. Die hippieness is oordoen en daai is fake dreads as Sias dit al ooit gesien het. Toe hy klein was, was sy pa ’n perd en die dreads was die vashouplek.
Sias kyk by die helling naby sy tafel af. Agter boomstamme sien mens jong mense vry. Die reuk van weed dryf met die wind op. Hierdie plek maak hom ’n nostalgiese opportunis en dis bad vibes vir solid deals en gesonde broederskap. Dalk moet hy fokof sonder om Martin op te soek.
Sias loop deur die Green Energy-stalletjies en hou sy G-laze by die pamphlet ports. Later sal hy sorgvuldig daardeur werk. ’n Mens moet niks afskryf as useless nie.
Dis hier waar die idee vir sy feces-to-fuel-projek ’n jaar gelede ontstaan het. Hy was die vorige dag by die High Rises om Maria se familie te besoek. Die emmers ontlasting het gestaan en epidemies broei en hy het gewonder of hy nie sy partnership met die Departemente van Gesondheid en Energie moet probeer uitbrei nie. Hy’t niks van feces to fuel geweet nie, maar sy kop het begin buzz. Toe kom soek hy die volgende dag vir Martin om die CookingOil!-koopkontrak te teken en hy loop deur die stalletjies – heelwat minder as hierdie jaar – en kom kry sy antwoorde en sy inspirasie in die Green Energy Section. En terwyl Martin die kontrak teen die naaste muur druk om te teken, kom Fiona aangestap met ’n blou overall waarop sy shocking pienk erikas geverf het en haar hare staan woes en klamgesweet reg rondom haar kop en beklemtoon haar vol lippe en hoë wangbene. Dis hier waar dit begin het en dis hier waar hy dit moet deursien. Hy kyk op na ’n groot windlaaier wat met vlaggies versier is en op die suidoos wag. Daar’s son-oonde en son-alles.
Verste van die main hall is die biogasverskaffers. Hy bel weer sy PI. Sy noem haarself Pie. Geen antwoord. En hy’t vir haar gesê hy moet voor twaalfuur weet wat van Zimmer Plans geword het.
Biolet Builders Inc. Violet Plumber Association of Southern Africa. Turdo Turbo Generators. Green Beast Biogesters.
Die Green Gaslets is op die verste punt. Ghong praat met ’n professor-tipe wat tegniese lingo gooi en kort-kort haar vingerlitte knak. Ghong kyk gesteurd na haar hande. Sias hou hom onderlangs dop en laai die pamflet op sy G-laze om besig te lyk.
Green Gaslets © is the brainchild of two UCT enviro engineers, Samsung Ghong and Zimmer Plans. It is an industrial-scale biodigester system that takes the recycling of humanure and other organic waste to the next level. Ghong and Plans won the Department of Energy’s Eta Award for energy efficiency and innovation in 2054. For more information, visit our website, msw.greengaslets.org, or follow us on VirtyWeb or ViralNow.
Ghong kom senuweeagtig voor. Die man het baie verander in die jaar wat Sias al met hom besig is. Hy was cocky en ’n pyn in die gat. Die eerste keer wat Sias hom ontmoet het, het hy uit sy eie begin brag oor hul mineral extraction patent wat die industry sou revolutionize. Nou’s hy net ’n pyn in die gat. Sy partner is nooit meer by nie. Ghong loer heeltyd oor sy skouer en twee maande gelede het hy ewe skielik by Sias se praktyk aangekom – Cheryl byna te lyf gegaan toe sy sê hy sal moet wag totdat Sias klaar is met sy pasiënt – en begin syfers rondgooi vir die verkoop van die Alchemy-patent waarvoor Sias al agt maande lank probeer onderhandel het.
“Dr. Sias,” sê Ghong oorvriendelik. Hy kyk op en af in die paadjie.
“Hi, Ghong. Does that smile mean we can seal the deal?”
“Yes, sir.” Die outjie se oë trek plat soos hy gerustheid probeer fake.
Onder ’n Gpad waarop foto’s roteer, haal Ghong die laaste bladsy van hulle kontrak uit. Twee handtekeninge: Ghong s’n en Zimmer Plans s’n. Sias staar daarna en kyk na Ghong.
“And I can run it by my expert?”
“Sure.” Hy lag senuweeagtig.
Sias neem ’n foto van Zimmer se handtekening en stuur dit vir die handskrif-expert wat hy op standby het. Hy dwaal ’n ent weg van die Green Gaslets-stalletjie. Hy bel weer vir Pie. As hy weet dié Zimmer gaan nie iewers uitslaan en die kontrak teëgaan nie, voel hy nie ’n fok vir die geldigheid van die handtekening nie, maar hy gaan nie kanse vat nie.
It’s fake, kom die boodskap deur.
Sy foon lui.
“Sorry, dude.” Dis Pie.
“Just tell me what you’ve got.”
“I’m of the opinion that there won’t be any follow-ups on your contract. I’m at the Tulbagh morgue. Confirmation only by Monday morning, though.”
“Any theories?”
“Looks like she got unlucky.”
“Corp involvement?” Sias wil die patent hê, maar hy wil nie Zimmer se killers op sy gat hê nie.
“MO doesn’t suggest it. But they’re using rough ones these days.” Pie klik haar tong simpatiek.
“Sjo, okay.” Hy’t nie gedog sy’t simpatie om te wys nie. “Thanks.”
Sias is so gefokus dat hy byna binne-in die Green Gaslets-stalletjie is voordat hy die man oorkant Ghong sien. Wat hy eintlik sien, is Ghong se gesig in koue sweet. Die rouste vrees wat hy nog aanskou het. Hy kap skerp links by Turdo Turbo in.
“Help?” vra ’n meisie op ’n bar-stoel by ’n Gpad-stasie.
“Just looking,” sê Sias en glimlag. Hy kan sien hy’t ’n gesprek onderbreek.
“So that’s why all of the seed savers were told not to come,” sê die meisie vir ’n vriendin wat met ’n claytronic model van ’n Turdo Turbo Town speel.
“Meconium will not take this lying down,” antwoord die vriendin.
“Nope. My dad thinks a full-on war between SeedSci and Meconium and other ecogroups will start within the next few months.”
“Is he sending the housekeeper and guards to your fjord in Norway so long?” vra die vriendin sarkasties.
“It’s a cabin, bitch.” Die meisie se stem styg.
“I’m just jealous.” Die vriendin kyk op van die claytronic model. “My safehouse is an underground library, if you care to remember.”
“Fuck, Umhli. We’re fucked.”
Sias kry lag. Die boredom wat hy by al die ecoheads sien. Die drama wat hulle skep om sin te gee. Hy lig sy hand in ’n groet.
Met die omdraai sien hy haar. Sy staan by ’n paar jongmense by die Green Beast Biogesters. Sy gooi haar kop agteroor en lag. Haar krulhare weerkaats die son. Haar borste styg en val onder ’n gebreide regaf rok. Hy proe die gif. Hy proe haar naam.
“Fiona.”
Die glimlag raak reguit. Sy knik in ’n groet vir hom, wuif vir die mense om haar en draai om. Fok! Sy’t hom nog nie vergewe nie.
Ghong is alleen.
“It’s fine,” sê Sias. “Seems like the signature is legit.”
“You took too long, Doctor,” sê Ghong. “The signature is false.” Die man bewe.
“What?” Sias se stem en oë weerspreek mekaar. Hy sit sy vuiste op die tafel voor Ghong neer.
Ghong leun vorentoe, maar draai sy gesig Leeukop se kant toe. Sy lippe beweeg skaars.
“Don’t look now, but a few metres away there’s a guy helping his son with a kite. That guy is here to protect or kill me. He’ll kill you, Dr Sias. Our timing was off. Just leave.” Terwyl Ghong die laaste woorde sê, druk hy play op die skren agter hom en ’n animasiefilm van die Green Gaslets begin speel. Dit begin met die beeld van ’n Smurf-dorp wat besig is om met massiewe drolle versmoor te word. Werklik onstylvol. Die musiek is dramaties. Nie een van die Smurfs weet wat om te doen nie.
Ghong dirigeer. “Beethoven’s ‘Moonlight Sonata’. My only contribution to this shit piece of shit.” Hy lyk meegevoer.
Sias vermoed hy probeer homself oortuig. Hy haal sy vuiste van die tafel af en leun met sy rug teen ’n stalletjiepaal sodat hy ’n view het op pa en seun met kite. Dis ’n handgemaakte kite. Dieselfde tipe hande wat weet hoe om kundig te moor? Die man lyk meer casual en jonger as die een wat die praatwerk by Ghong gedoen het. Hy lig sy seun op en sit hom soos ’n weathergear-serp op sy skouers. Die seuntjie skater. Die man kyk reguit na Sias, sonder ’n teken van ’n glimlag.
“This isn’t over, Ghong,” sê Sias.
Mislukking en verlies. Fiona se ongeërgde omdraai.
“It will be over when I shit myself.” Die man se stem klink histeries. “And it won’t find its way to my life’s work.”
Sias draai weg. Hy’t sy eie malheid om mee te deal.
By die ingang na die Green Energy Section sien hy die man wat met Ghong gepraat het. Sias vermoed hy’s nóg hippie nóg corp. Hy’s ’n ecohead wat lankal nie meer ’n ecohead is nie. Sy grys hare en baard is designer cut en daar’s nie plooie nie. Next-level weathergear. Next-level tech – in sy ore, oor sy oë, aan sy pols.
Sias voel sy hande al om die man se voëlnekkie sluit. Te lank al wag hy op hierdie deal. Te veel moeite. Te veel resources. Te veel lukrake piece-of-shit puzzles wat bymekaargekom het om hom by hierdie punt te bring. Te veel hoop op die deal of deals om sy vroeë aftrede te verseker. Dalk sou hierdie aftrede ’n reconnection met Maria en plattelandse kinderjare vir Hannah insluit, ver van die gif van begeerte en besigheid. Maar nou is sy lyf bewend daarvan.
Die man is op pad na die main hall. Hy draai regs na die kompostoilets. Sias volg. 11:53. Hy hoor stemme opwarm. Die man praat in sy Gwatch. Summer kom om die hoek gehol en spring in die man se arms.
“Daddy, you came!”
Sias draai slap om en gaan main hall toe. Hy bargain daarop dat die man sal gesig wys by die show.
Hy spot Summer se pa tien minute later ’n ent weg van die ingang. Daar’s genoeg mense in die main hall sodat hy tussen hulle kan verdwyn. Van buite kom die reuk van uie wat braai.
“Next up, we have a musical interlude – the band Spacetree.” Sias wil hom verbeel hy herken die MC. ’n Sepiester wat al op gevaarlike oil-spill cleanups gegaan het. Die applous tel ’n bietjie op. Summer se pa klap hard. “And stay tuned for the panel discussion on ‘Diversity, the Death Drive and Purebred Pooches’.” Die MC buig en beduie dat die band hom op die verhoog moet join.
Die eerste song het skaars begin, of die man maak ’n move. Eers stadig na agter, sonder om sy rug op die verhoog te draai. Summer se oë gaan toe.
“And we ducked when we saw destiny. And we couldn’t smell, we couldn’t see.” Sy’t ’n goeie stem.
Sias wag totdat die man omdraai en volg dan vinnig.
Regoor die ingang na die main hall begin die man met die helling afbeweeg. Sias weet nie watter gebou aan die onderpunt is nie, maar dit lyk of die man daarheen op pad is. Murals is deur die bome sigbaar. Hier en daar is daar steeds vryende couples en mense wat rook. Hy stop elke paar treë agter ’n boom. Hy kom weer aan die gang, die man in die hoek van sy linkeroog, toe die beeld hom tref: Simson staan tussen twee pilare, sy arms wat daarteen druk. Die twee pilare het die gesigte van seuns. En God het haar wysvinger van bo af in Simson se oog. Simson kyk skuins voor hom, afkeer en spyt en verlies in sy oë. Dis sy gesin. Sy pa, sy ma, hy en Martin. Was dit sy pa se laaste kunswerk?
Die man is weg. Sias knip sy oë. Hy draf met die skuinste af en loer om die hoek van die gebou. Niks. Hy beweeg verder. Die muur onder sy hand is grof en wit. ’n Deur. Hy luister. Stemme. Stadig beweeg hy met ’n gang af die donkerte in. Hy gaan staan in die skadu van ’n outydse kluis oorkant ’n venster met ’n uitsig op ’n binnehof.
Die man is daar. “Het ek jou onkant gevang, Arendse?” vra hy.
Sias raak koud. Martin verskyn in sy gesigsveld. Sy boonste hempsknope is oop. Sy hare is deurmekaar. Fiona, dink Sias. Martin gaan sit op ’n verroeste draadstoel.
“When we are in the middle of something, we are also in the middle of everything, right?” Martin se stem is filosofies en lig. Dis sy defensive charmer mode. Sias ken dit.
“Julle jong mense,” lag die man.
“Wat kan ek doen, Nano?” Nou is Martin se stem ernstig. “Is daar nuus oor die saadbank?”
“Daar is altyd nuus oor die saadbank, altyd nuus oor narco zoos wat net ’n ruse vir saadbanke is.” Die man se stem styg. Die kalmte waarmee hy operate vandat Sias hom dophou, is weg. “Ons was op die punt om via contacts van contacts – onder andere danksy Fiona – in die weathergee-kampe in die Noorde ’n groep seed savers te kry om te kom Master Classes aanbied. Hulle sou vandag hiér gewees het, Martie. Ons sou hulle kon –”
Sias kan sien sy broer hoor ook wat hy in die man se stem hoor. Meedoënlose ambisie.
“Nano, jy praat van mense, nie hulpbronne nie.”
Nano tel ’n draadstoel op en gooi dit teen ’n potplant. Die klank weergalm in die binnehof.
“Ek praat van die toekoms! Nie net Meconium se toekoms nie! Die mensdom se toekoms!”
“Nano …” Sy broer se stem is paaiend.
“Ons was op die punt … Toe kom daai fokken SeedSci threats. Net op die regte oomblik om die negotiations te mute. Hulle het geweet. Hulle het insider info gehad. En ek wil weet hoe. Jy moet elke profile en device en storage space van elke Mec-exec hack.”
Martin se oë bly op Nano. Hy knik stadig.
“Is dit al? Of moet ek die mission verder vat?” vra hy. Hy rek die woorde uit. Agter Nano het ’n figuur verskyn. Hy’t ’n balaklawa op, ’n PT-broek aan. Op sy bors is die letsels van ’n operasie. Netjies, maar nie weggelaser nie. Sy hande beweeg vinnig.
“Net die –”
Nano se nek breek op die klinker. Die balaklawaman lê Nano op sy rug neer.
Martin se oë is groot. Sias se mond is oop. Sou Martin geweet het van Sias se deal, van hoe die Nano-man dit wou bedonner?
“Dit kon nie so aangaan nie, Martin. Ons het dit al twee geweet.” Die nekbreker se stem is diep en rustig. “Sy ego het die greater good geword.”
“Wat van die saadbank? En wat van die leak?” Martin klink soos ’n kind. Sias sien hom saam met Hannah, gebuk oor haar insekhok, in verwondering oor ’n skaars mot.
“Die Stofland-saadbank … Ons maak vordering. Nie death traps soos Nano nie. En ons unit gaan die leak vind. Daarvoor het ons jou nodig.”
Martin knik. Hy’s bleek.
“Ek moet dit soos … ’n rival group laat lyk,” sê die nekbreker. Hy wag vir Martin om die skimp te vang en te loop.
Sias beweeg stadig na buite. Hy sien sy broer deur die bome beweeg, in die rigting van die artists’ residence.
Sias gaan staan by die uitgekerfde deur en sit sy hand op die deurknop. Hoeveel jaar gelede? Vyf, ses? Sy ma se borste weg en die kanker kruipend onder haar ribbes. Verteer deur verwyt en spyt. En hy moes sy pa opspoor. Sias was sestien toe sy pa weg is, Martin agt.
Hy’t sy pa dié dag die eerste keer in dertien jaar gesien. Toe was die PI nog ’n Gerald of ’n Gerrie of iets. En hy’t met sy four-by-four tot by die ingang in Leeuwenvoet gery. Hy’t vir ’n seun met ’n snotneus en drie oorringe gevra of hy weet of hier ’n Mr Arendse is. Die kind het sy kop geskud. ’n Man se kop het bo ’n kraalhek verskyn.
“Ou Kroeks is in die artists’ residence,” het hy gesê. “Maar jy’s bietjie vroeg.”
Sias maak die deur oop. Die skadu’s en demons word nie weggesteek of toegeverf in dié plek nie. Die buitelyne word uitgekerf en die lae word afgeskraap. Oë wat gil, voete onder die vloere, naels wat binne die mure krap.
Sy pa was in ’n pispotkamertjie, die reuk van spirits so sterk dat Sias lighoofdig gevoel het. Hy’t oud gelyk. Sy dreads was afgeknip en daar was sere op sy kop en lippe. Sias het nie geweet wat om hom te noem nie.
“Kroeks,” het hy geroep.
Die oë het oopgegaan.
“Assie,” het hy gesê. “Jy’s hier, ou Assie. Ou Asjas.”
Sy pa het sy hand gelig, maar dit het saam met sy oë geval. Sias het op ’n krat gaan sit en die murals om sy pa se bed bekyk. Daar was meer Bybelse tonele as wat hy verwag het. Sy ma was die gelowige een. Daar was ’n Boom van Wees en Weet. Daar was engele wat op- en afklim teen aluminiumlere by sy pa se kop. Daar was ’n Adam en Eva, maar Eva was uitgevat in designer-klere en sy’t na Adam gewys en gesê: Jy’s kaal, jou ou fool.
Sias het gesit totdat sy pa se oë weer oopgegaan het.
“Ma het my gestuur,” het hy gesê.
“Die ou teef,” het sy pa gelag. “Hou sy nog?”
“Nee. Sy’s op haar einde. Kanker.”
Die trane het begin rol. Asof hy direkte toegang tot elke gestoorde emosie gehad het. Asof daar geen filters was nie.
“Dis nie fair nie. Sy moes in haar slaap gegaan het. Weet jy hoe kon haar kwyl stink? Sy sou dit nie gelike het om met kwyl langs die bek by haar Here uit te kom nie, maar dan sou sy finally van genade verstaan het.”
“Sy’s bekommerd oor jou,” het Sias gesê.
“Sê vir Ewie ek is okay. Sê vir haar sy was te goed vir my, sy was te slim vir my en sy was te mooi vir my. Sy was te spaarsamig vir my, sy was te heilig vir my en sy was te goedgelowig vir my. Sê vir haar sy was te-te-te die perfekte vrou vir my en ek kon haar perfektheid nie handle nie, maar ek het haar kontjie al die jare gemis.”
Sy pa het gelag. “Min mense kon soveel effort in ’n ding insit soos jou ma. As sy geweet het dit was nie nodig nie. Niks daarvan was nodig nie. Want haar geloof het ek nie verstaan nie, maar genade … Dis al die effort wat die kanker gemaak het. Dis al die effort.”
Sias wou snork. Die ramblings van ’n loser.
“Ek moet gaan.” Hy’t opgestaan.
“En Martin?”
En wat van my? wou hy skree.
“Baai.” Hy’t geloop en sy broer laat weet hy’t hulle pa gevind, en ’n stukkie van die boodskap aan sy ma oorgedra. Sy sou gelag het oor die kontjie-stuk – hy’t haar humorsin eers op haar eindbed ontdek – maar hy kon dit nie oor sy lippe kry nie.
Regdeur die ou gebou. Nie ’n teken van Martin nie. Hy loop by ’n ingang aan Leeukop se kant uit.
“Ek soek vir Martin,” sê hy vir ’n man wat sit en pyp rook.
“Sinkhuis.” Die man wys met sy neus.
Sias loop met die pad langs. Dis soos drie skakelhuise. Vae woorde: Wen omdat hy wil wen op die eerste een. Die tweede een se woorde is afgedop – net reckless staan nog. ’n Soldaat / A soldier, sê die derde afdeling se paneel. Hy loop na die ander kant om te sien waar die deure is. Fiona se stem. Hy druk sy oor skaamteloos teen die deur.
“Ontspan, my loskop. Jy sal sien. Dis net die skok.”
“Fok, dis nie vir my nie, Fiona.”
“This too shall pass.”
Sy broer begin kreun. Hy loop verder. Met die terugdraai sien hy ’n gleuf in die gordyn.
Fiona se wolrok is tot by haar naeltjie opgetrek. Sy’t boots aan. Die bobeenspiere bult soos sy op en af beweeg. Haar mond gaan oop. Haar bolyf ruk na agter. Sy lig haar een hand en hy sien die spiraaltjies tussen haar bene.
Hy sleep homself daar weg. Dis jou broer, jou pervert, skel hy. En wat het hy nie reeds gedoen nie! Vir Fiona probeer soen. Hy was dronk en sy was dronk en Maria was by ’n kongres en Martin was hul neef se best man en moes iets loop doen en die open bar het ’n donker hoek gehad. Fiona het hom geklap en geloop en niks vir Martin gesê nie.
Sias draai af na ’n kompostoilet-cubicle en ontlas die gif wat van die oggend af pla.
* * *
Sias kyk na die menu. ’n Blêrrie mall in die noordelike voorstede – Ghong se voorstel. Hy’s lus vir ’n croissant met bacon en eier en roomkaas en caramelized onions. By die huis is dit deesdae net whole foods en raw foods en koukos. Niks wat wegsmelt in jou mond nie. Hy hou sy oog op die deur.
“Ready?” vra die waitress.
“Double espresso with extra sococream and to eat … What’s good?” vra Sias.
Sy glimlag stout. “At Lay Low everything is good, sir.”
Hy scan oor die items. “Number three, please.”
“Sure, sir.”
Ghong is vyftien minute laat. Die kringe onder sy oë is duideliker. Hy loop byna skuins soos hy agter hom probeer dophou. Duidelik nie ’n Son-leser nie.
“Howzit, Ghong.” Sias wonder hoekom die man ingestem het om hom te sien. Moes Nano hom al weer gekontak het en hy’t begin worry die deal is af? Want van Nano se dood weet hy duidelik nie.
“What’s up, Doc,” sê Ghong, maar hy kyk na die ander mense in die kafee.
“So I want you to reconsider my deal. In the light of developments.”
“Which developments?” Ghong byt sy lip.
Sias dink hy’t die man lank genoeg laat suffer. “You didn’t see the news?”
“What?”
Sias stuur dit na die man se foon.
Murder and mayhem have characterized the fifth annual International Day of Diversity, held for the third time at Erf 81 in Cape Town’s derelict Tamboerskloof on 4 to 7 May. The IDD has long been a day of controversy and “conversations between cunts”, to quote the political analyst Train Dull, who, according to the spokesperson of the IDD, is a pro-lobbyist and payrollee of SeedSci. The Sun just shakes its head. Anyhoo. The guy with the broken neck and the intricate macramé decorations around his chest is Nano Splitter, a businessman from Durbanville’s posh ecovillage, Farm on the Fringe. The Sun Wikied “macramé” and found that the word comes from a 13th-century Arabic word, “migramah”, used by weavers, meaning “fringe”. Is the macramé a comment on the fact that he was never a fringe figure, although he veganed for twenty odd years and used his poop to cook his veggies? Because rumour has it that he was in the leadership of Meconium, an extremist ecogroup, not so much fringy as bingy when it comes to all things seeding and breathing (like Corps corpses). Rumours … We’re on the fence (the fringe) with this one! Police and PIs are working day and night to make an arrest and suspect that the crafty killer is a member of another extremist group or a contract killer with creative aspirations.
Ghong se gesig is uitdrukkingloos.
“So it was just this guy, it wasn’t his whole organisation that was after you?”
Ghong hoor nie.
“Hey, Ghong.”
“The kite guy stopped following me the day after I saw you. And Nano was supposed to contact me on Monday. I thought it was too good to be true, but this …” Ghong wys na die artikel en sy oë val toe. Hy kyk na Sias. “Was it you?” vra hy.
Sias skud sy kop.
“First time I saw this guy was at your stall.”
“You’re still interested?” vra Ghong.
“Yes. I handed in my tender at the beginning of the week.”
“I want nothing to do with it,” sê Ghong.
Sias knik.
“But you know my requirement?” vra Sias.
“Yes. You can buy both patents.”
Sias se been begin spring. Hy sien silwer en koper en mangaan en goud en yster en sink en titanium. Die Green Gaslet system is een ding, maar die mineral extraction machine is ’n ander ding. Hy gaan goud maak uit stront. Letterlik en figuurlik.
“What does ‘meconium’ mean?” vra Sias. “I’ve been meaning to find out.” Maar hy wou nie aan Martin of Fiona dink nie.
“It’s the first feces of a newborn child,” sê Ghong. “And it scares me shitless.”
Sias lag. “It’s useless. Wie wil meconium hê as jy die gekontamineerde kak van grootmense kan myn?”



Saad 7
Maandag, 7 Julie 2081
Bloed. Die hond se dood in haar neus – dis haar eerste vatplek aan die wakkerte. Haar heupbeen en die sementvloer voel soos een en die slukke stamp teen haar keel. Die lug begin wit al net bo die tenkwal.
Sy drink ’n paar monde vol water en vroetel in haar rugsak tot sy die pilhouer kry. Enige reuk sal help. Enige reuk wat die herinnering aan die hond sal uitdoof. Ocean. Parfuum wat haar ouma gebuit het. Sy voel ver van haar ouma se Amperlekamper, maar sy voel die eerste keer in ’n lang tyd ná aan haar ouma: Só moes haar ouma ook vlug en oorleef. Haar verliese het net anders gelyk: haar landskap, haar man. Het sy ooit haar innebor verloor? Amper weet nie of haar eie of Wakinyan se verraad haar die ergste gaan ry nie. Haar bors is ’n ghaapbos.
Sy haal die plastiekhouer uit en kry ’n blaai reg. Sy ruik aan die Ocean en pomp haar tongbrein in haar vuiste:
Acanthosicyos horridus – Nara, botterpitte. Toktokkie het weer op die bodem van die aarde wakker geword: Nog ’n duin het weggewaai. Hy was te oud hiervoor en het begin verneem en uitgevind dat Ougod eers weer met die volgende volson in die kusgrot sou wees.
Sy kou aan die potlood.
Toktokkie was bly dat hy nou ’n laaste duin gehad het, en ook dat hy in die hel sou kon oorleef.
Sy lees dit. Dis die eerste en die laaste stuk. Waar is die res?
“Hou jy dagboek?” vra Foos. Hy lyk verleë oor sy al op is.
“Nee,” is al wat sy sê. Wat sy hom iets kan terugvra, sal sy dalk sê.
In ’n lokval wat die Hardekralers daar los, kry Foos nege sprinkane. Hulle lyk al oud-dood, maar hy sê dis nog orraait. Sy kry fyn grassies en ’n paar takke en hy lê ’n sinkplaat skuins teen die muur neer en kry ’n vuur aan die gang. Met sy mes hou hy die sprinkane een vir een in die vlamme.
“Wie is die Hardekralers nou eintlik?” vra Amper. Sy wil weet wie Mevrou Jafta is.
“Ek weet nie regtig nie. MaJo – sy maak die wees Meconites groot – sý is ’n Hardekraler.”
“Ek het haar ontmoet.”
“Die mense noem hulle tree-huggers; sê hulle kan nie fight nie. Meconium beskerm hulle – in ruil moet hulle saadvoorrade en kennis deel.”
“En hoe het hulle geweet dat ek gevang is?”
“Ek is nie seker nie, maar heelwat MecSecs was majoërs. Hulle het dalk uitgevind.”
“Gister – weet jy of Mevrou Jafta in Meconium was?”
“Nee. MaJo het met Obees gereël.”
“Obees?”
“Dis wat die mense die vet man noem. Dis hy wat jou Sec Centre toe laat vat het en dis deur hom wat hulle jou uitgekry het.”
“Maar MecSecs het my ingevat. Dis Meconium wat –”
“Nee, Obees het contacts in elke plek. En hy’t leidrade gekry by ’n Arker en toe ’n MecSec op sy boeke gekry om –”
“Wat’s ’n Arker?” val sy hom in die rede.
“’n Jong man van No One’s Ark, die –”
“Nee.” Sy wil dit nie hoor nie. Wakinyan … “Wie is hy? Wie is die vet man en wat soek hy?”
“’n Relic. Om Obees te spot is lerker as ’n Class 1-vonds op ’n FindItFirst mission. Hy’t BioG’s vir elke begeerte en baie vir skaars saad.”
Amper raak koud.
“Ek het meeste van die saad ingesluk.”
Hy sit die laaste sprinkaan in sy mond.
“Dink jy hulle sal ons agtervolg?” vra sy.
“Ek weet nie. Maar Dick Jones weet van Wakinyan en sy bande met Obees – dalk sal hy die saad by hulle soek. Anderkant Koeberg is ons veilig.”
Wakinyan. Die naam is ’n slag in haar wind.
“Sal hulle vir Mevrou Jafta … vang? Of moeilikheid gee?”
Hy lig sy skouers. “Sal okay wees.”
Hy begin die vuur blus. Sprinkaanderms. Verbrande fossiele. Sy begin verwoed torring aan ’n poot wat in die gaping tussen haar voortande vassit.
“Hey,” sê Foos. Hy maak die dooie vuurhoutjie met sy mes skerp en gee dit vir haar. Sy sien die ou vrou in Sias se bakkie met die kwyl teen haar ken. Nee, dink sy, die ou vrou het ’n vallei vol kief agter haar en twee kasteroliesade vir oë.
“Wat weet jy van die saadhoeders?” vra Foos.
“Niks nie,” sê sy. “Behalwe ’n storie …”
“Die storie van die skilpadsout?” onderbreek hy haar.
“Ja.” Sy’s verbaas. “Ken jy dit?”
Hy knik.
“Is MaJo en jou Mevrou Jafta deel van die saadhoeders?”
“Ek weet nie,” sê sy.
Hy glo haar nie. Sy kan dit sien.
“Het jy niks meer saad op jou nie?” vra hy.
“Nee. Jy’t die laastes uitgegooi.” Haar stem styg.
Hy lig sy skouers.
“MaJo het gesê ek moet ’n kosbare saadtuig eskort, so ek wonder maar net.”
“Sy moes gepraat het van diés wat ek ingesluk en diés wat jy uitgegooi het.”
Sy gooi die vuurhoutjie dat hy doer trek.
Buite die tenk is net nog tenke en stukke van die ooptes waar hulle gisternag vandaan gekom het. Foos staan nie rond nie. In die loop sit hy sy bril op en rits die kappie van sy baadjie aan die deurskynende voorpant vas. Sy volg sy voorbeeld, al sukkel dit oor haar dreads – die winterson ken nie sy seisoen nie.
’n Soort van spies hang aan ’n toulus oor Foos se skouer. Die stok moes hy in die tenk gekry het – sy’t hom die vorige nag hoor vroetel nadat sy al gaan lê het. Die lem is klein en verroes, met ’n skerp punt.
Hulle bly langs die ruïnes van ’n pad, maar tussen die groeisels. Waar die pad doodloop, wys Foos dat hulle nader aan die geboue moet gaan.
“Die grootpad is nie ver nie,” sê hy, senuwees in sy stem.
Foos stop haar by ’n kruispad.
“Daar’s die pad. Hierdie kant van die tenke.”
Sy sien nie die pad nie, net dieselfde tenke as dié waarin hulle geslaap het. Foos stap oor ’n kol fyn wit sand, maar waar die grond weer harder raak, begin hy draf. Sy wil hom keer, maar haar lyf val in. Op dae wat dit soveel moeite is om die son in te asem, is dit soms die enigste manier om nie in slow-mo te gaan nie.
Op die wal voor die padoppervlak gaan lê Foos ’n oomblik. Hy kyk links en regs. Aan die oorkant van die pad sit die seemeeue soos wit skuimkringe om die tenkrande. Van hulle duik uit die lug die tenke in.
“Ons hou dié kant,” sê Foos en beduie.
Hulle klouter op en oor die korserige swart pad – Amper kyk nie links of regs nie – en begin weer draf. Die twintig meter tussen hulle en die tenke is soos niks vir die reuk van dooiwater nie.
“Wat dink jy?” vra sy vir Foos toe hy stop en agtertoe kyk.
“In die tenke?”
“Ja.”
“Dalk … ’n dassie,” sê hy, maar die hoek tussen sy wangbene en wenkbroue sê iets anders.
Hy begin weer draf. Amper verbeel haar die drie saadsoekers dryf opgeblaas op troebel reënwater in die tenk; hulle oë is uitgepik en hulle tande wys al soos die wangvleisies geaas is. Dis die enigste lyke wat sy ken. Van die ander dooies het sy net gehoor.
Hulle gaan oor nog ’n pad, maar waar hulle oorsteek, is dit nou ’n donga.
“Ek dink ons moet stap,” sê Amper.
“Kom ons rus.”
Sy volg hom deur die vensteropening van ’n klein eenvertrekgebou wat op die hoek van ’n groot stuk oop grond staan. Die vloer is vergroei en Foos spring ’n paar keer op en af. ’n Skerpioen skarrel onder ’n ander bos in.
“Een stafie en ’n koppie se water,” sê Foos.
Hulle sit op twee tyres.
“So jy weet iets van … oorlewing?” vra sy.
“Ons het ’n paar klasse gehad.”
“Ek ken die prente van baie veldkos,” sê sy sarkasties, maar kry spyt. “Ek bedoel nie …”
Hy lag. Sy mond gaan wyd oop. Die tande is gelerig, maar beter as die meeste mense op Kiefmor s’n. Witter as hare. Sy lippe verdwyn nie in die lag nie.
Die pad lê dynserig voor hulle toe hulle weer aan die gang kom. Nog nooit was sy so na aan die see nie.
“Daai woonbuurt is te groot en die paaie maak nie oral blokke nie. Kom ons bly in die pad,” sê Foos en wys vorentoe. Hy het nie weer begin draf nie. Die son se plat pad trek die lyfwater uit jou uit.
Hulle sien die bus van ver af. Dwars oor die pad. Net anderkant die begin van die woonbuurt. Foos wys hulle moet ’n ompad vat. By ’n erf met ’n draadheining wat plat lê, gaan hulle in. In die agter-yard lê twee halwe tyres op die grond onder ’n galg. Die lus is leeg, maar Amper stap vinniger.
Waar die bus weer deur die geboue sigbaar raak, sien hulle die graffiti. R27 is op ’n paar plekke geverf. Skaatsplanke en skedels tussendeur. Meestal rooi, swart en wit.
“Wat beteken dit?” vra Amper.
Foos lig sy skouers, maar hy loop vinniger.
’n Hele ent anderkant die bus steek hulle die pad oor. Sy kyk terug. Net die R27 is nog sigbaar. Foos sê hulle moet met ’n pad parallel aan die groter een langs loop, maar op die erwe probeer bly. Die woonbuurt het bome, en veral bosse en huise, meestal sonder dakke, maar nog hoog genoeg dat mens nie ver kan sien nie. Al die inwagplekke maak dat hulle baie stop, luister. Hulle praat ál minder.
Dis ’n reuk wat haar dieper ’n hoekerf inlok. Langs die huis groei ’n wildekanferbos.
“Kom kyk,” roep sy saggies vir Foos.
Styf teenaan die boom, beskut deur die blare, staan ’n leer teen die muur. Terwyl Foos opklim, pluk sy van die blare en bas en druk dit in haar rugsak se kantsak. Dit ruik soos dood, maar soos lewe na die dood.
“Daar’s ’n toringgebou vorentoe. In daai straat moet ons regs en regs hou totdat ons noord van ’n groot gebou by die see kan uitkom.”
Tussen reguitson en sonsak beweeg hulle tweehonderd meter noord van die massiewe konstruksie verby. Behalwe dat dit drie keer so hoog soos die ander geboue is, verbreek dit die groen en grys van die woonbuurt. Weer in swart, wit en rooi op ’n paar plekke: R27.
“Dis die laaste grootpad voor die see,” sê Foos.
Hulle hou al met ’n strook bebosdheid langs wat weer verder van die pad af kronkel. Dis meestal turksvye, en dieper in sien Amper ’n strook waarvan dele met plastieksakke toegeknoop is.
Agter ’n lang, plat gebou begin Foos weer nader aan die pad beweeg. Hy kyk deur die vensters, voel aan ’n deur. Hulle staan lank en luister. Sy moet eers langs die gebou wag, wys hy. Hy beweeg deur die ruigtes tot waar ’n mens die pad na albei kante kan bekyk. Toe hy uit sy hurkposisie opkom en haar nader wink, kom ’n suisgeluid uit die noorde. Dit klink soos die see wat nader kom. Foos val plat en sy sien dit ook.
Aan die voorpunt van ’n stofwolk ry vier ouens op skaatsplanke. Agter hulle is nog ’n stuk of twintig. Almal is bebaard en rooi maskerserpe bedek die koppe van die neus af boontoe, met ’n reghoek uitgesny oor die oë. Hulle het stofwit langbroeke en langmouhemde aan. Op die borste is sirkels met iets daarin geskryf en op die heupe blink wapens uit die arsenaal van mopgaaie. Die eenderse hoeke tussen uitgestrekte arms en pad, bobene en kuite gee grasie aan die dans tussen die makeshift vaartuie en die stamperige pad. In die stofwolke rondom die wiele lyk dit of die hele padskip gaan opstyg.
Amper se voet begin kramp. Sy wag tot die laaste skaatsplank verby is voordat sy regop kom om daarop te trap. Haar oë soek na Foos, maar vind ’n agterryer wat trap om weer spoed op te bou. Die bolip is opgetrek en die mond donker behalwe vir twee voortande wat nog net-net by die tandvleis uitsteek.
Alles gebeur in slow-mo. Foos waai vir haar dat sy kan kom. Die skater pyl op hom af met die vreugde van nuwe haat op sy gesig. Sy wil skree, maar dink aan die gang net ’n ent verder. Sy beduie en Foos kyk op net toe die skater deur die lug begin trek. Dit lyk of hy Foos teen die bors gaan tref, maar net betyds val Foos terug. Die skater land op sy wiele en ruk die plank – sonder dat oë dit kan volg – sywaarts om te briek.
Amper begin haar kappie losrits en afhaal dat haar mond kan oopkom. Die skater se bek bly groot oop en sy tong beweeg koggelrig tussen die stomp tande.
“Ghê-ghê-ghê,” lag hy. Die klank is krakerig, maar hoog vir die grootte van sy lyf. Hy’s ten minste ’n kop langer as Foos. Toe Foos opkom, kruis die skater sy arms om sy middel en swaai ’n kort swaard en ’n stekelrige bal aan ’n kort ketting uit. Foos sukkel om die spiestou van sy arm af te kry. Hy hardloop na die huis, maar na die ander kant sodat die skater nie meer in Amper se rigting kyk nie.
Sonder om af te kyk, kry sy die fluitjie van haar belt af en hou dit met haar mond vas. Sy hurk en haal diep asem om haar hande beheer te gee. Die blikkie uit haar broeksak ruik na veld en niks meer nie. Sy haal ’n dart uit haar hare, doop dit in die salf en sit dit in die fluitjie, versigtig om nie van die gif te laat afkom waar sy dit in haar mond gaan sit nie.
Om die hoek van die huis is daar geen teken van Foos en die skater nie. Sy gaan by die voordeurgat in. Gehurk en met die muur langs loop sy na die syvenster. ’n Bolling mens tussen die ruigtes. Tien meter ver. Die twee mans is so op mekaar en laag af dat Amper nie kan sien of een al bloed getrek het nie. Dan sien sy Foos se spies eenkant lê. Die skater kom boontoe met sy rug na haar.
Sy sit die fluitjie in haar mond, haal die doppie voorop af. Elmboë op die vensterbank. Haar hande bewe. Die skater kantel weer. Iets blink in die bolling. Amper verwens haar onseker hande en traagheid om te oefen na haar ouma se dood.
Met sy hand om Foos se keel kom die skater bo-op Foos se bolyf te lande. Dié keer met sy gesig na haar. Amper hoop dat haar kop en bolyf só is dat die weerkaatsing van die stuk oorblywende venster dit in die agtergrond versplinter. Dit lyk nie of daar beweging is onder die skater nie. Hy gebruik sy los hand om sy swaard van die grond af op te tel. Amper verskuif sodat sy kan mik. Die beweging laat hom opkyk. Fe-oeiiiiii, fluit sy.
Etter! Waar skouer en nek bymekaarkom, moet dit net gemis het. Hy laat los Foos se keel.
“Ghê-ghê-ghê,” lag hy en staan op.
Amper sak neer op die vloer. Haar hande bewe so dat sy nie die tweede dart gevat kry nie. Dit val langs haar op die grond en sy begin met die blikkie sukkel. In die vensteropening regs van haar verskyn die skater op sy hurke. Hy spring na binne. Sy kom regop. Hy moet die vrees in haar oë kan sien en lag weer. Sy staan stil teen die muur en wag. Op sy bors is die sirkel ’n ronde gat: R27 staan dit getatoeëer. Hy kom tot teen haar en druk sy onderlyf teen hare. In die stoeiery met Foos het sy masker afgekom. Die merke van ou en nuwe sonwonde en stofpokke lê rooi en ontsteek tussen sy baard en haarlyn. Hy leun nader en bring sy mond tot by haar oor.
“You will be the purest whore the R27 has delivered to us,” fluister hy.
Die reuk van etter slaan saam met sy hare teen haar neus vas. Sy probeer dit inhou, maar sy nies. Die slierte waai weg en voordat dit terugkom, sien sy die dart in die sagte nekvleis skuins agter sy oor. Sy kyk oor sy skouer en trek haar asem skerp in. Hy kyk om en sy lig haar regterknie so hard soos sy kan in sy eiers in en begin voordeur toe hardloop terwyl hy dubbel vou. Hoe meer hy beweeg, hoe beter.
Sonder om te kyk of hy kom, hardloop sy na waar Foos se spies lê. Sy gryp dit in die hardloop en draai dan eers om. Geen skater nie. Met die vensteropening twee meter van haar af, kyk sy na binne. Hy’s nie daar nie. Stadig begin sy terugstap soos sy gekom het, maar ’n ent verder van die muur af, ingeval hy om die hoek wag.
Hy is nie ver van die deuropening af nie. Nog op sy voete, maar met sy hande wat teen ’n onsigbare muur druk om sy balans te behou. Hy wieg vorentoe en agtertoe. Amper draai om en hardloop na waar Foos lê. Eers sy etterse kappie afhaal – haar vingers sukkel met die rits.
Daar’s ’n pols in sy nek. Die wond aan sy kop lyk diep en bloei erg. Sy vat ’n bietjie water uit een van haar bottels in haar mond en spoeg dit by syne in. Hy verstik en sy draai hom op sy sy.
“Foos,” sê sy. “Foos, ons beter move.”
Toe hy die eerste keer regop kom, verloor hy weer sy bewussyn. Spoegsel water in sy mond. Dié keer hou sy sy kop vas toe hy opkom en sy hou die bottel sodat hy kan drink.
“Ons sal moet move,” sê sy. “Waar’s jou rugsak?”
Hy kyk rond. Sy sien dit ’n paar meter pad se kant toe lê. Met ’n paar stukkies gaas uit sy noodhulpsakkie probeer sy die wond toemaak. Drie sokkies raak ’n kopverband.
“Wat het gebeur?” vra hy.
“Die skater is aan’t vrek,” sê sy.
Hy kyk op na haar. Sy oë trek skrefies.
“Ons moet move. Later kyk ek ordentlik na die wond.”
Sy help hom op. Sy tel die spies en die skater se swaard op. Die ketting-ding los sy oor dit swaar is.
“Ons sal stadig loop,” sê sy.
“Ek’s lerk,” sê hy, maar sy glo hom nie.
Die skater lê en ruk. Sy oë is omgedop en daar’s skuim om sy mond. Amper trap sy kop na links en buk om die dart uit te ruk.
“Wat was aan die dart?” vra Foos.
“Eenskootsaad,” sê sy.
Dit lyk of hy verder wil vra, maar Amper kan sien sy tong is dik en droog in sy mond. Hulle stap aan deur die ruigtes en oor die pad. Nou’s sy die een wat rondkyk. Die spies is Foos se kruk.
Dis skemer en sy kan al die see proe toe hulle ná stroke murasies by ’n stuk onbeboude grond aankom. Sy sien ’n melkhoutboom bo die kleiner bome en struike uitsteek.
“Soontoe vir die nag.”
Foos gaan sit teen die boom en haal ’n bottel water uit. Sy stop hom eers ’n paar slukke nadat hy al moes opgehou het. Sy drink minder as waarna haar lyf vra en nadat sy haar handskoene uitgetrek het, was sy haar hande met seep en ’n paar druppels water.
Die wond het ophou bloei. “Kon dieper gewees het,” sê sy. “Byt hierop.” Sy gee vir hom ’n stuk melkhoutbas.
Die noodhulp-alkohol loop oor die wond en met sy voorkop af. Hy beweeg nie. Sy sit antiseptiese salf op, dan drup-drup sy die superglue daaroor en druk die wond toe. Nog antiseptiese salf bo-oor. Dié keer verbind sy die storie beter, met ’n verband en ’n haakspeld.
Sy pluk van die melkhoutbessies en gee vir hom daarvan. Aan die kant van die boom waar die takke die laagste hang, hark sy die grond skoon.
“Jy sal onder moet slaap,” sê sy. “Gee die wapens aan.”
Sy klim op om die spies en swaard aan te vat en hoër op in ’n mik te bêre. Dan klim sy weer af en help hom om ’n silwer kombers om hom te draai. Hy gaan lê dadelik.
Die nag se omdraai is nog ver oos en Amper sien op. Noudat sy stilsit, kom neuk die skater se songepikte gesig en omgedopte oë heeltyd vorentoe. Reuk van doodskuim. Sy voel nie skuldig nie. Sy is skytbang. Wat as die volgende keer mis is? Sy trek diep aan die seelug en sit ’n dread in haar mond. Vir die soveelste keer voel sy na die fluitjie aan haar belt en skuif die plastiekhouer op haar rugsak reg. Sy ruik aan die pilhouer se onderste ry se tweede “S”: Kakao. Saam met die seelug verdoof dit die doodskuim. Sy skryf:
Ghaukum se pad teen die duin op was swaar. Sy arms was stomp vinne en sy longe het gekerm teen die lug. Toe hy uiteindelik die vyg in sy mond sit, was net sy voortande nog dié van ’n mens. Hy’t sy wens gewens – hy’t die plant self geword.
Marja het hom kom soek en haar keel seer geskree. Hy’t sy blare haar stembande laat streel. Sy het hom kom soek en die vlakwaters deurkruis en met bene rou van bloublasiespore teen die duin opgekom. Sy sap het die pyn getemper. Sy het hom nie meer kom soek nie, maar sy was dun van honger en leemtes en sy vruggies het eetbaar geraak. Toe het haar maag begin boep staan van die skouerkyk van ’n anderster lewe en ’n aftreksel van sy vrugte het die kind sterk en die geboorte maklik gemaak.
Sy klim af en skud aan Foos, maar keer hom voordat hy kan regop kom.
“Ek wou net kyk of jy nog wakker raak,” sê sy.
Sy pie aan die ander kant van die boom. Sy skat dit nie meer as dertig milliliter nie, maar dit klink soos ’n reënbui wat die droogte wil breek.
Dié keer maak sy haar been met Foos se tou aan die boom vas. Sy eet bessies om wakker te bly, maar die moegheid kom met die kraak van die branders nader. Ondergrondse water en ’n leerhoed. Sagte, olierige hare waaruit sy die stof gekam het.
Sy lees nie weer oor haar skryfsel nie – dis weer net ’n brok. Sy weet nie hoekom sy nog probeer nie.
In die middel van die nag word sy wakker van Noag wat onder die boom staan en blaf. Sy word regtig wakker toe sy hardop sê: “Nie nou nie, Noag.” Daarna slaap sy nóg onrustiger.



Skoot 7
Dinsdag, 8 Julie 2081
Dick Jones gaan reguit na die Kweekhuis. Toe hy Beauty se neus by Ingang 1 indraai, kon hy al sien daar is fout. Die AGM van die vorige dag se stoele staan nog uitgepak en die groot skrens teen die Fort se mure is nie afgehaal soos gewoonlik na die vergadering nie. En hy’t verby groepe mense gery wat senuweeagtig na die groepe Divusites kyk wat rympies opsê en statige bewegings maak.
Divus is in his seed. Imbewu nguDivus. Divus en die saad is een. 
Behalwe vir sewentien emergency pulse-me’s van Salt Vaals, kom daar ’n pulsepost van Sias Arendse deur wat sê dat hy hom dringend moet kontak oor sake wat sentraal staan tot Meconium se toekoms.
“Ek dink jy voel ’n fok, Sias Arendse, so kom ek hoor eers by die Meconites,” brom Dick voor hy by Salt Vaals se kantoor inbars.
“Wat de hel gaan aan?” vra hy.
Salt Vaals sit verslae met rooi oë en ekstra droë lippe.
“Hier kom kak, Dick Jones. Hier kom kak,” fluister Salt.
“Die kak is hier om te bly, maar Divus en sy saadrympies worry my,” sê Dick. “Wat de hel het Divusity in die AGM gepull?”
“Wat het hulle nié gepull nie?” sê Salt. “Sit.”
Dick gaan sit op die plastiekstoel duskant Salt se lessenaar.
“Onthou jy Divusity het laas jaar die taal-dice-ding vir AGM’s ingevote?” vra Salt.
Dick frons. “Donner, het julle daarvan vergeet en die presentation in Engels gedoen?”
“Nee, oorlat Khanyi gedink het dit gaan ’n homogeneity witch hunt wees, het sy daarvan onthou en die presentation in Afrikaans en isiXhosa ook vertaal. Dit was ’n vital move, want die taal-dice het die eerste derde van die AGM op isiXhosa geval, en as ons presentation net in Engels was – selfs al het ek isiXhosa gepraat, sou Divusity ons daaroor genail het. En hoor hierdie: Divusity het ’n wysiging voorgelê dat hierdie taal-dice voortaan by alle amptelike vergaderings gebruik moet word.”
Dick rol sy oë. “Fok,” brom hy.
“But I’m getting sidetracked.” Salt sug. “Die presentation oor die poppy-velde en die uitfasering van GM-gebaseerde pynstillers het goed gegaan. Die foto’s van die pienk poppies in die Kweekhuis het gehelp.”
“Wat het dan verkeerd geloop?” vra Dick.
“Divusity se seed priest – ja, hulle het skielik ’n fokken seed priest – het in sy spreekbeurt gesê dat hy onseker is oor die Kweekhuis se commitment om ontslae te raak van die GM evil. Hy tel nou al ’n geruime tyd onrustigheid by die seed spirits op en hy’t dit sy plig gevoel om ’n slag ondersoek in te stel en ’n onafhanklike Close Enough-ontleder gebruik om samples uit ons velde te ontleed, want ons bedrieg die mense.”
Dick stoot sy gesig vorentoe. “Wat?”
“Maar dis óns ontledings en statistieke wat hulle gebruik het,” gaan Salt aan. “Hulle het óf ’n insider óf hulle het ons system gehack.”
“En toe?”
“Volgens die seed priest het die Kweekhuis nog nooit in heirloom se superioriteit geglo nie. Volgens hom het ons aspris weer die GM traits gereintroduce. En die seed spirits is up in arms en moet ge-appease word.”
“Fok,” sê Dick.
“Dis hulle eerste stap in die rigting van ’n volslae coup, ek sê jou, Dick. En wat kan ons doen? Ek het probeer verduidelik dat dit sabotage is en dat ons dit ondersoek; ek het gesê dat ons die hoop op viable vingermanna het – hy’t bloot gesê dat ons, noudat ons ge-expose is, kan probeer maak of ons ’n plan het, maar dat Divusity se seed priests so gou moontlik die vingermanna in bewaring wil neem, want ons gaan dít ook opfok en Divus is kwaad en Meconium moet atone.”
“Fok,” sê Dick.
“Ja. Fok,” sê Salt. “En toe’s dit chaos en die Temp sê daar’s ’n pouse voor die AGM met die res van die agenda sal voortgaan, en dat ons vandag ná werksure ’n spesiale saadsessie sal hê waarin alle inligting gedisclose moet word en ’n Seed Commission saamgestel gaan word.”
“Saamgestel deur Divusites, as dit van hulle afhang,” sê Dick.
Salt knik. “Ek weet nie wat ons gaan doen nie, Dick.”
“Sê nou maar Divusity sit agter die sabotasie?” Dick se kop spring rond tussen opsies – grashalms.
“Dink jy rêrig …” begin Salt.
“Kyk na die intelingsaak – dit wys waartoe hulle in staat is.” Dick dink. “Selfs al het hulle ’n insider hier by Saadbeskerming, sou hulle nie die sabotasie van hier af kon operate nie. Ek gaan op die datstore ’n lys van al my ou seed-splicer contacts kry en dit crosscheck met al die nedersets, en heel eerste Close Enough se BioG registry. Dalk –”
“Maar dit gaan ure vat. Ons het –” Salt kyk op sy Pulse “– net twee uur oor.”
“Ons moet iéwers begin,” sê Dick en staan op. “Ek moet iéts doen.”
Voor sy kaskantoor staan ’n bekende gesig. Samsung Ghong, late-late-entry wat hy seker sestien jaar gelede as deel van ’n deal met Sias Arendse in Meconium ingekry het. Maar die man is skaars en selfs al sien ’n mens hom op straat, is sy kop gewoonlik na aan sy voete, soos nou ook.
“Mister Ghong,” sê Dick.
Ghong se kop ruk regop.
“Ek hoop nie jy wag al lank nie,” sê Dick.
Ghong trek sy skouers op asof dit nie saak maak nie. Dick maak sy kantoordeur oop en staan halflyf in die gang sodat Ghong moet sien hy’s haastig.
“Sias Arendse’s got info you need.”
“Ja?”
“It’s on the seed sabo.” Ghong hoef nie te fluister nie. Hy mompel so dat selfs Dick sukkel om hom te hoor. Hoe min práát die man?
“Interessante info wat oor ’n dag of twee eers na ’n leidraad kan lei, of …?”
“Crucial info. Crucial. Could change tonight.”
“Wat wil Arendse hê?” vra Dick. Hy ken Sias Arendse goed genoeg.
“He’ll meet us at the semi-secret wall entrance west of the Agri buildings.” Ghong begin stap. “Follow me. All Seed Protection people are being tailed by Divusites today.”
“Hoe weet jy dit?” vra Dick geïrriteerd, maar val langs Ghong in.
“Short version: I hate Divusity, so I make it my business to know.”
“So jy is nog al die jare Arendse se spy?”
“Nee. Nee. I look after my own hatred. But if I die of old age it will be thanks to him, and he couldn’t get hold of you.”
Dick volg Ghong deur die kelderverdieping van die Kweekhuis, dan deur ’n tonnel waarvan Dick jare gelede geweet het, maar wat hy nog nooit gebruik het nie. Dit mond uit binne-in Meconium se muur.
“Take that.” Ghong wys na ’n elektriese scooter. “But tell Sias I’m coming. If he’s not there yet, he’ll be there now-now.”
Dick jaag die eerste stuk totdat hy by die mineral extraction system kom. Dit gaan stadiger deur die masjiene en hy los die scooter wanneer hy die negentiggradehoek na die noordoosmuur vat.
“Emergency exit my ass,” brom Dick. Die muur het in ’n stoorplek ontaard en hy moet goed dodge so ver hy loop.
Sias sit bo-op een van die humanure-pypleidings wat kweekgrotte toe loop. Sy oë is op die semi-secret ingang toe Dick deur ’n loergat die surrounds bekyk.
“Sias.”
Sias Arendse kom regop terwyl die deur in die muur verskyn en verdwyn.
“Dick Jones. Jy vat jou tyd.”
“En ek het –” Dick kyk op sy Pulse “– ’n uur max voor ek moet terug wees by die Kweekhuis met ’n soliede reddingsplan.”
“Meer as genoeg tyd.”
“Wat wil jy hê?” vra Dick. “En wat het jy?”
“Ek het feite rondom die saadsabotasie: Daar’s rekords op Close Enough se intranet, daar’s getuies wat sal getuig teen Divusity.”
Dick gaan sit op die pyp. “So dit wás hulle.”
“Maar die actual seed splicer word hier uitgelos,” sê Sias, “en julle begin nie ’n witch hunt na hom of haar nie. Geen Enougher word accountable gehou nie.”
“En?”
“Ek soek full disclosure oor my broer se whereabouts, lewe, en dood vanaf ’57 tot vandag. Full. Disclosure. Ek wil alles weet. Files. Onderhoude met oud-kollegas. Anecdotes. Alles. Oor Fiona ook.” Sias sluk die laaste frase in.
Dick dink ’n oomblik. Foos. Hy maak sy oë toe. “Fine,” sê hy dan. “Ek gee jou my woord.”
Ghong kom by die muur uit. Hy fist bump vir Sias, maar Sias gryp die fyn, bruinbleek hand met sy leerhandskoen vas en skud dit. “Fuck the germs. Dra jy nie meer die sanitizer in jou broeksak saam nie?”
“Too long, brotherman,” antwoord Ghong.
Albei mans verskuif hul blik na Dick.
“Ek sal die belangrikste file na Ghong se Pulse toe stuur – jou pulseposts word dalk onderskep,” sê Sias. “Voor jy enigiets anders kry, wil ek alle files hê waarin Martin Arendse genoem word. Nog voor die vergadering – Ghong sal jou vergesel.”
“Shouldn’t it be an exchange?” vra Ghong. “He could just …”
Sias lag. “He wouldn’t. Ek het ou dirt op Dick. Hy’t in ’55 vir Nano Splitter vermoor. Not all Meconites would welcome that news. Dit het hulle die AlchemyNow-patent gekos.”
“It was him?” vra Ghong. Hy kyk minder agterdogtig na Dick.
Dick kyk van Sias na Ghong en terug. “Okay, ek is nie seker wat nou hier aangaan nie. Dis vir later. Wat is hierdie belangrikste file?”
“Dis ’n clip van Kwela Truth, een van Divusity se seed priests, wat undercover in Close Enough se techtoring kom uitvis oor seed splicers, en ’n voice recording van haar wat instructions vir die seed splicer gee. Haar gesig en stem is herkenbaar en die sabotasieversoek is ondubbelsinnig.”
Dick knik. “Thanks, Sias. Kom, Ghong.”
* * *
MecShack is vol. Sias sit op ’n rusbank ’n ent van die jongons se gemaal. Daar was reeds twee glase by sy voete toe Dick hier aankom.
Sias lig die dubbel-Dry Throat wat Dick gebring het. “Thanks,” sê hy. “AGM se tweede installment na julle kant toe gekom?”
“Ja. Thanks.” Dick lig ook sy glas. “Die Close Enough-bewyse het dinge omgeswaai. Ons kan weer asemhaal.” Hy staan nog. Hy weet wat kom.
“Ja. Jou files was ook ’n eye-opener.”
Dick sug en gaan sit op die punt van die rusbank.
“Jy’s ’n fokker, Dick Jones,” sê Sias. “Jy slip dit in tussen twee doodsertifikate en progress reports. ’n Geboorte-file. Tussen verslae en statistieke en –” Sy stem styg.
“Ek was nie seker hoe …” begin Dick. “Ek kon seker self die boodskap –”
“Twintig fokken jaar terug, ja. Toe sou ’n boodskap nice gewees het.”
“Dinge was complicated. Die regte chaos van die Hardskip het maar pas begin en Fiona het my laat belowe dat ek vir Foos … vir MaJo sou gee.”
“Dat jy hom vir MaJo sou gee, of dat jy hom nie vir sy oom Sias sou gee nie?”
Dick sip aan sy drink en kyk voor hom.
“Albei.”
“En wat van wat Martin sou wou hê? Ek was ’n goed genoeg pa vir hom totdat jy … ” Sias se stem breek net vir ’n sekonde. “MaJo is goed vir grootmaak, maar wat van die fynere goed?” Sy stem is sarkasties en hard. “Soos moenie die kak drink wat hulle in Meconium stook nie. Meconite of te not, source jou hardekeel van Hardekraal of Closies. Die klarigheid van kop en skop is in ’n ander klas. Die babelaas is suiwerder, minder wasig, en as jy hom mooi met die water afwas, dan gaan hy reguit maag toe en môre het jy jou geld terug in Meshitium.” Hy laat sak sy kop teen die rugleuning. Sy gô lyk uit; sy kop draai weg. “Hierdie kak gee dronkverdriet.”
Hulle sit ’n ruk in stilte. In die agtergrond speel ’n ou song wat Dick wil-wil plaas.
“The air you breathe is poison, the food you eat is worse.”
Dick gaan weer bar toe.
“Nog ’n glasie kak,” sê hy toe hy die glas in Sias se hand druk.
“Is Foos –” Sias wys na die mense by die bar “– is hy een van hulle?”
Dick skud sy kop. “Hy’t nomaad, saam met Ampersand van Kylemor.”
Sias se kop ruk in Dick se rigting. “Wat de fok.”
Dick knik. “Jy moet met MaJo praat. Ek kon nie meer uit haar kry nie, maar ek dink hulle is na ’n nederset noord van Koeberg.”
“MaJo. MaJo. Altyd MaJo. Daai vrou dink sy’s ma van alles en almal, terwyl die res van ons ook kinders het –” Daar is haat in die stem.
“Wag, Sias. Dis nie MaJo –”
“Elke jaar bring sy Hannah se brief vir my asof dit ’n moerse thing is. Om een keer ’n jaar van jou kind te hoor. Een keer. En jy weet nie of daai brief weer kom nie. En jy weet nie of sy nog elke jaar ’n scan of ’n ding kan kry nie. En jy mag nie vrae vra nie. En jy mag nie iets terugstuur nie. Nie ’n nota of die oorbelletjies waarin jy groen proteabesies laat vashars het nie.” Die trane drup op Sias se baadjiesakke. “Ons is dalk nie almal MaJo-ouers nie, maar ’n sleg ouer se verlang lyk nie anders nie.”
Dick bly ’n ruk lank stil. Hy draai sy kop na Sias en fokus op die netjiese litteken by die kaak.
“Moenie so hard wees op jouself nie, Sias. En MaJo … Sy’t gesê ek moet Foos vir jou bring. Met die Eerste Toilog, toe’t sy haar onttrek van Independent Growing, en sy’t gesê ek moet Foos na jou toe bring. En toe ek daar by jou opdaag om oor Beauty te praat, wou ek vir jou sê. Maar toe’t jou dogter weggeloop. En jy lyk verslaan. En in die dae wat MaJo nie daar was nie, het ek die mannetjie loop haal … Met hom rondgeloop, gespeel. Dit was maklik om stil te bly.”
Sias staan op. Hy wieg op sy voete.
“Nou ja,” sê hy. “Dan’s ons nou kwits. Jy’t anyway nie kind of kraai nie. So dis nie asof ek ’n broer of ’n broerskind by jou kan rob nie. Smeek by MaJo – dit ken ek.”



Saad 8

Sy is verward. Die smaak van stof is op haar tong, maar die winkel was nou net wit van die son se gluur. Haar ouma het ’n blinkoog teen die muur rondgejaag en sy moes mik en skiet, totdat die dart eers sy stert en daarna sy kop deurboor het. Die blinkoog raak Noag. Noag raak die derde saadsoeker, wat met die skater saamsmelt, en skuld word vrees.
Sy maak die tou los en klim af. Vuurstof. Soos vlamme deur die warm wind aangewaai. Daar kom asem by Foos se neus uit, maar hy’t nie sy asemhaalgoed in nie – sy kan hom nie meer lank laat slaap nie. Sy voel of die wapens nog in die mik is en gaan deur alles: Sy’t net minder as twee liter water oor; twee Staple-stafies en twee en ’n halwe hempklompe; ses darts. Diés wat in die leerlap oor is, druk sy nou ook in haar dreads.
“Ampersand?”
“Hoe voel jy?”
“Beter. My MecBreaths …” Hy begin hoes.
In sy rugsak is daar net meer as drie liter water. Ses Staple-stafies. Voor hulle loop, eet hulle soveel melkhoutbessies soos hulle kan, en Amper maak haar kantsak vol.
“See toe,” sê hy.
“Was jy al daar?”
Hy skud sy kop. Dis dan so naby, wil sy sê, maar sy sluk haar woorde: Dis etters ver van Meconium.
Die see is ’n teleurstelling anderkant die stof. Foos sê hulle moet eerder op die pad bly terwyl die sig so sleg is. Die helfte van die pad is weggevreet. Plek-plek is daar niks pad oor nie. Hulle loop dan teenaan die hoë torings waar die seewier en slakke tot halflyf teen die mure vasklou. Wanneer val die res van die torings?
Net voor die middag spoel die hoogwater branders om hulle enkels en dit voel later asof die water nie gaan ophou styg nie.
“Kan ons nie maar verder van die see af stap nie?”
“Nee, hier is ons kans om iemand raak te loop minder.”
Haar skoene is swaar en koud en begin op plekke skaaf.
“Ons slaap vannag waar die huise weer begin,” sê Foos toe dit lyk of hulle die geboue agtergelaat het.
“Sal ons kan sien?” vra Amper. Sy’s geïrriteerd omdat hy nou weer in beheer is. En die sekerte van gevaar en onsekerte van wanneer dit hulle gaan inhaal, voel soos ’n blinkoog agter haar oë.
Eers raak dit rotserig teenaan die strand en die pad swaai verder weg van die see. Geleidelik stap hulle weer nader. Die strand raak breër en dit lyk of die son van die water saam met hom agter die horistof ingetrek het. Amper trek haar skoene uit en gaan af na die sand. Foos volg haar. Sy begin hardloop. Carpobrotus edulis – sour fig, suurvy, ghaukum. Sy hardloop totdat haar bors brand. Ghaukum was ’n visterman. Langs die Weskus het hy harders getrek. Sy kan nie meer vir Foos agter haar sien nie. Hy was ’n knewel van ’n man en taai, maar sy hart was anemonerig. Sy val op haar knieë en die oggend se bessies kruip stadig by haar keel op. Al wat hy ooit in sy hart gevang het, en al wat hy ooit wou vang, was Marja met die soutwimpers en die seewrak in haar oë. 
Sy lê plat toe Foos by haar kom. “Ons kan stop wanneer ons nou ’n plek sien vir die nag,” sê hy. “Dit sal na genoeg wees aan waar ons landin moet gaan.”
’n Ent verder kry hulle ’n halwe bootjie en sleep dit na waar daar ’n holte onder die pad ingekalf is.
“Ons moet langs mekaar lê. Een mailaar,” sê Foos.
Elkeen grawe ’n lêplek voordat Foos die ander silwer kombers praks om die skuiling toe te maak. Toe sy sien hy het die bloedtaai sokkies van die vorige dag aan, is sy nie meer vies nie. Nie een van hulle sê iets van inventaris nie – die water en kos wat minder raak, is die sekerste van die gevare.
Toe Foos sy liggie afsit, draai Amper op haar maag met die plastiekhouer tussen die blaai en die klam sand. Carpobrotus edulis – sour fig, suurvy, ghaukum. Visterman. Marja. Sy sit die potlood saam met ’n dread in haar mond, maar sonder hoop op nog ’n woord of flenter … Die potlood se stomp kant tref haar verhemelte en sy ruk wakker. Vir ’n plantgod is hy te mensrig: om hom so van ’n sawwe hart te laat staan en moeg maak. Sy skryf dit neer en voel effe meer gerus om haar kop op die rugsak neer te sit.
“Wat skryf jy neer?” vra Foos met eerste lig.
Sy’t die plastiekhouer uitgehaal om die res van haar goed beter te pak.
“My ouma se saadstories. Die boek het weggeraak … Dis gesteel.” Wakinyan, maar sy los die gedagte.
“Saadstories? Ek …”
“Wat?” vra sy.
“Nee, niks.”
“Jy’t in jou slaap gepraat,” sê sy.
“O.”
Hy’t oor die skrywery gevra, so sy wil ook iets weet.
“Wie’s Julie?”
“’n Vriendin.”
Hulle vou die silwer komberse op en toe hulle weer die punte na mekaar toe bring, lyk dit of net die wit van sy oë agter die bril oorgebly het.
“Hoe voel jou kop?”
“Lerk,” sê hy. “Jy’t ’n goeie job gedoen.”
Die skoene is nog diepklam toe hulle dit heel laaste aantrek.
“Kan ons eers op die sand bly?” vra sy.
“Nee. Ons moet landin.”
Die wind het gaan lê. Hangstof. Die see lyk donkerbruin en skuimerig. Hulle klim op die halwe pad en begin aanstap.
“My ouma het gesê. Die lewe is een lang string verliese. Sodat mens lig word om saam met die gooie te dans.”
“Wie’s die gooie?”
“Hulle is. Hulle is die amper-gode.” Sy bly stil. “Jy moet iets kry om jou weer swaar te maak.”
Hy swaai sy kop na haar. “Ek is nie deur daai massive tsotsi uitgeslaan omdat ek wóú hê hy moet my doodmaak nie.”
Amper skrik vir sy stem. Hy dink sy wou hom klein maak.
“Dis nie. Ek bedoel nie. Ek praat van. Ek het gedog dié Julie … het jou dalk lig gemaak. Jou oë het vanmôre lig gelyk.”
“En jy? Ek dog jy’t al jou saad en saadstories verloor. Wat maak jou ’n expert in swaar wees?”
“Ek het nog die stories. Iewers. In my. Hoop ek.”
Hy snork. “Sorry,” sê hy dan.
“Ek sê nie dis waar nie. My ouma het geglo: As die stories oorvertel word, sal die sade dit maak. Ek sê nie dis waar nie. Ek moet gaan pie.”
Sy loop ’n ent weg. Wat weet hy van haar en haar ouma en die saadstories? Sy trek haar broek af en hurk agter ’n bos. Haar lyf maak nat. Haar lyf gaan oop. Haar lyf bemes. “Saad-skie-ter, saad-skie-ter, saad-skie-ter,” sing sy terwyl sy haar bekkenspiere afdruk.
Die buurt waarby hulle uitkom se buitemure is twee verdiepings hoog. By die ingang is ’n paar letters nog teen die muur vasgebout: lantic beach olf esta. Binne lyk die geboue beter en nuwer as diés wat hulle al gesien het.
Amper gaan staan. “Dink jy hier bly nog mense?” vra sy.
Foos kyk rond.
“Twyfel,” sê hy.
“Daar’s baie vensters,” sê sy. Baie daarvan is donkerbruin. Mens kan niks daardeur sien nie.
“Kom. As hier mense is, is hulle banger vir ons.”
Hy druk nie meer op die spies nie, maar haal dit nou van sy skouer af en dra dit in sy hand. Die swaard – wat hy ook aan ’n lus gesit het – hang agter hom.
Op ’n hoek kom hulle by ’n groot winkel. Daar’s dik kettings om die handvatsels van die dubbeldeur, maar al die vensters is uitgeslaan. Leë rakke staan regop en in rye. Dis té netjies. Dit laat haar ingewande bolling trek.
Hulle loop met die buitemuur verste van die see langs totdat hulle ’n oorklimplek kry. In ’n wit oopte lê ’n bord. Dis sonder kleur, maar in reliëf staan die letters nog uit. ’n Pyl na links sê Melkbosstrand. Die pyl wat reguit aan wys: R27.
“Nee,” sê Amper toe sy dit sien.
“Ons loop oor en hou net oos daarvan. Hierdie kant is ons te na aan Koeberg.”
“Die energy-plek?” vra sy.
“Ja, was, maar nou pas die Guardians dit op. Hulle is lerk, maar die Nuke Captain se gang bly net suid daarvan.”
“Wat pas die Guardians op?” vra sy, maar hy is al aan’t beweeg.
Oor die R27. Iemand roep uit die rigting van Meconium. Amper gryp Foos se arm vas.
“Moenie hol nie!” ’n Seun kom nader gedraf. Sy hare hang oor sy oë en daaronder lyk dit soos gelooide leer. “Ons het gestop vir eet en doer sien ons julle aankom – eintlik Lies, hy’t oë soos ’n valk – en my pa sê kom ons wag, ons doen ons good deed of the day.”
Hy wys na waar ’n voertuig langs die pad staan. Twee donkies. Stowwerig en maer. Agter hulle ’n halwe motorkar. Twee figure op sitplekke.
“Ons kyk net,” sê Foos vir haar.
Hulle stap nader en groet. Dis ’n middeljarige en ’n jong man. Die jonger een het die leisels. Soos die kleintjie het hulle ook lappe oor mond en neus gebind. Die ouer man het ’n dun sonbril op. Die ander een het een met groot ronde rame, maar een glas is uit.
“Nice te meet. Ek’s Jona. Dis my twee seuns,” sê die ouer man. “Lies en Tang.”
“Ek’s Foos en dis Amper.”
“En waarheen is julle tweetjies op pad?”
“Verder noord. Van ons mense is ’n paar maande terug op om te gaan plek maak,” sê Foos.
Die man kekkel.
“O, jong. Julle sal beterder af wees om om te draai, maar kom, maar kom, ons maak julle pad korter.”
Foos kyk na Amper. Sy sê niks. Hy knik vir die man.
“Dankie,” sê hy. “Tot waar gaan julle?”
“Verby die Koeberg-afdraai. Ons plek is op regs.” Dan vir die seun: “Tang, maak plek daar agter.” En weer in ’n soeter stem: “Verskoon tog die turksvye, meisie.”
Die seun gooi die seil waarop hy gesit het groter oop oor die hoop turksvye. Hy glimlag breed en wys hulle moet weerskante van hom opklim, rugkante na die drywer en sitplekke.
“Sou op my sak gesit het as ek een gehad het,” sê hy.
Foos draai sy kop vorentoe. “Lerk voertuig,” sê hy.
“Dankie, ja, ons geniet hom. Net mooi genoeg sitplek dat die vroumense nie kan klim nie.” Hy kekkel weer. Sy kop is na aan Amper s’n en die reuk van vrotmond dring deur die lap.
“Julle het stof-gear van Meconium?” vra die man.
“Close Enough,” sê Foos. “Toe dit regtig die purpose geserve het, was dit Meconites s’n.” Hy lag stram.
“Jy sê hom soos hy is.” Die man draai weer vorentoe. “Daai Mecoshites!” kekkel hy, maar sy stem is nie meer so hartlik nie.
Glo hy vir Foos? wonder Amper. Sy MecBreaths is nie sigbaar nie, maar nie eens op ’n dag soos vandag sien jy mense sonder bedekking nie.
“Waarvoor gebruik julle die plastiekbottels?” vra Amper vir Tang en wys na ’n klomp agter hulle.
“Ons maak mos die nebulizers,” sê hy. “Vir die Koeberg-klonge en die Skater-skobbejakke, nè, Pa?” Hy draai om met sy mond groot oop, gereed om te lag, maar toe die man nie reageer nie, praat hy aan. “Ons het ’n factory line en als.”
“So moet elke familie hulle niche claim in dié tye,” sê die man. Hy draai nou weer sy gesig na Foos en die lagplooie trek dik om sy oë. Amper kyk onderlangs na die ouer seun. Al geluid wat hy maak, is sy tongklappe vir die donkies.
“As ’n man ’n honest living wil maak met agt kinders, moet jy jou niche goed uitkyk, en wanneer die tyd kom, moet jy dit claim.”
Foos knik. Die man los nie sy blik nie. ’n Walgbewing gaan deur Amper se ruggraat.
Die pad raak meer skutterig. Amper lê terug teen die man se sitplek en maak haar oë toe. Hulle draai regs. Sy skiet regop en soek Foos se oë. Hy skud sy kop liggies.
“Ons klim hier af,” sê hy hard genoeg om oor die donkiepote en wiele gehoor te word. “Baie dankie.”
Niemand hoor nie. Selfs Tang kyk net voor hom waar die pad van voor af onder hulle verbyspoel. Turksvyvleis. Pie-spatsels op seunsbene. Ou bloed in spons. Agter Tang se rug beduie sy vir Foos hulle moet spring. Hy kyk rond en sy sien dit ook: Die ruigtes is kniehoog en die wêreld is plat. Hy wys hulle moet rustig bly en haal sy sak onder sy boude uit. Terwyl hy water drink, verskuif hy van sy kleiner goed van die rugsak na die binnesakke van sy baadjie. Sy wil dieselfde doen, maar voel Tang se blik.
“Water hê?” vra sy vir hom.
Hy drink gulsig. Sy probeer binne-in haar sak die boksie oopmaak om van die goed op haar te versteek.
Die man draai sy kop vir die eerste keer al die pad om na haar. “My dogters gaan so bly wees vir ’n maat,” sê hy. Dan vir Foos: “Môre bring ons julle weer R27 toe. Een aand moet julle goed rus en eet.”
In ’n half daklose vertrek van ’n groot kasarm is ’n ronde vuurmaakplek met bakstene uitgepak.
“Sit, sit,” sê die man en wys na kratte en stoele daar rondom. “Hierdie is my tweede oudste mooimeisie. Sy is ons kok ná die ouvrou na die beterder plek geneem is.”
Die meisie kyk net onderlangs na Amper en Foos. Die man haal die serp om sy mond af en soen die meisie in haar nek. Net een van sy vier boonste voortande sit nog.
“Die turksvye lyk goed,” sê hy vir die meisie. “Ek moet die factory line gaan inspect. Vanaand eet ons almal saam,” sê hy vir Foos. By die deur draai hy om. “Wil jy sien?”
Foos knik en stap agter die man aan.
“Kan ek help?” vra Amper nadat hulle uit is.
“Nee. Als is reg.”
Langs ’n wasbak in die hoek lê groente opgekap. Die meisie gooi vleis in die pot op die vuur.
“Is dit dassie?” vra Amper.
“Seker,” sê sy.
“Plant julle self die groente?”
“Van dit. Van dit pluk ons. Soos die suurvye.”
“Suurvye?” Amper staan op en stap na die wasbak. Suurvye. Die meisie beweeg tussen haar en die groente in en met haar rug op Amper gekeer, begin sy iets opkap.
“Ek het dit nog nie langs die pad gesien nie,” sê Amper.
“Jy moet weet waar om te kyk,” sê die meisie bot.
Amper stap om die vertrek en kyk na die skilderye. Sy skat daar’s by die veertig. Die bietjies stof sê dat dit elke dag skoongevee word. Sy gaan staan voor ’n stormagtige see met ’n bootjie wat ronddobber. Eintlik kyk sy by die venster langsaan uit. So kies sy ’n paar om te bekyk totdat sy voel sy het ’n idee van die erf.
By die venster naaste aan die wasbak tref die reuk van oopgesnyde vygievleis haar. Haar ouma se stem kom daaruit:
Jarre later het ougod met sy donkie daar kom rus. Die donkie het van Ghaukum se blare geëet en eietyd begin rondtrippel soos ’n vul.
“Dankbaar, dankbaar,” het ougod gesê. “Ek maak jou weer ’n mens vir jou insit.”
Ghaukum het sy blare geskud.
“Ek is wat ek is oor Marja met die soutwimpers en die seewrak wat haar oë uitvaar as sy skouerkyk. My Marja lê lang jare al onder ’n wegwaaiduin anderkant die baai. Vat van my ’n steggie sodat ek haar uitlêrok kan toegroei voor die windtyd kom.”
Ougod het gemaak soos gesê. Maar by homself het hy gedink: Vir ’n plantgod is hy te mensrig: om hom so van ’n sawwe hart te laat staan en moegmaak.
Amper tel sewe van die kinders om die vuur. Sy dink dis net die oudste dogter wat kort, maar daar staan nog twee bakke met kos op die wasbak.
“Die kos is baie lekker,” sê Amper vir die kokmeisie.
“Vandat ons sout by Koeberg kry, kan ons nie kla nie,” sê die man.
Een van die seuns is geselsrig. Hy en Tang vra vir Foos uit. Foos maak stories op oor sy lewe in Close Enough.
“Daar kry jy nie sommer ’n dassie nie” – die seuns proes – “ons eet net insekte vir vleis,” sê Foos.
“Kom jy ook van Close Enough, meisie?” vra die man.
“Hardekraal, maar ek bly nog nie lank daar nie.”
’n Voertuig met ’n enjin word hoorbaar, harder, stop dan. Deure klap. Dit moet voor die groot skuur wees. Sy wag vir die man om te gaan kyk, maar hy lyk net geïnteresseerd in sy kos. ’n Paar minute later kom ’n meisie, omtrent Foos se ouderdom, en ’n man met ’n wit jas, leë oë en goeie tande by die vertrek in. Hulle gaan kry hulle borde en kom sit op kratte. Die man knik in Foos en Amper se rigting, maar die meisie staar na die vuur terwyl sy eet.
“Dis nou my oudste.” Die dogter rol haar skouer waar haar pa sy hand daarop gesit het. Hy staan agter haar en kielie haar oor, kekkel en breek ’n wind op. “En dis ons dokter.” Jona sit albei sy hande op die dokter se skouers. Die dokter hou op kou. Sy bolip beweeg byna onmerkbaar. Dit lyk vir Amper soos die bewing waar vrees en walging bymekaar kom.
“Dr. Pieuw” – Jona lig sy hande, maak daarvan pistole en skiet “pieeu-pieeu” in die dokter se rigting; dan lag hy eers. “Dr. Pieuw was hartspesialis by die privaat hospitaal in Blouberg. Was daar opge-hole toe ons hom vind. Wat ’n geneuk om hom en al sy equip hier te kry sonder dat die Nukes ons spot. Maar hier is hy. Hier’t hy kom veelsydig raak en hy lei my Klara op. Ook maar ons geluk om ’n dokter by te hê met so baie kinders in die boendoes. Én hy’s ons raadgewende konsultant op die nebulizers. Hy’s die breins, ons source en sorg vir die workflow.”
Die dokter kou en kyk na die vuur.
“Julle mooimeisies moet vir die meisie plek maak, en julle seuns vir die klong. Ek gaan nou slaap.” Hy breek weer ’n wind op en soen die kokmeisie in die nek. “Compliments to the chef.”
Toe almal opstaan ná die bekers tee, kom die twee jongste dogters na Amper toe.
“Ons sal jou wys,” sê een.
Foos help haar kamtig om haar rugsak op te sit. “Probeer om nie te slaap nie,” fluister hy.
Amper kry die bed verste van die deur in ’n groot kamer. Langs haar kom lê die twee kleintjies op een bed. Al die beddegoed is deurgewas en net hier en daar kan ’n mens ’n blom of ’n skulp uitmaak.
“Wat is julle name?” vra Amper.
“Ek is Tia en dis Toekie,” sê die oudste.
“Ons het ’n boek,” sê Toekie.
“Kan jy lees?” vra Tia.
Amper knik.
Onder die kussing haal hulle Die Kinderbybel uit.
“Die eerste storie,” sê Tia.
“Jy kies altyd,” sê Toekie.
“Jy’t gisteraand gekies,” sê Tia.
“Maar toe’t jy net die storie uit jou kop vertel. Dis anders.”
“Dalk is daar tyd vir twee,” sê Amper.
Sy begin. “Die skeppingsverhaal.” Sy lees van die lig en die donker, die see en die land, die diere van die see en die land en die lug, die stof en die tuin en die God wat goed uit stof kon maak.
“Dis ’n mooi storie,” sê sy aan die einde. “Dis ’n mooi tuin.” Sy vee oor die glansprent.
“Mamma het gesê dalk kom God weer en vat al hierdie stof en maak nuwe mense,” sê Toekie. “Dan het ons baie maatjies en almal kan hulle longe hou.”
Tia stamp aan Toekie en maak haar oë groot.
“Kom ons lees nog ’n storie,” sê Amper – haar oë trek toe en sy wil nié aan die slaap raak nie. Die plek sit nie goed in haar ruggraat nie.
’n Gesteun kom deur ’n duisend stofduiwels by haar aan. Sy voel langs haar vir Noag. Sy kyk en sy kyk, maar sy kan niks sien nie. Dan besef sy sy kyk teen haar ooglede vas. Sy lig haar hand en trek haar oë oop. Daar’s ’n skerp lig reg bo haar en ’n bom in haar kop. Stadig kom sy regop. Sy’s nie in die Hardekraal Hotel se kelder nie. Noag is dood. Foos lê ’n meter verder. Haar oë sukkel om op sy mond te fokus en op die ou end gaan lê sy eerder weer plat met haar oor by sy mond. Die gesteun kom nie uit sý mond nie.
“Foos.” Sy druk aan hom, maar dis te veel moeite. Haar oë gaan toe.
“Amper. Ampersand.”
Foos skud aan haar. Hy help haar om teen die agterste muur te sit. Die ander drie sye is tralies.
“Waar is ons?” vra sy. Haar lyf staan hoendervleis van die koue vloer.
“Dit moet in die skuur wees. Die vertrek agter die nebulizer-fabriek.”
“Is dit nog nag?”
“Ek dink nie so nie. Ek het nou-nou ’n gewerskaf gehoor.”
Sy kyk rond. Nou sien sy waar die gesteun vandaan kom. Teen die hele breedte aan die agterkant van die vertrek is daar ’n afskorting van glas of deurskynende plastiek, tot teen die dak, wat in drie verdeel is. In die eerste deel is drie blink wasbakke en rakke met linne en goed. Die tweede lyk soos ’n operasiesaal, met ’n hoë bed en baie pype en silwer. In die derde een lê ’n meisie op een van twee hoë beddens. Haar arms en bene is met leerbande aan die bed vasgebind.
Amper trek haar teen die tralies op.
“Moet dalk nie …” sê Foos, maar dis te laat.
Met elke steun probeer die meisie regop kom en elke nou en dan kom haar kop op. Waar haar oë moet wees, is twee rooi gate en dun stroompies bloed loop oor haar wange.
“Etter.” Amper sak weer neer. Sy kyk na Foos. “Wat gaan hier aan?”
“Ek’s nie seker nie, maar … dit lyk nie of hulle klaar is met haar nie.”
“Haar longe.”
“Wat?” vra Foos.
“Die kleintjie het iets gesê. Hulle gaan haar longe uithaal.”
Amper staan regop en begin die vertrek van deur tot agterkant bekyk. Hulle baadjies hang oor die stoel agter ’n lessenaar nie ver van die deur af nie. Aan die een kant hang haar stofbril oor ’n baadjieskouer. Sy voel aan haar broeksakke. Niks.
“Het jy nog iets op jou?” vra sy.
“Nee,” sê hy. “Ons goed lê op die tafel.”
Sy sien haar Leatherman, die pen en twee blikkies gifsalf en daaragter seker Foos se goed.
Sy soek verder.
“Ons rugsakke is nie hier nie. Nie sover ek kon sien nie,” sê Foos.
“Etter.” Sy slaan haar vuis teen die tralies.
“Ons moet aan ’n plan dink,” sê hy.
Sy gaan sit.
“Was hier al iemand vandat jy wakker is?” vra sy.
“Nee, net in die voorste vertrek.”
“Dink jy daar’s ’n wag snags?”
“Die oudste seun het nie gisteraand saam met die res van hulle kom slaap nie,” sê hy.
Amper trek haar skoene uit.
“As jy my kan help om my skoene se sole oop te maak.”
“Huh?”
“Dis nie ’n plan nie. Dis ’n moontlikheid. En as dit werk, moet ek kaalvoet van hierdie erf af kom.”
“Hoe laat dink jy is dit?” vra Amper.
“Ek weet nie. Ek dink ons was lank uit. Iets in daai tee.”
Vir die eerste keer hoor hulle iemand by die deurslot. Amper kyk na haar voete: Mens kan nie sien die sole is byna heeltemal los van die res nie. Sy laat sak haar kop op een skouer en maak haar oë toe en haar mond oop. Foos gaan lê plat. Die deur gaan oop en toe. Iemand loop verby die hok na die glasvertrek. Dan nog iemand. Na ’n paar sekondes loer Amper onderdeur haar wimpers. Dis die dokter en die oudste dogter. Hulle skrop hulle arms en hande in die eerste glashok, trek jasse aan en sit maskers op. Daar is drie kloppe aan die deur en die dogter lig haar masker en fluit.
Die geraas begin. Amper wil in ’n bondel gaan lê en haar ore toedruk. Bloed. Beensaagsels. Sy kan dit nie meer hou nie en gryp Foos se naaste hand. Die klank van die saag. Saag deur been. Borsbeen teen saag. Sy pars elke bietjie mensrigheid uit sy hand. Mens en mens. Sou hulle die meisie verdoof het? Mens kan haar nie hoor steun of skree nie. Dit voel of die kloof in die meisie se bors alles rondom laat kraak en deur die sementvloer tril – die geweld en die stank moet opstyg tot by die gooie.
Dit hou op. Sy maak haar oë oop en sien Foos kyk na haar. Die dogter fluit weer, dié keer nog harder. Die deur gaan byna onmiddellik oop en Amper los Foos se hand en laat val haar kop vooroor. Oë toe. Dit klink soos ’n paar mense wat inkom. Vier of vyf. Die oopgesaagde meisie begin kerm, maar saggies, soos ’n hond op wie se stert getrap is. Noag. Gedroogde hondbloed in leeumaanhare. ’n Stukkie sening tussen Hardekraler-tande.
“Only the best for the Nuke Captain.” Dis die Jona-pa se stem. “Look at this cute couple, still asleep,” sê hy. Hy tik liggies aan die tralies. “They can’t handle our strong magic.” Hy kekkel.
“You’re not gonna harvest that one, are you?” sê ’n hees stem. “I want her for our harem,” sê dit deur hoese.
“One deal at a time, Captain. One deal at a time,” sê Jona. Hy praat sagter en na die deur se kant toe. “Jy beter goed kyk, verstaan jy, Lies?”
“Ja, Pa. Kan ek aandete kom eet?”
“Not ’n fok. Moenie met jou gat dink nie. Ek sal kos laat kom.”
“En wat van –”
Klapgeluid, ’n hand teen ’n wang.
“Jy raak hans, mannetjie. Kont kry jy wanneer ek dit aanbied.”
“The Captain’s lung is ready,” sê ’n manstem van die glaskamer af.
Amper wag ’n hele ruk voordat sy onderdeur haar wimpers loer. Die hok se lig is afgesit. Net die glasvertrek is belig. Sy kan twee figure na aan die glasvertrek uitmaak. Een staan en een sit. Wagte? Lies moet aan die ander kant van die vertrek wees. Dalk agter die lessenaar. Die gesaag begin weer. Dié keer is die koggelmander in haar brein reg daarvoor. Mag hulle die kaptein van die harem se hart raaksny. Mag daar ’n wurm in sy nuwe long wees. Mag hy infeksie kry en vrek. Sy mik vir Foos se hand, maar maak dan ’n vuis. Hoeveel mensrigheid kan jy uit ’n ander tap?
Toe dinge stil raak, verander Foos se asemhaling en sy voel dit ook aan die adrenalien in haar bolyf: Hier slaap hulle nie vannag nie. Die kans is reeds te klein. Die tyd – al voel dit soos ’n regte god se ewigheid – gaan min wees. Stadig kan hulle dinge begin afmerk: Lies het al sy aandkos gekry; die dokter en sy handlanger is weg en het al weer gekom.
“It’s almost twelve.” Dis ’n stem wat hulle nog nie voorheen gehoor het nie. Moet een van die Nuke Captain se wagte wees.
“It’s check-out time,” sê Lies. Sy stem is skoorsoekerig.
“We know, fuckhead. We’re on our way.”
Voete kom en gaan. Die dokter gee instruksies. Amper hoor net die klomp “steriles” wat hy beklemtoon. Iets word teen die tralies gedruk – dalk die dokter se lyf?
“Remember, Doctor, if something happens, we’re coming back.” Weer die tweede wag. Sy stem is vol dreigemente.
’n Stoel beweeg.
“Hey. Fuck off now,” sê Lies. Amper wens sy kan sy wapen sien, want daar’s geen terugkappery nie.
Nadat ’n klomp voete uit is, bulder Jona van die deur af: “Jy bly vannag hier. Daai lot try nog hulle luck en kom steel die meisie.” Die deur klap.
Foos kom stadig regop.
“Ek sou nie wakker geraak het as ek jy was nie,” sê Lies.
“Hoe laat is dit?” vra Foos, en gaap.
“Om die tyd te weet beteken fokol in hierdie plek. Dis twaalfuur.”
“Dag of nag?”
“Nag, jou dom kontkop.”
Amper strek haar uit.
“Foos? Wat? Waar is ons?”
Lies begin lag.
“Shame, sý moes régtig nie wakker geraak het nie.”
Amper staan op. Haar sole flap-flap. Sy begin by die deur en kyk deur die vertrek.
“Wat ís die plek?”
Sy eindig by die glaskamer. ’n Laken is oor die meisie getrek, maar ’n rooi skoenlapper syfer deur. Amper buk en kots. ’n Hopie groente en maagsap anderkant die tralies.
“Fok, ek is ’n wag, nie ’n skoonmaker nie,” sê Lies.
Hy staan op en gaan na die voorste kamer, maar los die deur oop.
“Die sleutel is om sy nek,” fluister Foos.
Amper knik. Sy haal die twee tekkie-sade wat sy in haar broeksak gebêre het uit en sit dit in haar mond.
Lies kom ’n paar minute later terug en gooi ’n lap oor haar kots. Sy begin kou – só dat hy die kraakgeluid kan hoor.
“Wat het jy daar?” vra hy.
Amper draai haar rug op hom, kou verder. “Niks nie,” sê sy soos ’n stout dogtertjie. Sy steek haar hand onderdeur haar hemp by haar bra in, haal nog ’n saad uit en sit dit in haar mond. Plat op die grond gaan lê sy en wapper haar arms op die sementvloer.
“Wat het jy daar, meisie?” Lies staan teenaan die tralies.
Amper maak haar stem klein. “Wil jý hê, Foos?
Foos skud sy kop.
Sy kom op haar hurke, haar bene wyd oopgesper. Met haar hande druk sy op die vloer, bring haar knieë net bo haar elmboë en lig dan haar voete van die grond af. Voor die sole sigbaar kan flap, val sy sywaarts en begin giggel. Dan gaan staan sy reg voor Lies. Sy hou aan die tralies vas en hang na agter.
“Julle kan my lyf hier inhok. Maar my innebor sal nie hier bly nie. Die plantgooi het my liéf. Die plantgooi laat my opstyg saam met die blouvalk.” Sy wieg heen en weer op die ritme van haar lokval.
“Waarop is sy?” vra Lies vir Foos.
“Malpitte,” sê Foos.
“Hey, meisie, gee daai goed.”
Sy gaan sit met haar arms om haar bene.
“Nee,” sê sy saggies. “Dis myne. Dis my sleutel uit hierdie hok. Dis my leer na die gooie se kampvure waar die vet van bokribbes op die kole drup en die mensmeisies bemín word.” Haar oë gaan dak toe.
Lies loop na die lessenaar. Hy tel ’n kanongeweer op. Dis ’n meter en ’n half lank en die loop is groot genoeg vir ’n man se vuis.
“Meisie, vir jou sal ek niks aandoen nie. Ou Jona sal my vrekmaak. Maar ek blaas jou kêrel se balle stukkend as jy nie die pitte vir my gee nie. Die skrapnel sal tot net onder sy longe gate blaas.”
Amper kyk onderlangs na Foos. Sy gesig wys niks. Sy trek haar lyf in ’n bolling.
“Ek hóór goed, Foos, ek hóór goed. Daar’s ’n man met ’n slang wat jou gaan pik. Ek’s bang, Foos, ek’s bang.”
“Dit gaan nie werk nie,” sê Foos vir Lies.
Hy staan op en kom sit sy arm om haar.
“Amper,” begin Foos, “die meisie in die glaskamer …”
“Die meisie met die skoenlapper op haar bors?” vra sy.
“Ja. Ons moet haar gesond maak.”
“Is sy siek?”
“Ons moet jou pitte vir hulle gee. Hulle gaan haar heelmaak met die pitte in jou bra.”
“Regtig, Foos?”
Amper trek haar hemp uit sodat dit nog net om haar nek hang. Sy maak die bra agter haar rug los en buk stadig vorentoe met haar hande oor die bra gesprei. Dan lig sy die bra op en kyk na die pitte en glimlag breed. Sy kyk op. Lies se oë is op haar tieties. Foos kyk weg.
“Hier,” sê sy. “Soen die meisie se lippe met die skerptongbek van die gooie – sy sal opstaan, sy sal … vlieg.”
Sy is op pad om die bra deur die tralies vir hom te gee, toe sy vries.
“Sy’t die mooiste skoenlapper op haar bors. Hiérdie is mý skoenlapper.”
Sy gooi die pitte uit die bra op sy twee uitgestrekte hande. Sewentien pitte. ’n Paar pitte val en hy vat eers diés in sy hande na die lessenaar.
Amper spoeg die halfgekoude pitte op haar hand uit en steek dit in haar broeksak. Lies kom tel die res van die pitte een vir een op. Sy oë vlieg tussen die pitte en haar tieties.
“My skoenlapper,” sê sy en hou haar bra in die lug op. Dan steek sy haar arms met vliegbewegings deur die bande. “Kyk my skoenlapper!” Sy trek die bra oor haar bolyf en kry die knippie met ’n gelukskoot dadelik vas.
“Dis koud!” sing sy. “Dis koud, dis koud, dis k-ou-oud!”
“Trek weer jou hemp aan, Amper,” sê Foos.
Sy kyk na haar hemp en begin giggel. “Ek dog dis ’n slang. Ek dog dis die slang van netnou wat vriendelik geraak en my kom omhels het.”
Terwyl sy haar hemp aantrek, kyk sy onderlangs na Lies. Hy sit agter die lessenaar. Die pitte lê daar iewers voor hom, want hy’t nog nie begin eet nie. In die hoek van die hok, van waar sy duidelik kan sien wat hy doen, gaan hang sy aan die tralies en wieg. Sy neurie.
“Hoeveel het sy geëet?” vra Lies.
“Ek weet nie. Sy’t ’n hand vol in haar mond gedruk terwyl jy uit was. Seker so vyftien.”
“Het jy dit al gevat?”
“Een keer.”
“Hoe lank is die trip?”
“Hang af of jy geëet het, water in jou lyf het. Met dit wat jy daar het. Twee uur. Hoogstens drie.”
“Hoekom het jý nie nou gevat nie?”
Foos kyk na die glaskamer.
“As daar genoeg was om my weg te vat totdat my beurt kom, sou ek.”
Lies staar na die pitte op die tafel. Met ’n skielike beweging tel hy ’n hand vol op en begin kou. Amper gaan sit. Sy voel moeg en koud en kaal. Die wag kan lank wees.
“Ek voel niks,” sê Lies ’n ruk later.
“Dit kan ’n ruk vat as mens nie genoeg pitte het nie,” sê Foos.
“Maar sy’t dan so gou getrip.”
“Sy’s klein en het gisteraand laas geëet of gedrink – en dit opgegooi,” antwoord Foos.
Pitte kraak weer tussen Lies se tande. Mag dit die lot wees, dink Amper. Sy en Foos kyk na mekaar. Dis steeds net die lig in die glaskamer wat aan is en Foos sit met sy rug soontoe. Eers die kartelhare. Dan die ore en wangbene en skouers: buitelyne wat inheems sou lyk oral waar sy nog was, Kiefmor, Hardekraal, Close Enough, Meconium.
Waar kom hulle uit as hulle vannag hier ontsnap?
“Ek voel niks,” sê Lies.
“Die gooie is op pad na jou, Lies. Die gooie is op pad. Ek sien hulle aankom.”
“Is daar ’n saadstorie oor malpitte?” vra Foos vir Amper.
“Aa, ’n storie. Is dit tyd vir ’n storie? Die storie van Datura stramonium – common thorn apple, devil’s snare, gewone stinkblaar, malpitte.”
Amper staan op. Om ’n storie neer te skryf is een ding. Wanneer sy dit met haar lyf vertel, vloei die hele storie dalk deur haar.
“In die voortyd het ’n broertjie en ’n sustertjie wat binne die aarde gebly het, soms na die buitewêreld gekom.” Haar droë mond is dankbaar vir die storie se spoeg. “Hulle het hier aangekom met die blare van net nog ’n adams- of evaskind. Maar toe. Die meisiekind het ontpop – wye rok wat opskop tot waar haar geheimenisse begin ritsel. Die jongetjieskind – hare opgepronk met die aarde se diepgom. Die aardses is geïmponeer. Die broer en die suster het hulle verkyk en verluister en dan van die bogrondse dinge met hulle moeder gaan praat. Die verleiding en die gepratery het nie die tweelingseuns van die Sonvader aangestaan nie. Toe die kinders weer hulle verskyning maak, is hulle deur die tweeling voorgekeer. ‘Hoe gaan dit met julle?’ het die jong mans gevra. ‘Ons is gelukkig,’ het die broer en suster gesê. En toe het hulle die Sonvader se seuns vertel hoe hulle mense kon laat ronddwaal, en geeste kon laat sien, en aan die slaap kon maak. Die tweeling het besluit dat die kinders te veel weet en dat hulle vir al die kom-tye uit die bo-wêreld verban moes word. Hulle het die broertjie en sustertjie in die aarde laat verdwyn. Maar: Twee plante het daar opgekom en oor die wêreld versprei – die wit blomme en die stekelrige saadhouers eggo’s van die suster en broer. En wanneer die tyd kom?”
Sy kyk Lies in die oë terwyl sy die laaste stuk vertel en beduie. “Dan rek die kruistongdraak sy bek in die wraak. Sy woorde is van manteldraaiers en wisselwesens, van hooggeleerdes en laagvatters, van stofskoppers en skaduknopers. Hy weet van als iets en van die dood baie. En die seuns van die Sonvader druk hulle ore toe en verwens die beterweterigheid van hulle jongenstyd.”
“My mond is droog,” sê Lies. Hy begin sy oë knip en hou sy hand op asof die lig uit die glaskamer ’n skerp straal is.
Dis die inskop wat praat, dink Amper verlig. “Die gooie is dors,” sê sy sag. Sy weet dit kan nog ’n rukkie neem, maar sy haal haar oë nie van hom af nie.
“Lies.” Sy skat hy lyk nou reg.
“Ja?”
“Lies, hoekom bly jy in die hok? Hoekom laat jy toe dat hulle jou innebor plattrap en jou lyf inhok?”
“Ek weet nie. Ek weet nie.”
Amper knik vir Foos. Lies staan op en kom staan teenoor Amper.
“Help my. Help my,” sê Lies.
Amper vat die tou waaraan die sleutels is in haar hande.
“Ek sal die hek oopsluit,” sê Amper. “Sodat jy saam met ons vry kan wees.”
Amper begin die tou oplig om dit oor sy kop te kry.
“Nee!” Hy gryp die tou vas. Sy raak koud. Sy was voortydig.
“Ek moet dit self doen,” sê hy. Hy bring die sleutel nader en sluit die hekdeur oop. Amper neem sy hande in hare.
“Jy’t dit gedoen, Lies. Jy’t dit op jou eie gedoen.”
Hy glimlag. Foos kom van agter en bring sy hande saggies om die nek, druk dan sonder om rond te voel op die drukpunte wat Lies sy bewussyn laat verloor. Amper help hom om die pap lyf op die grond neer te lê.
Hulle sê nie ’n woord nie. Amper trek die stukkende skoene uit, knoop die veters aan mekaar vas en sit dit om haar nek. Haar stofbril sit sy op haar kop. Hulle trek die baadjies aan en daaronder is ’n onverwagse present: haar fluitjie aan die belt. Alles wat op die tafel lê, prop hulle in hulle sakke en Amper rits die baadjie bo-oor haar skoene toe. Sy kyk vir oulaas rond: Die rugsakke is nêrens.
Die deur na die nebulizer-vertrek is gesluit en Foos hardloop terug om die sleutels te kry.
“Shit,” sê hy toe die tweede sleutel ook nie werk nie.
“Dink jy dis al oggend?” vra Amper. As hulle hier moet uitloop en dis daglig en die Jona-pa staan en pie voor die kombuiskaia …
Dis die laaste sleutel wat draai, en Foos sluit weer die deur agter hulle.
In die volgende vertrek is dit donker. Die verligting gaan lê saam met die malpitsmaak op haar tong.
“Wag,” sê Foos naby aan die deur. Hy beweeg na ’n hoek en voel rond.
“Twee plastiekbottels,” sê hy toe hy terug is.
Die dubbeldeure van die skuur is ook gesluit. Hulle albei voel, maar daar’s nie ’n sleutelgat nie.
“Ketting en slot buite. Kom,” sê Foos. “Venster agtertoe.”
Sy stamp teen ’n tafel en sy sweer die klank tril al die pad na die woonhuis.
Hy klim eerste uit. Die grond is grof en punterig, maar dit beweeg onder haar. Het die pitte haar aangetas? Die gekoudes is in haar broeksak en sy gooi dit in die hardloop neer. Sal dit met die wonderwerk saam saadskiet? Lies kan dit kweek en die malpitkoning van die R27 word.
Foos struikel voor haar. Later struikel sy. ’n Stofwolk of ’n waterwolk beweeg en die maan maak ’n bietjie meer lig. Haar voete pyn, haar mond is droog en haar lyf is óp. Die Jona-pa sal sy gat met haar saadstories afvee. Waar sal sy papier kry om weer te probeer? Haar lyf mag nie op wees nie. Die stories sit nog almal in haar lyf. Sy steek Foos verby en stop.
“Is jy orraait?” vra sy.
“Lerk. Die pad kan nie meer ver wees nie. Oor die R27 kan ons dink aan rus.”
Dis die onpadste stuk pad wat hulle nog teëgekom het en hulle is byna oor hom sonder om dit te weet, maar dan trap Amper in ’n vlak gat en haar voet haak vas en haar groottoonnael bly byna agter en sy tuimel gat oor kop by ’n duin af.
“Etter,” sê sy. Sy hou haar voet vas. Dis te donker om te sien, maar die bloed brand teen haar koue vel. “Etter!” Sy’t uit ’n longfabriek ontsnap, net om ’n smetdood te kom tart.
“Is dit erg?” vra Foos. “Ek dink dit was die R27.”
“Dis ’n stukkendplek. Dis niks én dis die dood.” Sy laat sak haar kop. “Sorry. Dis net. Om so ver te kom vannag en nou dít.”
Hy buk langs haar. Iets skwoesj onder sy voet.
“Sal jy kan loop? Met ligdag kan ons dit versorg.”
Sy trek haar asem diep deur haar neus in en steek haar hande uit na die grond onder hom. As sy stip kyk, sien sy die puntige blare. Foos staan op.
“Wat’s dit nou?”
Amper pluk twee hande vol van die plant en druk dit in haar mond.
“Dis suurvygies,” sê sy. “Maak jou sakke vol. Kom ons prop die bottels vol.”
“Net nie te lank dool nie,” sê Foos.
“Nee,” sê sy. “Die plantgooie pas die stories op.” Sy buk en soen vir Ghaukum.
Teen ligdag is hulle op ’n duin van waar hulle die see kan sien.
“Ek hoop die platstof hou,” sê Amper.
Die see is bruiner as wat dit blou is en dit lyk nie soos op die prente in die Kennis nie.
“Dink jy hulle sal ons agternasit?” vra Amper.
“Ek twyfel. Hulle het nie resources om te mors nie.”
“Dalk vrek die Nuke Captain en dan gaan maak sy onderdane al die Jonas dood.”
Foos kyk vir haar. Is hy geskok?
Daar is nog ’n laaste duin om te oor voordat hulle op die strand kom. Hulle gaan sit see se kant van ’n rots en eet suurvygies.
“Ons moet inventory hou,” sê Foos.
Amper het: stofbril, fluitjie, ses darts, twee blikkies gif, Leatherman. Ook ’n paar sokkies en skoene.
Foos druk sy hande in sy sakke en begin uitpak.
“Kaart en kompas. Twee ontsoutingstablette. Salf. Superglue. Vuursteen en vuurhoutjies.”
“Die gom. My skoene,” sê Amper bly.
“Net nie nou nie. Ons moet jou voet dokter en dak.”
“Jy’t jou bril en asemhaalgoed verloor.”
“En my wapens.”
Amper vryf gekneusde blare oor haar seer voetsole en druk van die vygiesap op haar stukkende toon om dit af te was. Foos sit van die salf op en sy draai twee blare in die lengte deur geskeur om die toon voordat sy haar sokkie aantrek. Hulle eet nog vygies.
“Dis nie vir volbly nie,” sê Amper.
Foos trek sy tekkies op die strand uit en loop met sy voete in die water; sy bly net bo die branders se breek. Nog voor die son hoog is, draai die dag teen hulle. ’n Wind kom op en bring ’n hele binneland se stof saam. Foos kan net sy baadjie toerits en wanneer hulle met reguitson stop, kan sy sien hy sukkel om asem te haal.
Sy haal haar duikbril af. “Ek het dit nie nodig as ek die baadjie toerits nie.”
“Wat bedoel jy?”
“My longe kan die stof hanteer.”
“Wat?”
“Dis geneties. Of iets. My longe is aangepas.”
Hy skud sy kop. “Wat van jou oë?”
“Ek sal die baadjie se kappie aan die voorkant toerits,” sê sy.
Sy kan sien hy wil nog redekawel, maar hy weet: Hy kan aan die einde van die dag met stoflong sit.
Hulle vorder stadig, maar hou aan beweeg totdat daar niks meer son van die see se kant af deur die stof beur nie. Hoog op teen die strand bou hulle ’n muur van nat sand om die ergste wind en stof af te keer. Net bo die muur begin die ruigtes en sonder om diep in te gaan, kry hulle ’n paar los bosse vir kussings. Die laaste vygies voel soos niks in hulle mae en om van die honger te vergeet, gaan lê hulle. Amper lê met haar rug teen die muur en Foos met sy rug na haar. Haar toon klop. Sy hoor iets en kom regop – was dit ’n hond se tjank? Dalk, maar nie haar hond nie.
Toe sy met die rooidag wakker word, slaap Foos nog. Die wind het gaan lê. Die see lyk soos ’n kruibrousel wat die hele aarde kan heelmaak.
Hulle het sonder om dit te weet net duskant ’n klein baai gestop en daar is heelwat rots ’n ent verder. Sy gaan trek haar klere agter een uit, skrop haar hele lyf met seesand en spoel dit met hande ysige water af. Met haar rug na die son se gluur wag sy om droog te word.
Sy klim op ’n rots om te kyk of Foos al wakker is en sy beduie vir hom sy kom nou. ’n Ent na die binneland trek sy haar broek af en hurk. Die ritueel om die skuld van die saad te demp. ’n Pêtsie grond. Haar lyf maak nat. Haar lyf gaan oop. Haar lyf bemes. Gisternag was die saadskieter in haar slaap. “Saad-skie-ter, saad-skie-ter,” sing sy. ’n Teleurstellende een, maar tog. Sy druk hulle in die ooptes uit – sy’t hulle nie sonder gô aan Meconium oorhandig nie.
Toe sy by Foos kom, is hy besig om haar tekkies reg te maak. Hy’t klaar die twee plastiekbottels vol seewater gemaak en die ontsoutingstablette ingegooi. Sy dokter haar toon en kry haar pyp en darts reg.
“Dalk kry ons insekte of iets,” sê sy toe hulle begin stap.
Vir haar voete se onthalwe en in die hoop op iets om te vang, loop hulle net bo die rotse, tussen die bosse.
“Suurvygies?” vra Foos en wys na ’n duin.
“Ja,” sê Amper.
Hulle eet en pluk vir die pad, maar dit lyk vir Amper minder soos ’n plantgooi en meer soos spookkos.
’n Ruk na reguitson kom hulle by ’n stuk land wat punt staan in die see, daar anderkant ’n ou kampterrein of plaas.
“Dit lyk soos ’n vakansieplek,” sê Amper.
“Ons moet omloop,” sê Foos.
“Nee. Wat daar iets is om te eet …” ’n Leë maag is al wat van haar oorgebly het.
“Soos wat? ’n Kolonie miere?” vra hy.
“’n Kolonie miere sal ’n wonderwerk wees.”
“Ons loop landin om en dan kyk ons.”
Amper antwoord nie. Net voor sy kan begin hardloop, of strompel, vat hy haar aan die elmboog vas.
“Wat van swaar wees?” vra hy.
Sy verslap. “Dit voel of ’n seemeeu my aan my neus hier kan wegvlieg.”
“Dis die honger,” sê hy. “Dis net die honger.”
Hulle stap bo-om. Dis ’n halwe kampterrein. Die boonste helfte daarvan. Halwe huisies. Die dak en stukkies ruit van ’n voertuig. Wat lê alles onder die sand? wonder Amper.
Toe hulle verby die laaste gebou is, strek ’n groot sandstrand na onder voor hulle uit.
“Kom ons gaan af,” sê Amper.
“Wag. Kyk.”
See se kant van die gebou skitter oranje vruggies. Amper knip haar oë. Dit lyk of dit uit ’n groot silwer pot groei.
“Kom kyk,” roep Foos.
Sy loop agter hom aan. Hy krap sand voor ’n venster weg.
“Dis ’n karavaan,” sê hy met eerbied. “Soos om mee te nomaad.”
Die grootste deel is toe onder die sand, maar deur die venster kan ’n mens sien die sand binne is vlakker. Byna ’n armlengte van die plant is binne-in die karavaan en dit steek tot by Amper se middel bo die opgeroeste dak uit. Sy pluk ’n blaar en vryf dit tussen haar vingers.
“Is dit eetbaar?” vra Foos.
“Ek dink so. Ek dink dis bietou. Bosluisbessies.”
“Ek sal twee eet,” sê Foos.
“Ek sal ook twee eet,” sê Amper.
Dis moeilik om nie nóg van die soet vrugte in hulle monde te prop nie.
“Ons sal weer vygies kry,” sê Amper. Sy eet van die orige vygies en gooi die res op die grond om plek te maak vir bessies. Hulle drink van die ontsoute water. Amper moet haarself keer om dit nie uit te spoeg nie.
Toe hulle by die einde van die lang strand kom, gaan sit hulle sonder om af te spreek. Sy haal die skoene om haar nek af.
“Môre kan ek dalk my skoene aantrek,” sê sy en wys na die rotse wat noordwaarts strek.
Foos knik. “Ek voel orraait,” sê hy. “Jy?”
“Ja.” Sy weet waarvan hy praat. “Kom ons eet nog.”
Die oranje druppels lyk soos die amberkrale in Kierang Collectibles.
“Ons moet seker vir môre hou,” sê Foos, maar sy antwoord hom nie en hulle eet alles op.
“Is daar nog gom?” vra Amper.
“Ja.” Foos krap in sy broeksak en gee dit aan.
Sy soek die lapprent van die Dust Girl tussen haar sakgoed. Dit was nie eers op die lessenaar in die longfabriek nie – hulle het dit misgevat toe haar sakke leeggemaak is. Sy plak dit op haar baadjie se linkerbors.
“Wat’s dit?” vra Foos.
“Sy’t my leer lees. Superhero wat my ouma opgemaak het.”
“Lerk.”
“Dust Girl. Stofstraal in Afrikaans.”
“Wat is haar power?”
“Sy asem stof in en suurstof uit en sy bêre die stof wat sy inasem in haar boude en dan …” Amper giggel. “Sy poep dit in die swerkaters se gesigte.”
Foos glimlag.
“Het jy. Het jy jou ouers se foto?”
Hy knik en voel daarna in sy baadjiesak. “Ek is jammer oor jou saadstories,” sê hy.
“Dankie. Maar dit was net twee en ’n bietjie.”
“Dalk kan jy ’n storie vertel?”
“Probeer,” sê sy. Sy vat ’n hand vol sand en vryf dit na aan haar neus. Niks. “Kan ons ’n vuur maak?”
Hy dink eers. “Goed,” sê hy dan.
Hulle sleep bosse, stompe en takke nader. Hy maak ’n klein vuur, blaas dit aan en begin takke opgooi. “Dis soos ’n droom,” sê hy, “om ’n houtvuur te maak.”
“My ouma het gesê vuur en stories ís gooie.”
Hy gaan sit na aan die vuur, maar Amper bly staan.
“Dis die storie van die Viscum capense – Cape mistletoe, litjiestee, voëlenttee.” Sy maak haar oë toe. Vuur. See. Geur vir ’n duisend neuse. Sy pomp haar tong in haar vuiste en rek haar oë.
“Die gooie raak verveeld. Sê die een gooi vir ’n ander een: ‘Wie sê hy kan groter snotbolle as ek rol?’ ‘Gie!’ roep die ander gooi. ‘Jy daag mý uit!’ ”
Amper trek haar kop na agter. Haar lang skadu rek die storie dóér boontoe. “Hulle begint grou, bollings maak, en rol. Nou kyk, dít moet jy virrie gooie gee: Hulle snot is nie menskindsnot nie. Wanneer die son dit daglangs vang, so gebolling, dan lyk dit soos glasbasters lig. So sit die twee gooie totlat hulle neusgaaie tot by hulle kleintonge leeg is van slymgoed. Net toe kom die owerste van die gooie daar aan. ‘En julle wil regte gode word! En julle wil uit hierdie niemandsland bevorder word! Maar kyk hoe julle die dag laat volkom!’ Die gooie laat hulle koppe sak. Almal behalwe die een wat die plan vir tydverkorting gehad het – hy is nie op sy bek gevalle nie. ‘Owerste, u vat vir ons laag. Net die ophéffing van die niemande het ons in die oog!’ Die gooi maak sy arm lank, strek aarde toe en breek die eerste tak wat hy raakvat af. ‘ ’n Parasiet en niks meer nie,’ wys hy vir die owerste. Toe plak hy snotbolle aan die tak vas. ‘Nou is daar voedsaamhede vir die niemande.’ Hy swaai die takkie spogrig deur die lug en toe buk hy af en sit dit weer aan die koeniebos vas. Toe die eerste ma en haar jongetjieskind by die voëlent kom om takke vir litjiestee te pluk en ’n houtroos vir hulle ou ma se pyp te soek, sien hulle die deurskynende vruggies. Die ma dink: ‘Die gooie is genadig: Iets vir die kind om te eet.’ Die jongetjie dink: ‘Daar groei glasbasters aan die bome – vandag het ’n gooi ’n god geword.’ ”
Amper gaan op haar knieë. Nog een van die stories is veilig in haar lyf.



Stof
Tulbagh / weerstasie naby Verneukpan / Kaapstad, 2037 – 2038
Die ringtone bring net ’n oomblik lank verligting. Hy gryp die Nokia Now uit sy sak, maar die skerm is donker.
“Shit!”
Dis die verkeerde device. Hy stoot sy mou op om by die Gwatch se touch-screen uit te kom.
SeedSci Medical Scheme flits dit op die skerm. Hy oorweeg dit om die gwatch te block, maar dis nou al die hoeveelste keer hierdie week wat hulle probeer – uitstel sal nie langer help nie.
“Gene Ludlow.”
“Hi, Gene,” groet ’n gladde stem. “Dis Marli van SeedSci Medical Scheme. Ek is hier by die TrustTech Centre. Het jy tyd om oor ’n kernsaak te praat?”
Sy wag nie vir ’n antwoord nie. “Op jou posvlak is jy bevoorreg om vir die BrainyBoxer en SharpShirt te kwalifiseer. Soos jy weet, is ons al die afgelope vier jaar en elf maande besig om senior personeel se mediese voordele met behulp hiervan te maksimaliseer. Jy het al vier afsprake gekanselleer, so ons moet ’n finale datum vasmaak en daarby hou voordat die vyf jaar verby is. Daarna raak dinge meer gekompliseerd.”
Gene haal diep asem. Hoeveel meer gekompliseerd kán dinge raak?
“Op die oomblik is ek in die OuterCape, Marli.”
“Wanneer kom jy terug Centre toe? Ons het ’n opening vir hierdie Vrydag oor twee weke, 16 Oktober, 10:30. Gee dit jou genoeg tyd?”
“Goed,” sê Gene. “Maak dit dan.”
“Dankie, Gene. Jy sal ’n gwatch ontvang om jou te herinner. Geen verskonings dié keer nie, nè?”
Hy verbreek die konneksie. Between the dust and the devil. Dít sal hom verraai: dié smart clothes wat gesondheidsorg na ’n whole new level toe neem. Hy kan SeedSci se leuenverklikkertoets – die “Loyalty Test” – een maal ’n jaar slaag, maar om 24/7 vir jou eie hartklop en bloeddruk en sweetgate oor jou leuens te lieg – dít sal sukkel. En die Meconium-leiers wéét dit. Voordat SeedSci uitvind hy’s ’n spy, sal Meconium hom laat verdwyn. En hulle het nie ’n spy protection program nie.
Hy staan van die enkelbed af op en loer deur ’n skrefie in die blinding. Voor die Wholly Holiday staan daar steeds net drie voertuie, al drie op charging bays, al drie SeedSci Military – Protecting your food, protecting your future. Sy E-Shell staan by ’n garage, nie ver van die suidelike ingang na die dorp nie. Tussen die hotel en die vrugteboorde is daar net ’n grondpad. Anderkant die boorde is die grens waar ’n heining gifnoemnoems, lasersproeiers en SeedSci-soldate die weathergees uit die Kaap probeer hou.
Dis nie noodwendig veiliger hier as in die Centre nie, maar hy het nodig gehad om daar weg te kom om sy opsies te oorweeg. Hy het die vorige week agtergekom dat iemand hom agtervolg, en dit geïgnoreer. Die naweek het dit gelyk of hy sonder skadu is, maar toe hy die vorige middag van Bert af huis toe ry, het hy weer die wit SuperSmartie in sy truspieël gesien. Dit het hom ontsenu – om op ’n Sondag agtervolg te word – en hy het die Tulbagh Lab se krisis onthou en gery totdat hy die voertuig afgeskud het. Hy’s Wellington toe en het die Nokia Now by Pep Stores gekoop. Nadat hy die wag met sy SeedSci Sec Card en ID oortuig het dat hy Tyron Ludlow se seun is en hom kom verras, het hy op die SeedSci Retirement Village se parkeerterrein sy E-Shell gecharge en oornag. Vanoggend het hy dit oorweeg om sy pa te gaan wakker klop voordat hy verder ry. Hy’t sy pa laas by sy ma se begrafnis gesien – vier jaar gelede. Dit was dalk sy laaste kans, maar hy’s daar weg sonder om te groet.
Voor hy bly raak dat Bert hom bel, maak hy eers seker. Weer die fokken Gwatch. Zietske Molte – Tulbagh Bioneering Lab.
“Hi, Zietske.”
“Gene, fuck, man, I’ve been leaving messages since last Tuesday, man.”
“Sorry, Zietske, two big clean-ups in the Centre and InnerCape last week. But I’m here. I’m in Tulbagh till we sort this thing out.” Of totdat hy sy eie planne agtermekaar het. “What happened?”
“We need a troubleshooter, big time, Gene. Fuck-up on our hands. Fuck-up on our hands.”
Haar boodskappe het ook niks meer as dit gesê nie, en Zietske Molte is bekend vir stories opblaas. Dis hoekom hy nie teruggebel het nie.
“Are you at the lab?” vra hy.
“Yes, yes. I haven’t left since last Tuesday.”
“’Kay.” 08:55. “I’ll be there at 09:15.”
Gene haal die Nokia Now uit sy sak en sit dit af – as Bert bel terwyl hy by die Lab is … ’n Tweede foon kan agterdog wek.
“Dankie tog. Dankie tog,” sê Zietske met haar sterk aksent. “Dankie tog you’re here. Biggest fuck-up –”
“I need details, Zietske,” sê Gene voor sy verder kan praat.
“I need a cigarette,” sê sy en maak ’n groot opskuifvenster oop en klim deur na ’n balkon wat op die boorde uitkyk.
“Our poison num-num has lost its stability,” sê sy ná haar eerste trek.
Hy raak koud. Hy mag ’n spioen en saboteur wees, maar hierdie tipe krisis bring geen satisfaksie nie. Hy klim ook deur die venster.
“What? Do you mean that –”
“The fruiting season started late this year. Some of the local children … Three of them died.”
“How do we know it’s not from the thorns?”
“Blood and intestines showed high levels of manchineel toxins. And a soldier saw them eating it.”
Gene skud sy kop. Hy was nie self betrokke by die proses nie, maar hy het van die verslae gelees. Die manchineel-giwwe was veronderstel om beperk te wees tot die noemnoem se dorings.
“Such a pity.” Sy wys na die gifnoemnoemheining wat in die verte ’n lyn trek. “Kept the weathergees out, I can tell you that.”
“What were your quality control measures?” vra hy.
“We fast-tracked the plant through the growing process five times. Ten specimens each time. One real-time season with no problems; no signs of toxicity in any other parts except the thorns.”
Hy knik. “Have you tested more fruit specimens after the … deaths?”
“Yes. Forty percent show signs of toxicity. Weird, right?”
“Show me what you’ve got,” sê hy.
Hulle klim terug en stap met ’n lang gang af na Zietske se Innovative Life Lab.
“Publicity on your case?” vra hy.
“Like you wouldn’t believe. They’re stalling Human Rights Watch, but we need an explanation ASA-fucking-P.”
Gene kyk op sy Gwatch. 17:32. Daar’s ’n paar voice notes van die sekuriteitsmense: “Mister Ludlow, your alarm went off at 10:15 this morning. We’ve been trying to reach you since then. Our guard reported that your water safe has been broken into. Please contact us ASAP.”
“Shit!”
Hy mik terug Wholly Holiday toe. Nou en dan kyk hy na ’n blom of kar langs die pad sodat hy sy oë na agter kan gooi.
Van die nagskofsoldate is reeds op pad uit wanneer hy by die voordeur ingaan. By die bar bestel hy twee double whiskeys op ys en dra dit op na sy kamer toe. Hy’t lanklaas so intensief met die geen-konkoksies van ’n SeedSci splicer gewerk. Gewoonlik is die troubleshooting-gevalle eenvoudiger: ’n uitgeskakelde trait wat terugslaan, sabotasie deur amateurs wat maklik uitgefigure kan word. Dis presies die posisie waarheen Meconium gesê het hy moet mik toe hulle hom byna vyftien jaar gelede gewerf het.
En nou is hy waar hy moet wees, hoog genoeg op in SeedSci om die shit uit hulle te saboteer, maar die timing is horribly verkeerd – behalwe vir die BrainyBoxer en die SharpShirt is daar die feit dat Meconium nog nie reg is om die Final Sabotage af te pull nie.
Hy sit die foon aan – niks van Bert af nie. Hy begin wonder of Bert sy boodskap gekry het.
Thus we have to accept that the project was a failure, tik hy nadat hy sy eerste uur van verslagskryf met ’n paar slukke beloon het, and that the poisonous num-num trees will have to be removed as soon as possible. Please see Addendum A for instructions for safe removal. Please note: Burning the plants is out of the question and all SeedSci personnel involved in the removal process must sign Adden 
Die Nokia Now lui. 19:22.
“Waar is jy?” vra Gene.
“Edgemead. Ek bel van ’n random se foon af. Wat gaan aan?” vra Bert.
“Nano se manne was gister weer ’n nuisance.”
Gene wil nie te veel sê nie. Op die oomblik is SeedSci nie sy grootste worry nie, maar al die kamers is dalk gebug. Worst case het hulle reeds ’n oog en ’n oor op hom oor hy die smart clothing dodge.
“Jy seker dis hulle?”
“Redelik.”
“Gene, ek kan nie dink dat hy –”
“Daar is ’n patroon. Jy het dit self gesê. Ek wil reg wees vir wanneer dinge gebeur.”
“Sure. Sure, maar –”
“Ás ek teen die naweek toegelaat word om terug te kom Kaap toe … As jy die nodige mense kan kontak wat kan help met … vakansiereëlings. Ek sal dit waardeer. En sal jy asseblief ’n oog by my huis gaan gooi? Daar’s by my water safe ingebreek.”
“Sure. Sure. Waar is –”
“Thanks,” sê Gene en druk dood.
Bert is die enigste een wat hy kan vra om te help – met hulle wat in hul matriekjaar saam deur Meconium gewerf is, en Bert nou ’n undercover bio-technician by ’n government organisation. Maar selfs hierdie vriendskap gaan hy op die oomblik nét toets as dit doodsake is.
Hy haal die kaart wat hy in Zietske se lab gevat het uit sy sak: Afrika anderkant die OuterCape. Dis nou al ’n paar maande sedert hy agtergekom het dat sekere faksies in Meconium hom as ’n risiko begin beskou – spesifiek Nano, die leier, wat van elke risiko ontslae probeer raak. Dit het gemaak dat hy meer geïnteresseerd is wanneer kaarte oor sy pad kom. Hy was nog net een keer anderkant die grens. 2019. ’n Jagvakansie naby Beaufort-Wes saam met sy pa. Dit was ’n jaar voordat die land se patchwork van plase opgeëis en as ’n herenigde, eenvormige koek aan SeedSci oorhandig is. ’n Jaar voordat hy anders na sy pa begin kyk en aan die sisteme rondom hom begin poke het. Hy’t die gevaar leer ken en daaraan verslaaf geraak. Hy’t die vyand bestudeer en vir elke moontlike scenario beplan en getrain. Maar dié ding dat die bedreiging tussen sy fellow pokers skuil – dit gooi hom van sy game af.
* * *
Die speellys op haar Gtuner is al reg vandat Geert weg is – ’n mengsel van klassieke grindcore uit die vroeë 2000’s wat GodfleshEater404 op payww.deathmetal.org gelaai het. Sy sit dit aan en draai haar stoel na die stofmuur. Die Cnomad vibreer en sy pause die musiek.
“Hallo, Ma,” sê sy.
“Hoekom antwoord jy nie, Jemima? Is die stof al daar? Hoekom antwoord jy nie die eerste keer nie?”
“Ma se eerste konnek was seker –”
“Nie vandag nie, Jemima,” val haar ma haar in die rede. “Ek wil my nie vandag opwerk nie.”
Jemima sug. Sy’t vergeet. Saadwyse, woestyn-zen Engela Vanaard. Dis die vyftiende Desember, as die paniek haar só pak.
“Ek kyk nooit op die kalender as hier nie studente is nie,” sê sy.
“Ek sou nie so … Dis oor daar ’n stofstorm Verneukpan toe beur. Oos van ons verbygetrek.”
“Ek’s veilig in die weertoring, Ma. Die –”
“Vyftig lae duct tape gaan nie hierdie een uithou nie. Jy beter –”
Die Cnomad sny uit. Die oorblyfsels van klippe, opgeknipte bankkaarte en kopvelle verbreek die onsigbare sein.
Jemima kyk hoe die wêreld oorgee aan die stof: die grensdraad vyfhonderd meter weg, die windpomp en die sementdam, die aluminiumtorings met haar meet- en monstervanginstrumente. Die son brand uit nog voor sy dag begin het.
Sy sit weer die musiek aan en dié keer nog harder. Dit moet die aggressie teen die vensters eggo. Daar is die hoop dat die storm se spoke buite sal bly.
Die spoke kom wel. Die vorm van haar broertjie se bakbene en die overall-pype wat om sy enkels bondel. Sy bors wat soos ’n duin begin klim, totdat sy mond oopgaan en hy aan die modder in sy keel verstik. En sy? Die stof het haar stembande toegewaai maar verder makeer sy niks. Sy haal diep asem. Haar longe sê die storm wil net sy storie vertel. Die storie van sterre wat ineenstort. Klavierklawers en tande wat verweer. Goudstof. Verassings. Sampioenspore en mierbrood. Haar broertjie is ’n storie en sy kyk stemloos toe. Skielik is hy nie meer ’n storie nie – die modder peul by sy mond uit.
“Moerskont! Poesgesig! Saad se kjênd!” skree sy op die storm.
Haar tong sit teen die storm se spoke vas. Ouma Kalahari se vloekpes maak dit los. Dit laat haar ontspan. Die onmag laat haar altyd ontspan. Sy maak haar oë toe en haar lyf slap sodat sy deur die storm meegesleur kan word.
Sy skuld GodfleshEater404 ’n konnek, maar dit sal moet wag tot die sein weer deurkom. Op haar ou Real Screen Retro Tech klik sy op haar nuutste artikel, “Dust concentration and particle-size characteristics of an intense dust haze event: Boesmanland Middleveld”. Opteken is al lankal ’n poep teen die noordoos, maar dit hou haar hier. Haar beurs is tot die einde van die jaar. Sy wil nie weggaan nie.
Abstract – An intense dust plume was monitored in the Boesmanland Middleveld, southwest of Verneukpan, during the period 27 – 30 April 2037. The plume was generated by thunder cell downdraughts 300 km from the study site and subsequently carried by low-velocity winds to arrive approximately 18 hours after its generation. Particle-size features of the plume dust indicated a distant source.
’n Klop aan die deur. Sy draai die musiek sagter. Dis onmoontlik. Sy wag. Die storm se egalige geraas is nou gelaai. Weer ’n klop.
Sy staan op, stap deur toe. Die naaste plaashuis is tagtig kilo’s weg en toe hulle laas daar was, was die boer aan’t oppak. Sou iemand op pad na Vanwyksvlei se noodkampe verdwaal het? Geert sal nie terugkom voor sy Nuwejaar by die New South Agulhas nie. Hoe lank woed die storm al? ’n Uur?
Op die staalkabinet naaste aan die deur tel sy ’n puntige stuk melkkwarts op, hou dit reg om iemand te moer en draai die slot om die deur se magnetiese veld te deaktiveer. Dit vat haar hele gewig om te keer dat dit nie oopwaai nie.
Op die boonste trap hurk ’n man met sy kaal rug na die storm gedraai. Hy lig sy kop, wat tot bo sy neus met ’n hemp toegedraai is. Sy voorkop is rooi geskaaf, dit sien sy selfs deur die stofwaas. Sy los die melkkwarts, help hom oor die drumpel.
Die man se asem gaan nie verder as sy kleintong nie. Hy kyk op van waar hy op die vloer lê.
“Water,” sê hy. “Seblief.”
Jemima staan op, gooi ’n bietjie in ’n kleiner bottel en hou dit teen sy mond.
“Stadig,” sê sy.
Hy drink gulsig en maak sy oë toe.
Die man se rug, nek, die agterkant van sy arms en kuite is gaar en blaserig – wat beteken hy kom uit die noordooste. Die voorkant van sy bolyf en bene lyk soos sy voorkop – rou geskaaf en rooi. Sy longe is heel waarskynlik klaar gefok. Op die minste het hy stoflong, as sy longe nie platval nie.
Sy kop is te lank vir sy bonkige lyf, die wydte van sy kakebeen meer in proporsie. Sy mond is oop. Dis te breed en die onderlip is vlesig onder die spierwit tande. Wanneer laas het sy só na ’n man gekyk? Geert tel nie. Hulle het een keer genaai toe albei mampoerdronk was. Nie een kon genoeg daarvan onthou om dit op te haal nie. Nou is hier ’n man in die weertoring. Wat van hom laat haar lus opstaan? Sy magteloosheid? Die asem skeur by sy keel af.
Met die Cnomad neem sy ’n foto van die vreemdeling se gesig en stuur dit vir haar ma.
As daar sein, kyk of man se gesig op Gfaces. Deur storm aangewaai.
Toe sy Send, beweeg die sirkel om en om op die skerm.
“Foknaar,” brom sy.
Sy haal die noodhulpboks, twee sponsmatrassies, ’n kussing en ’n laken uit die trommel. Met die noodhulpboks en ’n beker vol water gaan sit sy kruisbeen agter die man se rug. Só het haar ma by haar pa ook gehurk en geblaas en skoongemaak. Die man kreun in sy beswyming. Sy trek sy oë een vir een oop en gooi oogdruppels in. Groen oë. Die ooglede fladder soos ’n verdwaalde versamelvoël. Roosmarynolie in die oliebrander. Later weer bietjies water. Oogdruppels. Alles vir wat dit werd is.
Seweuur kyk sy op die Cnomad – die boodskap aan haar ma het nog nie deurgegaan nie. Sy kook water op die gasstofie en trek kanferfoelietee vir die pasiënt en rooibos vir haarself.
Sy is besig om karobkoekies daarin te doop toe hy begin hoes en regop kom. Hy spoeg die slym wat loskom in sy hand uit, kyk daarna en vee dit aan sy broek af. Hy gaan lê weer op sy sy, maar maak nie sy oë toe nie.
“Hallo,” sê Jemima.
“Hallo,” sê die man.
Jemima sit die tee voor hom neer.
“Dankie,” sê die man.
“Wie is jy?” vra sy.
Die man vat ’n paar slukke en wys na sy keel.
“Ek is Gene Ludlow,” sê hy ná ’n ruk, “en ek skuld jou. As jy nie ’n metal party gehou het nie, het ek nou begrawe gelê.”
“Ek is Jemima Vanaard. Jy skuld my niks, behalwe ’n verduideliking. Wat het jy in die storm gesoek?”
Hy kyk na die vloer.
“Niks. Glo my. Niks.”
“As jy hier wil bly, herstel, moet ek iets van jou besigheid weet. Anders wys ek jou die rigting na die naaste plaashuis.”
“Ek het gedog jy sal dalk self die afleiding maak. Ná laasjaar se geval spesifiek,” sê hy.
Jemima skud haar kop, probeer dink waarna hy verwys. “Ek volg nie,” sê sy.
“Iemand van hierdie stasie het ’n lyk hier naby gekry.”
“Die biodiv-student wat ’n dooie man naby die Kaiingbulte gekry het?”
“Ja,” sê hy.
“Die polisie het gesê die dooie was ’n Kaapse vrywilliger by ’n noodkamp wat gaan duinski het en verdwaal het.”
Gene skud sy kop. “Die dooie was ’n high-flyer in die corp world.”
Sy lig haar skouers. “Wat is die verband?”
“Hy is een van ’n paar slagoffers wat die afgelope paar jaar deur ekstremistiese omgewingsgroepe en anti-corporate faksies getarget en iewers in die Noorde gelos is.”
“So hulle word in die middel van nêrens afgelaai, in die middel van die stormseisoen?”
“Ja,” sê hy, “exposure to extreme weather word gesien as ’n fitting death.”
Jemima lig weer haar skouers. “As jy nie vrek nie, sal jy ten minste nooit die tekstuur van die dood vergeet nie,” sê sy.
Sy dink oor die man se ompadstorie en kyk hom ’n paar sekondes in die oë. Besef hy wat op die oomblik in sy lyf aangaan? Die cilia wat soos oorwerkte weathergees vee en afstof en veg om die Kaapse rykmanswoning stofloos te kry.
“Is jy een van hierdie slagoffers? ’n High-flying corp-slaaf?”
Hy grinnik. Sy is onmiddellik spyt oor haar woordkeuse. Sy haat dit as sy haar ma napraat. Corp-slaaf!
“Ek is en ek is ook nie. Dis complicated. Ek’s definitief nie ’n high-flyer nie.”
“Dis gerieflik. Gooi ’n woord soos ‘complicated’. Dit sal ‘ek is en ek is ook nie’ verstaanbaar maak.”
Hy lag weer. Sy mond is ’n onheilspellende spleet wanneer hy lag, maar die klank is ongeforseerd.
“Jy’s te vrolik vir een wat dit deur ’n stofstorm gemaak het,” sê sy. Sy sal aanhou karring. Anders kan hy nie bly nie.
“Ek moet ecstatic wees. Agt uur gelede het ek nie gedink ek gaan dit maak nie. As ek nie die afgelope tyd hierdie omgewing bestudeer het nie, as ek nie met die sterre kon navigeer en reeds hier naby was toe die storm my tref nie …”
“Dis blote geluk,” sê Jemima. “Mense kan navigeer met die son, sterre, die landskap, hulle gene. Dis net ’n vloekskoot as jy in dié weer iewers haal.”
Sy besef sy raak driftig. “So jy’t vermoed hulle gaan jou hier kom aflaai?”
“Ek het vermoed ek raak ’n risiko.”
“So jy ís by ’n korporasie?”
“Ja, ek werk by SeedSci.”
Jemima knik. Volgens haar ma die ergste klas corpse.
“Van waar?” vra sy.
“Kaapstad,” antwoord hy. “En jy? Wat doen jy hier in die middel van nowhere?”
“Ek is ’n klimatoloog slash konioloog. Ek doen ’n doktorsgraad aan UniCa.”
“Konioloog?”
“Ek spesialiseer in stof.”
Hy lag. “Sorry,” sê hy. “Ek lag nie oor jou werk nie. Dis ironies.”
Hy kyk af na sy tee, maar met die laat sak van sy oë kyk hy na haar lyf. Sy wonder wat hy sien. Sy weet sy’t te maer geraak vandat sy op die weerstasie bly, maar daar is darem nog Ouma Kalahari se boude en borste.
“So wie werk saam met jou hier?” vra hy en kyk in die vertrek rond.
“Nog ’n klimatoloog – biodiversiteit.”
Sy voel nie bedreig deur die man nie, nog nie – hy is nog te swak.
“Hy’s nie op die oomblik hier nie. Hy’t gaan voorraad kry,” lieg sy in elk geval.
“Dra jy nie stof-gear nie?” vra hy toe sy terugkom van die toilet.
Sy’s geïrriteerd met hom – as hy nie hier was nie, sou sy op die piepot gesit het.
“Nee,” sê sy. Sy gaan nie vir hom probeer verduidelik hoe haar longe aangepas is en sy toe-oë op hierdie werf kan loop nie.
Nadat sy bedgemaak het, sukkel sy om aan die slaap te raak. Dis nie vir die man wat sy bang is nie. Al is dit dalk van koppigdom en nie mensgewoond wees nie. ’n Paar jaar gelede was hier gereeld diefstal. Sonpanele en toerusting en kragdrade en drank en kos. En water, veral water. Maar vandat sy hier is, is dit stil. Haar ma sê dis oor niemand meer vervoer het nie. Die brandstof is op of te duur, die donkies is vrek of sonder fut. En daar is die stofbuie om te uitoorlê. Die stof.
Op 15 Desember is sy bang vir die slaap omdat dit haar broertjie opnuut aan die stof uitlewer.
Ouma Kalahari se oudste suster, Klara, doen die slagwerk. Sy ken van slag. Sy saag Broertjie Barend se bors oop. Jemima druk haar ore toe. Sy kyk weg. Die lug is weer deurskynend. Dit ruik na moerbeie. Sy loer. Klara hou ’n long in die lug.
“Dis net ’n modder,” sê Klara. “Dis God se modderkoek.”
Jemima se wakker word en regop kom is een beweging. Die rug van haar H-top is deurnat en haar kopvel krioel van druppels. Die verdomde vlegsels is veronderstel om droomvangers te wees, maar dit was weer die ou droom.
“Dis verby,” sê Gene. Hy sit in Geert se stoel.
Die son is in haar oë en sy vryf hulle asof die valse herinnering soos die stukke slaap sal afkom. Gene is bleek en daar is blou sekels onder sy oë.
“Môre,” sê sy en staan op. Die gesigsveld strek nog nie so ver soos voor die storm nie. Maar die son sal die stof deur die dag platbak.
Die Cnomad flits met ’n boodskap. Dis haar ma.
Hy werk vir SeedSci. Pasop. Ook ander faktore – Momberg gids stadsmense wat vrae vra – ek vermoed van Meconium. Alles verdag.
“Ons kan barakke toe gaan,” sê sy.
In die skadu van die trap na die weertoring wys Jemima vir Gene waar die kompostoilet en die puts se kraan is, en sy tap stortwater in die emmer. Hy leun teen die muur – sy asem rasper. Sy wys hom waar om van Geert se klere te kry en hoe die stort werk.
Buite sleep sy die hoenderhok uit die waenhuis. “Onkans!” raas sy. “Geert gaan skel oor julle sy parkeerplek beskyt het.”
Sy gee water en pitte. Sy ruk die stukke duct tape af wat sy rondom die kweekhuis se deur geplak het. “Sk-sk-sk,” roep sy die kat, maar hy’s nêrens nie.
Wanneer sy nie meer die stortwater hoor nie, gaan sy in en begin met koffie, roereier en roosterbrood. Gene kom by die kombuis in met sy eie kortbroek aan en ’n T-hemp van Geert wat vreemd lyk sonder dié se boep. Hy gaan sit by die kombuistafel. Die kringe onder sy oë lyk donkerder noudat hy skoon is.
“Jy’t my nooit gesê waar jy vandaan kom nie,” sê hy.
Hy kyk na die kaal mure; sy vingers maak patrone op die linoleumtafelblad.
“Ek is van die Noord-Kaap, of Noorde, soos die mense deesdae praat.” Sy bly stil, maar is bang sy klink kortaf, wat haar verbaas. “My ouma-hulle het in die noordwes-Kalahari geboer. Ons gesin het redelik rondgetrek, maar nooit vreeslik ver nie.”
“Waar was jy op skool?” vra hy.
“Upington en die laaste drie jaar Kimberley.” Sy neem die twee koppies koffie tafel toe. “Jy? In ’n private prestige college?”
Sy kan sien hy’s verleë. Hy hoes.
“O, jammer” – sy lag – “jy wás in een.”
Hy knik en skraap sy keel. “Behalwe matriek. Ek was matriek in Malmesbury.”
“Watse jaar?”
“’23.”
Sy werk uit hoe oud hy moet wees. Rondom twee-en-dertig. Sy skep op en vat die twee borde tafel toe.
“Baie dankie,” sê hy.
Albei vat te groot happe. Jemima kou nie ordentlik nie. Daar word niks verder gepraat nie.
Daar is ’n ritmiese geklop aan die deur. “Jemima, dis Momberg Jafta! Maak dan oop, man!”
Sy hardloop na Geert se kamer oorkant die gang om Gene wakker te maak. Hy staan reeds by die venster.
“Ek ken die man,” fluister sy. “Hy’s ’n wheeler-dealer. Ás iemand jou soek, sal hulle Momberg as gids gebruik.” Sy het hom nie van haar ma se boodskap gesê nie.
“Een van die ouens het reeds om die huis gegaan,” sê Gene.
Die kloppe raak harder. “Jemima! Dis Momberg! Maak oop!”
“Wie soek jou?” vra sy vir Gene. Dan in die gang af: “Ek kom!”
“Meconium,” sê hy. Haar ma het die naam genoem, maar sy ken dit nie.
“Klim deur my venster wanneer ek die kombuisdeur oopmaak.”
“Ek dink nie –” begin hy.
“Op die waenhuis se dak is ’n skuilplek. Reg in die middel tel jy ’n plaat op,” sê sy en stap na die kombuis.
Sy’s nie bang vir Momberg Jafta nie, maar sy vertrou nie sy toeriste nie – hy meng met enigeen. Sy los die lig af en kan vaagweg uitmaak wat buite aangaan. Voor haar staan Momberg, ’n twee meter lange stuk sproet. Agter hom is twee figure en ’n boksvoertuig.
“Wat kom soek jy hier?” vra sy. “Dié tyd van die nag?”
“Is jy alleen hier, Jemima?” vra Momberg.
“Jy weet ek is alleen hier, Momberg. Geert het gesê hy gaan op pad Kaap toe by jou aan. Watse verkaktheid is dit hierdie? Huur my ma jou om op my te kom spioeneer?”
“Ons soek ’n ou wat verdwaal het. Hy was deel van ’n groep uit die stad.”
“Die noodwerkers moet hulleself beter oppas,” sê sy. “Hier’s nie terapie vir ons studente wat op die lyke afkom nie.”
“Die man is nie ’n relief worker nie. Hy’s ’n valuable asset in die business community.”
“Watse kak, Momberg. Valuable asset in die business community. Sê dit asof jy dit glo.”
“Jemima, ek het nie gekom vir jou opinies nie. Het jy die afgelope dae niemand gesien nie?”
“Daar was ’n donnerse storm, Momberg. Selfs die stof het gesukkel om deur die duct-tape-fort te kom.”
Hy kyk net na haar. Sy weet nie hoekom sy hom altyd probeer afpis nie. “Kan ons inkom vir koffie?” vra hy. “Ons wil bly tot dit lig word. Dan verder soek.”
Sy gooi die deur oop en sit die lig aan. Terwyl sy water in die ketel gooi en met die gasstoof sukkel, kyk sy onderlangs na die twee ander mans. Die een is glad, die ander een grof. Die gladde het nie ’n stoppel van ’n dag oud nie – seker weg gelaser – en sy oë is goudbruin. Toe Jemima na hom kyk, kom sy vir die eerste keer agter dat hy blind moet wees. Sy wonder wat sy lense hom van haar vertel. Die growwe is nog jonk, maar by sy haarlyn raak dit yl – iets wat sy selde in die Kaap gesien het, die een keer wat sy daar was. Albei dra OWE: OutWeathering Earth smart gear. Ingeboude stofmasker en oogbeskerming.
“Dié keer het jy gebotterde kliënte,” sê sy vir Momberg. “Nie aldag wat ons in dié geweste hierdie graad van fok-jou-global-warming sien nie. Is dit van daai kak wat jou sweet en jou pie absorbeer sodat jy nie jou penisparte hoef te ontbloot nie?”
Die gladde lyk geamuseerd. Die growwe is emosieloos.
“So you do it au naturel? You are hoping that the human body can adapt faster than predicted?” vra Gladde. Hy kyk so amper in Jemima se oë dat sy vir ’n oomblik dink hy kan tóg sien.
“Die mense wat hier bly, móét aanpas. Meestal vrek hulle soos vlieë. Maar dis weer die genade van natuurlike seleksie.”
Sy vra nie hoe hulle hul koffie drink nie – hulle sal nie weet hoe hulle SoJaKoffie drink nie. Sy gooi ’n lepel poeiermelk en ’n halwe lepel suiker in elke beker.
“And natural selection has been kind to you?” vra Gladde.
“Ek het dit makliker as meeste.”
“Understatement. Die stof maak haar niks,” sê Momberg.
“Wait, so your lungs need dust like ours need oxygen?”
Jemima ignoreer die vraag. Sarkasme is een ding. Maar Gladde kyk neer op haar. Op Momberg. Ruggraatlose idioot wat hy is om vir sulke mense te werk. Sy gaan sit die koffie in die middel van die tafel neer, laat dit mors, en sit haar hand op Momberg se skouer.
“In hierdie stofland is dit net die longloses wat meer geseënd as ek is.”
Sy loop kamer toe vir haar koplig en plakkies en dan weer deur die kombuis.
“Waantoe gaan jy?” vra Momberg.
“Weertoring. Kan netsowel werk.”
Sy probeer met haar ma konnek, maar daar is nie antwoord nie.
Wat is Meconium? tik sy.
Die Cnomad vibreer nadat sy ’n ruk na die Real Screen gestaar het sonder om werk te doen. 05:30. Die skemer gooi al skaduwees.
“Hallo, Ma,” antwoord sy.
“Wat gaan aan? Het Momberg met daai skuim daar opgedaag?”
“Ja. Wie is hulle? Wat is Meconium?”
“Ekstreem-ekstreem. Het rondom 2020 hier opgedaag, kamtig leergierig en behulpsaam. Deesdae baie geld en mag. Internasionale konneksies.”
“So hulle is nie ondergronds nie?”
“Amptelik is hulle, maar baie lede loop breed met die konneksie. Baie akademici. Hulle het destyds jou pa probeer werf.”
“’n Engelse dosent?”
“Hulle was agter my aan. Het gedink ek het saad!” Haar ma praat kliphard. Dink weer sy word afgeluister. “Hulle kom skiet nou en dan filmmateriaal vir dokumentêre – sê hulle gebruik dit om befondsing vir ons cause te kry. Maar eintlik kom vis hulle oor een of ander geheime saadbank.”
“Is hulle gevaarlik?”
“As hulle dink jy weerhou goed. Of as jy nie diversiteit ernstig genoeg opneem nie. En ek meen érnstig.”
Jemima sug.
“Hulle doen goed ook,” voeg haar ma by. “Dis hulle wat die diversiteitsentrum naby Vredendal befonds. Maar dis vir ligloop. Kýk na jouself.”
’n Rumoer laat haar opkyk. Deur die venster sien sy twee skaduwees van die torings se kant af aankom, die voorste een spartelend met sy arms agter sy rug.
“Ek moet gaan,” sê sy.
Gee sy om vir die complicated corpse? Nee. Maar die storm het hom gespaar en nou wil ’n klomp ekstremiste dit ignoreer.
Sy hardloop met die trap af. Voor die kombuisdeur staan Momberg en rook. Dis ’n liggaamsbouer wat vir Gene in sy greep het en vorentoe stoot. Binne druk hy vir Gene teen die vloer vas. Growwe staan in die gangdeur. Jemima bly naby die buitedeur.
“Thank fuck he’s not in shape,” sê die liggaamsbouer.
Gene se lyf raak slap. Hy kyk in die kamer rond. Sy oë rus vir ’n oomblik op Jemima. Sy weet nie hoekom sy skuldig voel nie. Wat kon sy nog doen? Hulle sal lag vir die rewolwer in die kluis.
“Relax, Gene,” sê Gladde. “We’re not here to finish what Nano and the others started.”
“Ons het gekom om te kyk of ons kan help,” sê Growwe.
“Ag, thanks, guys,” sê Gene. “How thoughtful.”
Die gladde lag. “Come on, you know we’re not all –”
“Fucking spare me, Jake,” sê Gene vir Gladde. “Third in command. Nano ass licker. But you, Bert, I didn’t expect this of you.” Hy kyk na die growwe en sy stem klink teleurgesteld.
“You can sulk in the corner or you can get over yourself and listen,” sê die Bert-ou. “We came as soon as we suspected what happened.” Dan teenoor die liggaamsbouer: “Bring him over and cuff him to the chair.”
Toe Gene by Jake aan tafel sit, gaan sit die ander twee ook.
“Jy speel met vuur,” sê Momberg terwyl hy agter haar met die trap na die weertoring oploop. “Die ouens wat hier gelos word vir dood, is die stad se dooies.”
“Dis ons stof wat hulle as sluipmoordenaar gebruik,” sê sy. Sy sluit die deur oop en gaan sit op haar stoel met haar rug na hom.
“Fok, vroumens. Jou ma is reg. Sy worry haar vrek. Ek meen ék worry en ek kan nie minder omgee nie.”
Jemima wil haar oorfone insit, maar Momberg vat die stoel en swaai haar om om na hom te kyk.
“ ‘Ons stof!’ Waar kom jy daaraan? Dis niemand se stof nie. Dis ’n fokop. Maar jy’s mal genoeg om blêrrie besitlik te wees. Oor stof!”
“Momberg,” sê sy. Haar stem is ongeërg. “Momberg, ontspan. Sit. Hou jou oordeel vir die dag wanneer jou wheelings en dealings rein is in die oë van jou Hemelse Vader.”
Sy weet sy vat dit te ver. Haar ma het vertel Momberg het hom bekeer, ’n Earth Christian geword. Jemima haal die bottel mampoer uit haar laai. Toe sy na hom kyk om dit vir hom aan te gee, is sy gesig stil. Hy vat ’n sluk. Sy vat ’n sluk. Dan nog een.
Haar Real Screen se sonbattery is pap. Sy druk die kragprop by die muur in en skakel dit aan. In haar pictures-lêer gaan sy na “Laerskool”. Sy soek die foto van hulle graadseweklas. ’n Wasigheid omring hulle soos die riviersand in die wind beweeg. In die agtergrond loop ’n stroompie wat vir hulle ’n gebeurtenis was.
“Onthou jy daai dag?” vra Jemima.
“Ja, Jemima,” sê Momberg.
Hy moet weet dis so na aan ’n verskoning soos sy sal kan kom. Behalwe haar ma, kan sy niemand onthou wat meer opgewonde as Momberg was oor dié bietjie reën nie. Die skooltuin, waarvan hy die meeste beddings geplant het, het skielik oopgebreek om vir groenigheid plek te maak. Die volgende jaar het die vloed al die bogrond weggespoel.
“Wanneer laas was die Gariep in vloed?” vra sy.
“Watter jaar het ons by UniCa begin?”
“2030.”
“Dan was dit 2030.”
“Is jou ouers nog daar? Naby Upington?”
Hy skud sy kop.
“My broer in die Kaap het hulle kom haal.”
“Sal jy ooit gaan? Dalk kan jy daar iets met jou plantkunde doen. Ophou met hierdie –”
Hy snork.
“Vir wie dink jy werk plantkundiges in die Kaap? Onafhanklike botaniese tuine?” Hy snork weer. “Ek het planne. Ek het my planne.”
Die Green 4 Green Toyota ry net na halfses weg. Momberg waai vir haar. Sy lig haar hand. Hy en Bert kom oor ’n paar dae vir Gene haal.
Sy moet brood bak. Gene sit by die kombuistafel. Daar is ’n houer moerbeisap voor hom.
“Ek het ’n paar goed hier gehou. Ek weet jy’t gesê –”
Jemima lig haar skouers. “Ek wou net nie jakkals Jake se goedhartigheid aanvaar nie.”
“Charity of nie. Jou kaste sou nie meer lank vir Geert se stock kon wag nie.”
“Geert? Ek het nooit sy naam voor jou gesê nie.” Sy kyk hom agterdogtig aan. “Wat het Momberg als bygelieg?” vat sy ’n kans.
Gene kyk weg. “Jake het background checks op julle gedoen.”
“Goeie fok. Moenie ons privaatheid respekteer nie. Waar het hy ’n internetkonneksie vandaan getoor?”
Hy sug. “Hulle het ’n baie sterk sein aan die voertuig.”
“Hoe kan ondergronds só lyk? En ek moet jou wóórd vat oor wie jy is!”
“Dis … Jy’t dit seker nou uitgefigure. Dis hoekom ek gesê het –”
“Jy neem weer aan ek moet afleidings maak” – sy raak driftig – “maar ek weet fokol van julle wêreld. Die enigste rede hoekom ek belangstel, is omdat jy onder my dak is.”
Hy sprei sy hande oop op die tafel. “Ek ís Gene Ludlow. Ek is ’n lid van Meconium – ’n groot anti-corp organisasie. Ek was undercover by SeedSci, maar dinge was aan die gebeur. Ek sou likely in die volgende maande expose word. Van die Meconium-leiers was bang … Ek het ’n risiko geraak en hulle wou van my ontslae raak.”
“Dit ís complicated,” sê Jemima. Sy’t genoeg gehoor. “Ek moet brood bak,” sê sy en draai om na die kaste.
“Ek sal sop warm maak.” Gene haal twee blikkies uit ’n boks vol goed, gooi dit in ’n kastrol en gaan sit weer.
“Wat het hulle nog gelos? ’n Jaar se energiestafies?”
“Daar is ’n paar. Hulle het ’n nebulizer gelos. En ’n suurstoftenk.”
“Dís hoekom jy beter lyk.”
“En slaappille.”
“Jy’s net duskant gesond,” sê sy, die sarkasme trekkerig soos deeg.
“Ek sal dit hier los wanneer ek gaan,” sê hy. “Die suurstofgoed.”
“Gaaf,” sê sy. “As die volgende SeedSci corpse hier opdaag, sal ons uitgekit wees.”
Hy ignoreer haar. “Hulle sal my op Vredendal by ’n dokter kan kry wat spesialiseer in stoflong.”
“Dis goed,” sê Jemima. Sy is verlig dat sy opreg klink.
Jemima wys vir Gene hoe om die skottelgoed in ’n bak sand skoon te maak. Hulle het omelet en krapvleis en van die vorige aand se brood geëet. Sy’t genoeg van die whiskey wat Gene se redders gelos het in om ’n fok te voel.
Sy draai na hom. Sy hoef nie nader te gaan nie. Haar borste is teen sy arm. Hy lig sy hande uit die bak sand en kyk na haar. Hulle gesigte is dieselfde hoogte. Hy kom vir haar nek, nie vir haar mond nie. Sy hande gaan teen haar rug onder haar H-top in. Dis skurf van die sand. Sy raak versigtig aan hom, bang sy maak sy vel seer. Dan trek sy haar eie klere uit – die H-top, die kortbroek, die panty – en gaan sit op die tafel, maak haar bene oop. Hy kyk na haar. Sy begin aan haarself vat. Hy kom nader, maak sy gulp los, laat sak sy broek en onderbroek. Om die gebrek aan intimiteit te respekteer, klim sy weer af, sonder om haar regterhand van haar klit af te haal, draai haar boude na hom.
“Kom net iewers anders,” sê sy.
Die volgende aand kom hy na haar bed toe.
“Raak ek vooraan?” vra hy in die donker.
“Nee,” sê sy.
Sy lig die dun laken van haar lyf af. Sy’t kaal gaan lê en draai haar rug na hom. Sy druk haar boude teen sy lyf wanneer sy sy styfheid teen haar voel. Sy wieg, vat sy piel vas en stoot dit by haar in.
“Fok dit,” sê sy na ’n rukkie. Sy gaan sit bo-op hom. Net nadat sy gekom het, begin hy onder haar ruk en sy klim af, loop badkamer toe.
Toe sy terugkom, het hy op haar bed aan die slaap geraak. Sy gaan lê op Geert se bed en staar na die dak.
“Hulle kom seker môre,” sê hy die volgende aand terwyl hulle aan tafel sit en kapoksoja en soja eet.
Sy steek ’n vurk vol kos in haar mond en knik net.
“Net Bert sal hierdie keer kom. Hy’t my dood gaan uitsort.”
Jemima wil nie weet wat sy reëlings met die ekstremiste is nie. “So jy gaan nie meer Gene wees nie,” sê sy tog.
“Nee. Bert sal seker vir my ’n spooknaam kry.”
“Hoe’t jy betrokke geraak by die ekstremiste?” vra sy. Sy hoor haar ma se afkeur in haar stem.
“Ek was in matriek. My Life Sciences-onderwyser het my gewerf.”
“Net so? ’n Onderwyser vra ’n agttienjarige om deel te word van ’n ekstreme groep wat moor en –”
“Daar was ’n aanloop. Ek is uit Titans College geskors aan die einde van my graadelfjaar. Deelname aan ’n onwettige betoging. March Against SeedSci. My pa het alle amptelike rekords daarvan in die hande gekry en vernietig, maar die mense by my nuwe skool het geweet. Toe maak hulle my voorsitter van die Omgewingsklub – seker ter wille van integrasie en die kanalisering van energie. Mnr. Radebe was die onderwyser in charge, so ons het baie met mekaar te doen gehad. Ons het op ’n kamp gegaan en hy het saans laat saam met ons om die vuur gesit. Een aand het ek afgegaan oor my pa, ’n CropLife corpse. Ek het gevent en hy het gepaai en dit was die begin. Moord was nie eers op die uithoeke van aktiwiteite nie. Betoog, bewaar, red, verdedig dalk. En hoe kan dit wat nodig is, ekstreem wees?”
“Wel, die stofland gaan nie voor jou catch-phrases stuit nie, so ek hoop jou buddies hou jou hier weg. Jou geluk hou dalk nie ’n tweede keer nie.”
Hy glimlag. “Ek wens ek kon vir jou sê jy kan my kom opsoek as die shit die fan strike.”
Jemima wil lelik lag. Sy hou dit in.
“Maar ek weet nie waar ek sal wees nie. Ek weet nie wat my naam sal wees nie.”
“Jy weet nie óf jy sal wees nie,” sê sy. “Buitendien, die stof verder suid is nog te vervelig.”
Dalk is dit uit ordentlikheid dat hy hom wil verontskuldig. Dalk kan sy dit vir hom makliker maak. Sou dit vreemd wees om dit te oorweeg?
“Kom ons gaan sit buite,” sê Gene toe hulle klaar is met die skottelgoed.
Hy loop vooruit na ’n gehawende bank wat Geert agter die barakke teen ’n muur gesleep het. Hy gaan sit met sy kop agteroor teen die rugleuning. Jemima gaan sit met haar bene opgetrek in die hoek. Sy dink aan die volgende storm.
“Wanneer kom daar weer ’n storm?” vra hy.
“Die konneksie was vanmiddag onbruikbaar. My ma sal laat weet.”
Hy draai na haar.
“Waar kom jou ding met stof vandaan?” vra Gene, asof hy weet dis afgeskorte goed.
Het Jake se navorsing iets oor haar broertjie opgelewer? Dalk ’n artikel uit die Gariep Times se argief oor die tragiese stofdood van Barend Vanaard?
“Dalk voel ek dis my plig omdat my longe immuun is,” sê sy na ’n ruk.
Hy bly eers stil. Sy dink: Die stofding en die onsaadsinnigheid is een.
“Hoe lank is jy al by die weerstasie?” vra hy.
“Byna twee jaar.”
“Jy bly al te lank hier, Jemima.” Sy stem is sonder oordeel, eerder vol kommer, maar sy vervies haar.
“Fok jou,” sê sy. “Jy en jou ondergrondse organisasie. Julle is so vasgevang in die wêreld van korporasies en monopolieë dat julle nie die eindtye op julle tonge kan proe nie. Julle wil oorlééf. Teen alles in.” Haar stem is wrewelrig. “Vloed en stof is nie vir uitoorlê nie.”
Sy bly stil. Uit die hoek van haar oog kan sy sien dat hy weer met sy kop agtertoe geleun het. “Jy’s ’n expert sterrekyker vir een uit die sterrelose stad,” sê sy.
Hy draai sy kop na haar en lag uit sy maag.
“Jy’s ’n teef,” sê hy.
Sy ontspan, glimlag. “ ‘Geitjie’ is die mooier woord. So het my ouma my geleer om vir die kinders by die skool te sê. En my ouma het coprolalia gehad.”
“Wat?”
“Vloekpes.”
Hy leun oor en vat een van haar vlegsels, vryf dit tussen sy vingers. “Die stowwerige tonge van ’n geitjie,” sê hy.
“Mooipratery val op klipore. As jy my naai, verstaan ek dalk iets.”
Hy kom nader. Toe sy mond na aan hare is, gaan sy af na sy gulp.
* * *
Jemima stap na die aluminiumtorings. Sy dra swaar aan die afgelope agt maande.
“Jemima!”
Sy maak of sy nie hoor nie. Haar ma is orig. Dis oor die hitte. Die vrouens in die kampe loop selde meer as agt maande. Haar ma sou haar op die bed vasbind as sy kon.
“Jemima, jy vat nie eers die onderste spoor nie!” skree haar ma.
Sy wil lag. Dis onnodig om haar ma so te tart. Hoeveel weke gelede kon sy nog die eerste vyf spore uit? Net vir die entjie se uitkyk. Maar sy’s hier om te kyk waar die kat is.
Dan sprei die nattigheid in haar panty. ’n Kramp laat haar amper struikel. Die bakkie sojamelk val uit haar hand. Sy kyk terug. Wéns haar ma om nog in die deur te staan, maar hoeveel van haar stront sal dié nog opvreet?
Sy gaan stadig op haar rug. Wag vir die eerste krampe om verby te gaan. Sy dink sy hoor die kat miaau, maar dit kan haar verbeelding wees. Van die meters op die torings woer in die wind.
Die kind skree.
“Daar’s hy,” sê die vroedvrou. “Jy’t jou ma se longe.”
Jemima voel bly. Sy was nie voor die tyd seker of sy wou hê die kind moet dit maak nie. Sy draai haar kop na die muur.
“Dis normaal,” sê haar ma waar sy tussen Jemima se bene was. “Om emosioneel te wees.”
Jemima antwoord haar nie.
“Wat roep jy hom?” vra die vroedvrou.
“Ek het nog nie so ver gedink nie,” sê Jemima. “As dit ’n dogtertjie was, het ek haar Engela genoem.”
Haar ma kyk verbaas op. Jemima kyk weg.
“Nou moet Ma die naam kies.”
Haar ma loop na die rooi bondel in die vroedvrou se arms.
“Barend?” vra haar ma, haar oë op die seun.
“Barend,” sê Jemima.
* * *
Hy pause die beeld. Die vrou is ouer en haar vel donkerder en growwer, maar verder is die ooreenkoms met Jemima so groot dat sy hart op sy maag druk en die ongemak hom laat opstaan.
Bert het die documentary hier aangebring. Eintlik al drie maande gelede. Toe hy ná die longoorplanting heeldag in die bed moes lê. Maar toe het hy Mars Mission seasons 1 – 4 gekyk of GalaxGuard gespeel en nooit by enige Meconium stuff uitgekom nie. Hy’t homself afgegee.
Nou is hy uiteindelik op die punt om Bert se solderkamer vir die secret unit se nuwe quarters te verruil. Dis een van die laaste Meconium-funded films wat hy wil kyk: The Walking Desert. Sý copy sluit ook al die ekstra onderhoude en footage in – ’n soektog na leidrade oor die ligging van ’n skynbaar kosbare saadbank in die Noorde, die eintlike doel van die film.
En hier verskyn die vrou ewe skielik op die skerm, met die naam onderaan gevries: Engela Vanaard.
Hy gaan sit en druk play. Die vrou is stokkerig voor die kamera en sy lyk kwaai. Sy is nie soos Jemima gebou nie. Die los rok hang sonder die bult van bors of boud. Sy dra ’n kappie wat haar gesig in skadu’s laat verdwyn wanneer sy nie reguit na die kamera kyk nie, en haar seningrige hande speel met ’n getinte sweisbril.
“We try our best,” sê sy, “but we’ve lost a lot of seeds.”
“Engela, tell us, I look around and I see … desert. How do you get anything to grow? It’s a miracle, right?” vra die aanbieder, ’n vrou in weathergear wat soos ’n catsuit pas.
“Among other things we use plants that evolved to survive in drought-ridden areas. We try to assist – if you like – in further adaptation so that some of the diversity that this part of the world once held has a chance of surviving.”
“Wow. Amazing.”
“Actually, no, we do it so that we have a chance to survive.”
“So true. So true. Wow. Amazing. Such candour.”
Die scene word gecut en verskuif na ’n vroegaandtoneel. Die aanbieder fluister in haar voice enhancer: “We’re here at a little celebration that they put together for us especially. We had” – sy sit haar hand langs haar mond asof sy skinder – “some of us had a porcupine dish with some sort of porridge.” Haar mond trek skeef en sy maak haar oë groot. “Apparently it’s a once-in-a-blue-moon treat. Now we’re waiting for the seed ceremony that they promised. Apparently we’ll see some of the plants from their arsenal against a desert death – so far they’ve been very secretive.”
Die aanbieder draai na die vuur en die kamera verskuif sy fokus na ’n man met jeans en ’n swart corduroy-baadjie wat die trom liggies slaan. Langs hom wieg ’n jong vrou in ’n wye ligbruinbont romp en ’n stywe langmou-H-top. Net bo haar oë sit ’n ou duikbril. Iemand begin praat en Engela Vanaard kom weer in die shot.
“Bettina showed up here a few years ago with her voice recorder and her paper notebook. She has recorded and written the stories of many of our precious seeds – lost and planted. Her words in our ears are like the texture of the seeds between our fingers and our teeth. Specially for our guests tonight, she will show you the seeds that feed us, that heal us, that comfort the collective memory of loss and abundance.”
Die mense klap. Die vrou in die wye romp begin na die vuur beweeg. Sy gaan op een been, trek haar lyf krom, haar kop op haar bors, en lig haar arms asof sy vlieg.
“Dicoma schinzii. Kalahari koorsbos. Vaalplatblaar,” begin sy. “Wat die blouvalk se skadu oor die jongetjie val, moet die moedertjiema die gooie aan’t gang sit. Die slaplyfie sal voor julle kykgoed begint voël word. Arms sal fladder asof dit vanuit die doertes op die prooi kom toeslaan. En die donsies sal begin prik, eers op die armpies, dan die lyf.” Sy bly stil, draai na die mense agter haar en begin sagter praat. “Nou voorlat die eerste vere flap, moet die koorsbos se brousel al by die bekkie ingekry word. Vir die vel kan ’n mens ’n pap aanmaak of dit net so aansmeer en sommer so met die vaalplatblare die vere begraaf. O, wat die kleinding eers die lug so ge-uit het, hy vat moeilik weer die plattigheid. Maar die koorsbos – hy’s al wat só werk dat jy van hom kan praat.”
Die mense klap en fluit. Die vrou buig laag. “That was one about one of our healing plants,” sê sy.
“Die Nara-een!” skree iemand.
“Nee, Oukossies!”
Die mense se lawaai vervaag en die aanbieder se stem word hoorbaar, al kan ’n mens sien dat sy saggies praat waar sy nou ’n entjie van die vuur staan.
“And so we see what is in store for us. We are long past the time when stories can bring us together, but it’s one of the few things these people have left. And the only thing they are willing to share. This region – once known for its hospitality, friendliness and sharing – has been the victim of desertification on so many levels. These people walk with the desert, their stories and their secret seeds. Is this the package deal we can expect from fate?” Dramatiese musiek begin.
Hy sit die film af. Die beeld van Engela Vanaard soos sy in die lig van die vuur staan, neem hom terug na die paar dae naby Verneukpan. Hy het Jemima se gesig eintlik al vergeet, maar nou is dit weer helder voor hom.
Hy wens hy het hierdie film gesien voordat hy haar ontmoet het. Haar ding met stof maak nou sin. Sy’t dit gekies om die politiek van haar ma se lewende saad te vermy. Stof het geen skaarsheid nie, geen geheime om te hou nie, geen versamelaars om te dodge nie. Dis oral en almal s’n en niemand wil dit hê nie.



Skoot 8
Sondag, 13 Julie 2081
Dick Jones skuif sy koplig sodat die eenuurson op sy vensterbank dit direk tref. Hy haal die brief vir die derde keer uit sy sak en skeur die handgemaakte koevert versigtig oop. Jemima se aandrang dat hy ’n brief lees, het hom met die aksie van die afgelope dae ontgaan. Die brief moes op iemand anders se lessenaar gelê en wag het vir aflewering: Die MecCaf-kring lê halfpad oor sy naam op die koevert. Hy gaan sit op sy bed.
Dick Jones
As jy nog leef, sal jy dalk die brief kry. As die stoflong jou nie lankal aangeskuif het nie. Eers op Momberg se sterfbed het ek die moed gehad om hom te vra wat jou nuwe naam is.
In ’38 het ek ’n seun gehad wat joune was. Ek het hom na my broertjie Barend vernoem. Ek en Momberg Jafta is later getroud en ons het ook twee seuns gehad. Barend was gelukkiger by my ma. Sy Ouma Saad, het hy haar genoem. Ek het die onsaadsinnigheid verniet aan hom probeer oordra.
Barend is in ’65 dood. Dis hoekom ek skryf. Ek wil weet hoe en hoekom dit gebeur het. My ma het geskryf dit was Meconites naby Hardekraal. Barend-hulle was besig met ’n kompostoilet.
Ek weet hy’s nie aan stof dood nie. Ten minste weet ek dit, maar dis nie meer genoeg nie. Nie as die tekstuur van die dood onder jou tong kom sit nie. So kom haal al die dinke wat jy nie gedink het nie en al die skuldgevoelens wat jy nie kon doodleef nie jou in. Dalk verstaan jy iets hiervan.
Van Jemima Jafta (Vanaard)
Hy vou die brief op. Dis vreemd om ingehaal te word sonder dat jy besef het jy word agtervolg. Deur ’n dooie kind wat soos ou nuus in ’n koevert kom. Sy hart bedaar nie. Jaartal: 2065. Eerste Toilog. Maar dít moet sy weet. Watter details soek sy? Die wapen was ’n lasergeweer – daarvan kan hy haar verseker. Akkurate skoot, pynlose penetrasie, tekstuurlose dood.
In ’38 het ek ’n seun gehad wat joune was. 
Hy sien haar swart vlegsels en tingerige lyf met die sagte borste en boude en die stewige oë. Die stofmeisie, het hy later jare aan haar gedink. Ek het nie die sneller getrek nie, dink hy. Praat hy met haar? Hy was nooit weer ná ’61 op ’n slagveld nie. Hy’t die Toiloë probeer keer. Dit was net nadat Jake dood is en ’n nuwe Temp oorgeneem het. Chaos. En vir wat? Die vrees dat die rou produkte vir nanopex sou opraak. Dit het nie. Die pre-Hardskip voorraad hou nou nog.
In ’38 het ek ’n seun gehad wat joune was. 
Sonder om sy skoene uit te trek, skuif hy skuins oor die laslapdeken. Het hy kamer toe gekom met die idee van ’n middagslapie? Hy kan nie onthou nie. Iets flikker om die soom van sy bewussyn. Jemima het aangehou dat hy die brief moes lees, maar wat sou dit verander? Sy wou hom sagmaak. Sy wou ’n dooie kind soos ’n decoy in sy gesig kom druk, sodat hy vergeet van haar saadkonneksies.
In ’38 het ek ’n seun gehad wat joune was. 
Dick se kop is dof van wipplank tussen sluimer en skok. Hy gaan na die storthok op die vyfde vloer van die Herwinaanleg wat hy met die grease monkeys deel. Hy smeer sanitizer oor sy lyf en kies Icy water en Body temp air op die skren. Die ysige seewater hou op nog voor hy sy voetsole kan lig. Ná Koeberg is daar nie BioG’s vir ’n ekstra porsie water nie. Hy pause en kies Icy air vir die laaste wakker word. Die high-pressure lug kom uit genoeg gate om elke hoek en hol skoon te spuit. Sy armhare waai. Sy knievelle rol. Hy maak sy oë toe toe die MecLenses begin krap.
Terug in die dakkamer haal hy ’n baadjie uit die skadukant van sy kas. Dis ’n Issue-nommer, maar dis sy beste. Grys met ’n mosterdgeel en duifblou streep. Regte wol. Hy trek dit oor sy gholfhemp en trui aan. Dit lyk lagwekkend saam met die skoongeskeerde kop en kaak. Hy tel die koplig op wat op die sonlose vensterbank lê, ingeval die aand sy uitstappie inhaal.
Hy vat die pad na Hardekraal. Beauty staan sonder gas.
MaJo staan voor die hotel met Nondaba en gesels. Toe hy hulle raaksien, het hulle hom reeds opgemerk. Anders het hy omgedraai.
“Dick Trick. Ek wag jou al van vroegweek af,” sê MaJo.
“Besig. Besige week,” sê Dick.
“Te besig om my te laat weet … hoe jou trip afgeloop het?”
Dick kyk haar stip aan. “Asof jy nie weet nie. Wanneer het die bostelegram jou laat weet dat ek leëhand terug is? Dinsdagmiddag?”
MaJo glimlag, maar hy kan die kommer in haar lyf sien. “Ek het gehoor van die Seed Commission en die marakkas wat Divusity by die AGM gemaak het oor die GM-kwessies. Moes jy vir Salt Vaals help?”
Dick knik. Nondaba verdwyn na binne.
“Wanneer moet julle voor die Seed Commission verskyn?” vra MaJo. Sy vra asof sy ’n Meconite en geregtig op antwoorde is. Hy’s lus om uit te wys dat sy kieskeurig is met die kere wat sy omgee oor wat in Meconium aangaan, maar hy antwoord eerder net.
“Eergister was die eerste keer,” sê hy.
“En?”
“Dit lyk goed, vir eers.”
“Danksy die vingermanna?” vra sy en lig haar wenkbroue.
“Deels,” antwoord hy.
“Onthou dit wanneer jy vir Jemima ondervra.”
“Is sy hier?” vra Dick. Sy wange voel warm.
“Binne.” MaJo stoot die deur groter oop.
Jemima sit in haar rolstoel. Sy stoot die wiele agtertoe, vorentoe, agtertoe, vorentoe, en sy kyk na ’n skildery van ’n geometriese landskap in herfskleure.
“Hallo, Jemima,” sê Dick.
“Hallo, Gene.” Haar stem is sonder dieper lae.
“Het jy al na die permaplots gaan kyk?” vra hy.
MaJo en Nondaba is weg, maar hy voel asof hulle omring word.
“Nee. Het jy ’n kierie nodig?” vra sy. “Ggg-ggg-ggg.” Dimples tussen die plooie.
Dick stoot die rolstoel by Hardekraal se hoofstraat af. Dis ’n wintersdag. Dis bewolk en ’n swaar grysheid wys op die moontlikheid van reën.
“Foknaar!” Die rolstoel sak in ’n gat af. “Kyk waar jy stoot,” sê sy sagter.
Dick lag.
“Wat lag jy?”
“Jy’s nog steeds ’n geitjie,” sê hy.
“Erger,” sê sy. “Begin nou jou vrae vra.”
“Ek dog jy’s die een met vrae.”
Sy kyk om. “Het jy die brief gekry?” vra sy.
“Ja.”
Hy stoot haar by die vrugtewoud in.
“Wat dink jy van die kind-storie?” vra sy.
“Ek weet nie wat om te dink nie. Ek is jammer dat jy alleen daarmee –”
“Moenie kom fokken ordentlik wees nie,” val sy hom in die rede. Sy draai die stoel sodat sy hom in die oë kan kyk. “Wat dink jy daarvan dat ek hom by sy ouma laat grootword het? Wat dink jy daarvan dat jou enklawe se army hom vrekgemaak het? Wat dink jy daarvan dat ek sy dogter saam met ’n wildvreemdeling kusop laat neuk het oorlat ek nooit vir haar … nooit met haar …”
Dick se gesig verslap en raak stil. Dít is hoekom hy die brief moes lees. Sy’t gesê sy’t ’n matriarg geraak, maar sy’t nie gedink hy sou dit glo nie. Sy’t gedink hy’s nog skerp genoeg om leidrade en teenstrydighede en liegstories aan mekaar vas te maak.
“Is Amper jou … kleinkind?” vra hy.
“Ja, Gene-Dick. In naam. Soos sy joue in naam is, is sy myne in naam. Sy’t dit nooit geweet nie.” Sy sak teen die rolstoel terug.
Hulle kom by die kant van die permaplots uit waar verskillende kole onder inheemse bessiebome begin koppe maak. Dick sê iets oor die weer. Jemima sê iets oor die tuin.
“Wil jy teruggaan?” vra hy.
Sy knik. “Ja. Ek hét nog vrae.”
“Ek ook,” sê hy. “Nie nou nie?”
Sy knik weer. Hy sien die spanning in haar skouers. Vir ’n oomblik plaas hy sy hande daarop. Dit styg of daal nie.
“Die wildvreemdeling. Hy’s die naaste wat ek aan ’n kleinkind gekom het,” sê hy.
Hy stoot verder en sy blaas haar asem uit.
MaJo staan met haar rug na hulle voor die hotel.
“Is Gchat reg om te vlieg?” vra MaJo.
“Ja, antie,” sê ’n seunstem anderkant haar lyf. “Hy’t lanklaas ’n ver trip gedoen.”
“Ek bring die boodskap later,” sê MaJo. “Dalk hou die weer.” Haar lyf is dungespan.
“Wat gaan aan?” vra Jemima van ’n paar treë af.
MaJo frommel iets op. Sy wuif die seun weg. Hy prop ’n duif in ’n sak teen sy bors terwyl hy omdraai.
“Ek weet van die duiwe, Jo,” sê Dick. “Wat konkel jy?”
MaJo klik haar tong vir hom. “Jemima. Goeie nuus,” sê sy. Sy spring die treë nader en gryp die ouer vrou se hande en kyk op na Dick. “Vir jou ook, Dick Trick. As jy nog die horison ken.” Sy kyk weer na Jemima. “Die kinders is veilig.”
Jemima se hand gaan op na haar mond.
“Ggg-ggg-ggg. Ggg-ggg-ggg.” Die skouers ruk.
“Jy kan ook maar wys dat jy bly is, Dick Trick,” skel MaJo. Haar stem styg. Sy slaan hom met die vuis teen sy arm.
“Jislaaik, Jo.”
Hy vryf sy arm. Hy lag. Hy’s bly vir Jemima en bly vir MaJo en hy ken ’n stuk van hulle blydskap, want Foos is veilig. Amper is ’n nuwe idee en dis te vars om iets mee te maak. Hy stoot verder.
“Wat van ’n road trip noorde toe?” sê hy. “Julle twee kan my insmokkel deur die padblokkades. Lyk of julle mense ken.”
“Is jy van jou fokken trollie af, Gene-Dick?” sê Jemima. “Ggg-ggg. Saad-van-jou-saad, dalk, maar jy’s steeds agter die erfnissaad aan. Ggg-ggg.”



Saad 9
Sondag, 13 Julie 2081
Amper word eerste wakker. Die vuur brand weer, en langsaan sit ’n ou vrou die sandmuur plat. Sy lyk ouer as ’n maramaknol. Haar mantel is grof en bruin en haar jurk is sag en gevlek soos haar vel: bruin en rooibruin en donkerder skakerings daarvan. ’n Fluit hang aan ’n belt om die vrou se middel. Op die belt is klein velsakkies waarby die vere van darts uitsteek. Daar is ’n velsak om haar lyf.
Amper besef sy staar, en kyk na die vuur.
“Môre, kind,” sê die ou vrou. “Hier sit Engela Vanaard en sy bekyk jou vir tekens van haar komgeslag. Maar daar’s later baie tyd. Julle moet eet.”
Sy sit ’n plat pot op die vuur.
“Foos.” Amper druk met haar voet teen hom. Die hitte is naby sy gesig. Hy kom regop en sy oë rek toe hy die ou vrou sien.
“Die duif het al dae terug by ons aangekom met die nuus. Wat julle gisteraand die vuur aansteek, was ons darem bly, hoor! Ons scouters het al moed opgegee,” sê die vrou. Sy roer iets papperigs in die pot. “Ek is Engela Vanaard, seun. ’n Tak in die meisiekind se vandaanstam.”
Amper se oë plooi nader aan mekaar. “Wie is jy?” vra sy.
“Ek is jou oumagrooi. Jou pa Barend se Ouma Saad. En jy is Ampersand, so het ’n duif my sestien jaar terug laat weet.”
“Ek is Amper.”
Die vrou lag. Peule wat ritsel; nie laag of hoog nie, net ritme. “Dis daai onkruidsige Jemima. So ’n lang naam. Sy wou jou na haar stof vernoem, eerder as na die saad wat julle uitmekaar sou hou. Sy wou jou haar eie onsaadsinnigheid laat beërwe en jou lot verander al het sy geweet wat op jou sou neerkom.”
“Jemima?” Die woorde van die eerste aand voor die Hardekraal Hotel: Jemima Jafta, dogter van Engela Vanaard.
“Ja. My dogter. Jou pa se ma. Sy was by die geboorte. So’t sy geskryf. En sy’t jou nooit gesê nie?”
“Nee.”
“Sy moes. Veral na Bettina se dood.”
Mevrou Jafta is haar ander ouma.
“Sy het nie. Maar sy het gesorg. Ék het nie.”
“Sy sou rede gehad het. Jemima kon gevaar ruik soos sy ’n poep in ’n stofstorm kon ruik. Dalk is Meconium weer agterdogtig oor Kiefmor. Met daai Momberg se dagga. En die Meconites wat destyds agter my aan was. Julle verbintenis sou drade na leidrade kon wees.”
“Jy klink soos my ouma Bettina. Drade. Leidrade. Sade. Ek het die sade … Ek het dit geëet. Met die see langs. Dis uitgeskei.”
Peule wat ritsel. “Dan groei dit dalk,” sê die ou vrou. “Of nie. Koproliete vertel ook stories. Dis nie meer in ons hande nie. Jy sal namens die saad moet praat.”
“Ek verstaan nie. Ek verstaan nie hoe ek namens die saad moet praat nie en ek verstaan nie hoe Mevrou Jafta my ouma is nie.”
“Eet eers, kind. Eet en drink ’n bietjie.”
Die pap is sag en soet, maar dit stoot in Amper se keel op. Mevrou Jafta is haar ouma. Sy het nog ’n ouma gehad, al die jare op Kiefmor, al die maande wat sy alleen was. Dis nie reg nie. Dis nie reg dat sy nie geweet het nie, want nou het sy nie reg gemaak of reg gedink nie.
’n Hand kom rus op haar rug. “Kom kyk,” sê die vrou.
Sy teken op die sand. “Ek gaan nie te ver teruggaan nie. Ek’s ver genoeg. Engela Vanaard en Tertius Vanaard het twee kinders gehad: Jemima en Barend. Jemima Vanaard het ’n voorkind gehad, vernoem na haar oorle broertjie: Barend Vanaard. Jou ouma aan moederskant was Bettina Ruigter. Haar man was Vincent Molooi en hulle dogter was Sonjie. Sonjie Molooi en Barend Vanaard het so met die Hardskip saam verlief geraak en saamgekom en hier sit jy: Ampersand.”
Amper krap in haar baadjiesak en haal die Leatherman uit. SM∞BV. Sy vee oor die ingeëtste letters.
Toe Foos klaar geëet het, fluit Engela Vanaard. Twee mans wat ’n ent verder op die rotse gesit het, kom nader.
“Dis Sandi en Ben,” sê Engela. “Foos en Amper.”
Die mans groet.
“Ons het ’n slee met donkies anderkant dié rotsuitspoegsel,” wys Engela. “Ons kan soveel rus as wat nodig is.”
Die twee mans stap vooruit. Amper se sokkies is nat in haar skoene en haar groottoon klop. Dit voel of sy Foos en die ou vrou terughou. Die vrou loop stadig, maar haar treë is wipperig.
“Hoe oud is jy?” vra Amper.
“Oe, kind. Wie hou by met die jare. Negentig?”
“Sjoe.”
“Het Bettina jou ooit die storie van die kanniedood vertel?”
“Ja.”
“Daai storie het sy vir my geskryf. Sy’t jou al die stories geleer?”
“Ek het die boek … Die boek is weg.”
“Ek weet nie van ’n boek nie,” sê Engela. “Kén jy die stories?”
“Ja. Ek het. Dit kom weer terug.” Sy gaan sit op ’n rots om te rus.
“Wat was die eerste storie wat jou ouma jou geleer het?” vra Engela. “Kan jy onthou?”
Die eerste Dust Girl-storie, wil Amper sê, maar die wals begin draai: Saad-skie-ter. Saad-skie-ter.
“Die profesie van die saadskieter.”
“Aaa. Jy moet dit vertel.”
“Nou?”
Twee donkies draf. Hulle pote bly in die nat sand agter. Daar is ’n briesie, maar sy en Engela sit onder ’n velkombers en die soutigheid kom pak op haar lippe saam. Foos sit agterop – sy voete in die lug om nie op die grond te sleep nie.
“Die profesie. Hoe gaan die profesie van die saadskieter?”
“Só,” sê Amper, en haal haar hande onder die velkombers uit sodat sy kan begin.
Fosfor. Bamboes. ’n Seemeeukarkas waarin Staple ontbind.
“Die geween wat uit die aardplaneet opgewarrel het, was flenters. Sy’t haar laaste kragte bolling getrek en vir Melkweg laat weet: ‘Die stof-tot-stof het alles stof gemaak. As die kosmos my eien as ’n taailing – sê ek smeek vir een seisoen se stersaad.’ Die Melkweg het sy kop geskud. Het die groen suster dan nie geweet dat die res van die Melkweg ’n dorswêreld was nie? Maar hy’t niks gesê nie. ’n Ruk daarna het ’n komeet verbygekom. Die komeet het ’n stuk van sy stert losgeskrik vir die gesig van die aardplaneet. Hoe kon sy in een-en-sewentig jaar soveel verander het? Die losgeskrikte komeetstof het ’n maalkolk op die aarde se oppervlak gemaak. Van naby en van ver het dit sade aangetrek: sade wat vlak in die grond gelê en wag het, sade wat al diep in die mantel afgesak het. Die maalkolk het ’n boom geword. Die boom van saad en nie-saad. Die boom het ’n mens geword. Mens van saad en tot saad. Die boommens het aangestap. Die takhaarmens het swaar gedra aan die tonge van miljuisende spesies. Sowat van blomme en peule en vrugte. Die saadskieter se las het ligter geraak soos sy aangestap het en toe sy by die laaste uithoek van die aardplaneet aankom, het sy weer ’n boom geword en wortelgeskiet.”
Engela se wange is nat. Sy raak aan Amper se hare.
“Die takhaarmens het swaar gedra aan die tonge van miljuisende spesies.” Sy wikkel ’n dread uit Amper se ponie en draai dit tussen haar vingers. Dan vat sy Amper se kop in haar hande en soen haar op die voorkop. “Kind, jy hoef nie meer so swaar te dra nie.”



Ikabod
Sandi en Ben maak die donkies los. Foos help hulle om die slee ’n ent van die strand af te sleep en op bosse neer te sit. By ’n sinkplaatgehug vyftig meter verder is ’n rokerige vuur aan’t brand. Bokke blêr flou, maar Amper sien nie beweging nie.
“Ons gaan nie gesels nie,” sê Engela. “Ek gaan net regmaak met Meneer Roger.”
“Ek loop saam,” sê Sandi.
Hy is byna twee maal so breed soos Engela en spiere bult onder sy los klere. Amper hoor hulle praat, maar niemand kom by die gehug uit nie. “Wie bly daar?” vra sy vir Ben.
“’n Geslepe hermiet. Meneer Roger. Ons leen partykeer sy donkies.” Hy kyk nie na haar wanneer hy praat nie. Sy skat hom in sy dertigs, maar sy stem klink opgepraat.
Engela beduie van die gehug af dat hulle moet begin loop. Ben wys waarheen hulle mik.
“Dis so twee kilometer na die bakkie,” sê Engela toe hulle paaie by mekaar uitkom.
Hulle beweeg nou weg van die strand, maar die los seesand hou Amper en Foos terug. Engela, Sandi en Ben is fikser, of meer gewoond daaraan.
Ben stap naderhand vooruit en trek ’n net-ding met blare en takke bepak van ’n voertuig af. Dit lyk anders as Sias se bakkie. Daar is vier sitplekke onder dak en die bak is klein. Drie kleure verf wys: groen, bruin en ’n donkerrooi wat meer onlangs pêtserig opgesit is. Die wiele is ’n hele ent hoër en mens moet klim om op te kom. Ben bondel die net agterin en beduie Amper moet inskuif.
Sandi bestuur en die eerste stuk val hulle rond en daar kom takke deur die oop vensters. Amper ruik die see. Die reuk is uitbundig. Ook ligte reën in die wolke. Bokkiemis op sole. Teeboomolie. Sy kyk onderlangs na Ben langs haar.’n Koorsblaar in die hoek van sy mond. Teeboomolie. Haar ouma het haar laaste druppel in die onderste “W” van Amper se pilhouer ingelê. Die jaar van die eerste saadsoeker.
“Kyk terug,” sê Engela van voor af.
Foos stamp aan Amper van waar hy agter op die bak sit.
“Raak jy aan die slaap?” mompel hy.
“Binneland se kant toe,” sê Engela.
Windwaaiers, slank en wit, in die inham van ’n berg. Die enigste son in hulle uitsig verlig die wit.
“Dis Piketberg,” wys Engela. “Die gemeenskap aan dié kant van die berg vorm deel van Ikabod. Baie van ons ambagsopleiding vind daar plaas. Hierdie laaste stuk pad word goed onderhou.”
Die pad raak minder skutterig en beweeg nader aan die kuslyn totdat hulle weer die branders kan hoor en die seesproei kan proe. Die bakkie draai regs op pad na ’n rif wat soos ’n halwe berg langs die see af strek. Hulle ry deur ’n doolhof van kort stukke muur waarteen vrugtebome platgespalk groei. Sandi ken die pad. Links, regs, regs. Amper kyk eerder na die bome, want die draaie is skerp.
“Stop,” sê Engela.
Sy spring uit en gooi twee balle op Amper en Foos se skote.
“Granate,” sê sy.
Amper lig die harde vrug na haar neus. Geur loop uit.
’n Swart gat voor hulle en Sandi sit die ligte aan. Die tonnel ruik na seegras en oermodder. In sytakke is daar beweegrigheid, maar die bakkie gooi skadu’s sodat sy nie die oorsprong daarvan kan uitmaak nie. Aan die ander kant trek sy haar asem in. Dis ’n nederset, maar dis groter. Dieselfde windwaaiers van netnou beweeg teen ’n kop ’n ent verder. Regs van die tonnel is daar bont windwaaiers, die waaiers wyd en met patrone geverf of met lap oorgetrek.
Daar is ’n groot cob-gebou na links. Die bakkie draai soontoe en Sandi briek by twee fietskontrêpsies. Twee fietse is voor ’n waentjie ingespan.
“Ek en Ben vat julle na ons hospies,” sê Engela en wys hulle moet oorklim op die waentjie. Sandi groet en ry verder.
“Van môre af trap julle self.”
Hulle gaan briek-briek by die afdraand af. Ben briek die meeste. Engela se wange is rooi. Anderkant ’n rivier wissel groen en dorre stroke mekaar af. Hier en daar staan ’n gebou. Rif se kant van die rivier is verskillende versamelings geboue. ’n Hele paar staan in sekels, boepe na die binneland. Die eerste sekel wat hulle verbyry, is van klei. Noord daarvan is makeshift wonings soos Amper nog nie gesien het nie: ’n matjieshut bo-op ’n boksvoertuig, ’n laslappietent agterop ’n bakkie, ’n rietdak met klei geseël bo-oor motorbandmure. Oral pêtse tuin. Suurvygies, skilpadbessies, noemnoembosse, vrugtebome – sommiges ook teen mure platgespalk.
Hulle ry verby ’n groot kookskerm van klei en klip wat oor die see uitkyk. “Dis Trui se buitekombuis,” sê Engela. “En daar is die koskaia.” Sy wys na ’n groep geboue van voor die Hardskip. “Die agterste skuur is ons oudste kweekhuis en die vleisbrouery is net langsaan.”
Hulle hoor mense lag en gesels. Kaneel. Koeie. Suurdeeg. “Dis markdag,” sê Engela en wys binneland se kant toe.
’n Ent verder stop hulle. ’n Trap gaan na ’n ondergrondse gebou waarvan die plantdak ’n heuwel maak.
“Donkeraarde. Ons hospies,” sê Engela en klim af. Amper en Foos volg.
“Moet ek die ferrie terugvat of vir Antie los?” vra Ben.
“Jy kan aanry, Ben. Dankie.”
Ben lig sy hand en trap verder.
“Foos, jy kan hier in. Ek sal laat ’n dokter na jou kop kom kyk.”
Engela stoot vir Foos by ’n kamer in. Hy moet sy kop laat sak by die lae ingang. Amper loer ook in. Die kamer het ’n dakvenster en twee beddens met sagte dekens.
“Ek sal jou voet ontsmet,” sê Engela vir Amper. “As die dokter klaar by Foos was, kan hy kyk of ek bekwaam was.” Peule wat ritsel. Hulle gaan by die volgende vertrek in.
“Jy moet by die getal kom vir die feestlikheid.”
Engela wys sy moet op die bed sit.
“Watse plek is dit?” vra Amper.
“Die hospies.”
“Nee, ek meen die hele plek. Waar julle bly.”
“Ikabod.”
“Ikabod.” Amper ruik aan die woord. Sy ken dit nie. “Wat beteken dit?”
“Dit is klaar, finish en gedaan.”
“Ikabod,” herhaal Amper.
“Ja. Waar ons leef asof die einde gekom het en daar nie weer ’n begin sal wees nie. Of in elk geval: So wou ek glo.” Die laaste sin is sag. Dis ’n sagtheid wat moegheid moet wegsteek en dit laat Amper skrik. Sy kyk deur die dakvenster. Geharde riete skuur daarteen.
“Lê,” beveel Engela en loop.
Sy kom terug met water.
“Warm én koue water,” sê sy. “Goed vir óp voete.” Haar stem het weer beur in.
Engela was haar voete. “Dit gaan brand,” sê sy dan. Sy drup ’n deurskynende vloeistof op die stukkende toon. Amper voel niks. Sy ruik net. Boegoebrandewyn.
“Ons draai albei voete in kanferlappe toe en jy vat ’n sluk van dié: Dis vir jou gestel en sommer vir slaapmaak,” sê Engela.
Amper se tongbrein ruik en proe die vloeistof al die pad na ’n storie: ke-oe-ke-e-makranka.
“Is julle die saadhoeders?” vra Amper.
Engela lag. “Nee, ons is nie ‘die’ saadhoeders nie, maar ons pas saam met die grond die saad op wat in ons skote beland.”
“Wie ís julle?”
“Hoe meen jy?”
“Is julle soos Meconium met hulle biogas, of Kiefmor met die hemp en kief, of Hardekraal met die tree-huggers?”
Engela lag weer. Sy lag maklik.
“Tree-huggers,” sê sy. “Wanneer laas het ek daai woord gehoor?”
Engela begin haar gesonde voet masseer. “Lank terug was van ons deel van Aiag.”
“Wat was dit?”
“Dit was ’n internasionale organisasie wat in die vroeë 2020’s tot stand gekom het, baie dieselfde tyd as Meconium. Ons het geglo dat die mens saam met die leeu en die slymslak en die kernafval deel uitmaak van ’n omgewing wat ons beïnvloed en waarop ons ’n groot impak het. En dat ons ’n verantwoordelikheid het teenoor hierdie omgewing. Nie noodwendig om dinge reg te maak nie – ons regmaak was te dikwels ’n verdere skeeftrek – maar om te bly.”
“En nou?”
“Nou bly ons. Maar nie almal … Ag, wat praat ek, kind. Jy ken al méns.”
“En Aiag?” vra Amper.
“Ons het geweet van Meconium se planne en daar is afgespreek dat Aiag sou versplinter sodra oorlewing die doelwit geword het.”
Amper draai op haar sy.
“En … Jemima Jafta? Was sy deel van Aiag?”
“Nee. Sy en die stof … Die stof het haar broertjie gevat en haar gespaar. Vir my … My obsessie met die saad het verdiep, maar vir haar was saad net ’n ontkenning van die stof. Sy wou die stof verstaan.”
“En Ouma Bettina?”
“Sý was deel van Aiag en sy’t die hele tydperk van die Hardskip hier gebly. Maar met die Eerste Toilog was ons onseker of Meconium hulle ooreenkoms met die Koeberg Guardians gaan eer. Hulle het ál nader gekom aan van die nedersets nie ver noord van Koeberg nie. Vanuit die ooste. Die risiko het te groot geraak om ons hele saadvoorraad naby een sentrum te hê. Bettina was een van die saadhoeders. En Barend wou hê Sonjie moes na sy ma’le se nederset gaan. Kiefmor was van die sterkste nedersets. Momberg was no fool. So Bettina is eerste weg soontoe. Met ’n donkiekar vol kierang-kak en twee handlangers. Daarna het Barend vir Sonjie gevat.”
“Hoe lank was dit voor my geboorte?”
“’n Maand? Jy’t vroeg gekom.”
“En my pa?”
“Jou pa het via Hardekraal teruggekom. Hy’t mense gewerf om teen Meconium op te staan. By van die ander nedersets ook. Die gevegte het toegeneem. Barend was besig met ’n kompostoilet toe hy deur Meconites uitgevat is.” Engela se ken raak aan haar bors.
Amper wil verder uitvra, maar Engela druk haar skouer stil.
“Slaap. Ek vertel jou later verder,” sê Engela.
“Net nog … Hoekom kon ouma Bettina en Mevrou Jafta mekaar nie verdra nie?”
“Die stories was die groot ding tussen Bettina en Jemima. Bettina het in die krag van stories geglo. Jemima het dit geminag.”
“Ja,” sê Amper. Mens kon dit sien, dat Mevrou Jafta ’n lot goed minag.
“Nie net die saadstories nie. Bettina het geglo dat dit die stories is wat die mens vir homself vertel het wat die aarde uitgeput het. Stories van meesterskap of bewaring of wetenskap. Sy’t geglo ons kan die aarde se lot weer met ánder stories verander. Jemima het die menslike aard blameer, en jy verander nie die aard van ’n spesie met ’n paar klanke nie, het sy geglo.”
“Wat glo jy?” vra Amper.
“Nou moet jy regtig slaap.”
Amper word wakker van Engela wat haar toon verbind.
“Op die bedkassie lê ’n brief.”
Die papier is aan die een kant vol getik; aan die ander kant is ’n hoekige handskrif. Amper kom regop en sit terug teen die muur.
“Eers was daar net ’n duifboodskap dat jy gebore is. Later het die brief gekom,” sê Engela.
Ma, die kind was net so gekreukeld en rooi soos haar pa. Ek het weggekyk met Sonjie wat oopskeur en ophou skreeu van klaar wees. En toe die bondel uitkom, moet Bettina nog spook met Sonjie en Konkok moet help, so sy word toe vir my aangegee. Ek verstaan nou die ding van kleinkinders. Hoe die vreugde met die tweede generasie die verantwoordelikheid oorskadu. Die kind het my oorlewingsdrang kom herstel. Bettina sê sy help mens die toekoms vergeet. Sonjie raak nie sterker nie – ek dink dis die toekoms waarvan Bettina praat. Sy praat van die gemis na Barend ook. Ons koop melk by ’n vrou wat een van haar tweeling verloor het. Snags gaan help ek. Ek dodge die MecSecs maklik, want hulle het net kompostoilette op die brein. Hoe cope Ma?
“Trek eers hierdie frokkie en langmouhemp en winteronderbroek aan en dan dié,” sê Engela toe Amper opkyk. “Dis my ou feesrok. Sonjie het dit aangehad toe sy en jou pa mekaar gevat het. Mens kan nie loskom in ’n Meconium-pantser nie.”
Die rok se boonste laag is motgevreet, maar die romp het drie sagte lae in skakerings van groen. Die gehekelde moue kom tot by Amper se kneukels.
“Vat hierdie baadjie saam. Wat die dag afslaan, raak dit koud.” Dis ’n donkergroen corduroy-baadjie. Amper vryf daaroor en ruik daaraan. Daar was ’n swarte in Kierang Collectibles en ouma Bettina het dit onwinters en winters gedra.
Foos wag buite die hospies.
“My weathergear is ook in die was,” sê hy. Hy het ’n donkerblou woltrui aan en sy kopwond het skoon pleisters op.
“Julle twee moet vanaand by mekaar bly. Laat julle ons lot eers stadig gewoond raak,” sê Engela. “Reg rondom die buitekombuis sal julle gedruis en aktiwiteite sien.” Sy wys hulle moet haar volg.
Amper verloor vir Foos. Sy dink hy het vleis geruik, en sy het die seile gesien. Die ander kinders in die ry is jonger as sy, maar sy gee nie om nie. Haar beurt kom en sy klim op een van vier kruiwaens met een groot wiel in die middel en ’n seil wat bol staan in die wind.
“My ouma het hierdie seil gemaak,” sê die kind wat haar stoot. “Vir hoeveel jarre moes almal lappe bymekaarmaak. Maar sy’s die mooiste, nè?”
Amper knik wild. Dis ’n laslappieseil met vier blokke waarvan die kleure soos somer, herfs, winter en lente lyk. Seisoene van voor die Hardskip. Die ander seile is effe geel, blou en rooi. Die meisie begin spoed optel. Hulle gaan tot by ’n ry tyres waarin kruie en grasse groei, laat sak die seil en draai om. Foos staan by die opklimplek. Dis Amper se beurt om te stoot en hy klim op.
Die seil dryf hulle vorentoe. Amper stoot nie – sy word saamgetrek en dit voel of die wa gaan opstyg. Dit bots teen ’n plat band en Foos trek deur die lug.
“Etter!” sê sy.
“Shite,” sê Foos en skud sy klere af.
Musiek begin by die kookskerm speel. Grond. Gekneusde kruisement. Gate in denimlap. Stukkende knieë.
“Waar was ons brieke?” vra hy. Hy klink nie kwaad of verleë nie.
“Jammer, Foos.”
“Ek sal terugstoot,” sê hy.
Die son is byna onder en die lug lyk soos ’n kokerboomstam.
By die kostafels is daar ’n gedruis van reuke. Ligte gaan bo die gedrom aan en vlaggies hang die vlak vol. Grypkos is wilde agurkies en agorkies uitgepak op suurvyblare. Mense pak dit op snye brood met soetgebraaide uie. ’n Klomp potte van klei en gegote yster word van die vuur na verskillende tafels gedra. Iemand stop vir Amper ’n skilpaddop in die hand. Van die ander mense eet uit blik, porselein, skulp, onkenbare holgoed. Foos het ’n glasblaar gekry. Die skeppe is klein, die kouery stadig, en almal beweeg en gesels tussen die potte.
“Jy mág maar, Walter,” sê iemand vir die lang man agter ’n vleispot.
Die kos is ryk en geurig. Daar’s uintjies in melk gestoof. Marog met vet en heuning.
“Amper, Foos,” roep Engela. Sy sit gehurk langs ’n vuur. “Kom kry poeding!”
Sy breek vir elkeen ’n stuk asbrood af en stuur ’n potjie konfyt om. “Ons bêre hierdie kooksel van Trui al van die lente af,” sê sy.
Nuwe kleipotte word aangedra. Grootmense jil. Die orkes raak groter: ’n Kitaar, viool, fluite en makeshift instrumente voeg hulle by die tromme en bekfluit. ’n Boog en ander goed met snare, verskillende ratels, ’n regte fluit van dieselfde PVC-pype waarvan Amper die tekstuur ken. Nou’s dit glase wat uitgehaal word. Amper en Foos kry elkeen ’n gooisel van iets.
Foos trek sy gesig. “Dis gif,” fluister hy vir Amper. “Iémand hier kan stook.”
“Daai’s dalk vir die Hardstes,” sê Engela. “Loop kry eerder vir julle bier.”
Amper sit haar hande teen die koelte van ’n watertenk en leun na agter. Dan beweeg sy stadig met die ronding langs – net ’n oomblik weg van die mensbollings. Foos is nog ver van voor by die biervat.
“En as sy die guayule-sade het?”
Amper vries. Etter. Die woord “saad” sit haar op hol. Jy’s nou veilig, sus sy haarself, maar haar ore bly gespits. ’n Man en vrou staan en rook by ’n sy-ingang na die koskaia. Die lig uit die gebou ets hulle silhoeëtte af.
“Ek dink nie Engela gaan ’n guayule-verbouing ondersteun nie,” sê die vrou.
“Dalk verras sy ons.”
“As Ikabod goedgevestigde guayule-plantasies kan hê teen die tyd dat al die embargo’s gelig word, sal ons nie net die Wes-Kaapse nedersets nie, maar ook vir Skandinawië van rubber kan voorsien.”
“Hokaai. Party mense sê die kind het niks gebring nie. Of dalk het sy die medisyneversameling gehad. Daar was glo poppy-saad by daai lot.”
“Net so winsgewend.” Die vrouestem lag-lag en sy druk haar rookding dood. “Moenie worry nie. Ek sal nie my hand oorspeel nie. Daar moet ’n laagdruk kom voor die winde van verandering hier sal deurwaai.”
Die man en vrou draai om en gaan in. Amper sak plat op haar boude. Haar innebor bewe. Die begin waarvan Engela gepraat het. Sy sit ’n dread in haar mond.
“Hier’s jy.” Foos gee vir haar ’n koppie aan. “Ek het net ’n oomblik rondgekyk toe ’n kleinon my na die tenk beduie en sê ‘die boskaas’ is hier om.”
Amper reageer nie.
“Is jy okay?” vra Foos.
“Wat dink jy van die plek?” vra Amper.
Hy lig sy skouers en stoot sy lippe vorentoe. “Ek’s bly dis nie Meconium nie.”
“Dink jy dis anders, beter?”
“Ek weet nie. Heel waarskynlik nie. Maar die moontlikheid en die afstand van Meconium maak dit nou lerk.”
Amper se kop absorbeer te veel lig toe sy opstaan. Sy trek haar oë op skrefies. Een koppie bier.
“Ek moet my ouma gaan soek,” sê sy vir Foos.
Sy loop tussen die mense deur. Sy bekyk hulle vir tekens van goed en kwaad. Vir openheid en konkelry. Sy sien plesier.
Engela sit nie meer nie. Sy gooi ’n klein pyl na ’n mikbord wat teen die buitekombuis se hoogste muur opgesit is. Nog een. ’n Derde.
“Ons haal julle in!” roep Engela.
Ben en Sandi lag en Ben haal die pyle uit en begin gooi. Engela sien vir Amper op die rand van die groep en kom na haar aangestap.
“Is dit tyd?” vra Engela.
“Tyd waarvoor?” vra Amper.
Engela vat drie van Amper se dreads in haar linkerhand. Iets aan hoe haar vat rigting het, maak dat Amper wéét: die drade. Die ure se tittewyt. Sy hét gewonder, wanneer ouma Bettina so draai en draai agter haar rug … Kyk voor jou! Ek gaan jou seermaak as jy nie stilsit nie.
“Ek weet nie of dit ’n goeie ding is nie. Selfs hier kan die verkeerde hande …” begin Amper. Moet sy nou vir Engela vertel van die vrou wat op ’n laagdruk wag? “Ouma Bettina was so sekuur.”
Wat sy eintlik wil sê, is: Ás daar ooit iets in die drade na haar ouma ingeweef sit, is dit nou nog maklik om te beskerm. Dis nou nog maklik om net te verdwyn.
“Dis al hierdie mense se erfenis, Amper. Ons moet almal saam verantwoordelikheid neem.”
Amper kyk na die ou vrou se oë en soek die moegheid wat sy vroeër in haar stem gehoor het. Daardie moegheid was die kraak, maar daar’s geen teken van nie.
“Ampersand, wanneer jy vry is van die saad, kan jy jou eie lot bepaal. Jy kan die stories kies, soos Bettina, of jy kan die einde inwag terwyl jy taaikop daarteen baklei, soos Jemima, of jy kan die saad kies én teen die begin baklei, soos ek. Maar moenie jou eie keuse sidestep nie.”
Amper knik. Die takhaarmens se tonge. Die drade na haar ouma. Die klank van hekelpen in gekoekte haarlok. Haar ouma wat neurie. Kopvel wat getrek word.
Amper sit tussen Engela se bene en Engela knip die dreads een vir een af. Die snare en die tromme raak stil, maar iewers is daar nog ’n viool en voete wat stamp. ’n Grys man lig die haarlokke na die gooie se verhemelte en dans daarmee.
“Oom Sunday,” sê ’n jong vrou en steek ’n mandjie na hom toe uit.
“Ag, kinta,” sê die oom en gee dit aan. Die jong vrou en ’n man met ’n bolla neem die digte stringe na die laboratorium. Ben loop saam.
Die saad is veilig, of minstens waar dit hoort. Amper het gedog die saadskieter was haar ouma se manier om die saad die begin en einde te maak en haar wat Amper is aan die saad te verbind. Nou is sy bly dit was ’n leidraad, eerder as ’n profesie. Profesieë verbind; leidrade kan verder loop.
“Bettina Storie se kleinkind is tussen ons,” sê Engela. “Sy’s die derde van vier saadtuie wat hulle weg teruggevind het.”
Amper se lyf wieg. Haar lyf is vol en haar neus is vrede. Sy voel kaal sonder haar hare, maar dis die tonge van haar ouma se stories wat moes loskom.
“Aloe variegata, partridge breast aloe, kanniedood, bontaalwyn.” Sy buig haar kop ’n paar sekondes lank en begin dan met haar lyf en haar gesig beweeg. “Die mense het haar Bitterbloed begin noem. Nie ’n muskiet of ’n vlieg of ’n koorsigheid het aan haar vat gekry nie. Toe die tyd kom om die Kanniedood in haar hut te hang, het dié woes aan’t blaarstoot en blom gegaan. Was van haar voormense dan aalwyne? het die mense gevra. Sy’t man gevat, die huis het vol kinders geraak en steeds was die Kanniedood se wortels soos uitgesteekte tonge in die lug: tartend teenoor die tydelikheid. Toe Bitterbloed se kinders en van dié se kinders al begrawe lê, het haar opheid uiteindelik die dood voel aankom. Sy’t die Kanniedood afgeruk en daarmee vlak toe geskuifel. ‘Dis nog nie tyd nie, Ouma Bitterbloed,’ het die jonges haar gekeer, ‘maar wanneer dit is, sal die Kanniedood op Ouma se graf groei en Ouma in die ewigheid wortel.’ Bitterbloed se oë het soos spreeu-eiers in haar kop gaan staan. ‘My hele lewe lank vloei die vrees dat ek nooit gaan vrek nie saam met die aalwynbloed deur my hersings. Verbrand die Kanniedood voordat hy weer my rus verwilder.’ ’n Meisie het agterlangs die plant wat blomloos in haar hut gehang het, vir Ouma Bitterbloed s’n verruil. Die Kanniedood het nooit weer geblom nie, maar hy’t ook nie gevrek nie. En niemand kan sê wat aan die anderkant met Bitterbloed gebeur het nie.”
Die musiek begin weer. Amper kyk na die mense om die vure. Foos sit langs haar. Sy oë is toe van moegheid en bier. Aan haar ander kant sit ’n paartjie, die vrou tussen die man se bene. Hy bring sy arms om haar boepmaag en ’n skulp aan ’n lang riem val aan Amper se kant van die boep af. ’n Blou insek glim daarin in die kom en gaan van vlamme en Amper herken dit as ’n draad na iewers of iemand.
Haar eie drade is weg. Sy sal die leë kapsules soos krale inryg om oor haar hart te swaai, want daar is ’n groot gemis in haar derms. Die gemis na ouma Bettina ken sy. Die gemis na Jemima Jafta is verwarrend. Die gemis na Noag trek bolling saam met haar verraad. Ander stukke gemis maak haar skaam.
Tog: Die eerste keer in ’n lang tyd voel dit vir haar of haar innebor weer sy lê in haar lyf gekry het.
Dalk bly sy in Ikabod om uit te vind hoe sy oor beginne voel. Dalk gaan sy na waar die sade onder die grond vir die stories lê en wag.

Opsomming
Twintig jaar ná die Hardskip. Dié wat oor is gelooi deur die groot honger toe al die oeste misluk het, deur die stof en die gluur van die son.
Op Kylemor wonder Ampersand wat geword het van Wakinyan, die swarthaarman wat als kom deurmekaarroer het. Hier’s min vir haar oor ná haar ouma se dood, so sy vat die pad – met haar saad. Sy moet vir Wakinyan vind, en sy moet sorg dat die saad nie in Meconium – die enklawe wat alle saad wil beheer – se hande val nie, want onverklaarde plantsaad is in 2081 ’n streng taboe en Amper se grootste las.
Maar juis in en om Meconium moet sy gaan soek, waar high-tech shit en high-shit tech vennote is. Amper en haar unieke neus wat die groot stof kan deurtas moet haar pad voel-voel baan deur die stank van dié regime.
Stof, Alettie van den Heever se debuutroman, is toekomsfiksie vir vandag.

